
CAPITOLUL I 
Cum m-am îmbarcat pe „Elseneura” 


Necazurile nu m-au cruțat chiar de la începutul 
călătoriei. 

Pornind cu trăsura de la hotel, într-o dimineață 
posomorită de martie, am străbătut fără piedici oraşul 
Baltimore şi am ajuns, la ora hotărită, pe țărmul portului. 

Trebuia să fiu aşteptat de un remorcher, pe care urma 
să trec golful, spre a mă urca apoi pe bordul „Elseneurei”. Ei 
bine, era după ora 9 şi nu se vedea nici un vapor! 

Ghemuit în trăsurică, înghețam aşteptind şi, pe măsură 
ce trecea vremea, îmi creştea supărarea. Pe scaunul 
dindărătul trăsuricii erau aşezaţi birjarul şi Wada, servitorul 
meu japonez, fără îndoială mult mai înghețați decît mine, 
ghemuiți şi tăcuți, dar gindindu-se, desigur, ca şi mine, la 
întirzierea supărătoare a vaporului. 

Şi faimosul remorcher tot nu se arăta! 

Sub îndoita ocrotire a pardesiului meu şi a unei 
învelitori de blană care-mi acoperea genunchii, gemea şi 
tremura Possum, un mic foxterrier, darul nepotrivit al 
prietenului meu Galbraith. Îmi era cu neputinţă să-l fac să se 
liniştească. Nu contenea să scîncească şi să zgirie, căznindu- 
se să iasă din locul în care se afla. 

Dar, cum scăpa din ascunzătoare şi simțea muşcătura 
frigului de afară, reîncepea cu aceeaşi îndirjire să geamă, să 
scîncească şi să zgirie, spre a reintra în ascunziş. Această 
jăvruță începea să-mi întărite nervii, prin gemetele şi 
mişcările ei continue şi dezordonate. Şi după toate astea, 
cîinele acesta nu însemna nimic pentru mine. Pînă ieri, nici 
nu-l cunoşteam. 

În fiecare clipă, trebuia să mă stăpînesc din răsputeri, 
ca să nu mă hotărăsc să-l dau birjarului, rugîndu-l să şi-l 
păstreze. Şi, cum tocmai treceau pe lingă trăsurică două 
fetițe, fără îndoială fiicele păzitorului cheiului, am întins fără 
voie mîna spre uşița trăsuricii, spre a o deschide şi a oferi 


celor doi copii potaia care chelălăia întruna. 

Possum îmi sosise noaptea trecută de la New-York, la 
hotel, cu un tren accelerat. După cum am spus, era un dar 
neaşteptat al prietenului meu Galbraith şi se potrivea cu totul 
firii sale. Îmi trimisese din proprie inspirație pe acest tovarăş 
de călătorie, ca să nu mă plictisesc. Există o sumedenie de 
oameni binecrescuţi care, într-un caz asemănător, trimit o 
lădiță cu fructe sau un coş cu flori. Galbraith însă socotise că 
e mai bine să-mi impună, în locul unui dar obişnuit, acest 
cățeluş de două luni, chelălăitor şi supărător. 

Wada, chibzuind că e mai bine aşa, îmi adusese 
foxterrier-ul pe ascuns în cameră. Dar fusese surprins de 
unul din supraveghetorii hotelului şi cei doi bărbați 
schimbară cîteva cuvinte lipsite de blindeţe. În toiul certei, 
japonezul uitase şi ceea ce mai ştia din limba engleză şi se 
folosise cu desăvirşire şi înverşunare numai de limba 
maternă. De cealaltă parte, supraveghetorul nu-şi mai 
amintea decît dialectul irlandez din țară sa de baştină. 

În cele din urmă şi pentru a pune capăt acestei dispute 
din care nu se înțelegea nimic, nici măcar de către cei doi 
potrivnici, se amestecă însuşi conducătorul hotelului, 
poruncind supraveghetorului să lase pe servitor să treacă, 
împreună cu cîinele. 

Cu privire la mine, el adăugă (l-am auzit bine din 
camera mea, a cărei uşă o deschisei alarmat) că de la început 
înfăţişarea mea îi insuflase prea puţină încredere şi că de 
douăzeci de ani nu se mai întimplase în hotel un asemenea 
tărăboi. 

Am înghiţit „complimentul”, fără să răspund. Oricum, 
însă, veți recunoaşte că nu era deloc plăcut. Şi am înjurat în 
gînd de o mie de ori pe Galbraith şi darul ce mi-l trimisese. 

Îngheţat în trăsurică, pe digul acela rece şi pustiu, şi 
împovărat de javra aceea scîrboasă, care urla şi se răsucea 
neîncetat, am fost cuprins iarăşi de proasta mea dispoziție 
din timpul nopţii. Mă trimiteam dracului pe mine însumi şi 
deplingeam ideea caraghioasă pe care o avusesem de a 
întreprinde, pe o simplă corabie cu pinze, călătoria nesfirşită 


de la Baltimore la Capul Horn. 

Pe la ora 10, îşi făcu apariția un fel de băiat, venit pe 
jos. Purta o geantă şi se duse să vorbească păzitorului 
cheiului. 

După cîteva minute, păzitorul se îndreptă spre mine şi- 
mi încredință geanta, care aparținea, spunea el, pilotului de 
pe „Elseneura”. Acesta trebuia să se urce împreună cu mine 
pe remorcher şi urma să-l găsesc într-alt punct al portului, 
spre care aveam a mă îndrepta. 

În indicaţiile ce-mi fuseseră date, se făcuse o greşeală 
sau o schimbare de ultimă oră. N-am înțeles cum stau 
lucrurile în realitate şi m-am înfuriat iarăşi. 

Într-un cuvînt, dîndu-se birjarului toate lămuririle 
trebuincioase, trăsurica mea porni din nou la drum şi, chiar 
în clipa cînd se opri, pilotul de care era vorba mi se înfățişă. 

Mărturisesc sincer că, nu mi-am închipuit niciodată pe 
cineva care să semene atît de puțin unui pilot. Personajul 
care se afla în față-mi nu avea nimic dintr-un fiu al mării, cu 
bluza albastră şi obrazul argăsit de intemperii. 

Era un om distins şi cu înfăţişare plăcută, cu grai blind 
şi care dădea mai curînd impresia unuia dintre oamenii aceia 
de afaceri mereu bine îngrijiţi, pe care îi întilneşti adesea prin 
cluburi. 

Se recomandă imediat şi-l îndemnai să împartă, cu 
Possum şi cu mine, adăpostul înghețat al trăsuricii mele. 

Pilotul susținu că remorcherul-fantomă nu va mai 
întirzia mult. 

Afurisitul de vas îşi făcu în sfîrşit apariția abia pe la ora 1 
după-amiază. Îl aşteptasem, rebegit pînă la oase, doar vreo 
patru ceasuri. 

Acest mod de purtare, puţin gentil față de mine, nu prea 
era făcut să-mi insufle prietenie pentru căpitanul West, care 
comanda corabia „Elseneura” şi pe care, dealtfel, nu-l 
văzusem niciodată. 

Cind  „Elseneura” sosise la Baltimore, venind din 
California cu o încărcătură de orez, Harrison şi Gray, cei doi 
agenți maritimi din New-York cărora le-am vorbit, rugîndu-i 


să-mi găsească o corabie plăcută şi bună, cu ajutorul căreia 
să-mi pot întreprinde călătoria, îmi atraseră numaidecit 
atenția asupra acestei corăbii cu pînze. 

M-am dus într-un suflet şi, însoțit de cele două călăuze, 
am vizitat corabia „Elseneura”, al cărei căpitan Nathaniel 
West coborise pe uscat, spre a-şi dezmorți picioarele. 

Corabia îmi plăcu din prima clipă, ca şi buna orînduire 
a Cabinelor. Cabina de lux, care-mi fusese destinată, era atit 
de încăpătoare cum mă aşteptam şi, după cît se părea, nu 
lăsa aproape nimic de dorit. Cu toate acestea, îmi schimbai 
părerea, cînd cei doi agenți mă duseră să vizitez, numai cu 
titlu de curiozitate, cabina, căpitanului West. 

Asta era într-adevăr măreaţă! Avea, înainte, de orice, un 
pat de aramă, încăpător şi strălucitor, cum nu credeam că s- 
ar mai putea afla vreunul undeva, pe mare. Apoi, cabina 
dădea de-a dreptul într-o sală de baie, orînduită într-un chip 
minunat. Patul şi sala de baie îmi izbiră imediat privirea şi 
hotării, în clipa aceea chiar, că totul va fi pentru mine. 

Harrison şi Gray, cărora le-am împărtăşit ceea ce 
rivneam, părură stingheriți şi se codiră să-mi dea un răspuns 
răspicat, 

— Oare prețul vă opreşte să-mi răspundeţi? i-am 
întrebat. Habar n-am cît poate să ceară căpitanul, dar mi-e 
tot una! O sută cincizeci de dolari sau cinci sute... Voi plăti 
oricât va fi nevoie. Dar, înțelegeți-mă, vreau această cabină cu 
baie cu tot! 

Harrison şi Gray continuau să dea din cap, în semn de 
dezaprobare. Vorbiră apoi între ei în şoaptă şi-mi spuseră din 
nou că nu văd cu putință o înțelegere cu căpitanul West 
asupra acestei chestiuni. 

Mă încăpăținai şi le spui cu îndrăzneală şi hotărire: 

— Ar fi întiia dată, după cîte ştiu, cînd un căpitan ar res- 
pinge o învoială de felul acesta. Înşişi căpitanii de pe 
transatlantice îşi închiriază cabinele celor dornici să le aibe şi 
care plătesc un preț bun. 

— Dar, îmi atrase binişor atenția Mr. Harrison, căpitanul 
West nu e căpitanul unui transatlantic... 


— Atunci, oferiți-i mai mult! Vă împuternicesc pînă la o 
mie de dolari, dacă e nevoie. Trebuie să locuiesc cîteva luni pe 
această corabie şi țin neapărat să trăiesc în tihnă! 

—Vom încerca, mă asigură Mr. Harrison. Dar vă 
prevenim cinstit, că n-ar fi nimerit să nădăjduiți într-un 
răspuns afirmativ. Căpitanul West se află, acum, la Searsport 
şi-i vom scrie chiar astăzi. 

Spre marea mea uimire, Mr. Gray veni după cîteva zile 
la hotel să mă vadă şi-mi împărtăşi refuzul căpitanului 
„Elseneurei”. 

—Dar, întrebai, i-ați oferit cele o mie de dolari? Ce 
răspuns v-a dat? Aş vrea să-l aud cuvint cu cuvînt. 

— Şi-a manifestat în chip vădit părerea de rău că nu vă 
poate împlini dorința şi m-a rugat să vă cer iertare. 

A doua zi, am primit o scrisoare autografă a căpitanului 
West. Scrisul şi stilul erau îngrijite şi orinduite după moda 
veche. Mă asigura din nou că regretă faptul că-i este cu 
neputinţă să-mi împlinească dorința. Dar, adăuga, va trimite 
în acelaşi timp cu scrisoarea mea toate instrucțiunile 
trebuincioase lui Mr. Pike, secundul corabiei, spre a se îngriji 
să dea cabinei de lux ce-mi fusese destinată toate 
îmbunătățirile ce vor fi de săvirşit. 

Spre a face cabina şi mai încăpătoare, peretele care o 
despărțea de cabina vecină va fi anume dărimat. Dacă în 
cursul călătoriei, mă voi simți într-adevăr strimtorat, 
chestiunea va putea fi cercetată din nou şi-mi va fi dată toată 
satisfacția cu putință. 

Dacă mi-e îngăduit să spun, am avut impresia că Mr. 
West, căpitanul, mă cam lua în zeflemea şi începui să urăsc 
pe acest om ciudat care disprețuia, cu atîta încăpăţinate, cei 
o mie de dolari ce-i oferisem. 

Nu, fără îndoială, minunatul pat de aramă nu-mi va 
aparține! Eram silit să-mi iau nădejdea de la el. 

M-am resemnat  gîndindu-mă, cu o  desfătătoare 
măgulire a spiritului, la numeroasele lăzi cu cărți pe care le 
trimisesem pe bord. Ele îmi vor ţine tovărăşie, dacă va fi 
nevoie, mult mai plăcută decît acest om sucit pe care, odată 


urcat pe bordul „Elseneurei”, îl voi vedea cît voi putea mai 
rar. 

Şi tocmai acelaşi căpitan West mă făcuse să tremur de 
frig în trăsurica mea, timp de patru ore groaznice. Întrecea 
măsura şi-mi devenea mereu mai nesuferit, deşi, repet, nu-l 
văzusem niciodată. 

În timpul acesta, Wada se socotise cu birjarul şi, cînd 
sfirşi, îi încredințai foxterrier-ul; marinarii remorcherului îmi 
duseră pe bord bagajele de mînă. 

Mă îmbrăcai, la rindu-mi şi pilotul mă conduse la 
căpitanul West, venit să mă întimpine. 

Prima impresie pe care mi-o făcu, fu aceea că nici el nu 
avea înfăţişarea meseriei sale, după cum nici pilotul nu avea 
aerul unui adevărat pilot. 

Cunoscusem pe căpitanii semeți şi strălucitori ai marilor 
transatlantice şi acesta nu le semăna deloc. Şi nu semăna 
nici clasicilor lupi de mare, cu glasuri de beţivi şi obrajii 
încinşi şi obosiţi, aşa cum îi înfățişau romanele pe care le 
citisem. 

Lîngă el, se afla o femeie cu înfăţişare elegantă, 
înfăşurată într-o manta mare, care o acoperea din cap pînă în 
picioare, înfofolită într-o uriaşă blană de vulpe şi făcîndu-se 
aproape nevăzută îndărătul unui manşon nu mai puțin bogat 
şi încăpător, în care i se scufundaseră mîinile şi braţele. 

Fiind încă departe atunci cînd zării perechea, şoptii 
repede în urechea pilotului: 

—E soția lui, nu-i aşa? Merge cu noi... 

„Cînd am discutat şi stabilit condiţiile cu Harrison şi 
Gray, am prevăzut dinadins că nu va fi nici o femeie pe bord, 
nici chiar soția căpitanului «Elseneurei» dacă el ar fi 
căsătorit”. 

Într-adevăr, de o bună bucată de vreme, mă săturasem 
cu desăvirşire de femei, ca de orice altceva. 

Mă plictiseau cu firea lor neastimpărată, obositoare prin 
însăşi nechibzuința ei. Vedeam în ele nişte nimicuri de artă şi 
nişte obiecte nostime şi drăgălaşe, plăcute fără îndoială, dar 
cărora li se alătura în chip uimitor meşteşugul de a înşela cu 


pricepere şi care, admirindu-se peste măsură şi fără ruşine, 
batjocoreau cu sălbăticie pe bărbați. 

Harrison şi Gary mă liniştiseră, surizînd: nu voi fi nevoit 
deloc să călătoresc în tovărăşia soției căpitanului West. 

— Nu-i soția lui, îmi răspunse cu jumătate glas pilotul. 
E fiică-sa. Bănuiesc că a venit să-şi ia rămas bun. 

„Soţia lui a murit acum un an. Mîhnirea pe care a 
încercat-o prin pierderea ei l-ar fi hotărît, după cît se pare, să 
reia meseria de marinar. Fiindcă mărturisise mai întîi, la 
moartea soției, că va părăsi meseria aceasta”. 

Căpitanul West păşi în întimpinarea mea. Şi, înainte ca 
mîinile noastre întinse să se fi atins, înainte chiar ca obrazul 
său liniştit să se fi înviorat şi ca buzele să i se fi întredeschis 
spre a-mi ura bun-venit, tot ceea ce gindisem despre el 
dispăruse... 

Nu mă puteam înşela, mă aflam în fața unei 
personalități puternice şi însemnate şi, după cît se părea, din 
cele mai interesante... 

Era un bărbat înalt şi slab, de adevărată rasă, fără 
îndoială, care avea aceeaşi înfăţişare rece în aparenţă, ca şi 
această înghețată zi de martie, care era tot atît de stăpîn pe 
sine însuşi ca un împărat sau ca un rege, tot atît de depărtat 
de muritorul de rînd, ca şi cea mai îndepărtată dintre stele, 
tot atît de nesimțţitor şi sever ca o propoziție de Euclide. 

Dar, chiar în clipa cînd mîinile noastre erau să se 
atingă, o licărire caldă şi profundă sclipi în luminile ochilor 
lui albaştri, sprîncenele i se mişcară şi întregul obraz i se 
învioră. 

Chiar buzele-i subțiri, atît de strînse cu o clipă înainte, 
începură să suridă cu un zîmbet peste măsură de blind, care 
printr-o alăturare neaşteptată, îmi amintea de cel al divinei 
Sarah Bernhardt. Atit de puternică fu impresia resimțită, 
încît mă aşteptam să aud ieşind din gura căpitanului West 
cine ştie ce cuvinte minunate. 

Totuşi, el se mulțumi să-mi rostească foarte simplu 
regretele cele mai sincere pentru supărătoarea neînțelegere ce 
se produsese, cu privire la punctul de plecare a 


remorcherului de țărm şi la aşteptarea pe care fusesem nevoit 
să o îndur. 

Glasul îi era blînd şi grav, foarte grav chiar şi totuşi clar 
ca sunetul unui clopoțel de argint. Îmi amintea de sunetul 
vocilor pe care le putem întilni şi azi la locuitorii bătrinelor 
State ale Uniunii, cunoscute sub numele „Noua-Anglie”!. 

— Şi acum, Mr. Pathurst, încheie căpitanul West, vă rog 
să-mi îngăduiți să vă prezint pe fiica mea, Marguerite West. 

Dintre blănurile greoaie, se ivi o mînă înmănuşată cu 
finețe, care se îndreptă cu vioiciune spre mîna mea şi mă 
trezii sub focul unei perechi de ochi cenugşii care, liniştiți şi 
gravi, îi fixau pe ai mei. 

Mărturisesc sincer, mă intimidai oarecum de această 
privire sfredelitoare, pătrunzătoare şi rece în acelaşi timp. 

Nu era în ea dispreț, ci un fel de cercetare niţel cam 
necuvincioasă. Mă măsura aşa cum faci cu un birjar, atunci 
cînd vrei să-l primeşti în serviciu. 

Nu ştiam pe atunci că fata avea să călătorească pe 
„Elseneura”, astfel încît curiozitatea ei era firească față de un 
necunoscut, alături de care urma să trăiască timp de şase 
luni. 

Dealtfel, îşi dădu aproape numaideciît seama de ceea ce 
putea fi luat drept necuviință din parte-i. Ochii şi buzele-i 
începură să suridă. 

În această clipă şi în timp ce căpitanul West mă 
îndemna să-l urmez spre cabină, împreună cu fiică-sa, auzi 
văicăreala ascuţită a lui Possum şi, cerindu-mi iertare, alergai 
spre partea de dinainte a remorcherului. Aproape de Possum, 
din ce în ce mai degerat, găsii pe Wada care se îndeletnicea 
cu aşezarea cuferelor mele mari şi a celorlalte calabalicuri ce- 
mi fuseseră aduse pe bord. Dar ele nu alcătuiau decit o 
părticică dintr-un munte enorm de lăzi şi lădițe, despre care 
am crezut mai întîi că sînt pline cu provizii pentru călătorie, 
cufere, cuferaşe, genţi şi pachete de toate felurile şi mărimile. 


1 Sub această denumire sînt cuprinse statele: Maine, New- 
Hamthire, Vermont, Massachussetts, Rhode-lIsland şi Connecticut. 


M-am oprit cu deosebire asupra unei cutii, avind 
înfăţişarea celor în care se pun pălăriile cucoanelor şi care 
avea inițialele: M.W. 

Pe cea mai mare parte dintre cufere şi pachete, se 
găseau aceleaşi litere. Cum însă prenumele căpitanului West 
era Nathaniel, îmi amintii numaidecit că cel al fiicei sale era 
Marguerite. 

Prin urmare, nu încăpea îndoială! Fata va călători cu 
noi. 

Jignit în chip îngrozitor, îmi muşcai buzele şi începui să 
umblu încolo şi încoace pe puntea îngustă a vasului, care 
ridicase ancora şi părăsise țărmul. 

Într-adevăr, aveam ghinion! Spusesem răspicat lui 
Harrison şi Gray că nu vreau să se afle pe bord soția 
căpitanului şi ei îmi juraseră că Mr. West era văduv. E drept! 
Dar căpitanul avea o fiică şi despre ea nu fusese vorba. Eram 
aproape hotărît, pentru atîta lucru să renunţ la călătorie şi să 
cer să fiu neapărat dus îndărăt la Baltimore. 

Remorcherul înainta cu toată iuțeala şi frigul care se 
înăsprise îmi pătrundea pînă la oase. 

În vremea asta, apăru chiar Miss West, care se îndreptă 
spre mine. Mersul şi înfăţişarea ei erau puternice şi hotărite, 
dar sub îngrămădirea blănurilor care o acopereau se ghicea 
mlădierea sprintenă a femeii. Şi pe obraji i se regăsea acelaşi 
amestec de energie şi feminitate. 

Prefăcîndu-mă că n-am zărit-o, mă întorsei şi începui să 
mă uit amănunțit, dar cu o căutătură ursuză, la grămada de 
lăzi şi cufere. Atenţia îmi fu atrasă cu deosebire de o ladă 
enormă, pe care începusem să o privesc, întrebindu-mă ce 
putea să cuprindă, cînd auzii glasul tinerei fete. 

— Tocmai aceasta este, Mr. Pathurst, spunea glasul, 
lada care a dus la întîrzierea ce ați fost nevoit s-o îndurați 
spre a vă îmbarca. 

— Ce-i în ea? întrebai cu o nepăsare prefăcută. 

— Un pian. Pianul „Elseneurei”, pe care l-am dat spre a 
fi înnoit. 

„Fabrica însărcinată cu această lucrare urma să mi-l 


predea pe țărm dis-de-dimineaţă. Cum însă nu-şi îndeplinise 
obligația, a trebuit să trimit în recunoaştere pe Mr. Pike. E 
secundul nostru, ştiţi. 

„A fost nevoie de o sumedenie de cercetări, care ne-au 
răpit toată dimineața. Dar cel puţin am spus oamenilor, care 
au adus în sfirşit lada pe un camion, tot ceea ce gîndeam în 
această chestiune şi-am rugat să comunice stăpinilor lor 
salutările mele. Eram tare înfuriată!” 

Amintindu-şi probabil de cele ce spusese oamenilor, 
Miss West începu să ridă cu hohote şi trecu apoi la cercetarea 
amănunțită a tuturor bagajelor şi cuferelor, ca să se asigure 
că într-adevăr nu lipseşte nimic. 

Apoi, cînd îşi sfirşi lucrul: 

— De ce nu veniți cu mine, mă întrebă, la tata, în cabina 
sa? 

„Aici înghețaţi şi înainte de jumătate de oră nu putem 
ajunge la „Elseneura”. 

În loc de răspuns, făcui o mutră bosumflată, a cărei 
cauză fata izbuti s-o ghicească numaidecit. 

— Aşadar, îmi zvirli, ceea ce vă stinjeneşte este prezența 
mea pe bord?” 

luțeala provocării mă zăpăci şi rămăsei mut ca un peşte, 
fără să ştiu ce să răspund. 

Înainte de a-mi fi revenit, Miss West urmă: 

— Nu trebuie deloc, Mr. Pathurst, să vă făuriți în ceea oe 
mă priveşte ginduri nepotrivite. După toate probabilitățile, 
sînt mult mai obişnuită decît dvs. cu marile călătorii. Ne vom 
simți cît se poate de bine împreună şi, dacă vreţi, vom fi chiar 
fericiți. 

„Nu-mi veți pricinui nici un necaz, sînt sigură de pe 
acum şi vă făgăduiesc, în ce mă priveşte, că nu vă voi supăra 
cu nimic”. 

„Am navigat pînă acum cu o sumedenie de călători 
primiți pe bord de tatăl meu şi m-am deprins să îndur din 
partea lor mult mai multe neplăceri, decît s-ar fi arătat ei 
înşişi vreodată în stare să îndure. Asta-i tot! Dacă ceea ce ați 
auzit e hotărît şi acceptat odată pentru totdeauna, nu va fi 


greu să păstrăm între noi buna-înțelegere. 

„Ştiu ce vă îngrijorează şi vă face bănuitor. Vă temeţi că 
vă voi cere să mă distrați. Aflaţi că mă mulțumesc cu mine 
însămi şi că n-am simțit nicicînd nevoia de a avea tovărăşia 
cuiva”. 

„Nu mi s-a părut niciodată prea lungă nici chiar cea mai 
îndelungată dintre călătorii şi, la sfirşitul oricăreia din ele, mă 
trezesc că mi-au rămas mult mai multe lucruri interesante de 
făcut, decît aş fi avut vreme să săvirşesc.” 

„Nici o străbatere a mărilor nu m-a plictisit vreodată şi... 
nici nu joc măcar Mah-jong” 2. 


2 Joc chinez. 


CAPITOLUL II 
Mr. Pike îmi face mărturisiri 


Cînd remorcherul se alătură de „Elseneura”, băgai de 
seamă că vasul pe care urma să călătoresc şi care avea o 
încărcătură de cărbuni, intra adînc în apă. 

Eram prea puțin cunoscător în materie de corăbii, 
pentru a fi în stare să-mi dau seama de desăvirşirea formelor 
„Elseneurei”. Dealtfel, nu mă prea simțeam îndemnat să mă 
minunez de nimic şi nu încetam să mă întreb, dacă n-ar fi 
mai bine să renunţ şi să mă întorc pe uscat. 

În realitate, îmi lipsea avintul sincer, necesar unei 
călătorii atit de îndelungate şi ceea ce mă îndemna să 
pornesc era mai curînd plictiseala, decît un motiv bine 
chibzuit. 

Viața mă obosea, iar semenii mei nu-mi stîrneau decît 
nepăsare. Interesul pe care mi-l putea pricinui sexul tare, în 
veşnică framîntare fără rost sau serioasă, îşi pierduse 
prospețimea. Şi mult mai învechite erau, cum am spus, 
tulburările răsuflate pe care era în stare să mi le dăruiască 
sexul cu fuste. 

Într-un cuvînt, mă îmbarcasem pe „Elseneura” fiindcă 
nu ştiam ce să fac şi fiindcă mi se păruse că-mi va fi mai 
lesne să-mi găsesc pe bordul corăbiei o îndeletnicire care să- 
mi umple vremea, decît altceva. 

Totuşi, în timp ce mă cățăram pe bord, continuam să 
mă întreb dacă să înaintez, sau dacă să mă opresc. 

Pe punte, am fost întimpinat de surisul binevoitor pe 
care mi-l trimitea Miss West şi mărturisesc sincer că,,dincolo 
de înverşunarea mea împotriva femeilor, acest suris mă 
îmbărbătă. 

Curind, îmi fură oferite alte subiecte de desfătare. 

Înainte-mi se afla un bărbat, care-mi zîmbea cu un suris 
de circumstanţă, destul de ţeapăn şi sleit; desigur că acest 
surîs nu-i era obişnuit. 

Era secundul, Mr. Pike, pe care-l întilnisem atunci cînd 


vizitasem întiia dată corabia, împreună cu Harrison şi Gray, 
în bazinul Eri€. 

Respectînd prea mult cerinţele protocolului ca să poată 
întinde mina unui călător de însemnătatea mea, se întoarse 
grăbit, după ce mă salută, spre a da diferite instrucțiuni şi 
ordine unei jumătăți de duzini de mogildeţe, tinere sau 
vîrstnice, care păreau la fel de înghețate şi-şi tirau picioarele 
pe punte. 

Mr. Pike băuse, fără îndoială. O mărturiseau cu 
prisosință obrajii umflați şi roşii, precum şi marii lui ochi 
cenuşii şi rătăciți. 

Cele şase mogildețe se duseseră pe remorcher, ca să-mi 
care calabalicurile şi-şi continuară apoi lucrul, aşezindu-le în 
cabina mea. 

Gata! zarurile erau aruncate — şi acum îl priveam 
lucrînd, cu o uşoară stringere de inimă. 

Erau nişte figuri ciudate, cum nu mai avusesem 
nicicînd prilejul să văd pe vreun vapor transatlantic. 

Unul dintre ei, un tînăr care părea să numere vreo 
optsprezece ani, avea nişte ochi negri, cu deosebire vioi şi 
expresivi. Dar era atit de bondoc, încît părea un adevărat 
spiriduş, pierdut în cizmele lui marine şi în pălăria mare de 
pînză impermeabilă. 

La început, cu ochii lui frumoşi, dădea impresia că 
aparține rasei italiene. Dar era ceva în el, care trăda nu ştiu 
ce amestec ciudat. 

Am întrebat despre originea lui pe secund, care mi-a 
răspuns pe un ton ursuz: 

—E o corcitură. Jumătate italian, jumătate japonez sau 
malaiez. 

— În tot cazul, e grozav de mărunt. 

— Sintem de aceeaşi părere şi ăsta e motivul, pentru 
care l-am poreclit „Shorty”s. 

Un bătrin, despre care aflai că e şeful echipajului, părea 
atit de gîrbov şi prăpădit, încît mă făcea să cred că abia a 


3 Adică: „piciul”. 


scăpat cu viață de pe urma vreunui accident serios. 

Înfăţişarea obrajilor lui îmi amintea, cu mult mai 
grosolană sălbăticie, pe aceea a „Omului cu tîrnăcopul” al lui 
Millet, cunoscutul pictor francez; iar privirea lui avea 
timpenia greoaie a privirii boului. 

Cînd mergea, mogildeața aceasta se oprea la fiecare 
cincisprezece paşi, spre a-şi aşeza ambele miîini pe pîntece, 
îndeplinind o mişcare ciudată de apăsare şi ridicare. Timp de 
citeva luni urma să fiu silit apoi să-l văd săvirşind mereu 
aceleaşi mişcări, care n-aveau nici un rost, ci alcătuiau doar 
manifestarea unui obicei destul de caraghios. 

Personajul acesta răspundea la porecla uimitoare 
„Sundry Buyers”4. Şi aici era (spre marea mea îngrijorare), 
şeful echipajului „Elseneurei”, socotită printre cele mai 
frumoase corăbii americane! 

Un tînăr de vreo şaptesprezece ani, numit Harry, era 
singurul care mi se păru normal, fiindcă avea înfăţişarea 
unui marinar. De la secund am aflat că vine într-adevăr de pe 
o navă-şcoală, unde-şi învățase meşteşugul şi că aceasta era 
prima lui călătorie mare. 

Trăsăturile îi erau bine orinduite, mişcările sprintene, 
iar uniforma de marinar îi stătea minunat. Dar pe bord era 
singurul în felul acesta. 

Tot secundul îmi spusese că grosul echipajului nu 
ajunsese încă pe corabie. Şi adăugă, cu un mormăit care nu 
prevestea nimic bun, că cei care nu veniseră încă erau 
aşteptaţi dintr-o clipă într-alta. Cei aflați pe bord fuseseră 
înrolați la întîmplare, fără nici un certificat şi fără cea mai 
neînsemnată dovadă privitoare la priceperea şi purtarea lor. 
Cum va fi restul? 

Întrucît îmi rostisem uimirea că mă aflu în faţa unui 
echipaj alcătuit din asemenea zdrenţe omeneşti, secundul mă 
lămuri 

—Ce vreţi? Nu puteam lua, decît ceea ce găseam. În ce 
priveşte marina comercială, navigația cu pînze e sfirşită. 


+ Negustor de vechituri, telal. 


„Cînd ați venit dvs. pe lume, nu mai trăia nici unul din 
marinarii aceia iscusiți, aşa cum se formau odinioară.” 

„Acum, toate vasele primesc oameni de pe uscat! nu mai 
sînt profesionişti. Orice nepriceput care mină boii e botezat 
marinar, înrolat şi plătit ca atare”. 

Whisky-ul îmbelşugat pe care îl înghițise secundul îmi 
supăra nările; şi simțeam mirosul băuturii la fiecare cuvînt 
pe care-l rostea interlocutorul meu. Cu toate acestea, nu se 
împleticea şi, la prima vedere, nimic nu-l trăda că era beat. 

Mai tirziu, mi-am dat seama că flecăreala aceasta 
neaşteptată, de care mă folosii spre a mă informa asupra 
celor ce voiam să ştiu, era semnul obişnuit al stării lui de 
beţie. 

— Mi-ar fi prins mult mai bine, de o mie de ori mai bine, 
urmă Mr. Pike, să-mi fi dat sufletul, decit să trăiesc şi să văd 
această decădere a marinei comerciale! Oamenii şi vapoarele 
de azi îmi sfişie inima. 

— Totuşi, spusei cu înțeles, „Elseneura” este socotită din 
cîte ştiu, ca unul din cele mai izbutite exemplare. 

—Nu tăgăduiesc deloc asta... Față de celelalte, mai ales! 
Dar, Dumnezeule, ce poate fi „Elseneura” față de vechile 
transatlantice pe care le-am cunoscut? O corabie murdară. 
Nimic altceva! 


„Cocoşul luptător”, „Steaua căzătoare”,  „Peştele 
zburător”, „Vrăjitoarea valurilor”,  „Copoiul”, „Rățoiul 
sălbatic”, „Aripa iute”, „Şarpele de mare”, „Lumina 


nordului”... Astea da, astea se puteau numi corăbii! Cînd mă 
gîndesc la ele, mă podideşte plinsul”... 

„Am cunoscut flotele mărețe ale plantatorilor de ceai, 
care se duceau să încarce la Hong-Kong, unde fiecare vapor 
lupta cu celelalte în canalele dintre prundurile din est, ca să 
le întreacă în iuțeală. 

„lată ce lucruri minunate se puteau vedea 

În ciuda mirosurilor urite ale răsuflării lui, ascultam 
încîntat pe Mr. Pike. „Conversaţia” sa era altfel decit 
nimicurile obişnuite şi în mare cinste la concetățenii mei — şi 
Mr. Pike îmi stirnea un interes din ce în ce mai mare. 


pP 


Înfăţişarea şi firea îi erau tot atît de atrăgătoare. Era un 
personaj de o lățime puţin obişnuită, cu umeri mari şi vînjoşi, 
cu oase grele şi care, cu toate că începea să devină încovoiat, 
avea încă o înălțime de şase picioare. 

—Sînteţi un bărbat falnic, Mr. Pike! îi spusei, în chip de 
„compliment”. 

El murmură trist, răspîndind în aer un miros tare de 
whisky: 

—Un bărbat falnic... Da, eram un astfel de bărbat, 
odinioară... Odinioară! 

Zvîrli o privire spre mîinile sale noduroase. Grosimea 
fiecărui deget corespundea aceleia pe care o aveau trei degete 
de-ale mele. Acelaşi lucru se putea spune şi despre 
încheietura mîinii. 

—Cît cîntăriți? întrebai. 

— Două sute şase livre. Dar am slăbit. Odinioară 
făceam să urce acul cîntarului la două sute patruzeci de livre. 

— Aşadar, reluai, „Elseneura” este, după părerea dvs., 
un vas păcătos? 

—Pun rămăşag, îmi răspunse, pe o livră de tutun sau pe 
leafa mea pe o lună, cum vreţi, că vasul nostru nu va putea 
face înconjurul Americii în mai puţin de o sută cincizeci de 
zile. Şi încă! 

„Şi cu toate acestea, am făcut acest ocol în optzeci şi 
nouă de zile pe bătrînul „Nor zburător”. Da, în optzeci şi nouă 
de zile de la Sandy-Hoock la San-Francisco. 

„Şaizeci de oameni în echipaj şi opt ajutoare. Înainte, 
marş! Şi am tinut-o mereu aşa! Trei sute şaptezeci şi patru de 
mile pe zi, sub pinzele catargului. Şi, cînd vîntul sufla vijelios, 
optsprezece mile pe oră erau încă neîndestulătoare pentru 
„loch”-ul care ne măsura iuțeala”. 

„Înţelegeţi? optzeci şi nouă de zile. O ispravă pe care n-a 
mai întrecut-o nimeni. A fost doar repetată după vreo nouă 
ani de bătrinul „Andre Jackson”. Erau vremuri straşnice 
atunci! Dar vremurile acelea sînt tare îndepărtate!” 


5 O livră =0,453 kg 


În această clipă, avui impresia că Mr. Pike îmi îndruga 
vrute şi nevrute şi, pentru a şti cum stau lucrurile, întrebai: 

— Aţi putea să-mi spuneți ca exactitate în ce epocă a 
făptuit „Andre Jackson” această, ispravă neobişnuită? 

— În 1860, fu răspunsul imediat. 

— Dvs. înşivă aţi călătorit cu nouă ani mai înainte pe 
„Norul zburător”... Şi sintem în 1913. 

„Aşadar, aceste lucruri minunate se întîmplau, socoteala 
e lesne de făcut, acum vreo şaizeci şi doi de ani?” 

Gindeam, în mine însumi, că voi înfunda cu totul pe Mr. 
Pike. 

Dar, fără să-şi piardă cîtuşi de puţin cumpătul, îmi 
răspunse: 

— Desigur. Mama mea era cameristă pe „Norul 
zburător”. Am fost născut pe mare, iar pe vremea de care vă 
vorbesc aveam şapte ani. 

„La doisprezece ani, eram ajutor pe „Crainicul dimineţii”, 
în anul în care a făcut ocolul Americii în nouăzeci şi nouă de 
zile”. 

„Ce călătorie, Doamne-Dumnezeule! Jumătate din 
echipaj era pus în lanțuri, o zi din două. Am pierdut cinci 
oameni în valuri la trecerea Capului Horn. Toate virfurile 
cuțitelor noastre erau frinte, pumnii şi cuiele zburau în toate 
părțile”. 

„Alţi trei inşi fură doboriîţi într-o zi de ofițerii de pe bord. 
Al doilea locotenent ucis, fără să se poată afla vreodată de 
către cine. 

„Înainte, marş! Mereu înainte! Nouăzeci şi nouă de zile 
fără să atingem pămîntul. Ha! ha! ha!” 

Îi spusei, accentuînd cuvintele: 

— Prin urmare, după socoteala dvs., ați avea azi şaizeci 
şi nouă de ani? 

— Sîntem de acord şi-i am! răspunse mindru Mr. Pike. 
Şi sînt încă mult mai vînjos, decit rămăşiţele omeneşti pe care 
le vedem astăzi. 

„Generaţia nouă ar pieri în întregime, dacă ar avea de 
îndurat cîte am suferit eu”. 


„Auzit-aţi vreodată vorbindu-se despre „Sudul însorit”, 
corabia aceea care a fost vîindută la Havana, spre a fi folosită 
la transportul negrilor şi a primit atunci numele de 
„Emanuel?” Ei bine, mă aflam pe bordul lui „Emanuel”, cînd 
„Furiosul” ne-a oprit pentru control în canalul Mozambice. 
Am fost prinşi asupra faptului, cu nouă sute de negri în 
spațiul dintre punți”. 

„Păcătoasă încurcătură pentru armatorii lui 
„Emmanuel!” Cu toate astea, era un vapor frumos şi bun. Dar 
„Furiosul” avea maşini cu aburi, astfel că, vă dați seama, nu 
mai era nimic de făcut”. 

Lăsînd pe seama lui Wada grija de a-mi aşeza în cabină 
hainele şi coletele mărunte, am rămas pe puntea 
„Elseneurei”, continuînd s-o străbat de la un cap la altul, în 
tovărăşia acestui măreț reprezentant al trecutului, care era 
Mr. Pike. Secundul „Elseneurei” îmi istorisea mai departe, cu 
jumătate glas, nenumărate întimplări minunate din cursul 
uimitoarei sale existente. 

Acum nu mă mai îndoiam nici de vîrsta lui înaintată, pe 
care în anumite clipe o trădau nu numai încovoierea 
umerilor, ci şi greoaia şi obosita călcătură a paşilor lui, nici 
de întimplările aproape de necrezut pe care mi le istorisea. 

Mr. Pike îmi vorbi mai ales despre un anume căpitan 
Somers, în tovărăşia căruia călătorise timp de doi ani, ca 
secund. 

—Era un marinar, îmi spuse, care cunoştea temeinic 
meşteşugul şi care ştia exact cît preţuiesc. 

„Dar, îndată ce corabia ajungea într-un port oarecare, o 
ştergeam pe nesimţite şi mă duceam să mă pitesc în vreo 
ascunzătoare, spre a nu mă înapoia la bord, tot într-ascuns, 
decit la ora de plecare”. 

— Şi pentru ce asta? 

— Fiindcă, odată ajunşi pe uscat, toți oamenii juraseră 
să mă sfişie, pentru a-mi plăti metodele hotăritoare de care 


6 E vorba de strimtoarea care desparte Madagascarul de 
coasta Africii. 


mă folosisem spre a-i face să deprindă meşteşugul. 

„Neizbutind să pună mîna pe mine, depuneau 
împotrivă-mi plingeri peste plingeri la autorităţile în drept. 
Numărul amenzilor pe care trebuia să le plătească din cauza 
mea căpitanul Somers, este de neînchipuit”. 

„Dar el îşi dădea seama că datorită metodei mele, 
călătorea aşa cum trebuie şi producea atît cît dorea. Astfel că, 
înțelegeți, îmi era recunoscător”. 

„Apoi îşi ridică labele enorme care îi țineau loc de miini, 
privindu-şi încheieturile stilcite ale degetelor, şi înțelesei, fără 
osteneală, care era metoda despre care-mi vorbea”. 

— S-au dus timpurile acelea frumoase! oftă întristat Mr. 
Pike. 

„Acum un marinar are dreptul la aceleaşi consideraţii ca 
un gentleman! Trebuie să-i vorbeşti cu bunăvoință, şi nu-ţi e 
îngăduit să ridici mîna asupra-i!” 

În această clipă, Mr. Pike fu strigat de pe puntea dinapoi 
a corăbiei de al doilea locotenent, un bărbat blond şi ras 
proaspăt, tot atît de bine clădit, dar de statură normală 

—Se vede remorcherul, anunță acesta, cu restul 
echipajului! 

Mr. Pike scoase un miriit, care însemna că înțelesese. 
Apoi, adăugă: 

—Coboriţi vă rog pînă la noi, Mr. Mellaire, ca să 
cunoaşteţi pe oaspetele nostru. 

Mr. Mellaire cobori pe scara punţii de dinapoi şi mă 
minunai de curtenia desăvirşită, cu care se înfățişă. 

Astfel încît nu mă putui stăpini de a spune: 

— Desigur, Mr. Mellaire, sînteți original din sud. 

—Da, am cinstea asta, îmi răspunse cu un glas plăcut. 
M-am născut în Georgia. 

Şi se înclină zimbind, cum numai un meridional se 
pricepe să se plece şi să suridă. 

Expresia figurii sale era în totul binevoitoare şi blindă. 
Dar gura sa, care zîmbea atit de drăguţ şi glăsuia atît de 
armonios, era mai puțin liniştitoare. Se părea că are o rană 
mare între ochi şi bărbie, o rană foarte proaspătă, de o 


asprime singeroasă. 

Fără să-mi dau seama, privirea îmi alunecă de pe 
această gură ciudată pe miini. Ca şi la cele ale secundului, 
oase mari scofilceau carnea, iar încheieturile degetelor erau 
strimbate şi stilcite. 

Apoi, am privit din nou ochii albaştri. La suprafaţă, am 
văzut o pojghiță de lumină, o strălucire de drăgălăşenie şi de 
călduroasă bunătate. Dar, îndărătul acestui fel de spoială 
socială, am simțit că se răsfringe un suflet aspru şi rău. 

Cruzimea sălbatică, închisă în fundul acestor ochi, nu 
era cu nimic mai îngrozitoare decit aceea a gurii. 

Fără să vreau m-am înspăimintat. 

Dar, în timp ce schimbam cu Mr. Mellaire cuvinte fără 
prea mare însemnătate şi zîmbete destul de prieteneşti, am 
fost cuprins de simțămîntul ciudat de care eşti stăpînit în 
pădurea virgină sau în junglă, cînd presimţi prezența 
nedesluşită a fiarelor sălbatice piîndindu-şi prada, a fiarelor 
care te înconjoară şi sînt gata să se repeadă asupră-ţi, fără să 
le vezi. 

Printre temenelile şi drăgălăşeniile cu care mă copleşea 
Mr. Mellaire şi care erau lucruri plăcute, mă temeam de 
altceva, un lucru cu totul deosebit şi cu neputinţă de lămurit, 
ascuns sub ţeasta omului pe care-l aveam în față. 

Mr. Pike dădu ordinele cuvenite celui de-al doilea 
locotenent, care ne întoarse spatele şi eu mă pregătii să mă 
îndrept spre Wada, pe care-l zărisem şi care părea că mă 
aşteaptă. 

Dar Mr. Pike mă opri: 

—O clipă vă rog, dacă-mi îngăduiți, Mr. Pathurst, îmi 
spuse cu jumătate de glas. 

Cînd fu sigur că Mr. Mellaire se îndepărtase destul, 
pentru a nu ne mai auzi, continuă vioi, aplecîndu-se spre 
urechea mea: 

— Vă rog să nu vorbiți nimănui despre ceea ce v-am 
mărturisit cu privire la virsta mea. De fiecare dată cînd 
semnez un angajament, mă înscriu cu un an mai tînăr. 

„Pe contractul meu de acum, sint trecut ca avind 


cincizeci şi patru de ani”. 

I-am răspuns voios: 

—Păi asta e chiar vîrsta pe care vi-o dă oricine! 

—Da, Dumnezeule, da! Şi eu gîndesc şi simt aşa. La 
treabă, ca şi la joc, pot întrece pe oricine dintre tinerii noştri. 

„Dar, vă rog, Mr. Pathurst, păstraţi pentru d-vs. taina pe 
care v-am încredințat-o. Căpitanii de corăbii, ca şi armatorii, 
nu ţin deloc să folosească secunzi care se apropie de virsta de 
şaptezeci de ani. 

Dealtfel, n-aş fi deloc mîhnit dacă aş putea munci de 
acum înainte pentru mine însumi. Mi-am aruncat cu precizie 
ochii pe această corabie şi aş fi căpătat fără îndoială 
conducerea ei, dacă Mr. West, căpitanul, nu s-ar fi hotărît să 
reia drumurile pe mare. 

Ca şi cum ar mai fi nevoie să cîştige vreun ban, spuneți- 
mi... Ce calic!” 

— Aşadar, întrebai, a făcut avere? 

—Şi ce avere! Dacă aş avea măcar a zecea parte, dar ce 
spun? a cincizecea chiar din averea lui, m-aş fi retras în 
California... Acolo mi-aş fi cumpărat o fermă, dintr-acelea 
frumoase, unde se cresc păsări. Şi aş fi trăit în tihnă ca un 
pătrîn cocoş de luptă, acum în retragere. 

„Capitanul West are acțiuni asupra tuturor corăbiilor 
firmei Blackwood. Bună afacere! Straşnică afacere! Vapoarele 
astea au fost totdeauna norocoase şi alcătuiesc pentru 
acționari un izvor de cîştig de prim-ordin. 

„Totuşi, Mr. Pathurst, am început să înaintez în vîrstă şi 
ar fi fost tocmai vremea să fi primit şi eu conducerea unui 
vas. 

„Dar nu! A trebuit ca acest om ciudat să-mi sufle pe 
„Elseneura”, tocmai în clipa cînd fructul era copt şi urma să-l 
culeg!” 


CAPITOLUL III 
A căzut un om în mare! 


Îngheţat cum eram, am socotit desfătătoare tihna caldă 
a cabinelor, al căror ansamblu alcătuia o încăpere plăcută. 

De pe puntea corăbiei, pătrundeai în partea din stînga a 
vasului (babord), printr-un gang acoperit cu un covor. Pe 
partea stingă a gangului, se deschideau cinci încăperi. Mai 
întîi, la intrare, se afla cabina secundului. Urmau cele două 
cabine de lux care, după dorința mea, fuseseră reunite într- 
ana singură; apoi, camera bucătarului-şef (steward) şi, în 
sfîrşit, încă o cabină care slujea aşezării lucrurilor mărunte. 

În partea dreaptă, ale cărei uşi erau închise, ştiam că se 
înşiruite sufrageria, marele salon sau „careul”, încăperea 
căpitanului şi cea a fiicei sale, pe care o auzeam murmurind 
o melodie, în timp ce-şi despacheta bagajele. 

Ultima încăpere era cămara, alături de scara lăuntrică şi 
ducea, în afară, spre partea de dinapoi a corăbiei. 

În partea opusă, gangul, pe care-mi încercai paşii, se 
îndrepta spre partea de dindărăt a „Elseneurei” şi dădea într- 
o sală mare, cu o lărgime de treizeci şi cinci de picioare şi o 
lungime între cincisprezece şi optsprezece picioare şi se curba 
apoi, urmînd forma corăbiei. Aici era magazia, plină de 
lucrurile cele mai deosebite, începînd cu cîteva băi, suluri de 
pînze şi numeroase cufere, pînă la bucăţi de slănină şi şuncă, 
atîrnate de tavan. 

O scară înțepenită dădea într-o mică deschizătură 
făcută în punte. O altă deschizătură dădea spre duşumea. 

Văzind că mă urmase bucătarul-şef, un chinez tare 
zgîrcit, cu obrazul spin şi cu mişcări iuți, a cărui vîrstă 
trebuia socotită între cincizeci şi şaizeci de ani, îl rugai să mă 
lămurească: 

— Unde duce, întrebai, chepengul ăsta ce se află sub 
picioarele mele? 

— La spațiul dintre punți. La sufragerie. 

— Şi cine mănîncă aici? îl întrebai iarăşi, arătindu-i o 


masă, înconjurată de două scaune înțepenite în duşumea. 

— E masa a doua. Ălălaltu' locotenent şi dulgheru 
mănîncă. 

Lămurit astfel, mă întorsei în cabina mea, unde dădui 
diferite instrucțiuni lui Wada, care tocmai termina aşezarea 
lucrurilor. 

Mi-am scos ceasul care arăta ora trei după-amiază şi mă 
urcai pe punte, spre a lua parte la sosirea restului 
echipajului. 

Cînd ajunsei, văzui că remorcherul se alăturase de 
„Elseneura” şi oamenii debarcaseră. Cei mai mulți se şi aflau 
la locurile lor, pe corabie. Doar cîțiva întirziați mai rătăceau 
pe punte. Erau beți morți şi într-un asemenea hal 
dezgustător şi de plins, cum nu-mi fusese niciodată dat să 
văd. 

Obrajii le erau în acelaşi timp murdari şi congestionați. 
Aceşti inşi nu dădeau impresia unor tilhari. Erau însă 
respingători şi tot atit de josnici în limbajul şi purtările lor, ca 
şi în înfăţişarea lor. 

—Haide, haide, mişcaţi-vă! Luaţi-vă calabalicul şi 
ducețţi-l înainte, la locurile voastre! strigă un glas venit de 
sus. 


bă 


Era glasul lui Mr. Pike, ce se afla pe puntea uşoară şi 
subțire de oțel, vopsită în alb, ce se întindea în aer de la un 
capăt la celălalt al „Elseneurei”. Pornind din partea de 
dinapoi a corăbiei, ajungea din partea de dinainte, spre a nu 
se sfirşi decit la capătul punţii. 

Auzind acest ordin care le cădea de sus, oamenii se 
împleticiră şi, încetîndu-şi flecăreala de beţțivani, ridicară 
nasurile spre secund, privindu-l cu mutre viclene. 

Unul dintre ei a cărui mutră părea că fusese frămîntată 
de vreun zeu nebun şi despre care aflai mai tirziu că se 
numeşte Lairy, începu să rinjească grosolan şi scuipă 
neruşinat pe punte. 

Apoi, printr-o mişcare precugetată, se întoarse spre 
tovarăşii săi şi-i întrebă tare, cu o voce răguşită: 

— Cine dracu” e mojicu' ăsta bătrin? 


Văzui silueta lui Mr. Pike înțepenindu-se şi apoi 
zvîrcolindu-se, în timp ce mîinile uriaşe se crispau pe 
parapetul îngustei punți. Curînd, i se auzi tunetul: 

— Căraţi-vă! Şi tăcere, vă rog... Toţi la locurile voastre! 

După aceste cuvinte, se îndepărtă şi se duse să 
privească remorcherul, ce era pe cale să dea drumul funiilor 
şi să-şi desfacă pinzele. 

M-a mirat blindețea acestui om grozav, pe care mă 
aşteptam să-l văd năpustindu-se asupra celui ce-l insultase 
şi doborindu-l cu lovituri de pumn. Dar, zărind pe căpitanul 
West, care privea cearta de pe puntea de comandă, unde se 
afla în tovărăşia celui le-al doilea locotenent, mi-am lămurit 
numaidecît cumpătarea lui Mr. Pike. 

Remorcherul, eliberat cu totul, începu să se îndepărteze, 
cînd de pe puntea de dinainte a „Elseneurei” ţisni deodată un 
amestec de strigăte şi urlete, în timp ce alte voci cherchelite 
strigau că a căzut un om în mare. 

Al doilea locotenent cobori sprinten de pe dunetă (partea 
de dinapoi a corabiei) şi veni pe punte, iar Mr. Pike făcu la fel, 
cu aceeaşi repeziciune, părăsind uşoara pînză de păianjen a 
punţii din aer. 

În mai puţin de un minut, al doilea locotenent înşfăcă 
un sul de frînghie subțire, pe care-l zvirli deasupra bordului, 
aşa cum ai fi aruncat un „lasso”. Repeziciunea operaţiei m-a 
uimit. În ciuda vîrstei pe care o aveau, Mr. Pike cu cei şaizeci 
şi nouă de ani ai săi şi Mr. Mellaire care trebuia să fi trecut 
de cincizeci, amindoi lucraseră cu iuțeala şi puterea unor 
resorturi de oţel. 

Superioritatea lor morală față de oamenii din echipaj, 
care se mulțumeau să strige cît puteau de tare şi fără rost, 
era vădită. Erau într-adevăr stăpînii şi conducătorii acestor 
ființe nenorocite de sub ordinele lor şi care se aflau pe scara 
omenească tot atît de jos, ca hotentoţii sau, chiar mai jos, ca 
maimuțele. 

Ca toți ceilalți, m-am aplecat pe stinghia sprijinitoare şi 
am privit omul care se bălăcea în apă. 

Dar se părea că, în loc să înoate spre a ajunge la bord, 


se străduia să se îndepărteze de corabie. 

Era un mediteranean oacheş şi obrazul lui, pe care l-am 
zărit deodată bine de tot între două talazuri, era parcă pradă 
unor zvircoliri, pricinuite de un fel de delir. Ochii lui negri 
erau asemeni celor al unui nebun. 

Fringhia fusese atit de bine azvirlită de al doilea 
locotenent, încît lanțul care o sfirşea, stringindu-se şi 
întinzîndu-se fără a se desface, căzu drept pe umerii omului 
din apă. 

Acesta se zbătu cu furie, ca să scape. Menţinîndu-se 
mereu la suprafață, izbuti să scoată dintr-un buzunar un 
cuțit lung, cu ajutorul căruia se străduia să taie lațul în care 
se încurca. În acelaşi timp, îşi dădea osteneala să-şi scoată 
hainele, avind însă şi grijă să-şi îndrepte mereu pumnul spre 
„Elseneura”, urlindu-ne o cuvintare furioasă. 

Îmi îndreptai privirea spre căpitanul West. Se afla tot pe 
partea de dinapoi a corabiei, cu mîinile în buzunare. 

Privea scena fără să se tulbure şi fără să clintească, 
neluîndu-şi ochii de la omul care se zbatea în valuri şi zbiera 
neîncetat şi, apoi, de la remorcherul care, alarmat de clopotul 
de pe bord, se pregătea să se înapoieze spre a conlucra la 
opera de salvare. 

Zadarnic se strădui turbatul din valuri să scape de 
remorcher, înotind pe dedesubt. El fu înhățat cu o cange şi 
trecut iarăşi pe „Elseneura”. L-am văzut ridicîndu-se din apă, 
aproape în întregime gol, plin de rănile pe care şi le făcuse cu 
cuțitul. Dintr-o crestătură ţişnea sîngele la fiecare bătaie a 
pulsului. 

Îmi aminti atunci că într-o zi văzusem într-o grădină 
zoologică un urangutan prins de curînd, care se zbătea, 
lovindu-se cu furie de barele de fier ale cuştii sale. Era o 
imagine cu totul asemănătoare acesteia, a ființei scăpate de 
la înec. 

Marinarii de pe bord, izbucnindîn hohote de ris şi urale, 
înconjurară numaidecit şi înhățară pe omul salvat fără voie 
şi, reunindu-şi forțele, îl aşezară cum putură pe punte, 
imobilizindu-l. 


Mr. Pike şi Mr. Mellaire interveniră. Împinseră în lături 
pe corăbieri şi puseră mîna pe nebun, tirîndu-l într-o cabină 
din cele destinate echipajului. 

Auzisem vorbindu-se despre puterea omenească pe care 
sînt în stare să o vădească nebunii. Dar aceasta nu mai 
însemna nici cît un fir de pai în mîinile vînjoase ale celor doi 
ofițeri. 

Mr. Pike întinse omul pe un pat, înfrînîndu-i cu o 
singură mînă zvircolirile dezordonate; apoi, pentru a-i lega 
încheieturile miîinilor, trimise pe al doilea locotenent să aducă 
o bucată de funie. 

Ca să pot vedea, îmi virisem nasul în cabină. 

— Ce porcărie! îmi spuse Mr. Pike, schițind un suris. În 
cursul carierei mele, am cunoscut echipaje destul de 
ticăloase. Acesta însă le întrece pe toate. 

— Dar, exclamai, omul nu încetează să sîngereze de 
peste tot? Va muri! 

— Atita pagubă! Vom fi siliți să-l cărăm cu noi, pînă cînd 
vom putea să ne descotorosim de el în vreun fel oarecare. 
Cînd se va linişti puțin, îl voi coase la loc acolo unde trebuie. 
Şi, dacă nu se potoleşte singur, cîteva palme zdravene peste 
bot îl vor cuminţi fără îndoială. 

Zvîrlii încă o dată privirea spre labele enorme ale 
secundului şi mă încredințai iarăşi de însuşirile lor 
potolitoare. 

Întorcîndu-mă pe punte, văzui din nou pe căpitanul 
West, mereu țeapăn pe dunetă şi tot cu mîinile vîrîte în 
buzunare. Fără să se mai sinchisească de cele întîmplate, 
privea senin cerul albastru. 

Nu s-ar fi putut tăgădui, îmi tăcusem intrarea într-o 
lume nouă, cu desăvirşire deosebită de aceea pe care o 
cunoscusem pînă atunci. 

Wada veni să-mi întrerupă gîndurile, anunțindu-mă că 
Miss West îl trimitea să-mi spună că ceaiul e gata. 


CAPITOLUL IV 
O bucată de zahăr, Mr. Pathurst? 


Cînd intrai în salonul cel mare, nepotrivirea cu cele ce 
văzusem era izbitoare. De altfel, pe „Elsenceural4 totul era 
alcătuit din nepotriviri care te uluiau. 

În locul punţii tari şi reci pe care abia o părăsisem, aici 
paşii mi se înfundau într-un covor moale. În locul cabinei 
strimte ci* pereţii de fier, în care lăsasem pe smintitul acela 
în mîinile celor doi „infirmieri”, mă găseam, umflindu-mi 
plămînii, într-o odaie frumoasă şi încăpătoare. 

După vocile acelea asurzitoare ale oamenilor de pe bord, 
care-mi răsunau încă în urechi şi după obrajii aceia 
respingători' umflați de băutură, care îmi umpleau încă ochii, 
aveam înainte-mi, spre a mă reculege, o femeie cu trăsături 
delicate, cu înfăţişare şi purtări alese, aşezată lingă o masă 
lăcuită, pe care se afla un minunat serviciu de ceai din 
porțelan de China. 

În acest loc ales, totul respira linişte şi fericire. 

Stewardul, cu obrazul galben şi picioarele virite în 
papuci de pislă, se strecurase ca o umbră, apărind şi 
dispărind fără zgomot şi îndeplinindu-şi serviciul pe 
nesimţite. 

Încordarea pe care o resimţisem pe punte mă stăpînea 
încă, şi Miss West, servindu-mă, începu să rîidă de mutra mea 
amețţită. 

—Mr. Pathurst, aveți cu totul aerul unuia care a văzut 
lucruri neînchipuit de ciudate, îmi spuse. Mi-a istorisit 
adineauri stewardul că un om din echipaj a căzut în mare. 

„Asta vă frămîntă atita? Ei, lăsaţi, apa rece trebuie să-l fi 
trezit!” 

Această nepăsare batjocoritoare mă făcu să tresar. 

— Omul de care-i vorba, îi spusei, este un smintit 
nenorocit. Locul lui nu-i pe această corabie. El ar trebui să fie 
într-un spital. 

Dacă ar fi s-o luăm aşa, replică tînăra, ar trebui să 


trimitem acolo unde spuneți jumătate din echipaj. 

„O bucată de zahăr?” 

— Da... Mulţumesc... Dar amăritul acela s-a rănit grozav 
cu propriile-i mîini. Îi curgea sîngele de peste tot. S-ar putea 
să moară. 

Miss West, trecîndu-mi ceaşca în care pusese zahăr, mă 
fixă serios cu ochii ei cenușii. 

Apoi, clătinîndu-şi capul, izbucni în ris. 

— Dar bine, Mr. Pathurst, nu trebuie să vă furați 
plăcerea călătoriei, lăsîndu-vă dintr-o dată şi fără să se 
cuvină pradă covirşitoarei puteri de sensibilitate pe care o au 
nervii dvs.! 

„Deocamdată, nu s-a întîmplat nimic deosebit. Trebuie 
să vă obişnuiţi cu asemenea petrecanii şi, cu cît o veți face 
mai curînd, cu atit va fi mai bine pentru dvs. Orice echipaj 
comercial cuprinde mai multe sau mai puține elemente dintre 
acestea”. 

„De altfel, nu vă speriaţi. În ce priveşte oblojirea rănilor, 
vă puteți încrede în Mr. Pike. N-am călătorit niciodată cu el. 
Dar am auzit mult vorbindu-se că e un chirurg foarte 
priceput. 

„După cît se pare, a săvirşit în cursul ultimei sale 
călătorii o amputare, care a reuşit pe deplin. Şi am auzit că 
era atît de mindru de izbinda pe care o repurtase, încît voia 
să lecuiască, tot cu ajutorul bisturiului, pe timplarul de pe 
bord, care suferea de puternice dureri de stomac. 

„Mr. Pike, diagnosticînd o criză de apendicită, făcu tot 
ce-i fu cu putinţă, ca să convingă pe bolnav să se lase operat. 
Dar timplarul nici nu voia să audă... Ha! ha! ha!” 

Miss West izbucni iarăşi în hohote şi adăugă: 

— Mr. Pike era atît de încredințat că asta era boala şi 
atît de sigur de necesitatea unei operații imediate încît oferi 
bolnavului, ca să-i facă pe plac, o sumedenie de pachete de 
tutun. Ha! ha! ha! 

Încercai să stărui: 

— Dar e un lucru chibzuit să încredințezi pe bord o 
lucrare cît de mică pe mina unui smintit? 


În loc să-mi răspundă, Miss West săltă din umeri. Apoi, 
văzîndu-mă oarecum nedumerit, socoti de cuviință să mă 
lămurească. 

— Vă repet Mr. Pathurst, că întîmplarea aceasta e fără 
însemnătate. Fără nici o însemnătate, mă înțelegeți? 

Asemenea întîmplări se întîmplă la fiecare îmbarcare. 
Oamenii vin pe bord îmbuibaţi de whisky şi într-o stare mai 
mult sau mai puțin înaintată de delirium tremens. 

„Îmi aduc aminte că o dată, puţin după ce părăsisem 
portul Seatle, ne aflam încă în apropierea coastei. 

„Unul dintre corăbieri, care pînă atunci nu dăduse nici 
un semn de sminteală, se năpusti dintr-o dată peste doi 
bucătari, îi strînse în braţe şi se prăbuşi frumuşel peste bord, 
împreună cu ei. Am oprit corabia şi am încercat în zadar să 
pescuim pe cei trei inşi. Dar, ducîndu-se la fund, smintitul 
nu-şi desfăcuse strinsoarea. După o oră, plecarăm, fără să fi 
făcut vreo ispravă”. 

Miss West săltă iarăşi din umeri. 

„Marea este un element sălbatic şi nemilos; de aceea, nu 
izbutim să găsim decit cele mai rele specimene ale umanității, 
care să ne însoțească în călătorii. 

„Uneori, mă întreb pe mine însămi de unde putem să-i 
adunăm. E vorba doar de a obține de la ei, în treburile ce se 
cuvin îndeplinite, cele mai satisfăcătoare rezultate cu putinţă. 
Nici un mijloc nu poate fi cruțat, e drept. Fiindcă făpturile 
astea sînt într-adevăr foarte josnice. Da, foarte josnice”. 

În timp ce şedeam în fața măsuţei lăcuite, pe care se 
aflau porțelanurile de China şi o ascultam pe Miss West, 
făceam în minte o asemănare între obrazul ei drăguţ şi 
mişcările-i eterice şi zdrenţele ciuruite de găuri ale oamenilor 
care alcătuiau echipajul „Elseneurei”. 

Nu mă îndoiam de adevărul şi îndreptățirea cuvintelor 
pe care le rostea tinăra. Şi, cu toate acestea, eram mîhnit, 
auzind asemenea cuvinte, căzute cu atita nepăsare de pe 
buzele ei drăguțe. 

Însăşi graţia ei măreau spaima pe care mi-o pricinuiau 
cuvintele ce le rostea. 


— Desigur, răspunsei. Desigur!... Singele rece al tatălui 
dvs., nu e mai prejos decît al dvs. Asta am băgat bine de 
seamă atît cît a durat... întîmplarea. 

— Pun rămăşag, izbucni ea, că tata nu şi-a scos mîinile 
din buzunare! 

Făcui un semn afirmativ şi obrajii domnişoarei West se 
împurpurară. 

— Era de aşteptat! spuse. Îl ştiu de atita vreme"! 

„Staţi Mr. Pathurst, ca să vă înveselesc, vă voi povesti o 
istorioară nostimă”. 

„Aveam pe atunci doisprezece ani. Eram cu tatăl meu, 
pe care-l urmasem pe bordul lui „Dixie”, o corabie bună, 
aproape de acelaşi tonaj cu „Elseneura”. Ne întorceam la San- 
Francisco, unde ne aştepta mama. 

„Trecuserăm de Poarta de aur (intrarea în golful de la 
San-Francisco) şi pluteam în golf, cu o adiere puternică din 
spate. Totodată, ne împingea şi fluxul. 

„Într-un cuvînt, tata socoti că nu e nevoie să ne tragă un 
remorcher şi începurăm să alunecăm prin propriile noastre 
mijloace... 

„Pe neaşteptate, apăru un vapor, al cărui căpitan, 
neapreciindu-ne iuțeala şi crezînd că va avea vreme să treacă, 
voi să meargă de-a curmezişul, pe dinaintea noastră. 

„Izbirea era de neinlăturat şi, cu toate că tata, care 
prevedea ciocnirea, puse să se stringă pinzele de vintrile, 
partea de dinainte a vaporului nostru pătrunse cu toată 
puterea în mijlocul celuilalt, ca în unt.” 

„Vaporul acela transporta cîteva sute de călători, 
bărbați, femei şi copii. A fost ceva înspăimîntător.” 

„Totuşi, tata nu-şi ieşi deloc din minţi şi rămase tot cu 
mîinile virite în buzunare. Trimise pe secund în partea de 
dinainte a vaporului pe care-l distrusesem, ca să înjghebeze, 
cu ajutorul echipajului, salvarea tuturor celor care mai 
puteau fi scăpați. 

„Ca nişte ciorchini omeneşti, nenorociţii se agățau de 
catargul nostru de dinainte, de unde apoi ajungeau cum 
puteau pe puntea lui Dixie.” 


„În acelaşi timp, cu o uimitoare repeziciune şi stăpînire 
de sine, tata porunci să se întindă toate pînzele”. 

—Şi pentru ce asta? Nu prea înțeleg. 

— Pentru ce? Fiindcă tata, văzînd vaporul cu care ne 
izbisem, spart în două, îşi dăduse seama chiar în aceeaşi 
clipă, că doar partea de dinainte a lui „Dixie”, care se 
înțepenise în celălalt vapor îl împiedica să se scufunde. 

Trebuia menținut în această poziție, prin mărirea iuțelii. 

Unii dintre călători căzuseră în apă, în timp ce se făcea 
transbordarea lor anevoioasă. Alţii, ieşiţi din minţi, se 
aruncaseră singuri în valuri. 

„Şi toţi se înecau, de la un capăt la celălalt, sub ochii 
mei îngroziți, în timp ce vasul nostru îşi urma drumul.” 

„Tata era în mare încurcătură, cu deosebire în privința 
ordinelor pe care le avea de dat cîrmaciului, însărcinat de a 
îndruma vaporul nostru printre toate cele care se găseau în 
radă, ancorate sau în drum. Fiindcă erau de temut noi 
ciocniri, din cauză că eram stinjeniți de povara moartă pe 
care o împingeam înaintea noastră”. 

„Cînd se încredință că nu mai rămăsese nimeni pe 
bordul vaporului distrus, strînse din pînze, iuțeala noastră se 
micşoră şi cele două vase se desprinseră singure. După cîteva 
minute, vaporul pe care-l lovisem se scufundă”. 

„Atit cît durase întîmplarea aceea zguduitoare, mîinile 
tatălui meu — şi v-o spun eu asta, Mr. Pathurst! — nu-i 
ieşiră din buzunare”. 

Vorbind astfel, Miss West mă privi cu ochi lucitori, 
aşteptind din parte-mi aplauze pentru tatăl ei. 

Încuviinţai: 

— Într-adevăr, mă minunează şi pe mine, ca şi pe dvs., 
această stăpinire de sine în asemenea cazuri de nenorociri 
groaznice. Dar, mărturisesc, în ce mă priveşte, că nu sînt în 
stare să vădesc o astfel de însuşire. Şi, pentru a ne întoarce 
la punctul nostru de plecare, atunci cînd ticălosul acela 
amărit se zbatea în mare, sufeream eu însumi mai mult decît 
toți oamenii de pe corabie la un loc, împreună cu tatăl dvs. şi 
cei doi locotenenți. 


Tata, replică Miss West, nu suferă mai puțin, fiți 
sigur, în asemenea împrejurări. Numai că are însuşirea de 
invidiat, că nu lasă nimănui putinţa de a vedea că suferă. 

Ginditor, mă înclinai fără să răspund. 


CAPITOLUL V 
Adunătură drăcească 


Cînd mă urcai iarăşi pe punte, un al doilea remorcher, 
mai mare, „Bretania”, se îndreptă spre noi. El avea rolul de a 
ne ajuta să trecem repede prin golful Chesapeake şi a ne 
însoți pînă în larg. 

Ducîndu-mă spre partea de dinainte a „Elseneurei”, 
găsii pe Sundry Buyers care, apăsîndu-şi mereu şi cu duioşie 
pîntecele cu ambele miîini, se îndeletnicea cu mutarea şi 
aşezarea la locurile de dormit a oamenilor din echipaj, care 
ațipiseră unii peste alții. 

Cineva îi ajuta în această treabă destul de anevoioasă. 
Mă informai despre el la Mr. Pike, care-mi răspunse: 

—E Nancy, al doilea şef al echipajului. 

Şi adăugă pe un ton glumeţ: 

— Nu-i aşa că-i drăguţ? 

Acest Nancy trebuia să aibă vreo treizeci de ani, dar 
părea mult mai vîrstnic. 

Nu mai avea nici un dinte în gură, şi părea gata să se 
sfărime la cea mai neînsemnată mişcare. Ochii lui, de 
culoarea ardeziei, erau murdari, iar obrajii, bolnăvicioşi şi 
raşi, bateau într-un galben ca lămiia. 

Cu umerii lui strimți, cu pieptul supt şi obrajii traşi, 
dădea impresia unui ofticos în ultima fază a bolii. 

Cu toate că nici Sundry Buyers nu vădea prea multă 
viață, Nancy era şi mai de plins. 

Şi cînd te gindeşti că prăpădiţii ăştia erau şefii 
echipajului! Şefi de echipaj ce păreau tare înfricoşaţi de 
oamenii pe care trebuiau — chipurile — să-i conducă! Eram 
foarte necăjit. 

Dar înşişi oamenii aceştia, pe care îi vedeam acum 
laolaltă, cine erau oare, Dumnezeule mare? Niciodată 
Gustave Doré n-ar fi putut face să țişnească din imaginația 
sa un clocot mai desfătător de infern. 

Ei nu mergeau, ci răzuiau la fiecare pas puntea cu 


ghetele lor, tropăind şi clătinîndu-se, din cauza beţiei sau a 
slăbiciunii. Cu deosebire însă mutrele lor meritau să fie 
văzute! 

Miss West nu mă mințise, spunîndu-mi că întregul 
echipaj al unei corăbii comerciale cuprindeau un număr 
însemnat de nebuni şi idioţi. 

Corpurile le erau strimbe, fețele pustiite şi aproape toţi 
erau de statură măruntă. Ceilalţi, care aveau o statură 
firească şi se ţineau ceva mai bine pe picioare aveau în 
schimb privirea ştearsă. 

Un liliputan, cocoşat şi strimb, cu ochii de un albastru 
deschis şi cu o mînă grozav de răutăcioasă, strigă pe 
O'Sullivan, irlandezul, şi-i spuse o glumă neruşinată. 

O'Sullivan păru că nu-l aude şi-şi continuă mormăitul. 

Un tînăr greoi, înalt şi gras, se ținea după călciiele 
liliputanului, făcînd astfel o nepotrivire caraghioasă. 

lar de el se ținea un fel de schelet pribeag, asemănător 
unei prăjini de scuturat nucii. Cei care-l vedeau se puteau 
întreba cum se mai ţinea pielea pe oasele acestei arătări. 

În această defilare bizară, urma o creatură şi mai 
hidoasă decît cele de pînă acum. Închipuiţi-vă mai curînd un 
copil decît un bărbat, un copil pocit, al cărui trup şi al cărui 
obraz păreau să fi îndurat, în cursul cîtorva mii de ani, toate 
chinurile omeneşti. Într-o mască de faun, devenită timpită în 
urma chinurilor pe care le îndurase, luceau ca două lumînări 
nişte ochi tare neliniştiți, care păreau că sînt în necontenită 
şi amănunțită cercetare a tuturor fețelor şi tuturor lucrurilor. 

Aceşti ochi, care se mişcau neîncetat, erau parcă 
înnebuniți de prezența unui Sfinx nevăzut, care ar fi pus 
stirpiturii ghicitori amenințătoare, de dezlegarea cărora i-ar fi 
atîrnat viața sau moartea. 

Mai tirziu am aflat pricina acestor mişcări neobişnuite. 
Stiîrpitura aceasta amărită era surdă ca o cizmă, cum se 
spune. Explozia unui cazan îi spărsese timpanul, iar 
țăndările îi pustiiseră trupul. 

Întorcîndu-mă, zării pe bucătarul-şef, urcat şi el pe 
punte şi aruncînd de departe, ca şi mine, o privire spre 


echipaj. Chipul lui de asiatic înțelept şi viclean constituia, 
alături de toate aceste sluțenii, o mingiiere şi o îmbărbătare. 

Chiar şi Shorty, care se ivise pe neaşteptate, după cîteva 
minute, venind dinspre locuințele echipajului, îmi oferi 
prilejul unei destinderi. Cu toate acestea şi în pofida ochilor 
lui expresivi, nu era nici el decit un fel de clown ale cărui 
purtări, după cum m-am încredințat mai tîrziu, lăsau destul 
de mult de dorit. 

Mr. Pike care tocmai trecea pe acolo, se opri o clipă 
aproape de mine şi măsură iute cu privirea turma aceea 
ciudată. Mutra lui se potrivea în totul celei a unui negustor 
de vite, dezgustat de marfa ce i s-a trimis. 

— Mamele lor, bombăni, i-au adus pe lume, dar nu i-au 
izbutit. Aproape nici unele şi aproape deloc. 

Şi defilarea pociturilor nu se mai sfirşea. 

Urmă apoi un bărbat palid şi cu ochii rătăciți, despre 
care îmi dădui seama numaideciît că e robul stupefiantelor,; 
după acesta un altul, uscat ca o scrumbie sărată şi afumată, 
a cărei culoare o avea dealtfel, cu ochii rotunzi ca mazărea şi 
de un albastru urit; un al treilea, mic dar muşchiulos, mi se 
păru, în ciuda faptului că şchiopăta destul de rău, una din 
mostrele mai omeneşti din ceată. 

Dar priceperea lui Mr. Pike era, în această privință, mai 
încercată, decît a mea. 

—Ei, ăla de jos! urlă către cel care-mi plăcuse oarecum. 
Ia ascultă! 

—Da, domnule locotenent! răspunse acesta, oprindu-se 
numaidecit. 

—Cum te cheamă? continuă Mr. Pike, pe tonul aspru şi 
morocănos, de care nu se lipsea niciodată cînd vorbea 
subalternilor săi. 

— Charles Davis, domnule locotenent., 

— Cînd mergi, pentru ce şonticii astfel? O faci dinadins? 

—Nu şonticăi, domnule locotenent... răspunse omul pe 
un ton respectuos, îndreptîndu-se deodată. 

Şi, la un semn al secundului, se îndepărtă sprinten, cu 
legănarea aceea ritmică a umerilor, obişnuită tuturor 


marinarilor. 

— Ăsta, mîrîi Mr. Pike, este cu siguranță un marinar de 
meserie. Dar, cum te văd şi cum mă vezi, numai om de treabă 
nu e! 

Locurile de odihnă ale echipajului păreau acum golite. 
Dar secundul nu era prea încredințat de lucrul acesta. 

El chemă cu glas răstit pe cei doi şefi ai echipajului, 
care se sprijiniseră de stinghia de fier a corăbiei şi priveau 
liniştiți. 

—Ei, voi ăia! Ce v-aţi pironit acolo şi staţi degeaba? Mi 
se pare că dormiți de-a-n picioarele!... Sau credeți că v-aţi 
îmbarcat ca să vă faceţi aici cura de odihnă? 

„la intrați în vagăuna aia şi scoateți-mi afară pe oricare-l 
mai găsiți pe acolo!”. 

Sundry Buyers îşi mîngiie şi-şi apăsă iarăşi cu duioşie 
abdomenul, stînd puțin pe ginduri şi arătindu-se foarte 
plictisit, în timp ce Nancy, cu obrazul pustiit de o veşnicie de 
suferințe, se hotăra fără voie, ca o vită bătută, să pătrundă în 
locurile de odihnă ale echipajului. 

Atunci, auzii țişnind dinăuntru o ploaie de înjurături din 
cele mai grosolane şi de blesteme, cărora Nancy le răspunse 
în chip împăciuitor, prin diferite rugăminți dojenitoare şi mici 
îndemnuri. Băgai de seamă surisul sălbatic şi amenințţător, 
care crispă obrazul lui Mr. Pike şi mă aşteptai să văd ieşind 
din văgăună nu ştiu ce figuri îngrozitoare şi dezgustătoare. 

Dar nu fu aşa. Din punct de vedere fizic, cei trei flăcăi 
care apărură la uşă aveau o înfăţişare ceva mai plăcută decit 
a celorlalți. 

Mă gîndii îndată că trăsăturile lui Mr. Pike se vor 
destinde şi că un suris adevărat îi va manifesta mulțumirea. 

Însă greşii iarăşi. Ochii cenuşii ai secundului se 
încruntară şi mormăitul său obişnuit i se ivi pe buze, mai 
accentuat ca altădată. S-ar fi putut spune că e miriitul unui 
dulău gata să muşte. 

Cei trei tovarăşi erau de statură aproape normală şi încă 
tineri. Să tot fi avut între douăzeci şi cinci şi treizeci de ani 
fiecare. 


Erau îmbrăcați grosolan, dar destul de curat, bine raşi 
şi aspectul lor general era al unor oameni cumsecade. 

Aveau privirea vioaie, în care se întrevedea şi ceva 
neliniştitor, ca la toți ceilalți oameni din echipaj. 

Mlădioşi şi ageri, vînjoşi în mişcări, era de netăgăduit 
că, înainte de a se angaja, nu înduraseră foamea şi nu-şi 
risipiseră pe băutură banii cîştigați în ultima călătorie, nici 
cei primiți în contul simbriilor viioare. 

Aceşti indivizi, care mă măsurau cu de-amănuntul pe 
furiş, ca şi pe Mr. Pike, cu o privire atentă şi pătrunzătoare, 
aveau fără îndoială o mare stăpinire de sine. 

De unde puteau să vină indivizii ăştia? Urma s-o aflu 
foarte curînd. 

—Ei, tu, cum te numeşti? bombăni Mr. Pike, adresindu- 
se primului dintre cei trei, care era evreu prin nasul său 
asemănător ciocului de vultur şi irlandez prin ochi, fălci şi 
forma buzei de sus. 

Cei trei părură că se sfătuiesc o clipă. Fu un fel de 
telegrafie mută, nevăzută şi liniştită, dar care nu-mi scăpă 
vederii, o clipire din ochi, o mişcare a capului, cu neputinţă 
de perceput. 

După ce-şi trecură mesajul tainic; cel întrebat răspunse: 

— Murphy. 

—Spune: „domnule locotenent!” răcni Mr. Pike. 

Murphy făcu un gest nedesluşit spre tovarăşii săi şi Mr. 
Pike, arătiînd că nu înțelege ce i se spune. 

Stăpinindu-şi furia ce-l năpădea, Mr. Pike fu nevoit să 
lămurească: 

—- Cred că pînă acum n-aţi pus niciodată piciorul pe 
vreun vapor... Ei, atunci cînd unul dintre voi se află în fața 
unui ofițer de bord şi-i vorbeşte, trebuie să-i spună „domnule 
căpitan”, sau „domnule locotenent”, după cum e cazul. 

— Da, domnule locotenent!... răspunse Murphy, cu o 
voce dinadins tărăgănată şi plictisită, ca şi cum ar fi depus o 
sforțare supraomenească spre a pricepe. 

— Prin urmare, ne-am înțeles o dată pentru totdeauna?! 

— Da. 


— „Domnule locotenent!” zbieră Mr. Pike. 

— Da, domnule locotenent! repetă Murphy, a cărui voce 
deveni atit de blindă şi dezmierdătoare, încît minia 
secundului crescu şi mai mult. 

— Murphy, spuse secundul, este un nume pe care-l 
întilneşti la fiecare pas. „Nosey”7 ţi s-ar fi potrivit mai bine. 

Consimţirea veni printr-un răspuns, obraznic prin 
însăşi blindețea şi nepăsarea lui mieroasă. 

— Da, domnule locotenent! „Murphy năsosul”, spre a vă 
fi pe plac. S-a înţeles, domnule locotenent! 

Cei trei izbucniră în hohote de ris; dar era un rîs, pe 
care numai jocul muşchilor îl manifesta pe obrajii lor şi care 
era însoțit de batjocura întipărită în ochi, împreună cu un 
netulburat sînge rece. 

În faţa acestor trei zăpăciți, Mr. Pike părea că se află pe 
un pat cu cărbuni aprinşi. 

Trecu la al doilea din „trio”, în vinele căruia curgea 
Dumnezeu ştie ce sînge chaldeean sau semit, corcit cu sînge 
latin. 

— Şi tu cum te numeşti? 

— Bert Rhine, domnule locotenent... fu răspunsul, tot 
atit de dezmierdător, mătăsos şi supărător, ca al „năsosului”. 

— Bine! aprobă Mr. Pike. Şi tu a treia păsărică? 

La al treilea dintre tovarăşi, cel mai tînăr şi cel mai 
mărunt, se regăsea rasa mediteraneană. Obraz măsliniu şi 
frumusețe regulată a trăsăturilor, aproape asemănătoare 
aceleia a unei camee antice. 

Presupusei că această mogildeață zăpăcită se născuse în 
America, din imigranții veniți din Italia meridională, de pildă 
din Napoli sau din Sicilia. 

— Twist, domnule locotenent! răspunse cel întrebat, pe 
acelaşi ton searbăd şi blind, ca şi tovarăşii săi. 

— Hm! mormăi Mr. Pike. Ăsta-i iarăşi un nume obişnuit. 
„Kid”e ti-ar sta mai bine. Ne-am înţeles, nu-i aşa? 


7 „Năsosul/”. 
8 „Piciul? 


— Înţeles, domnule locotenent! „Kid Twist”. E tare 
drăguţ! 

Şi tustrei îşi reluară liniştiți rîsul. 

Mr. Pike îşi ieşise cu desăvirşire din răbdări, pradă unei 
furii cumplite, care căuta zadarnic o pricină oarecare pentru 
a izbucni. 

Scrişnind din dinți spuse flegmatic: 

— Acum, spre binele fiecăruia, vreau să vă pun un lucru 
în vedere. Ştiu cu cine am de furcă. Sînteți nişte zdrențe. 
Nişte zdrenţe însuflețite. Şi aşa vă voi socoti. 

„Dar veţi lucra ca lumea. Dacă nu, vă veţi căi. Prima 
dată cînd vreunul dintre voi va călca strimb, sau se va pregăti 
să calce strimb... Să ia aminte! Să se păzească! Cine are 
urechi, să audă!”. 

„Şi asta s-a înțeles?! Atunci, cu atît mai bine! 
Deocamdată, duceți-vă la macarale! Marş!”. 

Mr. Pike se suci pe călciie şi-l urmai. Îl rugai să-mi 
răspundă exact cărei categorii aparțineau cei trei. 

— Cea mai rea dintre toate, îmi răspunse. Nu e tunul 
între ticăloşii ăştia care să nu fi făcut închisoare. Sînt 
adunături drăceşti. 

Tot mergînd, nimerirăm peste o jumătate duzină de inşi, 
tăvăliți pe căptuşeala deschizăturii punţii. 

Recunoscui printre ei pe Larry, care poreclise pe Mr. 
Pike „mojic bătrîn”, şi care, în loc să-şi ducă lucrurile unde se 
cuvenea, aşa cum i se ordonase, se rezemase liniştit pe ele, 
întinzîndu-şi picioarele. 

Dealtfel, întregul grup ar fi trebuit să se afle acum la 
operația de manevrare a macaralelor. 

Înaintînd, Mr. Pike se aplecă spre Larry. 

—Ridică-te! îi porunci. 

—Nu pot. 

— Spune: „domnule locotenent”, Dumnezeule! 

—Nu pot, domnule locotenent. Am băut mult aseară şi, 
fiindcă nu mă puteam duce mai departe, mi-am dormit toată 
noaptea pe pămînt, în piața Jefferson. 

„Aşa că azi-dimineaţă m-am trezit înghețat pînă la oase. 


Mîinile şi picioarele mi-erau atît de amorţite, încît a trebuit să 
fiu ridicat cu de-a sila. 

— Înţeleg. Erai beat-mort şi ţeapăn ca o măgăriţă. 

Larry clipi din ochi în chip plingător, întocmai ca o 
maimuță în fața unei bite. Simţea că-l paşte în ființa 
secundului o nenorocire groaznică. 

—„Bătrinul mojic” ce sînt, continuă Mr. Pike imitînd 
vocea jalnică, îți va arăta fără zăbavă ce-i în stare. 

Şi iată ce văzul. 

Vă rog să vă amintiți cele ce v-am spus despre labele 
imense care slujeau lui Mr. Pike în locul miinilor, cu degete 
de o lungime şi o grosime îndoite față de măsura degetelor 
mele, cu încheieturile pline, cu umerii şi braţele tot atît de 
uriaşe. 

Dintr-o singură lovitură, dată doar cu virfurile degetelor 
miîinii sale drepte, cu alte cuvinte dintr-o singură palmă 
aplicată în bărbia lui Larry, Mr. Pike îl ridică în aer ca pe o 
pană şi-l lăsă să se prăbuşească, învinețit, peste calabalicul 
pe care-l găsise trintit. 

În urma loviturii neaşteptate, cel care stătea culcat mai 
înainte chiar lîngă Larry mormăi amenințător şi schiță gestul 
de a se ridica şi a se pregăti de bătaie. 

Dar de-abia se ridică pe picioare, aşa cum putu, că Mr. 
Pike îl lovi cu dosul aceleiaşi miîini în plină față. 

Plesnitura acestei palme fu straşnică. 

Lovitura păruse uşoară şi dată fără nici o sforțare. S-ar 
fi zis că un urs mare şi bun s-ar fi jucat alene cu laba. 

Cu toate acestea, atît era de mare puterea naturală şi 
nemaipomenită a secundului! Şi dincolo de acest gest, atiîrna 
atita greutate de oase şi muşchi, încît cel lovit se tăvăli pe o 
parte şi se rostogoli prin deschizătură tocmai pe punte. 

În timpul acestor întîmplări, O'Sullivan, zmintitul, care 
se plimba fără rost, se îndreptă spre secund, mormăind 
obişnuitele lui grosolănii. 

Ca un foc de revolver, Mr. Pike, care se păzea, trînti în 
direcția de unde se auzea bolboroseala aceea suspectă o 
întrebare răcnită: „Cine-i acolo?”. 


Dar, dîndu-şi seama că e zmintitul, îşi reținu mîna, care 
era gata să lovească. 

Larry şi celalalt turtit pe punte îşi frecau coastele, 
bodogănind şi se străduiau să-şi recapete echilibrul şi să se 
îndrepte. 

Ceilalți patru inşi care mai erau acolo se ridicaseră 
acum, respectuoşi şi supuşi. 

Mie însumi îmi impuse acest sexagenar de temut. După 
aceste întîmplări, eram din ce în ce mai convins de adevărul 
neobişnuitelor şi uimitoarelor povestiri din trecut, pe care mi 
le istorisise. 

Fixînd pe Larry în ochi, îl întrebă: 

— Dacă nu te superi, cine e „bătrinul mojic”? 

— Eu sînt, gemu Larry, smerit, eu domnule locotenent! 

—Foarte bine! Acum, cărați-vă cu toţii de aici — şi la 
macarale! 

Tiîrindu-şi picioarele, cei şase inşi ascultară, posomoriți 


şi înăcriți, ca nişte dobitoace îmblinzite ce erau. 
* 


+ k 


Părăsind pe secund, mă cățărai pe o scară vecină cu 
catargul de dinaintea corăbiei, de unde puteam privi în voie 
manevra împreunată a „Elseneurei” şi a remorcherului cel 
mare. 

Văzui că echipajul propriu-zis era alcătuit din două 
echipe de cîte 15 inşi. La aceştia trebuiau adăugați, în afară 
de cei doi şefi de echipaj, corăbierii şi dulgherul. Cei mai 
mulți dintre ei munceau din greu la scripete, sau se 
îndeletniceau pe punte cu diferite treburi. 

Pentru ei, orice muncă era o sforțare peste măsură de 
mare. Aproape toți păreau nişte cadavre ieşite din coşciuge, 
bolnavi fugiți din spitale, saci cu cenuşă, nişte tîmpiți sau 
vicioşi înveterați. 

Ridicînd ochii, privii înaltele catarguri de oțel, cu 
vergelele lor din acelaşi metal şi cu vergeluțe din lemn şi cu 
rețeaua aceea de fringhii, care înfățişa în aer o pînză de 
păianjen, delicată şi încurcată. Şi mi se părea din ce în ce mai 


de necrezut, ca asemenea zdrențe omeneşti să fie în stare să 
manevreze măreața corabie „Elseneura” în cursul vremii rele 
şi a furtunilor, de a o stăpîni şi cîrmi prin întunecimile nopții 
şi prin toate primejdiile oceanului. 

Dar atunci îmi veniră în minte cei doi voinici care 
conduceau turma aceasta josnică, Mr. Pike şi Mr. Mellaire, a 
căror energie fizică şi putere morală, la fel de neimblinzite, 
erau însărcinate cu însuflețirea acestor lepădături omeneşti. 

Turul de forță ce urma să fie săvirşit nu mi se părea mai 
puţin uluitor şi ajunsei la convingerea că, dacă oamenii 
aceştia aveau să izbutească în îndeplinirea sarcinilor, eu 
eram fără îndoială cel mai nepriceput dintre oameni în 
privința treburilor marinăreşti. 

Mă întrebai mirat: de ce oare echipajul nu cînta încă, în 
timp ce-şi făcea manevra, potrivit vechiului obicei despre care 
mi se vorbise de mii de ori? Răspunsul era simplu: din cauză 
că în scheletele acestea lipsite de vlagă şi în piepturile lor 
gifiitoare, nu rămăsese destulă suflare. 

Dezgustat de cele ce văzusem, mă urcai pe puntea 
îngustă de oțel, ce plutea în aer şi era totuşi foarte trainică, 
agățată de la un cap la celălalt al „Elseneurei”. Ajunsei în 
spatele corabiei, în camera hărților, unde căpitanul West, cu 
o țigară de foi în gură, mă întîmpină cu cel mai cald surîs de 
care era în stare. Cu picioarele pe masă, şedea tolănit într-un 
scaun ce se legăna. 

Apoi, coborii scara cabinelor şi, cînd mă aflai în fața 
cabinei domnişoarei West, o auzii cîntînd încetişor şi voios. 

Trecînd apoi pe dinaintea cămării, salutai prieteneşte pe 
steward şi intrai spre a arunca o privire prin micul regat, 
minunat de curat şi de bine, orinduit, în care domnea 
pătrînul chinez. Şi-mi dorii să am cîndva, numai pentru 
plăcerea mea şi bucuria mesei, un slujitor tot atit de migălos 
şi priceput. 

— Am privit în amănunțime întregul echipaj, îi spusei 
cu prefăcută nepăsare. Ia spune-mi, ce crezi despre oamenii 
ăştia? 

— Adunătură de smintiți..., răspunse omul galben, 


ridicînd plictisit din umeri. Lepădături, toți trăzniți. 
Dumneavoastră, vedeți mai tirziu! 

Judecata lui o întărea pe a mea. 

Îmi continuai drumul pînă la cabina mea, care era aşa 
cum mi-o dorisem. Wada îmi despachetase şi îmi orînduise 
toată îmbrăcămintea, aşezind apoi pe rafturile de pe ziduri 
toate cărțile pe care le luasem cu mine. 

Cele trebuincioase spălatului şi pieptănatului erau în 
sertarul lavaboului. Cizmele mele marinăreşti, pălăria de 
pînză impermeabilă şi mantaua unsă cu ulei erau agățate pe 
cuiere, sub o perdea. 

Tot ce-mi era trebuincios pentru scris era aşezat pe 
birou. În faţa biroului, un fotoliu învârtitor, învelit în piele şi 
temeinic înşurubat în sol îmi întindea braţele. 

Pijamaua şi halatul erau aşezate pe pat, la picioarele 
căruia mă aşteptau papucii, la locul lor obişnuit. 

Aici, în partea dindărăt a corăbiei, totul era potrivit celor 
mai gingaşe cerințe omeneşti. 

Acolo sus, pe punte şi în partea din față a corabiei, 
mişuna drojdia aceea de creaturi de coşmar, omeneşti prin 
presupunere, sau mai exact strimbăturile umanităţii, cărora 
le era încredințată minuirea materialului acestei frumoase 
corăbii, odată cu siguranța sa şi a mea chiar. 

lată ce era nemaipomenit şi mai presus de orice 
închipuire! În pofida sincerei mele admiraţii pentru Mr. Pike 
şi Mr. Mellaire, mă simțeam înfiorat. 

În timp ce mă aşezam în minunatul fotoliu, care părea 
că mă îmbie cu coada ochiului şi mă răsturnai desfătat în el, 
după ce scosesem dintre cărți un volum al lui George Moore”, 
mă simții stăpînit de presimţirea nedesluşită că această 
călătorie se putea sfirşi printr-o mare nenorocire. 

Dar fotoliul care mă găzduia era atit de priicios şi de 
atrăgător, iar cabina era atît de încăpătoare şi de plăcută, sau 
mai curînd frumoasa odaie în care mă lăfăiam într-o fericire 
desăvirşită şi liniştită, încît gonii imediat din minte aceste 


9 Scriitor irlandez, născut în 1852. 


gînduri negre. 

Niciodată, pe nici un transatlantic, nu avusesem şi nu 
mă bucurasem de atitea înlesniri şi plăceri şi mă gîndii la 
toate cărțile necitite pînă acum şi cu care aveam să mă desfăt 
în cursul atitor săptămîni şi luni. 

Totuşi, întrebai pe Wada dacă a văzut tot echipajul, sau 
parte din el şi ce credea. 

—Nu, îmi răspunse, eu nemişcat de aici. Dar bucătar-şef 
spus mine niciodată nu mers pe mare cu aşa oameni. Toţi 
nebuni, toți stricați, toți nu-marinari. Multe necazuri 
aşteptăm cu ei. Răbdare şi vedem. 

„Nu prost de tot chinezul. Este cincizeci ani şi mult 
lucrat pe mare. Pe urmă, făcut economii, făcut negustorie 
mare San-Francisco. Dar avut necaz multe poliția. 
Contrabandă de opiu. Asta tare rău”. 

„Avut noroc şi găsit avocat bun scăpat închisoare. Dar 
avocat muncit foarte mult şi luat chinez tot. Casă, bani, tot.” 

„Atunci, început iar meseria veche. Aici, „Elseneura” 
bine plătit la el. Şaizeci dolari pe lună. Dar tot nu mulțumit. 
Echipaj tare păcătos. Țicniţi, pungaşi. Asta, foarte periculos!” 

Cerîind puțin după aceea lui Wada să deschidă 
ferestruica mobilă pentru a aerisi încăperea, auzii de-a lungul 
cherestelei corăbiei fişiitul valurilor pe care le spintecam. 

Înțelesei că „Bretania” pornise la drum şi ne luase cu 
sine spre largul mării. 

O clipă mă gîndii, pentru ultima dată, că aveam încă 
vreme să renunt la călătorie şi să mă înapoiez la Baltimore cu 
remorcherul cel mare, ce urma să se întoarcă. Dar din 
cămară venea un zgomot uşor de porțelan, pe care-l auzii 
prin uşa mea întredeschisă. Bucătarul-şef pregătea masa de 
seară, o masă care, fără îndoială; nu putea să fie decit 
delicioasă. 

Aşa că... aşa că... mă lăsai în voia soartei. 


CAPITOLUL VI 
Convorbiri în timpul mesei 


Mîncărurile au fost atît de gustoase, încît mi-au depăşit 
aşteptările. Nu ştiu de unde venea bucătarul, dar era un om 
iscusit. 

Ne servea Miss West, într-o colaborare atît de desăvirşită 
cu chelnerul, încât s-ar fi spus că acesta era un vechi servitor 
al casei, deprins cu toate obiceiurile şi cerințele. 

Căpitanul West şi fiică-sa, Mr. Pike şi eu însumi, 
alcătuirăm la masă quartetul, care de aici înainte avea să se 
reunească în fiecare zi, în tot cursul călătoriei. 

În vederea cinei, secundul, aşezat în fața mea, 
îmbrăcase în mod special un veston negru, care făcea cute la 
subțiori, se umfla şi era gata să plesnească pe spatele lui larg 
şi vinjos şi se încovoia anevoie pe umerii lui aduşi. 

Mr. Pike mînca fără să scoată un cuvint, spre marea 
mea uimire. Fiindcă nu-mi venea să cred că nu se pricepea, 
sau nu avea ce să vorbească. 

Mai întîi, mă gîndii că se simțea stingherit de prezența 
domnişoarei West. Dar nu trecu mult şi înțelesei că însuşi 
căpitanul West statornicise această orinduială. 

Oricît de mult se deosebeau moraliceşte Mr. Pike şi Mr. 
Mellaire de oamenii din echipaj, căpitanul West socotea că 
trebuie să-şi ţină locotenenţii cam la aceeaşi distanță. Nu 
vorbea cu ei niciodată, decît în privința lucrurilor care ţineau 
cu adevărat de meserie. 

În schimb se purta minunat cu mine. Eram călătorul 
lui, un musafir aproape şi boieria lui înnăscută îl făcea să mă 
considere ca pe un egal al său. 

Miss West avea pentru mine aceeaşi considerație. Iar în 
ceea ce priveşte pe Mr. Pike, băgai de seamă că tînăra era mai 
puţin severă cu el, decit tatăl ei. 

Ise întîmpla uneori să vorbească secundului despre 
felurite chestiuni şi, de fiecare dată cînd i se spunea ceva, Mr. 
Pike se mulțumea să răspundă doar atît: 


— Da, Miss. Nu, Miss. 

De altfel, mînca foarte îngrijit şi din cînd în cînd mă 
privea peste masă cu ochii lui cenuşii, ascunşi sub 
spriîncenele-i stufoase. 

La rîndu-mi, îl cercetam cu de-amănuntul şi, în ciuda 
trecutului său întunecat de conducător şi sfărimător de 
oameni, nu mă puteam stăpîni de a nu-i nutri o adevărată 
simpatie. 

Dădea impresia limpede a unui bărbat cumsecade şi 
sincer. Şi ridea cu atita poftă, cu un accent atît de cald şi 
copilăresc, auzind cele cîteva glume pe care mă străduiam să 
le istorisesc, pentru a înveseli puțin atmosfera! Nu, desigur, 
cu un asemenea ris omul acesta, adesea brutal din cauza 
meseriei, nu era rău! 

Şi mi se păru că mi-ar fi fost greu să dau un certificat 
asemănător conştiinţei lui Mr. Mellaire care, în vreme ce noi 
prînzeam, era de veghe pe punte. 

Într-un cuvînt, mie şi domnişoarei West ne revenea 
oarecum îndatorirea de a deschide şi întreține convorbirile. 

La Miss West, pe care, de asemenea, o cercetai pe 
ascuns, mă izbea cu deosebire un lucru. Era nepotrivirea 
între obrazul ei oval şi gingaş şi restul corpului ei, care trăda 
o sănătate desăvirşită. La această tînără, vigoarea sănătoasă 
şi însuflețită a membrelor ei, ca şi rotunjimea lor plină şi 
cărnoasă, se uneau cu subțirimea unei sălcii. 

Pielea era delicată şi străvezie. Gitul avea avintul unei 
columne plăpînde, bine aşezată pe temelia ei. Miinile, fără a fi 
peste măsură de mioi, erau aşa cum se potriveau unei femei 
de statura ei, lungi şi subțiri şi foarte îngrijite, Brațele-i erau 
puternice şi muşchiuloase, dar numai cît trebuia. 

Nasul, uşor încovoiat al căpitanului West, vădea putere 
de stăpînire şi voință. 

Şi nu mă îndoii de fel că şi tatăl şi fiica, aşa cum aveam 
să aflu mai sigur mai tîrziu, erau, fiecare în genul său, nişte 
ciudate şi minunate fructe ale mării, ca să spun aşa. 

În cursul mesei, mă încumetai să-mi rostesc uimirea, 
pricinuită de priceperea cu care scuturase Mr. Pike amorțeala 


echipajului şi ajunsei la întimplarea cu Larry, pe care 
secundul îl zvirlise în aer ca pe o frunză, doar cu o singură 
palmă. 

Mărturisii cu naivitate că acest spectacol, cu totul nou 
pentru mine, mă supărase mai întîi, dar că apoi mi-am dat 
seama că astfel de fapte aveau uneori circumstanțe 
uşurătoare. 

Ascultindu-mă cum istoriseam cu atitea amănunte o 
întîmplare atît de neînsemnată pentru el. Mr. Pike îşi 
încruntă sprincenele, privindu-mă cu o mină aspră. Dar nu 
mă întrerupse, ci mă lăsă să-mi sfirşesc povestirea. 

Cînd terminai, se făcu tăcere. Miss West, care se 
îndeletnicea cu pregătirea cafelei, nu-şi încetinise lucrul. 

Nici Mr. Pike, adincit în operaţia de spargere a unor 
nuci, nu spuse nimic. Dar văzui fluturînd un suris înveselit 
pe chipul său. 

Căpitanul West mă privea cu luare aminte, cu ochii lui 
azurii, ca şi cum ar fi privit cins ştie ce planetă, situată la o 
depărtare de nenumărate miliarde de mile. 

lar eu, îmi dădeam perfect seama, aveam aerul unui 
nerod. 

— Mr. Pathurst, rosti în sfirşit căpitanul West cu 
seninătate, pe bord este orînduită regula absolută de a nu se 
face nici un fel de observaţie privitoare la disciplină. 

Îmi înghiţii saliva şi, pentru a-mi cere iertare, mă grăbii 
să adaug: 

— Dar nu doream să mă leg de disciplină. Ci istorisind 
această mică întîmplare, am înțeles să stărui asupra uriaşei 
puteri fizice a lui Mr. Pike. 

—Îmi dau seama... reluă căpitanul West, cu acelaşi 
calm netulburat. 

„Dar vedeţi, Mr. Pathurst, asemenea poveşti n-au 
însemnătate nici pentru mine, nici pentru ceilalți de la masă. 

„În toate împrejurările de felul celei de care aţi vorbit, las 
frîu liber locotenențţilor mei. La urma urmelor, ei ştiu foarte 
bine că nu le-aş îngădui nici o asprime sau violență lipsită de 
îndreptățire. 


„Asta-i tot”. 

Obrazul aspru al lui Mr. Pike, care renunțase să mai 
spargă nuci şi care, în timp ce vorbea căpitanul West, îşi 
pironise privirea în fața de masă cu o atenție deosebită, se 
înseninase cu totul, — iar ochii secundului ridicați spre mine, 
îmi exprimau, nu fără o uşoară batjocură, lipsa lui de 
duşmănie. 

Oarecum stînjenit, îmi îndreptai privirea spre Miss West, 
căutîndu-i sprijinul şi simpatia. 

Ea pufni în ris, văzindu-mi aerul mîhnit şi spuse: 

— Vedeţi, Mr. Pathurst, tata e sătul pînă în gît de 
echipajele lui. Se preface că nu le bagă în seamă, atit cît 
poate. E cel mai bun lucru. 

Mr. Pike întări aceste spuse printr-o înclinare a capului 
şi, spre a abate cu dibăcie convorbirea, Miss West ne istorisi 
cu mult duh uimitoarea pățanie pe care o îndurase, chiar în 
ajunul plecării, cu un birjar din Boston, care nu voia s-o ducă 
acolo unde-i ceruse. 

După sfirşitul mesei, mă dusei în cabină spre a-mi lua 
țigări şi, în treacăt, cerui lui Wada să-mi spună ce ştie despre 
bucătarul care pregătise minunatele mincăruri ce ne fuseseră 
servite. 

Şiret ca o maimuţă şi ştiindu-le pe toate, Wada îmi 
răspunse: 

— El cheamă Louis. El chinez ca bucătar-şef. Dar numai 
jumătate chinez. Ailaltă jumătate englez. 

„Ştiţi cum cheamă insula unde Napoleon fost timp mult 
prizonier, pe urmă murit?” 

— Sfinta Elena... 

— Da. Acolo născut Louis. Şi vorbit foarte bine 
englezeşte. 

În această clipă se ivi Mr. Mellaire, venind de pe punte; 
fusese schimbat de Mr. Pike şi se îndrepta spre odaia cea 
mare de dindărătul corăbiei, unde se servea a doua masă. 

Trecînd pe dinaintea mea, se înclină uşor şi-mi spune 
„bună seara”, cu toată curtenia şi cu toată demnitatea unui 
gentleman. 


Cu toate astea, îmi era cu neputinţă să-mi gonesc 
vrăjmăşia firească, de care mă simțeam cuprins împotriva 
acestui om. Simţeam că însuşirile morale ale celui de-al 
doilea locotenent nu sa potriveau cu cele fizice, îmi dădeam 
seama că există în el ceva nelămurit, dar lipsit de orice 
prețuire. 

Şi făcui îndată o asemănare între enigma pe care o 
ascundea omul acesta şi ceea ce se cuibărea sub ţeasta celor 
trei ticăloşi, goniți cei din urmă la treabă de către Mr. Pike. 
Impresia era tot atit de supărătoare. 

În spatele lui Mr. Mellaire, mergea greoi şi încurcat un 
ins ciudat, care avea un cap de vrabie aşezat pe un cap de 
uriaş. 

Picioarele lui, dacă nu chiar şi mîinile, erau şi mai mari 
decit cele ale lui Mr. Pike. 

Cînd Mr. Mellaire şi însoțitorul său pătrunseră în odaia 
cea mare de dindărătul corăbiei, întrebai din ochi pe Wada: 
„Cine-i?”. 

— El dulgher pe bord, îmi răspunse. El cheamă Sam 
Lavroff. El venit de la New-York. 

„Stewardul spus mine Sam Lavroff prea tînăr pentru 
dulgher la corabie. El are douăzeci şi doi ori douăzeci şi trei 
ani”. 

Înapoiat în cabina mea, auzii iarăşi prin ferestruica 
mobilă ce era deschisă, fişiitul valurilor spintecate de 
„Elseneura”. 

Mersul ne era regulat şi iute — şi eu, care nu 
călătorisem niciodată decît pe vapoare, mă obişnuii greu cu 
gîndul că, deşi era lipsită de vibraţiile elicei, corabia putea 
înainta totuşi. 


CAPITOLUL VII 
„Un whisky bun pentru Jeannot al meu” 


Era abia ora opt, cînd mă urcai din nou pe punte. 

Stelele sclipeau în noapte şi la lumina lor zăream, 
deasupra capului, formele întunecate ale pinzelor, care se 
înmulțeau din ce în ce, după cum îşi putea da seama pînă şi 
un necunoscător ca mine. 

Umbrele nedesluşite de oameni, rinduite în şiruri lungi, 
trăgeau de funii. Corăbierii erau aşezaţi unul după altul şi 
trăgeau tropăind pe loc, încruntați şi într-o tăcere tristă şi 
înverşunată. 

Se auzea tunînd doar vocea lui Mr. Pike, care urla 
ordinele trebuincioase, strigiînd neîncetat: „Hai, rup! Hai, 
rup!” şi revărsind peste toți aceşti nenorociți o ploaie 
neîntreruptă de înjurături. 

Mr. Mellaire îi veni curînd în ajutor şi conlucrarea sa nu 
fu deloc de prisos. Aproape toți oamenii erau cu totul 
recunoscători, nu numai în privința manevrei, ci şi a numelui 
familiilor. 

În diferite rînduri, văzui pe cei doi locotenenţi nevoiți să 
pună ei înşişi mîna, spre a îndeplini lucrul. Fiindcă ticăloşii 
amăriți pe care îi conduceau, neştiind prea bine ce au de 
făcut, se opreau, plictisiți şi țepeni, ca nişte împotmoliți. 

Alte siluete se zăreau pe catarguri şi, fără îndoială mai 
deprinse cu lucrul decît mormolocii de pe punte, desfăşurau 
şi întindeau pînzele. 

— Aşadar, puteți vedea dvs. înşivă, Mr. Pathurst... 
mormăi Mr. Pike. 

„E oare treaba unui secund de a sta să tragă de odgon? 
Ce nenorocire! Dar şefii de echipaj sînt şi mai nepricepuți, 
dacă mi-e îngăduit să spun, decît oamenii lor”. 

Îi spusei: 

— Pînă acum, am crezut totdeauna că marinarii de pe 
corăbii cîntă, în timp ce trag de fringhii. 

— De fapt, aşa e obiceiul. Şi dacă ţineţi să-i auziți... 


— Aş fi încîntat. 

— Perfect. Şi să-mi spuneţi cum v-au plăcut. Ei, voi, 
Nancy şi Sundry Buyers! Adormiţilor! 

„Hai, la otgoanele pentru ridicatul catargurilor — şi un 
cîntec frumos, vă rog!” 

Drept răspuns, văzui pe Sundry Buyers mîngiindu-şi 
pîntecele şi apăsîndu-şi-l cu ambele miini, în timp ce Nancy 
îşi plescăia limba, pentru a se pregăti să cînte. 

Cu o mutră posomorită, Nancy începu: 

„Să mergem, mergem, mergem. 

„Să mergem să omorim pe Paddy şi-i vom lua cizmele!” 
în locul glumei urmărită de autorul cîntecului şi a înflăcărării 
vioaie ce ar fi fost de aşteptat, era ca un clopot de 
înmormîntare, un vaiet nearmonios şi jalnic. 

— Destul! Ajunge! răcni Mr. Pike, smulgind din mîinile 
unuia dintre corăbieri o funie, care nu trebuia trasă. Nu 
sîntem la înmormîntare! 

„Să te auzim pe tine, Sundry Buyers! Scoate din gâtlej ce 
ştii mai «gigea»! 

Atunci, țişni din umbră o voce mai slabă şi mai spartă 
încă decît cea a lui Nancy: 

„Trebuie, trebuie tras mai sus, 

„Pentru ca vergelele vintrelor să se urce! 

„Un whisky bun pentru Jeannot al meu! 

În principiu, acest ultim vers trebuia reluat în cor de 
întregul echipaj. Dar nu răspunseră decît două glasuri. 

Sundry Buyers făcu o sforțare şi reluă cîntecul, cu glas 
tremurat: 

„Whisky-ul a ucis pe soră-mea, Suzanne, 

„Whisky-ul...”. 

Mr. Pike înfierbintase echipajul. Şi în timp ce el repeta 
necontenit: „Un whisky bun pentru Jeannot al meu”, oamenii 
aceia pe jumătate morți să frămîntau năpraznic şi trăgeau de 
funii pe întrecute, pînă în clipa cînd Mr. Pike, încetînd să 
cînte, strigă cu voce tăioasă: 

— Legaţi odgoanele! 

Atunci, întregul avint pieri şi nu mai văzui, în noapte, 


decît nişte zdrențe omeneşti ce se poticneau, alunecau şi 
scînceau, se amestecau din nou la manevră şi erau gata să se 
prăbuşească la fiecare pas. 

Doi dintre corăbieri se dădură în lături pe nesimţite şi 
încercară zadarnic desigur, să plece spre a se ascunde 
îndărătul locuinţelor echipajului. Dar, Mr. Pike îi surprinse şi 
se năpusti asupra lor. 

Auzii plescăind nişte palme şi, după cîteva clipe, cei doi 
apărură iarăşi, cu secundul la spatele lor; Mr. Pike îi mustră 
cu asprime, amenințindu-i cu pedepsele cele mai aspre, în 
cazul cînd vor mai săvirşi vreo ispravă de felul acesteia. 

Acest spectacol descurajator îmi pricinuise o mare 
amărăciune şi mă întorsei spre partea dindărăt a corăbiei, 
unde găsii pe dunetă pe căpitanul West, care se plimba 
liniştit. 

În spatele lui, unul dintre prăpădiţii pe care îi văzusem 
în cursul zilei, unul dintre cei mai scunzi şi piperniciţi, ținea 
roata cîrmei, o roată mare acoperită cu aramă şi țintuită, ce 
părea că-l striveşte. 

La lumina felinarelor, văzui strălucind ochii albaştri ai 
stirpiturii, chip de stafie neputincioasă şi veştejită. 

Se numea Andy Fay şi-şi dăduse virsta de şaizeci de ani. 
Sînt încredințat însă că avea mai mult. 

Eram mîhnit şi îngîndurat. Şase luni de călătorie în 
asemenea condiții! 

Dacă, scîrbit de mediul bolnăvicios care mă înconjura, 
îmi îndreptam gîndul spre Miss West, singura ființă de pe 
bord într-adevăr în stare să mă înțeleagă, mă simțeam 
cuprins de miînie împotriva seninătăţii tinerei femei, față de 
tot ceea ce mă întărita sau mă îndurera. 

Cu cei treizeci de ani ai mei şi plictisul timpuriu, care 
mă hotărise să întreprind această călătorie, nu eram, în fața 
ei şi a siîngelui roşu care-i dogorea în vine, decit un fel de 
bolnav de nervi, o ființă inferioară demnă de dispreț. Mă 
simțeam jignit şi ruşinat. 

Şi cu toate acestea, în timpul îndelungatelor şi 
singuraticelor noastre întrevederi din cursul acestei nesfirşite 


călătorii, care abia începea, ea se interesă de mine, 
apropiindu-se cît mai mult de singurul bărbat care avea pe 
bord, în afară de tatăl ei, însuşirile potrivite unei bune 
tovărăşii... 

Fiindcă legea neînduplecată a Naturii porunceşte ca 
floarea-soarelui să se răsucească spre soare, ca vița-de-vie 
să-şi întindă cîrceii spre arborele pe care se poate agăța. 

Străvechiul roman al dragostei, al dragostei de care 
crezusem că mă voi feri pe această corabie, avea să 
reînceapă, cu dorințele, cu neliniştile şi cu necazurile ei de 
neînlăturat? 

Prin urmare, nu exista în lumea asta nici un mijloc de a 
scăpa de mrejele femeii? De femeia spre care bărbatul, 
oriunde s-ar afla, îşi îndreaptă neîncetat gîndul, la fel cu 
sălbaticul care, ascuns în valea întunecoasă, se întoarce 
iarăşi şi iarăşi la demonii şi idolii lui? 

lată la ce mă gindeam, iată cu ce-mi frămîntam într-una 
sufletul în timp ce, rezemat de stinghia din jurul punţii, 
simțeam vîntul biciuindu-mi obrajii. 

O vreme, priveam în jos valurile spumoase care se 
umflau, iar apoi îmi ridicam ochii spre stele, pentru a vedea 
formele  puternicelor şi  minunatelor  catarguri ale 
„Elseneurei”. 

Uneori, auzeam venind dinspre partea de dinainte vocea 
tunătoare a lui Mr. Pike, care-şi mustra aspru trupa de mojici 
stricați, urmînd să dea ordine, fără oprire: 

— Ei, acolo! La verga pinzei de pe catarg! Nu tăia coada 
funiilor despletite, tîmpitule, sau te cotonogesc! Haide, 
mişcaţi-vă, boieri scăpătațţi! 

Ajunsei la scara cabinelor şi coborii. Miss West făcea 
exerciții la pian. 


CAPITOLUL VIII 
Acrobatul fără voie 


Mă culcai numaideciît şi dormii prost. 

Mai întîi, citii pînă la ora două spre ziuă. Atunci, stinsei 
lampa de călătorie cumpărată înainte de plecare şi pe care 
Wada o aşezase ia căpătiiul patului. 

Potrivit obiceiului meu, adormii curînd. Natura m-a 
înzestrat cu însuşirea aceasta minunată de a ațipi de îndată 
ce vreau să dorm. 

Dar mă trezii tot atît de repede. 

Încercai să adorm iarăşi şi mă răsucii de o mie de ori în 
toate felurile. În ciuda sforțărilor mele, însă şi a unei 
îndărătnicii nerăsplătite, nu izbutii să adorm de-a binelea. 

Mă ustura tot corpul, de parcă aş fi fost acoperit de 
urzici şi începui să mă scarpin zdravăn. Pe la ora patru, am 
aprins din nou lampa şi mi-am luat iar cartea. 

Atît de atrăgătoare era convorbirea începută de Wernon 
Lee cu William James în privința „Voinţei de a crede”, încît 
aproape că uitai de usturimea pielii. 

În jurul meu, totul era liniştit. Numai deasupra capului 
auzeam mersul unor paşi regulați, înainte şi înapoi şi 
înțelesei că trebuie să fie umbletul lui Mr. Mellaire, sau al lui 
Mr. Pike. 

Asta-mi plăcea! Prin urmare, acolo sus veghea cineva şi 
ştiam că această pază mereu trează nu va înceta deloc în tot 
timpul călătoriei. 

La ora patru şi jumătate, auzii răsunînd, prin peretele 
despărțitor al cabinei, ceasul deşteptător al stewardului, care 
opri numaideciît soneria țiuitoare. 

La rîndu-mi, apăsai pe butonul electric ce-mi era la 
îndemiînă şi mă ridicai o clipă, spre a întredeschide uşa. 

Numaidecît apăru chinezul, spre a primi ordinele ce 
urma să-i dau. Îi cerui o ceaşcă de cafea. Adăugai că Wada 
trebuie să-i fi spus cum trebuie să fie pregătită cafeaua, ca 
să-mi placă. Stewardul dădu din cap, arătîndu-mi astfel că e 


informat despre gusturile mele. 

Chinezul acesta era o comoară de neprețuit. Niciodată 
băutura oacheşă şi fierbinte nu-mi fusese pregătită cu atita 
iscusinţă. 

Apoi, reîncepui să citesc pină în zori, luai în pat 
gustarea de dimineață şi, la ora opt şi jumătate, îmbrăcat şi 
ras proaspăt, eram pe dunetă. 

Eram încă legați de remorcher. Dar toate pinzele erau 
întinse, bine umflate de uşoara adiere ce venea dinspre nord. 

În odaia hărților, căpitanul West îşi fuma tacticos 
veşnica lui țigare. 

Omul de la cîrmă avea părul cărunt şi pielea albă. Putea 
să aibă virsta de vreo cincizeci de ani şi părea că-şi cunoaşte 
bine meşteşugul. 

Îmi dădu bună-dimineaţa, zimbindu-mi prieteneşte. 

Aflai că e englez şi că se numeşte Tom Spink. După cît 
îmi puteam da seama, era unul din elementele cele mai 
destoinice din echipajul nostru jalnic. 

Curînd se ivi Miss West, sprintenă şi veselă ca în ajun, 
cu obrajii îmbujoraţi şi proaspeţi ca zorile însăşi. 

O întrebai dacă a dormit bine, adăugînd în ce mă uliu 
că aproape n-am închis ochii toată noaptea. 

Văzînd că e mirată de cuvintele mele, îi arătai pe miîini 
urmele roşii ale mîncărimilor. 

— Nu-i nimic, îmi răspunse. Aerul marin şi frigul de ieri 
dimineață v-au pricinuit aceste mincărimi. 

„Un leac bun vă va scăpa de ele. Aşteptaţi-mă puţin”. 

Ea dispăru sprinten şi se înapoie curînd, ținînd în mînă 
un pahar pe jumătate cu apă; cu cealaltă mină, învirtea în 
pahar o linguriţă cu cremă de tartru. 

— Beţi! îmi porunci, aşa cum se porunceşte copiilor. 

O ascultai şi mă întinsei pe un fotoliu de pe punte, 
făcut din ramuri de palmier de India; aici veni Miss West pe 
la ora unsprezece, însoțită de Wada şi-mi aduse un al doilea 
pahar, conținînd acelaşi leac. 

Apoi, aşezîndu-se lingă mine, începu să mă dojenească, 
fiindcă-l surprinsese pe Wada, întrebind-o respectuos care 


era cantitatea exactă de apă călduţă ce trebuia pusă pentru 
subțierea laptelui condensat, destinat lui Possum. 

Prînzul îmi întări părerea bună despre minunatele 
însuşiri ale bucătarului. Şi în cursul după-amiezii, dornic să 
mă împrietenesc cu el, mă dusei la bucătărie. 

Ca şi stewardul, bucătarul făcea la început impresia că 
e chinez, sau aşa ceva. Dar, ca atîția alții de pe bord, era o 
corcitură, fără îndoială, în vinele lui curgea sînge englez. 

De fapt, vorbea engleza cu o vădită corectitudine. S-ar fi 
spus că îşi urmase studiile la Universitatea din Oxford. 

Era bătrîn şi mărturisea că are vreo cincizeci şi nouă de 
ani, cu toate că trebuie să fi numărat mai bine de şaizeci. 

Atenția asupra lui era atrasă cu deosebire de trei 
puncte: zimbetul blind şi cald care se răspindea în fiecare 
clipă, ca o primăvară, pe obrazul lui de asiatic; nişte dinți 
minunati, foarte albi şi bine orînduiți, atît de perfecţi încît îi 
crezul falşi pînă cînd Wada, spre a-mi satisface curiozitatea, 
se încredinţă că sînt naturali; în sfîrşit mîinile şi picioarele. 

Avea nişte miini minunate şi tare mici. Măsura 
picioarelor se potrivea cu cea a miinilor. Erau neînchipuit de 
mici şi încălțate cu o eleganță boierească. Omul punea 
desigur în asta toată dorința lui de a plăcea. 

Pilotul, care ne adusese remorcherul „Bretania”, pentru 
a pune de acord mersul celor două corăbii, se dusese la prînz 
iarăşi pe bord. Dar remorcherul nu ne părăsi decit după 
citeva ore, cînd furăm de-a binelea în larg şi cînd nu mai 
puturăm zări pămîntul, decît ca pe un abur uşor pierdut în 
apus. 

Abia în clipa cînd „Bretania” se îndepărta de noi, după 
mai bine de douăzeci şi patru de ore de plutire, începu, din 
punct de vedere tehnic, călătoria noastră. 

Momentul nu era lipsit de o tulburare firească. 

Mă rezemasem de stinghia dunetei şi găsii pe Miss West, 
care venise să privească şi ea plecarea remorcherului şi să 
respire, spunea, puţin aer curat. 

Privind multă vreme cerul, aşa cum ar fi făcut orice om 
de meserie, ea începu: 


— Barometrul s-a urcat mult. Dar vintul ăsta uşor 
dinspre nord, care suflă acum şi ne umflă pînzele, nu va ţine. 

„Va fi urmat curînd de-o potolire deplină, dacă nu se va 
preschimba cumva într-un vîrtej dinspre nord-est”. 

— Şi, întrebai ce-ar fi mai nimerit? 

—  Vîrtejul.... Virtejul, în toate privințele. Cît despre 
mine... 

Tiînăra îşi înăbuşi cu mîna un sughiț uşor. 

— ...Cît despre mine, eu simt cum vine răul de mare de 
neînlăturat, pe care-l îndur de fiecare dată cînd părăsesc 
pămîntul. 

Văzînd că-mi arăt uimirea, adăugă: 

— N-am cum să mă împotrivesc. Cu toate că, mă pot 
făli, am obişnuința mării, trebuie să îndur neajunsul ăsta. 

— E o mică slăbiciune, răspunsei, de care însuşi lordul 
Nelson, după cît mi s-a spus, nu a putut scăpa niciodată. 

— Foarte adevărat. Nimic nu e atît de plin de toane, ca 
răul de mare. L-am văzut pînă şi pe tata plătindu-i tributul. 

„Nici un om obişnuit cu marea, oricît ar fi de vinjos şi 
stăpiîn pe sine, nu se poate lăuda că n-a suferit nimic, atunci 
cînd a fost cazul. 

„Totuşi, ceea ce este sigur, cînd trec prin momentele 
acelea, sufăr cumplit. Cel puţin două zile, nu pot cobori din 
pat”. 

Secundul, care-şi făcea obişnuita inspecţie pe corabie, 
se îndreptă spre noi şi veni să se rezeme şi el de stinghie. 

Şi mai jalnic decit pînă acum, echipajul trăgea de 
fringhii şi se opintea din greu pe catarturi, mărind neîncetat 
pînzele. 

— Mr. Pike, oamenii nu prea par frînți de oboseală! zvirli 
Miss West. 

— Dau însă impresia că sînt oarecum sleiți de foame! 
spusei cu sfiiciune. Îmi închipui că din cauza asta nu se prea 
țin pe picioare. 

— Nu vă înşelați deloc! răspunse rizind Miss West. Aşa 
se întimplă cu toate echipajele, la plecarea vaselor. 

„Dar înțărcaţi de whisky, hrăniţi bine şi supuşi unui 


regim chibzuit, şi mai ales conduşi de o mînă de fier, oamenii 
se vor îngrăşa văzînd cu ochii. Veţi recunoaşte curînd că nu 
mint, Mr. Pathurst... Nu-i aşa, Mr. Pike?” 

— Negreşit. Dar ceea ce-i mai rău este că adunătura 
asta de purcei leşinați nu ne va purta nici un fel de 
recunoştinţă. 

— Şi atunci, întrebai, ce vă veți face Mr. Pike cu toți 
aceşti nepricepuţi şi neputincioşi laolaltă, dacă ne surprinde 
o furtună năpraznică, avînd ca acum toate pînzele întinse? 

Secundul dădu din umeri, de parcă l-aş fi întrebat ce-ar 
face în cazul unui cutremur zdravăn, care l-ar surprinde între 
două şiruri de „zgîrie-nori”, ce s-ar năpusti pe capul lui din 
fiecare colț al unei străzi. 

Miss West fu cea care răspunse în locul lui: 

— S-ar stringe în cea mai mare grabă pînzele, Mr. 
Pathurst. Munca asta nu este chiar atit de anevoioasă de 
înfăptuit, cum vă închipuiți, cu toate că echipajul e cum îl 
ştiţi. Dacă n-ar fi aşa cum vă spun, aş fi fost demult la fundul 
mării. 

„O asemenea ispravă însă atirnă de energia căpitanului 
şi a secunzilor săi. Cu energie se săvirşesc minuni!” 

— Fireşte... întări cu modestie Mr. Pike. 

Îi văzui uriaşele labe de urs, întinse cu o clipă mai 
înainte, stringîndu-se instinctiv şi închizînd pumnii. 

În acelaşi timp, băgai de seamă că la încheieturile 
degetelor se aflau nişte jupuituri, foarte proaspete şi roşii. 

Făcui din nou o mutră atît de zăpăcită, încît Miss West 
începu să ridă cu poftă. 

Îmi amintii ceva. 

— Mr. Pike, îi spuse, vă mai aduceţi aminte de „Lallah- 
Roukh“, pe care ne îmbarcarăm la San-Francisco, tata şi eu, 
cu un echipaj de neînchipuit? 

— Da, Miss West, îmi amintesc foarte bine, deşi n-am 
făcut parte din această călătorie. Dacă nu mă trădează 
memoria, era a cincea oară cînd tatăl dvs. conducea un vas 
pe mare. 

„Ciţiva ani după aceea, „Lallah Roukh” fu azvirlit pe 


țărm de un uragan, care urmă grozavului cutremur. Îşi 
sfărimă lanțurile ancorelor şi se izbi de stincile ripoase de pe 
țărm, care se surpară peste el”. 

— Sîntem de acord. Ei bine, Mr. Pathurst, echipajul 
nostru e la fel ca cei de pe „Lallah Roukh”. Şi poate că nu 
avea nici măcar însuşirile acestuia. Erau văcari, salahori, 
oameni fără căpătii. Mai ales oameni fără căpătii. 

„Cei mai mulți dintre, ei fuseseră beți fără îndoială, 
chiar îndoială, chiar îndobitociţi de stupefiante şi primiți pe 
bord fără să-şi dea seama, cum şi de ce.” 

„Dacă i-aţi fi văzut cînd au fost trimişi prima oară pe 
catarguri! Aţi fi putut ride mai cu poftă decît la un spectacol 
de clovni într-un circ. Da, cînd mă gîndesc, mă prăpădesc de 
ris.” 

„De-abia ne părăsise remorcherul, că începu să bată un 
vînt puternic. Atit de furios era vintul, încît era nevoie 
neapărată şi grabnică de a se stringe cel puțin jumătate din 
pînze.” 

„Atunci secundul, Silas Harding, se însărcina să pună 
întreaga trupă în mişcare. Ați cunoscut pe Silas Harding, nu-i 
aşa Mr. Pike? 

— Dacă l-am cunoscut, Miss West! izbucni avîntat Mr. 
Pike. Îmi scot şapca ori de cîte ori i se pronunță numele în 
fața mea. 

„Era maestrul nostru al tuturora. În epoca aceea, 
îmbătrînise mult. Dar era încă în putere. Bănuiesc că trebuie 
să fi săvirşit minuni şi cu prilejul acela”. 

— Uimitor şi straşnic! continuă Miss West. Închipuiţi-vă, 
Mr. Pathurst, culmea: dezgustătorul nostru echipaj suferea 
de rău de mare! Se înverziseră cu toții. 

„Ei bine, Mr. Harding le porunci totuşi să stringă pînzele 
lui „Lallah Roukh”. Şi le strinseră! 

„Eu eram pe dunetă, ca azi şi priveam cu toți ochii. Vă 
jur, ceea ce vedeam merita să fie văzut. 

„Vomitind mereu, un grup era pe  catarguri, 
îndeletnicindu-se cu strîngerea pînzei pe verge. Şi nu era 
deloc uşor! 


„Cam la ce înălțime deasupra punţii puteau să fie 
cocoțați, Mr. Pike?” 

—Păi... Păi... Pe „Lallah Roukh”... Să spunem vreo sută 
de picioare. 

— O sută de picioare, Mr. Pathurst, ați auzit. Şi iată ce 
văzul. 

„Unul dintre neofiții noştri, un fel de apaş, se rostogoli 
deodată de pe cerga pînzei celei mari. Nu eram pe atunci decît 
o fetiță, dar îmi dădui seama că o asemenea cădere îl va 
ucide, îndată ce va atinge puntea. 

„Dar există un Dumnezeu al ticăloşilor! Omul nostru, 
printr-o întîmplare dintre cele mai uluitoare, căzu în cap 
tocmai în adîncimea pînzei celei mari, care mai întîi îi amorți 
căderea; apoi, făcindu-l să se învirtească într-un chip de 
necrezut, îl aruncă pe punte. 

„Omul căzu în picioare, cu totul nevătămat, tocmai în 
fața lui Mr. Harding care-i admirase săritura, ca şi mine. 

„Nu ştiu care dintre aceşti doi bărbaţi a fost mai 
înmărmurit. Cred însă că Mr. Harding, care aştepta să vadă 
sfărîmîndu-se pe ticălosul acela. 

„În ce priveşte pe acrobatul fără voie, el era mai speriat 
de prezența secundului, cu care avusese cîndva de furcă.” 

„Nu se scursese nici un minut şi, dintr-o săritură 
grozavă, se repezi spre funii, reluîndu-şi locul pe catarg”. 

Miss West şi Mr. Pike păreau foarte înveseliți de 
amintirea acestei întîmplări groaznice, în timp ce eu mă 
gindeam, pierdui, la zguduitura nervoasă de neînchipuit, pe 
care trebuie s-o fi resimţit omul aceia, cînd căzuse de la o 
înălțime de o sută de picioare spre o moarte, pe care o 
crezuse cu neputinţă de înlăturat. 

Miss West fu cea care, răspunzind fără să ştie gîndurilor 
mele, rosti cuvintele de încheiere: 

—Între Silas Harding şi moarte, spuse ea, se temuse mai 
mult de Silas Harding. Asta e adevărul. 

Continuam să fiu mîhnit, auzind o fată exprimîndu-se 
cu atîta nepăsare batjocoritoare despre nişte lucruri, pe care 
le socoteam dureroase şi neplăcute. 


Pentru a ocoli un răspuns direct, am schimbat subiectul 
convorbirii. 

—Miss West, spusei secundului, mi-a comunicat mai 
adineauri părerea ei despre starea cerului. Care-i părerea 
dvs., Mr. Pike? 

„Fără să pun deloc la îndoială priceperea domnişoarei 
West, aş fi curios să ştiu dacă părerile dvs. sînt la fel”. 

Mr. Mike privi marea şi cerul şi răspunse: 

—Miss West se pricepe tot atit de bine ca şi mine. 
Barometrul e în urcare. Vom avea curînd o mică vijelie 
dinspre nord-est. Dacă nu, va fi o linişte de scurtă durată. 
Această a doua alternativă este cea mai probabilă. 

Miss West mă privi cu un suris triumfător, în timp ce 
„Elseneura” se ridica pe un talaz de o înălțime neobişnuită, 
spre a recădea apoi greoi în adincitura valului următor. 

Tînăra se ținu cu putere de stinghie. 

Urmă o zguduitură puternică şi pinzele, dezumflate, 
trozniră cu un zgomot surd. 

— Negreşit, liniştea valului va învinge vijelia, spuse Miss 
West. 

„Nu mă simt prea bine, Mr. Pathurst şi vă rog să mă 
iertaţi, dar mă retrag în cabina mea. În cinci minute, mă culc. 
Nu mai pot întîrzia, trebuie să mă duc să plătesc tributul 
răului de mare...” 

„Ah! nu vă neliniştiți pentru mine. Recunosc, e un rău 
lipsit de orice poezie. Dar nici să te bălăceşti iarna în zăpada 
ce se topeşte sau în noroiul oraşelor, nu-i deloc mai plăcut”. 

Întinzîndu-mi mîna, Miss West se pregătea să plece, 
cînd auzirăm răsunînd din partea de dinainte a corăbiei 
glasul lui Mr. Mellaire, de o „blindeţe” care nu era cu nimic 
mai prejos decît cel a lui Mr. Pike, cînd se adresa echipajului. 

Desigur, că se săvirşise vreo prostie mai neobişnuită 
decît celelalte şi vinovațţii erau bătuți, sau pe cale de a-şi 
primi pedeapsa. 

Într-adevăr, văzurăm vreo patru sau cinci inşi venind de 
pe dunetă spre punte şi frecindu-şi coastele, braţele sau 
picioarele. 


Cu deosebire unul dintre ei avea un ochi umflat şi cu 
toate culorile curcubeului pe el şi nu şi-l mai putea deschide. 

— „S-ar spune, mă adresai domnişoarei West, că 
nefericitul acela s-o fi lovit pe întuneric de vreun obiect de 
lemn”. 

Miss West lăsă să-i cadă privirea cenuşie pe cele două 
labe uriaşe ale lui Mr. Pike, pe care luceau jupuituri şi 
zgirieturi proaspete şi roşii. 

Socoti lămurirea cu totul convingătoare şi nu mai 
întrebai nimic. 

Mr. Mellaire, ca şi Mr. Pike, cunoşteau „metoda” 
trebuincioasă. 


CAPITOLUL IX 
Mr. Pike şi fonograful său 


Seara, nu furăm decît trei la cină: căpitanul West, Mr. 
Pike şi eu, în timp ce masa se legăna uşor, cu toate că era 
înțepenită în podea. 

—Vreo patruzeci şi opt de ore de acum în colo, îmi spuse 
căpitanul West, nu veți vedea pe fiica mea. Şi mamă-sa 
suferea aşa. Avea obişnuința mării, dar era tot atît de 
bolnavă, la începutul fiecărei călătorii. 

Mr. Pike, mai vorbăreț decit îl văzusem vreodată la 
masă, întări cuvintele şefului său: 

— E cu neputinţă de a te feri cu totul de trecerea de pe 
pămînt pe elementul lichid. 

„Fiecare din punctul său de vedere, cu toţii ne dăm 
seama de asta”. 

„Trecînd pe mare, trebuie să uităm clipele frumoase 
petrecute pe uscat, toate plăcerile cu care ne-am desfătat şi 
de care ne vedem iarăşi dezvățaţi”. 

„Trebuie să ne obişnuim din nou cu «quart-urile»!0, pe 
care orice fel de vreme şi cu lupta neîncetată, pe care o dăm 
cu echipajele. La început, lucrurile astea par puţin cam grele 
şi aspre”. 

— Aşadar, nu îndrăgiți marea? îl întrebai. 

Mr. Pike oftă. 

— Nu prea ştiu bine, dacă o îndrăgesc sau nu. Cu ea 
mi-am trăit cea mai mare parte a vieții. Asta-i tot ce pot să 
spun: 

„Dar iubesc cu patimă muzica. Ea e într-adevăr 
frumoasă şi înalță sufletul.” 

„Dealtfel, duc totdeauna cu mine un fonograf, însoțit de 
o culegere din cele mai bune plăci.” 

„Dacă domnul căpitan West consimte şi dacă dvs. vă 
îndeamnă inima, îmi voi îngădui să vă fac să ascultați vocile 


10 Serviciul de veghe pe vas, de patru ore. 


celor mai vestiți artişti din lume”. 

Căpitanul West aprobă tăcut şi, cînd fața de masă fu 
dată în lături, uriaşul Mr. Pike, această stîncă aspră bătută o 
viață întreagă de valurile spumoase, apăru ţinind în mîinile 
acelea vînjoase şi roşcovane aparatul său, pe care-l aşeză pe 
masă cu o gingăşie nemărginită şi cu grija neobosită şi 
pricepută a unei mame pentru copilul pe care-l alăptează. 

Căpitanul West şi cu mine ne înfundarăm adînc în 
fotolii şi, sub cerul luminos al lămpii celei mari care se legăna 
în tavan, Mr. Pike, căruia lampa îi lumina obrazul în 
întregime, puse fonograful în mişcare. 

Plăcile, curățite mai întîi cu o perie fină făcută din păr 
de cămilă, erau foarte bine alese. 

Căpitanul West îşi aprinse o ţigare şi părea cu totul 
nepăsător față de concertul melodios pe care-l asculta. 

Dar îl auzea oare? Oricum, nu vădi prin nici un semn 
că-i place sau nu muzica şi acest bărbat, pe care nu-l 
văzusem  îndeletnicindu-se pe bord cu cea mai puțin 
folositoare dintre treburi, îmi părea o făptură nefirească. 

Oare ce putea face el pe „Elseneura”? Nu se sinchisea de 
nimic şi nu făcea altceva, decit să-şi fumeze ţigările. Nu 
cunoştea măcar echipajul. Mr. Pike şi Mr. Mellaire comandau 
pentru el. Trăia într-un fel de Nirvana nesimţitoare, pe care 
şi-o făurise el însuşi. 

În plăcile lui Mr. Pike, muzica religioasă se amesteca şi 
se împreuna cu muzica mireană; iar secundul sorbea 
sunetele cu nesat. 

Celor mai alese bucăţi ale lui Carusso şi ale cîntăreților 
sau cîntărețelor de la operele din America şi Lumea-veche, le 
urmară „Regele Cerului”, de Meyerbeer, „Odihniţi întru 
Domnul” de Mendelsohn şi „Crucificatul” de Faure. Veni apoi 


o serie de „Alleluia”, „O salutaris”, „Călăuzeşte-ne, 
binefăcătoare lumină cerească”, „Isus, iubitul sufletului 
meu”. 


Mă simțeam eu însumi foarte mişcat. 
— Cînd eram copil, am cîntat într-un cor bisericesc. 
Astfel că înțelegeți... 


„Dar într-o clipă de nestăpiînire, în timpul unei certe pe 
care am avut-o cu preotul ce mă întrebuința în bisericuţa lui, 
l-am lovit puternic în cap cu o bită. Era să-l omor!” 

—Nu se poate! 

Legăturile noastre, urmă Mr. Pike rizind cu poftă, fură 
cu totul rupte. Dispărui în grabă, fără să-mi mai cer simbria 
şi mă apucai de marinărie. 

„Lovitura aceea nenorocită de bită îmi hotărise soarta”. 

—Dar în sfirşit, întrebai, ați rămas evlavios pentru a fi 
atît de încîntat de muzica religioasă, cum îmi păreți că 
sînteți? 

Mr. Mike stătu puţin pe gînduri, apoi îmi răspunse: 

— Da, cînd ascult cîntecele astea. 

În noaptea care urmă, dormii iar destul de prost şi-l 
pusei pe Wada să-mi pregătească o nouă doză de cremă pe 
tartru, pe care o înghiții conştiincios. 

Dar la miezul nopţii, mă îmbrăcai în parte, pusei halatul 
şi mă dusei pe dunetă. 

Întilnii acolo pe Mr. Mellaire, care-şi începea quart-ul. 

—Frumoasă noapte! îmi spuse. Păcat că nu bate puțin 
vîntul. Adierea e prea uşoară, aproape inexistentă. Ne tirim, 
în loc să alunecăm cum trebuie. 

Întrebai: 

—Pe bord totul e în ordine? 

—Deh! Aşa cum poate fi cu încărcătura asta de zmintiţi, 
cu care am fost înzestrați. 

„Cunoaşteţi pe Andy Fay, piticul care era la cîrmă 
alaltăieri seară?” 

— Da, îmi amintesc bine de fărima aceea de om, care mi 
s-a părut atît de caraghioasă, agățată ca o muscă de spițele 
roții. 

—Ei bine, a avut de furcă azi cu nebunul acela de 
O'Sullivan, de care a venit să mi se plîngă pe bună dreptate. 

„Într-adevăr, sfirşindu-şi quart-ul şi ducîndu-se să se 
odihnească, el a găsit pe O'Sullivan, care se pregătea să-şi 
ascută briciul. 

„Dacă vreţi vă voi depăna toată povestea.” 


—Vă rog chiar. Ţin mult s-o cunosc. 

—Vă înfățişez în chip riguros faptele, aşa cum mi le-a 
istorisit el. 

lată aşadar ce mi-a spus: 

— „Domnule locotenent, îngăduiți-mi să vă spun cîteva 
cuvinte”. 

— Bine, dă-i drumul! 

—,„Domnule locotenent, O'Sullivan mi-a spus adineauri 
tam-nesam şi cu o prietenie prefăcută: „Vinde-mi cizmele tale 
de mare, vrei?”. 

— Să-ţi vînd cizmele mele de mare? l-am întrebat. Da’ de 
ce? 

— Fiindcă aş vrea să le am eu. 

—Dar n-am decît perechea asta, i-am răspuns. Şi tu ai 
perechea ta. 

— Nu face nimic. E plăcerea mea. Astfel, voi avea una de 
schimb, cînd va fi timp rău. 

„Dar, i-am zis iarăşi, tu n-ai bani să mi le plăteşti.” 

— O să ne socotim cînd voi avea banii, la sfirşitul 
călătoriei. 

— Nu mă învoiesc cu tirgul ăsta. Fiindcă eu n-o să mai 
am cizme şi tu o să ai o pereche de prisos. Asta nu-i lucru 
curat. Dar, ia spune-mi, de ce vrei cizmele mele? 

— Vreau să le arunc în mare! mi-a răspuns O'Sullivan. 

„Auzind cuvintele astea, i-am întors spatele.” 

„Dar O'Sullivan a alergat după mine, ţinind în mînă 
briciul pe care abia şi-l ascuţise, spunîndu-mi cu blindețe: 

— Mr. Fay, fiți aşa de bun şi apropiați-vă, aş vrea să vă 
iau beregata! 

„Atunci, domnule locotenent, mi-am dat seama că viața 
mea, e în primejdie pe corabia asta. Am venit să vă spun tot 
ce s-a întimplat şi să vă atrag atenția că O'Sullivan e un 
nebun foarte periculos”. 

— E şi credința mea! spusei. M-a izbit de la început 
aerul lui rătăcit. Şi apoi, vorbeşte singur, neîncetat. 

— Părerea mea se potriveşte cu a dvs., Mr. Pathurst, îmi 
răspunse Mr. Mellaire. 


În aceeaşi clipă, Mr. Mellaire trase un chibrit, îşi scoase 
şapca şi, la adăpostul ei, îşi aprinse o ţigare. 

Descoperindu-se, al doilea locotenent mă lăsă să-i văd 
capul încărunţit, acoperit cu un păr des spre frunte, în urechi 
şi pe git, dar al cărui creştet nu avea decit cîțiva peri rari. Pe 
țeasta lui pleşuvă, se întindea cea mai grozavă cicatrice pe 
care mi-a fost dat să văd, o crăpătură căscată, largă de două 
degete şi tot atît de adincă. 

S-ar fi spus că în această vilcea adincă se vor putea 
vedea creierii, sub un strat uşor de piele roşie. 

Mr. Mellaire îmi observă numaidecit uluiala şi-şi dădu 
seama de pricina ei. 

Îşi îndreptă părul cu un aer vesel şi mă lămuri: 

—Nu numai pe „Eiseneura” se îmbarcă nebuni. Pe o altă 
corabie, un alt nebun, bucătarul de pe bord, mi-a dăruit 
crestătura asta straşnică, folosindu-se de tocătorul de carne. 

„Faptul s-a întîmplat în sudul oceanului Indian, la o 
depărtare de cîteva mii de mile de uscat.” 

„Închipuiţi-vă, bucătarul îşi vîrise în cap că sîntem la 
Boston şi că numai din răutate nu-i îngăduiam să coboare pe 
uscat.” 

„Era în spatele meu cînd m-a lovit şi nu mă putui feri, 
fiindcă nu-l văzusem”. 

—Dar cum ați izbutit să scăpațţi şi cum v-aţi lecuit, Mr. 
Mellaire, de pe urma unei răni atît de îngrozitoare? Aţi avut 
desigur pe bord vreun chirurg iscusit? 

Mr. Mellaire clătină din cap, ca să înțeleg că n-a avut o 
asemenea îngrijire. 

— Nici vorbă de chirurg! M-a scăpat constituția mea. În 
ce priveşte îngrijirea, o datoresc fără îndoială căpitanului 
meu, cara a folosit... 

— Ce? 

—Melasă. Căpitanul, un bătrîn lup de mare, nu punea 
nici un preț pe leacurile moderne. 

„Doctoria lui era melasa şi o aplica pe toate rănile 
proaspete. Dealtfel, nici nu cunoştea alt leac. 

„Am stat nemişcat în pat multe săptămîni. Vă închipuiţi, 


cred, cît de necăjit eram şi cît de prost mă simțeam. 

„Ceea ce trebuie să ştiţi este că, îndată după sosirea 
noastră la Hong-Kong, rana era cu desăvirşire cicatrizată şi 
am început să-mi fac iarăşi quart-urile, de parcă nu mi s-ar fi 
întîmplat nimic”. 

Într-o zi, aveam să-mi dau seama ce rol urma să joace 
rana aceasta nemaipomenită în soarta celui de-al doilea 
locotenent, răsfrîngîndu-se şi asupra destinului însuşi al 
corăbiei „Elseneura”. 

Dacă aş fi ştiut atunci ceea ce aflai mai tîrziu, căpitanul 
West ar fi fost numaidecit trezit din somn, tîrît jos cu toată 
puterea de un călător îmbrăcat în halat şi invitat stăruitor să 
mă înapoieze fără întirziere la Baltimore. Chiar dacă ar fi 
trebuit, în schimb, să-i plătesc atît prețul corăbiei, cît şi 
costul încărcăturii pe care o ducea. 

Acum, însă, mă mulțumii din nenorocire să văd că Mr. 
Mellaire mai trăieşte şi-şi vedea de treburile lui obişnuite, cu 
un asemenea şanţ în ţeastă. 

Cîtăva vreme, am mai vorbit prieteneşte despre unele şi 
altele. 

Dar mă îndărătnicii, cu privire la al doilea locotenent, 
într-o neîncredere firească. 

Dincolo de ochii lui stătea ascunsă la pîndă o fire cu 
totul deosebită de aceea ce se înfățişa lumii din afară. 

Era o fire dublă şi tainică; o parte din ea vorbea şi 
cealaltă tăcea. Masca vorbelor ascundea realitatea gîndurilor. 


CAPITOLUL X 
„Samuraiul” în timpul vijeliei 


Înapoindu-mă în cabină, luai, cu nădejdea că tot voi 
izbuti să adorm, un volum de Rosny, intitulat „Furnica”, din 
care citii o parte însemnată. Dar lectura îmi întărită curînd 
nervii, fiindcă în acest roman nu-i vorba decît de istorisirea, 
înfăţişată pînă în cele mai mici amănunte, a frămîntărilor, 
fizice şi morale în acelaşi timp, ale eroului principal Noël 
Servaise. 

Astfel încît zvirlii cartea, înjurînd în gînd pe cercetătorii 
francezi atit de migăloşi şi mă mîngiiai cu Stendhal, mai 
firesc şi mai înveselitor. 

Deasupra capului, auzii, ca în noaptea trecută, mersul 
regulat înainte şi înapoi al lui Mr. Mellaire, care la ora patru 
dimineața fu înlocuit de Mr. Pike, al cărui pas era în chip 
vădit mai greoi. 

Vremea se schimba din ce în ce. Marea se umfla mereu 
şi „Elseneura” se clătina cu putere. 

Auzii zgomotele unor paşi numeroşi pe punte şi, fără să 
înțeleg bine cele ce se vorbeau, îmi dădui seama că Mr. Pike 
răcnea la echipaj, dindu-i ordine straşnice. 

„Elseneura” se înclina atît de mult, încît apa ajungea 
uneori pînă la ferestruica mobilă a cabinei mele. 

Corabia începu deodată să pornească mai repede, după 
cum înțelesei din biciuirea puternică a valurilor. 

Stewardul îmi aduse cafeaua şi, după ce o băui, picotii 
pînă la ora cînd Wada venii să-mi servească gustarea de 
dimineaţă şi să-mi ajute să mă îmbrac. 

Şi el se plingea, dar din alte pricini, că nu poate dormi. 

Patul care-i fusese dat se găsea, împreună cu cel al lui 
Nancy, pe puntea de dinainte în locuinţele destinate 
echipajului. Odaia, avînd în întregime pereții de oțel, era 
foarte mică şi nu putea fi aerisită decit prin uşă, cînd era 
deschisă. 

Dar Nancy ţinea morțiş ca uşa să rămînă închisă. Şi 


Wada care dormea în patul de deasupra, se înăbuşea. 

Aerul, afirma Wada, era atit de rar şi încărcat, încât 
flacăra lămpii, oricît i s-ar fi mărit fitilul, nu ardea aproape 
deloc şi fumega, cu un miros de neîndurat. 

Ceea ce nu împiedica întru nimic pe Nancy să doarmă 
cu pumnii strinşi şi chiar să sforăie ca o focă, în timp ce 
Wada nu putea măcar să aţipească. 

—Omul ăsta, încheie Wada, este aşa murdar cum nu 
văzut încă. El, adevărat porc. Eu nu mai stau noapte în odaie 
cu Nancy. 

Şi, fără să mai ceară voie nimănui, japonezul îşi aduse 
tot calabalicul în odaia cea mare de dindărătul corăbiei şi-şi 
înjghebă un fel de pat într-un loc întunecat, bine înconjurat, 
ca de un meterez, de cuferele şi lăzile mele cu cărți. 

Cînd mă urcai pe dunetă, găsii o mare vijelioasă, ale 
cărei valuri plumburii „Elseneura”, cu toate piînzele întinse, le 
biciuia sub un cer înnorat şi lugubru. 

Mr. Mellaire, care dormise de la ora patru pînă la ora 
şapte şi jumătate, revenise la postul său de veghe. 

Fără îndoială că-mi văzu ochii înroşiți de nesomn, 
fiindcă-mi spuse zimbind: 

—Ei, Dumnezeule! Da, Mr. Pathurst dorm ca un copil în 
timpul orelor scurte de somn care-mi sînt îngăduite şi asta 
mi-e deajuns ca să-mi dea potolirea trebuincioasă. 

„A dormi astfel, să nu vă fie cu supărare, adăugă el cu 
un zîmbet ciudat şi puțin zeflemitor, este dovada sigură a 
unei conştiinţe curate, a unei conştiinţe foarte curate”. 

Nu eram aproape deloc încredinţat că are dreptate, dar 
nu putui face altceva decît să-l aprob. 

În cabina sa, căpitanul West, avînd ca de obicei ţigara în 
gură, citea Biblia. 

Miss West nu se arăta. 

Marea nu înceta să se umfle din oră în oră şi 
„Elseneura” înainta din ce în ce mai greu. 

Mă dusei în odaia hărților, a cărei uşă o închisei cu 
toată grija, fiindcă de aici, adăpostit cumsecade, puteam privi 
prin ferestruicile mobile puntea corăbiei. Vedeam valurile 


crescînd şi spărgindu-se cu zgomot deasupra stinghiei şi 
talazurile  năpustindu-se pe punte, într-o cascadă 
neîntreruptă. 

La manevră, oamenii erau muiaţi pînă la piele. În fiece 
clipă aproape, unul dintre ei cădea şi se rostogolea pe punte, 
în apa furioasă care scăpa prin găurile de scurgere şi în 
crema spumoasă pe care o lăsa în urmă. 

Printre nenorociţii care se agățau de orice spre a nu 
cădea, sau care, dacă erau trintiți, se ridicau cu mare 
greutate şi se ghemuiau pe unde puteau, cînd vedeau un 
munte de apă înaintînd spre „Elseneura”, — Mr. Pike şi Mr. 
Mellaire se duceau şi veneau fără să le pese, urlindu-şi 
ordinele. Se părea că marea nu are nici o putere asupră-le. 

Masa fu servită ca de obicei, dar Mr. Pike nu puse 
fonograful să cînte. 

— Zaircolirile corăbiei, mă lămuri secundul, sînt atît de 
puternice, încît acul fonografului s-ar vătăma, sau chiar 
strica de-a binelea, iar minunatele discuri ar suferi şi ele. 

Miss West rămăsese încă în pat, iar Wada plătea la 
rindu-i tributul datorat răului de mare. El se străduia din 
răsputeri să nu i se vadă suferința şi-şi îndeplinea serviciul, 
încleştîndu-şi fălcile. Dar obrazul lui verzui şi ochii sticloşi 
mărturiseau adevărul în locul său. 

Cum, din fericire, scăpasem teafăr de acest flagel, 
încercai după masă să încep o convorbire cu căpitanul West. 

Dar nu izbutii. Cărţile despre care îi vorbii îi erau 
necunoscute, sau nu-l interesau deloc. Îmi mărturisii sincer 
că n-a avut niciodată vreo carte în afară de Biblie. 

Căutai să-i vorbesc despre politică. Nu mă întrerupse 
deloc şi nici nu-mi răspunse decît din cînd în cînd, printr-un 
„da” sau „nu”, lăsîndu-mă să înțeleg limpede că nici această 
problemă n-avea vreo însemnătate pentru el. 

Drace! Dacă se gîndeşte într-adevăr la ceva, la ce 
anume? Ce l-ar putea scoate din nepăsarea asta ciudată? 

Nici măcar corabia sa! Şi-mi dădeam seama de lucrul 
acesta, pe urma faptului că, deşi vremea se înrăutățeşte, el 
nu se urcase nici o clipă pe punte în ziua aceea. 


Aristocratul acesta, plin de ţinută şi singuratic, începea 
să mă scoată din răbdări. 

La ce o fi bun căpitanul West? 

Toată noaptea, n-am dormit decît o jumătate de oră. 
Usturimile îmi urzică pielea mai puţin ca înainte. Dar tot e 
bine, dacă legănarea dezmățată a „Elseneurei” nu mă zvirle 
din pat. 

Bineînţeles, în asemenea condiţii e cu neputinţă de citit. 

În diferite rînduri, Wada s-a tîrît pînă la mine, ca să mă 
întrebe dacă am nevoie de ceva. 


Astăzi am descoperit pe căpitanul West. E o făptură de 
neasemuit. 

E „samuraiul” pe care ni-l înfăţişează Wells în lucrarea 
sa „Utopia modernă”, supraomul care cunoaşte marea taină a 
vieții, Stăpinul desăvirşit care a izbutit să prefacă în cristale 
învățătura cea mai înaltă şi ține în mîinile sale, spre a o 
scăpa de nenorocire, existența tuturor celor care se învirtesc 
şi se frămîntă în jurul său. 

Lăsaţi-mă să vă povestesc. 

Ziua aceea, cenuşie şi posomorită, se trezise pe o mare 
furioasă. 

„Elseneura”, cu pinzele strînse, străbatea cu voinicie 
Atlanticul, pătrunsă de puhoaiele de apă, pe care le vărsa 
apoi prin toate găurile de scurgere. 

Dar nu era încă nimic. 

În toiul unei vijelii năpraznice dinspre sud-est, vîntul se 
înteți şi-şi schimbă subit direcția. Cu alte cuvinte, o nouă 
vijelie, dinspre nord-est, se năpusti acum asupră-ne, cu o 
furie îndoită. 

Îndată, căpitanul West apăru pe dunetă. 

Bieţii oameni din echipaj continuau să cadă ca nişte 
popice, orbiți de stropii de ploaie, mai năuciţi ca oricind, 
tăvăliți pe punte şi înfricoşați peste măsură, străduindu-se 


din răsputeri să împlinească ordinele lui Mr. Pike. 

Mai puțin înduioşător, chinul acestor paiațe care se 
rostogoleau unele peste altele ar fi fost mai iute înveselitor. 

Mr. Pike îndura revărsarea aceloraşi puhoaie ca şi cei pe 
care li conducea, dar izbutea mereu, nu ştiu cum, să rămină 
în picioare. 

În urma unui talaz mai puternic decît celelalte, doi 
oameni se prăbugşiră şi nu se mai putură ridica. Trebuiră să 
fie duşi de acolo. Unul, Lars lacobsen, un scandinav, cu un 
picior rupt; celălalt, Kid Twist, fără cunoştinţă, cu o rană la 
cap. 

—Sintem în plin uragan! îmi spuse căpitanul West, ca 
pe un lucru dintre cele mai fireşti. Vintul a biciuit busola. 

În timp ce mă agățam cu toate puterile de stinghie, 
căpitanul West, aristocratic şi subțţirel, cu trupul zvelt sub 
mantaua lui ceruită care strălucea ca şi a mea, înfruntînd cu 
semețţie clătinările neîncetate ale corăbiei, izbutea fără nici o 
sforțare să se ţină în picioare, în pofida tontoroiului turbat al 
„Elseneurei”. 

Îl văzui ridicînd ochii spre cer care, încărcat de nori deşi, 
se întuneca şi mai mult. 

Vîntul bătea cu o furie din ce în ce mai mare. Pe 
catargurile de oțel, la vèrge şi funii, în pinzele care mai 
rămineau întinse, gemea şi răgea un concert drăcesc, alcătuit 
dintr-un talmeş-balmeş de zgomote surde, fluierături şi 
strigăte țiuitoare. 

Deodată, se auzi răsunînd glasul căpitanului West. Un 
glas aerian, limpede ca sunetul clar al unui clopot de argint, 
melodios şi puternic în acelaşi timp, cum ar fi putut să fie cel 
al Arhanghelului Mihail, în ziua Judecăţii de apoi. 

La ordinele apăsate şi liniştite pe care le zvirlea glasul 
acesta, peste urletele uraganului, omul de la cîrmă fu cel 
dinţii care ascultă; apoi Mr. Pike şi Mr. Mellaire, care erau pe 
punte şi se bălăceau în apă pînă la briu; în sfirşit, de la cei 
doi locotenenţi care le dădură urmarea cuvenită, poruncile 
fură împlinite de întregul echipaj. 

Privii stăruitor pe căpitanul West. Părea un duh 


neprihănit şi măreț, coborit de nu ştiu unde, pentru a frîna 
învălmăşeala şi spaima şi aducînd izbînda, în lupta uriaşă ce 
se dezlănțuise, oamenilor acelora, pe jumătate doboriţi, care 
pînă atunci se războiau zadarnic. 

Adus pe aripi de furtună, „Samuraiul” venise printre 
fulgere, trăznete şi tunete, spre a îndruma spre miîntuire pe 
nenorocita „Elseneura”, tot atît de înnebunită ca şi oamenii 
ei. 

Puțin după aceea, vremea se potoli pentru cîtva timp. 

O spărtură albastră apăru în oceanul de nori. Vintul 
descrescu odată cu ploaia ce se întețea şi, dacă marea 
continua a-şi răscoli valurile, atmosfera devenise uimitor de 
liniştită. 

Nu ştiam ce să cred despre această potolire, venită pe 
neaşteptate. Mă gîndii că vijelia trebuie să fi încetat cu 
aceeaşi repeziciune, cu care începuse. 

Dar căpitanul West îmi puse mîna pe umăr. 

—Țineţi-vă bine!.... îmi spuse. Viîntul s-a schimbat din 
nou. lată prima vijelie, aceea dinspre nord-est, care reîncepe. 

După o clipă, doar, furtuna se dezlănțui iarăşi cu furie 
asupra „Elseneurei”, făcînd-o să răsune ca o harpă, de la 
talpa corăbiei şi pînă în virful catargurilor şi să scoată 
chiuituri sălbatice. 

Cu fața în bătaia vintului şi legănîndu-şi uşurel corpul, 
„Samuraiul” dădu iarăşi ordine şi, minunată privelişte, ele 
fură aduse îndată la îndeplinire. 

Deşi eram aproape înăbuşit, mă ţinui țeapăn pe dunetă. 

Pentru prima dată înțelesei marea şi văzui ce poate face 
un om cu iscusință adevărată din turma stupidă de sclavi de 
sub conducerea sa, prin mijlocirea acestor sclavi pe jumătate, 
care erau Mr. Pike şi Mr. Mellaire. 

Farmecul şi autoritatea celor doi locotenențţi, care mă 
minunaseră atît cu o oră mai înainte, pieriseră aproape cu 
desăvirşire în fața făpturii supraomeneşti a căpitanului West. 
Şi era cît pe ce să nu-i pot deosebi de restul echipajului! 

În ce priveşte pe „Samurai”, el izbutise dintr-o dată să 
pună stăpînire pe oameni, îmblinzind în acelaşi timp cerul 


negru de minie, cât şi turbarea neputincioasă a mării. 

Cînd izbînda sa fu desăvirşită, căpitanul West, mereu 
semeț şi majestuos, cobori de pe dunetă, unde eu rămăsei 
încă un sfert de oră. 

Îl regăsii în salonul cel mare. Îşi scoase cizmele de mare, 
mantaua şi pălăria impermeabilă, leoarcă toate. 

Punîndu-şi papucii de casă, începuse să fumeze cu un 
aer gînditor, ținindu-şi ochii mari deschişi şi pierzîndu-şi 
privirea în Nevăzut şi Nesfirşit... 


CAPITOLUL XI 
Găinile domnişoarei West 


O noapte rea. 

Am adormit repede, obosit de nesomnul de pînă acum. 
Dar m-am trezit după o oră. 

Usturimile şi mincărimile, care mă tulburaseră atit de 
mult, dispăruseră aproape cu totul. Dar legănarea 
nebunească a corăbiei nu se oprea deloc. 

Puțin înainte de ora cinci, după ce-mi sorbii cafeaua, îmi 
îimbrăcai halatul şi, neavînd nimic de făcut, m-am dus în 
salonul cel mare. 

Aţipii o vreme într-un fotoliu, dar curînd mă rostogolii 
pe podea, fiind zvirlit de o clătinătură mai zdravănă a 
corăbiei. M-am aşezat pe divanul atît de îndrăgit de căpitanul 
West şi am adormit numaideciît. Dar, peste alte cîteva minute, 
mă trezii iar pe podea. 

Fără îndoială, cînd se odihneşte atît de tihnit pe divanul 
acesta, căpitanul West doarme numai iepureşte, dacă nu 
cumva, trupul său nu întovărăşeşte în chip firesc frămîntările 
mării. 

Mă dusei spre sufragerie şi mă înțepenii într-unul din 
scaunele înşurubate în podea. În sfirşit, am adormit adînc, 
ținînd capul pe brațe şi brațele pe masă. 

La ora şapte şi un sfert, stewardul veni încet să mă 
trezească. Trebuia să pună masa, ca să poată servi gustarea 
de dimineaţă. 

Buimăcit încă de somn scurt şi adînc, m-am întors în 
cabină, spre a mă îmbrăca aşa cum se cuvine. 

Apoi, alunecînd mereu şi poticnindu-mă, mă dusei pe 
dunetă, cu nădejdea că aerul tare îmi va risipi păienjenişul 
din creieri. 

Vîntul începea să slăbească şi se părea că scăzuse şi 
tăria furtunii. 

Mr. Pike era de veghe. 

În lipsa căpitanului West, care-şi reluase rolul de călător 


ce ne bucura de un regim deosebit şi devenise iarăşi cu desă- 
vîrşire străin de tot ce se întîmplă pe corabie, am fost din nou 
cuprins de îndreptățită uimire față de însuşirile secundului. 

Numai în ultimele douăzeci şi patru de ore, timpul i se 
împărțise astfel: de la opt pînă la miezul nopții, pe dunetă; de 
la ora patru pînă la opt dimineața, pe dunetă. 

Urma să fie schimbat dintr-o clipă în alta. Dar la amiază 
trebuia să-şi reia postul. 

Un om de şaizeci şi nouă de ani! Orice s-ar spune, e 
măreț! Bătrinul leu, Mr. Pike, e vrednic de toate laudele. 

În timp ce găurile de scurgere continuau să uşureze 
puntea „Elseneurei” de apa pe care corabia o primea încă şi a 
cărei greutate se adăuga celor cinci mii de tone de cărbuni 
aflătoare într-însa, Mr. Pike îmi spuse că încărcătura de 
cărbuni dă stabilitatea vasului şi că el însuşi supraveghease 
aşezarea lor. Aşadar, n-avem de ce ne teme în privința 
aceasta. 

De altfel, uraganul îngrozitor pe care-l îndurasem 
pricinuise nenumărate pagube. Printre direle de rugină, 
zăceau pe punte bucăţi de fier şi lemn sfărimate. O parte din 
stinghia tribordului (partea dreaptă a corăbiei) fusese smulsă 
şi o sumedenie de funii şi macarale zăceau ici şi colo. 
Picioarele se încurcau în acesta rămăşiţe. 

Nancy şi o jumătate de duzină de oameni se trudeau, cu 
un aer jalnic şi prăpădiți de oboseală, să descurce puntea de 
ele. 

Sărmanul Nancy, părea că se zbate în ghearele unei 
frămîntări adinci. Avea o mutră atit de îndurerată, încît 
stîrnea milă. 

Şi, cînd un munte de apă se îndrepta spre „Elseneura”, 
gata să-şi verse puhoiul, el era cel dintii care fugea, spre a se 
agăța cu toată puterea de funia de salvare, ce fusese întinsă 
de la un cap la altul al corăbiei. 

Oamenii pe care urmau să-i îndrume nu erau nici ei mai 
puțin grăbiţi să-şi părăsească lucrul şi să se agaţe de funia 
binefăcătoare, pe care o apucau cu ambele miini şi cu toată 
puterea. 


Atîrnați astfel în aer, atunci, cînd nu erau cumva 
răsturnați de-a binelea în apa volburoasă, ei se țineau cum 
puteau în această poziție nestatornică, în timp ce picioarele le 
erau scăldate de valurile înghețate. 

Cu un fel de zîmbet crud în colțul buzei, Mr. Pike 
arunca din cînd în cînd cîte o aruncătură veselă spre 
făpturile acelea care stirneau mila şi pe care le disprețuia, 
fiindcă nu aveau firea lui. 

În cruzimea secundului, era însăşi cruzimea mării, care- 
şi urma aplicarea! 

Atenţia îmi fu atrasă în chip deosebit de prichindelul 
acela surd ca o cizmă, piticul pocit şi cu înfăţişarea de faun, 
despre care am pomenit mai înainte. Ochii îi străluceau 
mereu ca nişte cărbuni aprinşi în obrazul pustiit şi păreau 
mai tinguitori ca oricînd. 

Şi cu toate acestea, în ciuda slăbiciunii sale, muncea 
mult mai mult decît ceilalți membrii ai echipajului. 

Toţi nervii îi erau necontenit încordațţi; era ultimul care 
se agăța de funia de salvare şi primul care o părăsea pentru a 
se întoarce la lucru, printre virtejurile lichide. 

Nu mă putui stăpîni de a arăta lui Mr. Pike, că oamenii, 
departe de a-şi recăpăta puterile, cum mă asigurase Miss 
West la plecare că se va întimpla, erau dimpotrivă din zi în zi 
mai neputincioşi şi mai costelivi. 

— Sînt de aceeaşi părere, răspunse Mr. Pike. Mişcările pe 
care le fac sînt foarte bune pentru sănătatea lor. Dar nu poți 
învia nişte stirvuri! 

„Cred că vă amintiți, Mr. Pathurst, de omul acela cu 
care am vorbit printre alții, în fața dvs., în ziua îmbarcării şi 
care mi-a spus că se numeşte Charles Davis. 

—Da, nu l-am uitat. 

—Ei bine, duceţi-vă să-l vedeţi azi. Îl veţi găsi în 
locuințele din partea centrală a corăbiei, unde doarme cel 
care a încercat să se sinucidă şi pe care-l îngrijesc. 

„Mr. Pathurst, cred că n-a existat vreodată un «număr» 
mai izbutit de spital, ca să spun aşa, ca Charles Davis ăsta! 
Are pe tot corpul o sumedenie de găuri atit de mari, încît aş 


putea să-mi strecor pumnul prin ele. Asta nu mai e om; e 
strecurătoare. 

„Nu ştiu dacă e vorba de buboaie care găuresc pielea, de 
o lepră canceroasă, ori dacă s-a tras în el o salvă de 
mitralieră. 

„Nu mă veți crede, dar cînd am descoperit taina, a avut 
neobrăzarea să susțină că s-a îmbolnăvit de cînd s-a 
îmbarcat pe „Elseneura”. Şi mă întreb: cum a izbutit să-şi 
ascundă starea fizică? Fiindcă, fără îndoială, e de ani de zile 
în halul ăsta! Vă spun drept, este o adevărată ciudățenie 
fiziologică!” 

— Şi în primele zile a muncit la fel cu ceilalți? 

— Sigur că da! E de necrezut, ştii, dar aşa e! 

„Pentru a-mi da seama de ce-i în stare, l-am făcut să se 
cațere pe catarguri, l-am trimis în fundul corăbiei să mute 
cîteva tone de cărbuni, l-am încercat la toate. Nu s-a codit şi 
n-a greşit. 

„Dar apa sărată care l-a udat acum, l-a dat gata. I s-au 
deschis rănile şi nu mai e în stare de nimic, pe tot restul 
călătoriei. 

„Cu toate acestea, îşi va primi leafa întreagă la sosire, 
doar pentru faptul că a zăcut şi n-a săvirşit nici o ispravă. 
Aşa poruncesc regulamentele. 

„E un ticălos fără pereche, care ne-a tras pe sfoară!” 

— Dar grecul pe care l-aţi îngrijit şi cusut la loc, în ce 
stare este? 

—E aproape vindecat şi-l voi putea pune la cîrmă pe la 
sfîrşitul săptămînii. 

„Dacă sosim cu bine în vreun port, voi putea spune că 
am avut de lucru!” 

Şi Mr. Pike făcu gestul obişnuit al strîngerii pumnilor săi 
jupuiți, voind parcă să le măsoare exact puternica 
amenințare. 

Ştiu că e lipsit de rost să-mi mărturisesc simpatia față 
de Mr. Pike, pentru munca împovărătoare pe care e silit s-o 
săvirşească. Ar însemna să-l necăjesc. 

Încercînd totuşi să-i spun câteva cuvinte de mîngiiere, 


îmi răspunse repede: 

— Aţi băgat de seamă pe unul care răspunde la numele 
de Mulligan lacobs şi este năpăstuit de o strimbare a şirei 
spinării? 

„E o puşlama, o haimana dintr-acelea care se tocmesc la 
orice treabă în ziua cînd nu mai au ce să măniînce, un fel de 
„marinar de apă dulce”, angajat cu titlul de marinar adevărat. 

„Ce ruşine! Trebuie să aibă vreo cincizeci de ani şi fără 
îndoială că nu cîntăreşte mai mult de o sută de livrell. 

„E rău şi viclean. O viespe, o viperă. Nu se teme de 
nimic, fiindcă ştie că nu se încumetă nimeni să-l atingă, de 
frică să nu-l rupă în bucăți. 

„Şi ăsta, puteţi să mă credeţi, e o perlă straşnică 

După-amiază m-am dus pe dunetă şi am găsit acolo pe 
Mr. Mellaire, care-şi făcea quart-ul. 

Intrai cu el în vorbă şi, tocmai cînd îl întrebam dacă 
O'Sullivan şi Andy Fay au căzut la învoială pentru faimoasele 
cizme, Miss West se ivi în capul scării lăuntrice. 

Avea obrajii odihniţi şi îmbujorați; nu se mai vedea pe ei 
nici o urmă a răului de mare, care o ţinuse două zile în 
cabină. În timp ce se îndreptă spre mine, spre a-mi da „bună- 
ziua” pe un ton foarte prietenesc, nu mă putui stăpini de a-i 
admira din nou sprinteneala şi zveltețea mersului, ca şi 
frăgezimea cărnii. 

Gitul, care pornea în voie dintr-un guler marinăresc, 
avea aceeaşi ținută semeață şi plăcută, care mă minunase şi 
pînă atunci. 

O beretă albă din lînă împletită îi stringea frumos părul, 
pieptănat cu grijă. 

Nici nu s-ar fi zis că e o femeie care abia s-a ridicat după 
boală. În ea, viaţa biruise pe deplin. Fiziceşte şi moraliceşte, 
totul era sănătate şi desăvîrşire. Era viața însăşi. 

Înfăţişarea mea nu se potrivea nici pe departe cu a ei, 
din cauza lipsei de somn şi ochii mi-erau galbeni, de parcă aş 
fi suferit de vreo boală de ficat. 


|? 


11 Livra engleză are 453 grame 


Miss West mă întrebă cum mă simt şi dacă îndurasem 
şi eu suferințele pricinuite de răul de mare. 

Îi răspunsei că, slavă Domnului, am fost cruțat de 
necazurile astea, dar că abia mă mai țin pe picioare din cauza 
nesomnului. 

— Liniştiţi-vă! îmi răspunse. Nu-i nimic grav. 

—Dar nu ştiţi, stăruii, că din diferite pricini, de cînd sînt 
pe bord, nu m-am odihnit în linişte mai mult de cinci ore! 

— Într-adevăr, e îngrozitor! Bietul băiat! 

Şi izbucnii în ris. 

Bietul băiat... bietul băiat... Cu toate acestea, Miss West 
era mai tînără ca mine. Dar mă resemnai, nerăspunzindu-i 
nimic. Marea se potolea. 

—A, Mr. Pathurst, reluă veselă Miss West, haideţi mai 
bine să vă arăt ce găini am! 

Urmai supus pe tinăra vioaie pe puntea cea subțire de 
oțel. Ajunserăm în partea cealaltă a corăbiei, pe acoperişul 
căreia era aşezat cotețul. 

Erau acolo patru duzini de găini grase, între care 
domnea un cocoş. Bietele păsări trebuie să fi trecut prin clipe 
destul de aspre în cursul vijeliei; penele le erau încă zburlite. 

Dar nu fuseseră uitate şi, în aceeaşi dimineaţă, Miss 
West dăduse ordin să se aşeze în coteț, pentru a le usca şi 
încălzi, o sobă cu gaz, care ardea încă. 

Stewardul care se îndeletnicea cu treaba asta, fu chemat 
din nou, ca şi Mr. Pike, iar Miss West le repetă dispoziţiile 
date pentru hrana păsărilor. 

Sacul în care se aflau boabele de orz şi ovăz pentru 
păsări, se rătăcise printre cufere, la încărcarea corăbiei. 
Trebuia să se regăsească neapărat sacul şi, dacă nu se putea 
altfel, magazia cu merinde trebuia să fie răscolită de sus pînă 
jos, chiar în ziua aceea. 

—În afară de aceasta, Mr. Pike, continuă Miss West, ţin 
neapărat să fie aici o curățenie desăvirşită. Veţi supraveghea 
cu toată grija pe omul însărcinat să curețe în fiecare zi 
cotețul. 

„Ca hrană, nimic putrezit, nu-i aşa? şi nimic stricat! 


„Cîte ouă au fost ieri, steward?” 

Cînd răspunse că, în ciuda timpului rău, strînsese 
totuşi nouă ouă, ochii strimți ai chinezului străluciră. Adăugă 
că azi nădăjduieşte să treacă de duzină. 

— Foarte bine! Băgați de seamă cu toată grija, dacă sînt 
şi găini care nu ouă. N-are nici un rost să la păstrăm şi pe 
astea. 

„Să le mîncăm. Dar să fiu înştiințată totdeauna, înainte 
de a se purcede la o asemenea treabă!” 


CAPITOLUL XII 
Christian Jespersen e trimis în viltoarea 
verde 


După înapoierea domnişoarei West în cabina ei, am 
continuat, întovărăşit de Mr. Pike, cercetarea echipajului. 

Aceasta e prima dată cînd Steve Roberts, ca atîția alții 
dintre cei aflați pe bord, pune piciorul pe o corabie. Ceea ce 
nimeni nu-i în stare să afle de la el, este cum a nimerit 
tocmai de prin păşunile estului New-York şi a întins-o de 
acolo la Baltimore, ca să se îmbarce pe „Elseneura”. 

Cînd e întrebat în privința aceasta, el răspunde că nu 
ştie. 

E un fel de cow-boy, rătăcit pe o corabie. Nu e înalt, dar 
e subțire şi voinic. Are umerii largi, iar muşchii braţelor şi ai 
pieptului i se umflă sub cămaşă. 

E dezghețat, priceput şi se descurcă foarte bine într-un 
meşteşug, pe care ieri nu-l cunoşteam deloc. Altfel, e tare 
prefăcut. Cînd vorbeşte, te priveşte drept în față, dar cu 
obrăznicie, nu cu sinceritate şi în ochi i se citeşte toată 
şiretenia. 

Se trage din aceeaşi familie morală ca şi Kid Twist, 
Nosey Murphy şi Bert Rhine, cu care îşi pierde bucuros 
vremea în afara orelor de lucru. 

Mulligan lacobs a venit să-mi dea tîrcoale, în timp ce mă 
aşezam într-un fotoliu pe punte şi citeam, avînd pe de lături o 
sumedenie de cărți aduse de Wada. 

Aceste cărți şi titlurile lor, pe care le sorbea cu ochii, 
păreau că stîrnesc un interes deosebit în Mulligan lacobs. S- 
ar fi spus că priveşte cu nesat o comoară de aur. 

Ah! ochii aceia mici, care păreau sfredeliți, ochii aceia 
albaştri-deschis, care aruncau scîintei! 

Pleoapele care îi încercuiau erau umflate, însîngerate, 
groaznice. 

Desigur, Mr. Pike nu s-a înşelat. Insul acesta nu-i decit 
fiere şi otravă. El e acela „care urăşte”, care urăşte totul în 


afară de cărți, mă gîndii, văzîndu-i îndărătnicia cu care se 
apucase să se uite la toate cărțile ce mă înconjurau. 

— Ţi-ar place, camarade, l-am întrebat cu bunăvoință, 
să-ți împrumut cîteva din ele? 

Mulligan lacobs se încruntă. Mă privi strimb, ca şi cum 
s-ar fi uitat la un duşman de moarte şi mă simţii deodată 
învăluit da ură. 

— Vă foarte mulțumesc! îmi răspunse, rînjind. 

„Într-adevăr, sînteţi o privelişte frumoasă dvs., un om 
sănătos, care găsiți sclavi pentru a vă îndeplini toate treburile 
şi vă lăfăiți trindăvia într-un fotoliu, în timp ce eu, un sărman 
ticălos, plesnesc muncind din greu, cu şira spinării strimbă. 

„Chiar şi cărțile astea cu care mă îmbiațţi vi le-a adus 
din odaie pînă aici sclavul dvs. Îmi închipui că sînt grele ca să 
vi le puteți căra singur”. 

„Aşa că, vă rog să vi le păstraţi! Eu n-am timp să citesc. 
Ah! ăsta-i iadul! Asta îmi scormoneşte creierii cu ace de foc!” 

Atît de îngrozitor, de apocaliptic era Mulligan Iacobs, 
încît am resimțit o uşurare, cînd am auzit în spate pasul greoi 
al lui Mr. Pike. Mi se părea că mă aflu în fața unui tigru. Mă 
cuprinsese un fel de spaimă şi-mi simțeam sîngele înghețat. 

Apoi, îmi dădui seama că n-aveam de ce să mă tem de 
făptura aceasta slabă. Eram de zece ori mai puternic decît el 
şi-l puteam înhăța de gît, dacă ar fi fost nevoie, făcîndu-l să 
nu mai scoată nici un cuvint. 

Dar chiar gîndul acesta nu mă liniştea îndeajuns. Ființa 
aceasta drăcească mă înfricoşa ca o armată de gingănii, ca 
nişte animale veninoase repezindu-se să mă răpună şi, avui 
impresia cumplită că sînt dinţii negri şi stricați ai lui Mulligan 
Iacobs, înfingîndu-mi-se în carne, spre a o sluți pe totdeauna. 

Îmi venii însă în fire, în timp ce insul acela pocit şi 
înfiorător răminea în fața mea, dar părind că, în ciuda 
neputinței sale, nu cunoaşte frica. 

Încercai să redeschid convorbirea. 

— Creierii te fac mult să suferi? îl întrebai. 

— Mai întrebaţi? îmi răspunse. Simt neîncetat că sînt 
scormoniți de nişte ace, cum v-am spus, ace şi cîrlige în foc, 


care se agaţă de ei, îi zguduie şi-i ard. 

„Dar ia spuneți-mi, dacă-i vorba, cu ce drept aveţi atitea 
cărți? Prin ce hatîr deosebit aveți şi timpul trebuincios să le 
citiți şi să vă desfătați cu ele, în vreme ce mie mi se topesc 
creierii, pe cînd eu stau mereu la postul de veghe şi în vreme 
ce, sub amenințarea necontenită a locotenențţilor, mă rup 
muncind ca un blestemat, cu şira spinării mele sfărîimată?” 

Stăpînindu-mă şi măgulindu-l, întrebai pe acest smintit 
care îi sînt autorii preferați. 

Îmi răspunse numaidecit, cu vădită bunăvoință şi 
oarecum potolit, numindu-mi pe Renan, Shakespeare, Robert 
Browning, Carlyle, apoi Zola şi Anatole France, care îi plăceau 
cu deosebire. 

Materlink, după părerea lui, „tăia firul de păr în patru”. 
Găsea ceva bun în Ibsen, cu toate că-l socotea un fel de 
linguşitor al burghezilor”. 

Heine era desăvirşit; Flaubert întrecea cu mult pe 
Maupassant; Turgheniev prețuia mai mult ca Tolstoi, dar 
Gorki era cel mai bun din cuptorul rusesc. 

Adăugă că a citit şi pe Kropotkin, dar nu era anarhist, 
ca el. 

Sărman rătăcit, ce mai talmeş-balmeş! Oare cum a 
putut omul acesta, care avea o adevărată pricepere, să cadă 
atît de jos? Oare cum a ajuns el pe bordul „Elseneurei”, în 
bătaia pumnilor lui Mr. Pike? Ce existenţă uluitoare o fi dus? 

Cleştele care-i stringea şi înfierbînta creierii îl slăbise 
puțin — şi el îmi spuse că în tinerețe fusese în Canada atlet 
de profesie şi apoi alergător. 

Apoi, boala s-a năpustit asupră-i. Mai bine de un sfert 
de veac a rătăcit pe drumuri şi, se putea făli, a cunoscut mai 
mult ca oricine puşcăriile comunale şi temnițele statului. 

Dar Mr. Pike, care avea de lucru cu Mulligan Iacobs, se 
apropiase de noi. 

Era vădit că discuţiile filozofice pe care le întrețineam, 
nebunul şi eu, începeau să-l scoată din răbdări. 

Se repezi spre smintit şi-i spuse serios, dar cu oarecare 
blîndețe: 


—La treabă, flăcăule! După ce-ţi termini quart-ul şi dacă 
te îndeamnă inima, poți sta de vorbă cu Mr. Pathurst oricât 
doreşti. 

Mulligan lacobs îşi îndreptă cum putu spinarea strimbă 
şi avui impresia că, dacă i-aş fi atins fața cu degetele, ar fi 
scăpărat scîntei, ca blana unei pisici dezmierdate în răspăr pe 
timp de vijelie. 

El zbieră: 

— Şi tu, dobitocule, du-te dracului! 

În timp ce toată ura strînsă în cursul atîtor ani apăruse 
iarăşi pe trăsăturile lui Mulligan lacobs, o licărire de ură 
flutură pe obrazul lui Mr. Pike. 

Îl văzui aruncîndu-se asupra nebunului, cu pumnul 
ridicat, gata să-l lovească. O singură lovitură cu laba aceea de 
urs şi Mulligan Iacobs, cu toată flacăra otrăvită care-l 
mistuia, ar fi dispărut pe totdeauna în noaptea veşnică. 

Dar schilodul nu se înspăimintă. El înfruntă pe secund 
ca un şoarece într-un colț de odaie, ca un şarpe încolțit în 
iarbă. Mai mult batjocoritor şi arătindu-şi dinţii, înălță capul, 
de parcă voia să primească în plin lovitura ce-i era sortită. 

În faţa acestei făpturi, betege şi respingătoare, Mr. Pike 
îşi stăpini brațul. 

— Haide! strigă Mulligan. Loviţi! De ce nu loviți? Nu 
cumva vă e frică? 

Oricât de nesimțţitor ar fi fost şi oricît de întăritat, sînt în- 
credințat, nu se putu hotărî să lovească în asemenea condiții. 
Deocamdată, spuse, să lăsăm asta. Du-te la treaba ta, 
Mulligan! 

Văzui pe Mulligan lacobs, ispitit parcă, în loc de 
mulțumiri, să reverse asupra secundului toată furia ce-l 
năpădise. Dar cuvintele nu-i veniră pe buze. 

Secundul, amărit că dăduse dovadă de slăbiciune, se 
întoarse fără de veste şi plecă, iar Mulligan Iacobs, uitînd să- 
mi mai spună vreun cuvînt, se îndreptă spre tovarăşii lui de 
echipaj. 

Pentru a-mi dezmorți picioarele, dădui o raită pe punte 
şi întilnii pe Mr. Mellaire, pe care-l întrebai din nou, glumind 


desigur: 

— Ei, ce s-aude? O'Sullivan a izbutit să cumpere cizmele 
lui Andy Fay? 

— Încă nu, Mr. Pathurst. Dar azi-dimineaţă, era gata să 
le ia. 

„Vreţi să mă însoțiți?” 

Fără să-mi dea vreo lămurire, Mr. Mellaire mă conduse 
pînă în partea de dinainte a corăbiei, unde văzui doi japonezi, 
aşezaţi pe căptuşeala deschizăturii punţii. 

Ei coseau în pînză de velă, cu ajutorul unor andrele, un 
pachet ce mi se păru îndată că trebuie să fie corpul unui om. 

Întrebai cu privirea pe Mr. Mellaire. 

— O'Sullivan, îmi răspunse, s-a servit totuşi de vestitul 
său brici! 

— Şi ăsta-i Andy Fay? îl întrebai îngrozit. 

— Nu, nu-i Andy Fay, Mr. Pathurst, e altul: un olandez, 
numit după registrul echipajului Christian Jespersen. 

„A avut ideea nenorocită de a se afla în drumul lui 
O'Sullivan, tocmai cînd acesta alerga după Andy Fay ca să-i 
ia cizmele. 

„Briciul şi-a împlinit menirea, dar asupra lui Christian 
Jespersen, în timp ce Andy Fay, mai sprinten, a scăpat 
numai cu nişte zgirieturi.” 

„Stati... Priviţi-l, e acolo jos!” 

Mă uitai şi văzui pe Andy Fay, cu brațul legat şi capul la 
fel, fumîndu-şi tacticos luleaua, pe o legătură de funii. 

Lingă el, se ghemuise Mulligan lacobs, care ori 
mărturisea rănitului afecțiunea ce i-o nutrea, ori poate stătea 
să se bucure de suferinţele ce-l chinuiau. 

Shorty trecu pe lingă noi şi-mi arătă obişnuita lui 
strimbătură de clown. Văzui că are o mină legată. 

— Asta-i altă victimă a briciului lui O'Sullivan! mă 
lămuri Mr. Mellaire. 

— Nu se poate! 

— Păi, n-am isprăvit! A mai păţit-o unul, un evreu, Isaac 
Chantz, care, din nenorocire pentru el, se găsea prin părțile 
acelea. 


„De obicei, evreilor nu le place să călătorească pe mare 
şi să părăsească uscatul sigur. Dar avem şi noi cîțiva pe 
„Elseneura”, cu toate acestea. 

„Nu e rănit prea rău, dar ţipă mai mult ca toți ceilalți 
laolaltă. Mai rău ca un dihor! 

Mr. Pike are destul de furcă acum cu toți răniții ăştia, pe 
care i-a oblojit cum a putut mai bine şi a căror îngrijire îi 
revine”. 

— Şi O'Sullivan? întrebai. Ce s-a întîmplat cu el? 

— Tot Mr. Pike a fost nevoit să-l liniştească, intervenind 
în cursul încăierării. 

„L-a trintit în falcă o lovitură atît de zdravănă, că l-a 
potolit numaidecit. 

„Legat burduf, O'Sullivan a fost dus apoi în partea 
centrală a corăbiei, unde s-a orînduit o infirmierie. 

„Cu un echipaj ca acesta cu care am fost procopsiți, am 
avea nevoie de atitea cămăşi de forță cîțti inşi sînt pe bord. 
Cîteva celule bine căptuşite, un spital cu cele cuvenite şi o 
casă de însănătoşire ar fi tare binevenite!”. 

Îmi îndreptai ochii spre corpul învelit în pînză al lui 
Christian Jespersen şi spre cei doi japonezi care îi coseau 
giulgiul. 

Unul dintre ei avea mîna dreaptă striînsă într-un bandaj, 
făcut din pinză şi vată. 

Întrebai: 

— Şi el e rănit? 

— Deloc! îmi răspunse Mr. Mellaire. Omul ăsta se 
numeşte Yatsouda şi se dovedeşte, ca şi tovarăşul său, un 
corăbier iscusit şi vrednic. 

„Dar în urma unei grozave otrăviri a sîngelui, a fost silit 
să zacă un an şi jumătate într-un spital din New-York. 
Chirurgul a vrut să-i taie mîna. El s-a împotrivit însă cu 
îndirjire şi de fapt bine a făcut, cu toate că mîna-i este cu 
desăvirşire moartă, în afară de degetul mare şi de arătător. 

„Yatsouda a învăţat să coasă cu mina stingă. Şi vă 
repet, e foarte îndemînatic!” 

Avui curiozitatea să arunc o privire în infirmierie. 


Găsii acolo, într-un pat de jos, pe O'Sullivan legat bine 
şi trîntit pe spate, aiurind, rotindu-şi neîncetat ochii şi 
continuîndu-şi nesfirşitul monolog. 

Deasupra lui, tot în pat, îşi fuma liniştit pipa Charles 
Davis, omul ciuruit de nenumărate găuri şi răni. Ținea în 
mînă o sulă. 

— Aţi venit să vedeți Iadul? mă întrebă, în loc să-mi dea 
„bună-ziua”. 

Auziți sub mine pe maimuţoiul ăsta, care trăncăneşte 
într-una? E cu neputinţă să-l fac să tacă odată! Şi nu-şi 
opreşte muzica nici ziua, nici noaptea. 

„Nu se poate dormi într-o asemenea tovărăşie. Şi mai 
ales că are un fel de a scrişni din dinţi, care te scoate din 
răbdări. 

„Vă iau de martor, Mr. Pathurst. E cuviincios să pui un 
bolnav ca mine în tovărăşia unui smintit ca ăsta, dedesubtul 
meu? 

„Dar dacă nu se opreşte, am să-l fac eu să tacă 

Şi Charles Davis strînse sula în mînă. 

Mr. Pike, care-şi făcea raidul de inspecţie, se apropie pe 
nesimţite. 

—Ar fi trebuit să mi se dea patul de jos, care-i mai bun. 
E obositor să mă urc şi să cobor mereu. 

„Astăzi există legi pentru ocrotirea marinarilor. Cînd 
vom sosi la Seattle, voi aduce pe secund în fața tribunalului, 
pentru neomenia pe care mi-a arătat-o. 

„Şi dvs. îmi veţi sluji de martor”. 

Înaintînd, Mr. Pike apăru în uşă. 

— Tacă-ţi gura! mirii, chițibuşarul dracului, avocat fără 
talent! 

„Cînd ai avut neruşinarea să te înscrii în registrul de 
echipaj al unei corăbii în halul în care te-ai înfățişat, trebuie 
să-ți ţii fleanca!”. 

„Dacă nu încetezi să te plingi, s-ar putea să te căieşti. 
Începi să mă plictiseşti, să ştii”. 

Mr. Pike se înăbuşea de mînie. 

—Eu cunosc legea! răspunse cu îndrăzneală Charles 

Davis. Cînd m-am îmbarcat pe corabie, am îndeplinit toate 
ordinele pe care mi le-aţi dat. Mă simțeam foarte bine. Tot 
echipajul mi-e martor. 

„M-am cățărat pe catarguri, am aşezat cărbunii, mi-am 
făcut treaba mai bine ca mulți alții. Şii tot fără să mă pling, 
m-am bălăcit în apa sărată. 

„Mai tirziu m-am îmbolnăvit. N-am ce să fac. E destul de 
neplăcut”. 

— Erai putrezit pînă în măduva oaselor, înainte de a 
pune piciorul pe „Elseneura”! răcni Mr. Pike. 

„Eu voi face să fii osîndit!” 

— Tribunalul maritim va aprecia, răspunse Charles 
Davis fără să-şi piardă cumpătul. Vom afla atunci care dintre 
noi are dreptate! 

—Nu vom afla nimic. Fiindcă, dacă nu încetezi să mă 
întăriți... 

— Loviţi-mă, domnule locotenent! înrăutățiți-mi starea. 
Cu atît mai mult îmi va spori tribunalul despăgubirile la care 
am dreptul. 

—Şi dacă te arunc peste bord?! Ai să te duci să ceri 
peştilor despăgubirile? 

Răsucindu-se pe călcii, Mr. Pike plecă. 

Rămăsei cîteva clipe încă, încercînd să liniştesc pe 
Charles Davis. 

După un sfert de oră, întilnii pe punte pe Mr. Pike, care 
venise întins spre mine. 

—Mr. Pathurst, îmi spuse, cu un ton poruncitor pe care 
nu-l folosise niciodată față de mine, vă sinchisiți prea mult de 
ceea ce se întîmplă pe bord. 

„Aici, jos, fiecare cu menirea lui. Aşa că vedeți-vă de 
treaba dvs., în care nu mă amestec deloc — şi eu îmi văd de 
rosturile mele. E mult mai bine aşa!” 

Spuniînd aceasta, mă părăsii. 

Socotii învățătura pe care o primii, după aceea a 
căpitanului West, cam prea puţin cuviincioasă din partea lui 
Mr. Pike. Fiindcă, la urma urmelor, am cel puţin dreptul să- 
mi spun părerea. Sint un călător şi încă unul care-şi plăteşte 


destul de scump şederea pe bord. 

Un călător? Ba deloc! Îmbarcat printr-un hatîr pe o 
corabie care nu are dreptul de a primi călători, sînt înscris în 
registrul „Elseneurei” ca „al treilea ofițer”, cu o leafă de 
treizeci şi cinci de dolari pe lună. 

Şi Wada, servitorul meu, pentru care plătesc de asemeni 
un preț bun, este trecut drept chelner. 


E limpede, aşadar, că trebuie să tac. 
* 


+ k 


Pe o corabie, nu se pierde vremea cu morții! 

Imediat după ce japonezii îşi terminară lucrul, Christian 
Jespersen, cu un sac de cărbuni legat de picioare, fu ridicat 
peste stinghie şi trimis în viltoarea verde. 

Vremea era liniştită şi plăcută, iar „Elseneura” aluneca 
alene, făcînd abia două noduri pe oră. De aceea, s-a socotit 
că nu mai e nevoie să fie oprită de tot. 

Căpitanul West veni în ultima clipă în partea de dinainte 
a corăbiei, cu cartea de rugăciuni în mînă şi citi cu voce tare 
în fața întregului echipaj slujba scurtă a prohodului pe mare. 

Apoi, Christian Jespersen căzu în gol, iar echipajul se 
împrăştie şi-şi reluă lucrul. Fu o ceremonie scurtă şi 
searbădă. 

Miss West, aşezată pe dunetă într-un fotoliu şi adîncită 
într-o împletitură gingaşă, rămase neclintită şi netulburată. 

Mă dusei spre ea şi-i spusei solemn: 

— S-a făcut! Omul a fost scufundat. 

Ea ridică ochii spre mine, surise şi rosti un „Ah! cu 
totul nepăsător. 

— S-ar părea, îi spusei modest, că toată povestea 
aceasta nu vă tulbură prea mult. 

— Ah! Ştiu că totdeauna e neplăcut să numeri, chiar de 
la începutul călătoriei, un om mai puţin în echipaj. Cu 
deosebire cînd echipajul lasă atît de mult de dorit, ca al 
nostru. 

„Dar ce pot face şi de ce să mă frămînt? Nu cunoşteam 
pe omul acesta şi nici el nu mă ştia. Atunci?...” 


— Atunci? 

— E pentru mine un fapt oarecare, cum citim mereu în 
coloanele tuturor ziarelor. Nici dvs., nici eu nu vom muri de 
mîhnire. 

— Credeţi în Dumnezeu? 

— Tata crede. 

— Dar dvs.? 

— Nu prea ştiu. Lucrurile astea sînt mai presus de 
priceperea mea, aşa că nu-mi mai muncesc creierii degeaba. 

„Mă gindeam la ele, cînd eram fetiță. De atunci... Da, 
sint convinsă că cred în Dumnezeu... Dar prea sigură, nu 
sînt. Aşa că mă feresc să mă gindesc”. 


CAPITOLUL XIII 
Uneltiri viclene 


Sîntem pe drum de două săptămîni şi plutim şi plutim 
acum pe o mare liniştită, sub un cer presărat abia cu cîțiva 
norişori albi. Alunecăm încet, cu opt mile pe oră, împinşi de o 
adiere slabă dinspre răsărit. 

Căpitanul West ne spune că e aproape sigur, că vintul 
acesta plăcut este începutul alizeului care suflă dinspre nord- 
est. 

Aflai totodată că „Elseneura”, spre a nu fi zvirlită spre 
coasta braziliană şi capul St. Roch, trebuie să se îndepărteze 
bine de tot din drumul ei firesc şi să cotească înspre Africa. 

Se întîmplă uneori, ca în timpul itinerariului, care e 
impus tuturor corăbierilor ca şi nouă, să se ivească insulele 
Capului Verde. Astfel încît nu poate fi surprinzător, ca 
distanța de la Baltimore la Seattle să fie socotită ca avînd 
optsprezece mii de mile. 

Urcîndu-mă azi-dimineață pe punte, am găsit la bara 
cîrmei pe grecul Tony, sinucigaşul îndărătnic. Mi s-a părut că 
are ginduri mai sănătoase, prin faptul că, pentru a-mi 
răspunde la „bună-ziua”, şi-a scos cuviincios bereta. 

Răniţii sînt pe cale de însănătoşire, în afară de perechea 
Charles Davis — O'Sullivan. 

O'Sullivan e tot legat fedeleş în patul său şi Mr. Pike a 
poruncit lui Charles Davis să-l aibe în grijă. Urmarea acestei 
porunci este că Charles Davis cutreieră puntea, spre a aduce 
de la bucătărie merindele şi apa destinate irlandezului, 
putînd astfel să-şi bombănească în voie plingerile tuturor pe 
care îi întilneşte. 

Wada mi-a istorisit un fapt foarte straniu. El, stewardul 
şi cei doi corăbieri japonezi se adună în fiecare seară, 
pesemne, în cabina bucătarului nostru. Se întîlnesc acolo cu 
plăcere, ca buni asiatici ce sînt şi fiecare din ei povesteşte ce 
a aflat în cursul zilei din trăncănelile de pe bord. 

Îmi pare că galbenii ştiu tot ce se întîmplă, iar Wada îmi 


împărtăşeşte cinstit ceea ce i s-a părut mai deosebit în cursul 
acestor convorbiri şi destăinuiri. 

Ceva cu totul nefiresc este felul cum se poartă Mr. 
Mellaire. Wada şi tovarăşii săi au dezbătut îndelung subiectul 
acesta şi au ajuns la o apreciere aspră, cu privire la 
atitudinea celui de-al doilea locotenent, a cărui prietenie prea 
strinsă cu cei trei ticăloşi care dorm în partea din față a 
corăbiei, Nosey Murphy, Bert Rhine şi Kid Twist, e de 
neînțeles şi supărătoare. 

Atrăsei atenția lui Wada că Mr. Mellaire, cel puţin după 
cît se pare, nu putea fi bănuit de o asemenea cîrdăşie, fiindcă 
era aspru şi grosolan cu toți marinarii şi fiindcă arăta că se 
socoteşte ca făcînd parte dintr-o „lume superioară” 
corăbierilor. 

— Şi asta, ştii tot atît de bine ca mine. 

— Priceput, înțeles! îmi răspunde Wada. El aşa cum 
spus dvs. cu toţi ailalți din corabia. Da’ cu pişicher aştia bun 
tovarăş la ei! 

„Asta nu bun! Mult necazuri avem odat’ cauza asta 
pentru corabie şi noi toți!” 

N-aveam nici un motiv să pun la îndoială buna credință 
a lui Wada şi continuai întrebările. 

Aflai astfel că tilharii aceia se înălțaseră la rangul de 
stăpiîni în partea din față a corăbiei, că statorniciseră un 
regim de teroare, că făceau tot ce voiau şi că ceilalți, ajunşi 
un fel de robi înfricoşațţi, trebuiau să se supună voinței lor. 

O pildă numai. În cursul ultimei nopţi, Bert Rhine ar fi 
trezit deodată pe italianul Guido Bombini, i-ar fi poruncit să 
se scoale numaidecit şi să se ducă să-i aducă de la bucătărie 
un pahar cu apă, fiindcă-i e sete. 

Şi Guido Bombini îl ascultase! 

Isac Chantz s-a dus ca şi ceilalți. Dar fiindcă şi el e un 
bandit, cei trei se poartă mai binişor cu el. 

Herman Luckenheimer, un german voinic şi greoi, care 
are un suflet bun dar mintea cam amorțită, a fost bătut rău 
de cei trei, fiindcă n-a vrut să spele rufele lui Nosey Murphy. 

Cei doi şefi de echipaj trăiesc într-o necontenită frică 


pentru propria lor viață, din cauza celor pe care, chipurile, îi 
conduc. 

Mai mult, banda aceea înspăimintătoare s-a mărit de 
curînd prin alăturarea lui Steve Roberts, fostul văcar şi a lui 
Arthur Deacon, care făcea pe continent negoț de carne albă. 
Amîndoi au fost primiţi cu bucurie în bandă. 

Sînt singurul, în partea de dindărăt a corăbiei, care 
cunoaşte lucrurile acestea ascunse şi mărturisesc sincer că 
nu ştiu ce trebuie să fac. 

Dacă le împărtăşesc lui Mr. Pike, voi fi repezit din nou şi 
îndemnat „să-mi văd de treburile mele”. 

Să-i vorbesc lui Mr. Mellaire, nici gînd, fireşte. 

În ce priveşte pe căpitanul West, el nu se sinchiseşte de 
echipaj, iar Miss West, dacă i-aş face mărturisiri, îmi va 
răspunde printr-un hohot de ris. Nu încape îndoaială! 

De altfel, ştiu că pe orice corabie echipajul are cîte o 
ceată de ticăloşi, care-l face să joace aşa cum i se cîntă. E 
treaba marinarilor. De vreme ce lucrul se săvirşeşte aşa cum 
se cuvine, şefii n-au de ce să se amestece în dedesubturile 
astea. 

Oricum, însă, toată mirşăvia care se unelteşte în partea 
de dinainte a corăbiei, toată împlinirea tainică săvirşită de cei 
cinci ticăloşi mă nelinişteşte fără să vreau. 

Wada, uitai să vă spun, mi-a povestit în acelaşi timp, că 
toți nătărăii aceia au trecut printre drepturile ce şi le-au 
acordat şi pe acela de aş lua cei dintii carnea sărată din 
cazan. Cele mai bune bucăți, se înțelege, sînt ale lor. Ceilalți 
mănîncă doar ce lasă ei. 

Credincios adevărului, trebuie să adaug că hrana e 
îmbelşugată şi felurită. Nimeni nu-i flămînd. 

Un butoi cu pesmeţi buni de mare e deschis totdeauna. 
Louis coace de trei ori pe săptămînă pentru echipaj pîine 
proaspătă. Apa de băut este din belşug. 

Sînt silit să mărturisesc sincer că, în asemenea condiții 
şi cu ajutorul timpului prielnic, mîna oamenilor se 
îmbunătăţeşte din zi în zi. 

Nu pot spune acelaşi lucru despre Possum, care 


slăbeşte mereu. Nu-mi dau prea bine seama dacă aerul mării, 
sau regimul statornicit de Miss West este pricina. 
Foxterrierul, pe care l-aş putea numi un schelet pribeag, 
fiindcă nu mai poate alerga şi nici nu sa mai ține pe picioare, 
e urcat în fiecare zi pe dunetă, din ordinul domnişoarei West 
şi e aşezat în cuşca sa, unde stă toată după-amiaza la 
adăpostul vîntului şi soarelui. Cu toate acestea, nu-i merge 
mai bine. 

Seara, doarme în odaia domnişoarei West, care-i de fapt 
singura stăpină a javrei. 

Dealtfel, tînăra fată are tot atita grijă şi față de întregul 
personal de dindărătul corăbiei. 

Mai deunăzi, stewardul suferea mult din pricina unei 
aşchii ce-i intrase sub unghie; ea i-a scos-o încet, cu un 
cleştişor. 

Pe de altă parte, Wada, care era chinuit de puternice 
amețeli şi dureri de cap, a fost îngrijit de domnişoara West cu 
o rivnă mişcătoare, printr-o sumedenie de prafuri, pînă cînd 
fu lecuit. 

În schimb, în privința aceasta ca şi în celelalte, nu se 
sinchiseşte de nimic din ceea ce se întimplă în partea de 
dinainte a corăbiei.Mi-aş fi închipuit bucuros pe domnişoara 
West, ducîndu-se ca o zeiță a bunătăţii, în odaia cu pereți de 
oțel din partea centrală a corăbiei, apleciîndu-se asupra lui 
O'Sullivan care-i legat cobză în patul său şi spunînd chiar lui 
Charles Davis cîteva cuvinte de mîngi.iere. 

Dar pentru ea, ca şi pentru tatăl ei, amăriţii şi 
nenorociții care alcătuiesc echipajul „Elseneurei” nici nu 
există măcar! 

Corabia noastră îmi face impresia unei plantații de 
trestii de zahăr, de pe vremea cînd înflorea sclavia. Miss West 
este fiica trufaşă a plantatorului şi se îngrijeşte numai de 
sclavii din serviciul ei şi al casei, dindu-le ceaiuri de muşețel 
şi cărticele cu sfaturi. Restul turmei, care munceşte din greu 
dincolo de privirile ei, o lasă rece. 

O seară din două, cu alte cuvinte atunci cînd nu-i de 
veghe, Mr. Pike ne dăruieşte putinţa să-i auzim fonograful. 


Cum se sfirşeşte masa, se frămintă în scaun şi ochii-i 
mărturisesc limpede dorința pe care o simte, de a-şi aduce 
aparatul îndrăgit. 

Dar el aşteaptă să fie rugat şi ține ca, fie căpitanul West, 
fie fiică-sa, sau eu însumi, să-i cerem să ne facă hatirul de a 
asculta puţină muzică. Atunci, chipul lui întunecat se 
luminează printre trăsăturile pustiite şi el ne spune, cu un 
aer vesel, dar pe un ton pe jumătate morocănos că va fi fericit 
că ne poate face pe plac. 

Apoi, aduce şi aşează fonograful, cărui nici o 
zdruncinătură necuviincioasă nu-i mai tulbură mersul şi 
mîngiind cu labele lui de gorilă plăcile la care ţine atît de 
mult, dă drumul armoniei dumnezeieşti, pe care o soarbe cu 
un aer fermecat. 

Deşi au trecut trei săptămîni, tot n-am izbutit să mă 
deprind cu viața schimbăcioasă pe care o duc pe „Elseneura”. 

Totul e straniu, de la „Samuraiul” în aparență 
nepăsător, care ne comandă şi al cărui glas nu se aude decit 
în tumultul şi în vuietul vijeliei, pînă la ticăloşii care 
stăpiînesc partea de dinainte şi uneltesc cu al doilea 
locotenent; pînă la O'Sullivan care bombăneşte neîncetat în 
celula sa de oţel, avînd deasupra pe Charles Davis înarmat cu 
sula; pînă la Christian Jespersen, trimis undeva la fundul 
oceanului, cu un sac de cărbuni la picioare. 

Toate aceste lucruri, atît de noi pentru mine şi a căror 
existență n-o bănuiam acum, mi se par că nu sînt aievea. 

Pe această corabie, pe care nu-mi lipseşte nimic, sînt 
sufletul cel mai nedumerit din toate. 


CAPITOLUL XIV 
Grecul Tony e pescuit din nou din mare 


Încă o dimineaţă strălucitoare. 

Ca de obicei, cum mă îmbrăcai mă dusei pe dunetă şi, 
lucru nemaipomenit, nu găsii pe nimeni la cîrmă. 

Uriaşa corabie aluneca singură şi în toată voia pe valuri, 
miînată de adierea regulată a alizeului. Şi, repet, nu se afla 
nimeni la bara cîrmei, pentru a îndruma corabia! 

Era uluitor! 

Coboriîi din nou pe punte şi întilnii pe Mr. Pike, care era 
de veghe. Se pregătea tocmai să dea liniştit corăbierilor 
oarecare ordine. 

Neîndrăznind să-l întreb nimic, aşteptai să-şi ridice ochii 
spre mine. Ceea ce şi făcu îndată, spunîndu-mi „bună-ziua”. 

— Bună ziua, Mr. Pike! răspunsei. Ați putea să-mi 
spuneți (şi vă cer iertare pentru întrebare) cine este oare în 
clipa asta la cîrmă? 

—E nebunul acela de Tony. 

— Ei bine, fiecare la rîndul lui! E rîndul meu să pun 
rămăşag pe simbria pe o lună sau pe o cutie cu tutun, că 
Tony nu-i la bara cîrmei. 

Secundul mă privi cu toată luarea aminte, îngrijorat pe 
neaşteptate. 

—Dacă Tony nu-i acolo, cine-l înlocuieşte? 

— Nimeni! 

Ca un diavol care țişneşte dintr-o cutie şi în ciuda vîrstei 
sale şi a staturii care mă minuna, Mr. Pike sări ca ars şi, 
asemenea unei petarde care face explozie, alergă, sau mai 
adevărat se năpusti asupra părții de dindărăt a vasului, cu o 
iuțeală pe care nimeni n-ar fi fost în stare s-o depăşească. 

El sări cite trei trepte deodată pe scara dunetei şi găsi ca 
şi mine cirma părăsită. 

Numaidecît începu să răcnească ordine către cei care 
erau de serviciu. Oamenii începură să tragă în grabă o parte 
din funii şi să dea drumul altora. 


Înțelesei lesne, fiindcă începeam să deprind diferitele 
operații ale manevrei, că secundul cîrmea corabia dintr-o 
direcție într-alta. 

Mr. Mellaire şi dulgherul care-şi părăsiseră gustarea de 
dimineață şi-şi ştergeau încă buzele, se iviră pe scara 
cabinelor. 

Dulgherul puse mina pe bara cîrmei şi al doilea 
locotenent se duse spre partea de dinainte a „Elseneurei”, 
pentru a supraveghea şi a grăbi manevra, în timp ce Mr. Pike 
cerceta marea cu binoclul. El se îndoia, desigur, că grecul 
făcuse o nouă săritură în valuri şi, cînd văzu că lipseşte scara 
proptită în fața sufrageriei, fu încredințat pe deplin că aşa se 
întimplase. 

— Smintitul ăla şi-a luat scara cu el! strigă secundul. 
Fiindcă nu ține deloc să se înece. 

„Elseneura” îşi sfirşea schimbarea direcției, cînd 
căpitanul West ieşi la rîndu-i din odaia hărților. 

Mă salută curtenitor, salută pe Mr. Pike în chipul 
obişnuit şi întrebă: 

—Ce s-a întîmplat, Mr. Pike? A căzut un om în mare? 

—Da, domnule căpitan. Şi a luat cu el scara sufrageriei. 

—Cine e? 

— Grecul, care a sărit peste bord la plecarea din 
Baltimore. 

—Ah! 

Întîmplarea nu părea, fără îndoială, să tulbure prea 
mult pe „Samurai” care-şi aprinse o ţigară şi-şi continuă 
alene plimbarea pe dunetă. 

Dar era vădit că nu-i scăpa nimic. 

Mr. Pike puse cîțiva oameni să se cațere şi să cerceteze 
cu privirea largul apelor, în timp ce Miss West, care venise 
lîngă mine, scotocea şi ea oceanul cu ochii-i cenuşii. 

Dar era vădit că nu-i scăpa nimic. 

Mr. Pike puse cîțiva oameni să se cațere şi să cerceteze 
cu privirea largul apelor, în timp ce Miss West, care venise 
lîngă mine, scotocea şi ea oceanul cu ochii-i cenuşii. 

Îi istorisii tot ce ştiam. Mi se păru că nu-i deloc mişcată, 


ca de obicei şi-mi spuse că puteam fi liniştit. 

Grecul avea să fie regăsit. Era o simplă toană a lui să se 
arunce în apă. 

— Cazul lui, adăugă ea, nu-i unic. Am văzut alții, cu 
aceeaşi toană, care aveau grijă să ia cu ei cîte un colac de 
salvare, sau care nu săreau în apă decît dacă zăreau un vas 
prin apropiere. 

„De data asta, scara îndeplineşte rolul colacului de 
salvare”. 

Şi Miss West mă părăsi, spunîndu-mi că se duce să 
îngrijească de Possum. 

Andy Fay trecut la cîrmă, pentru ca dulgherul să se 
poată întoarce să-şi isprăvească gustarea întreruptă. 

Căpitanul West se plimba înainte, fumindu-şi ţigara. 

În ce priveşte pe Mr. Pike, el avea aerul tare mîhnit, 
fiindcă era nevoit să-şi piardă vremea cu întoarcerea vasului, 
pricinuită de neghiobia unui smintit. 

Într-un cuvînt, toţi cei de pe bord, trebuie să recunosc, 
îşi dădeau silința să pescuiască din apă pe cel dispărut, dar 
cu plictiseală şi fără convingerea că săvirşesc o faptă bună. 

Mr. Mellaire îmi mărturisi că grecul, cînd nu-l apucau 
furiile, era un marinar priceput şi că, față de lipsurile 
echipajului cu care eram năpăstuiți, pierderea lui ar fi mult 
resimțită. 

După o oră, „Elseneura” îşi schimbă iar direcţia şi-şi 
reluă cercetările în partea opusă. 

Primul care îl zări pe Tony fu nătăflețul acela din Malta; 
de pe catargul pe care se cățărase, maltezul începu să facă 
semne. 

Mr. Pike îşi aținti binoclul spre punctul arătat şi Miss 
West, care se urcase iarăşi pe punte şi-şi adusese de asemeni 
binoclul, făcu la fel. 

Secundul părea foarte nedumerit de ceea ce vedea. Miss 
West, la care văzui aceeaşi mirare, scoase deodată un țipăt de 
uimire şi începu apoi să ridă. 

— Ce s-a întîmplat, că sînteți atit de veselă? întrebai. 

—Omul, îmi răspunse Miss West, nu-i în apă. E... cum 


să spun?... e în picioare, pe apă. 

— Foarte adevărat! întări Mr. Pike. S-a suit pe scară şi 
pluteşte. 

„Mă întrebam la început, fără să înţeleg, ce se petrecea. 
Dar nu, asta e! Ticălosul, care se teme grozav de înec, se ține 
în cumpănă cu ajutorul treptelor scării. Norocul lui este că 
marea este liniştită. 

„Mr. Mellaire, în timp ce eu voi pune să se ascundă 
pînza cea mare, îngrijiţi, vă rog, să se lase pe apă o barcă 
mare, cu oamenii trebuincioşi. 

„Băgaţi de seamă să ştie visli. Voi merge şi eu cu ei”. 

— Duceţi-vă şi dvs.! mă îndemnă Miss West. Veţi avea 
un prilej nimerit de a admira întreaga privelişte a corăbiei 
noastre, cu toate pinzele întinse. Credeţi-mă face să vă 
obosiți!”. 

Aşadar, mă îmbarcai şi mă aşezai lingă Mr. Pike, în 
partea de dindărăt a bărcii, a cărei cîrmă o conducea. 

Jumătatea de duzină de luntraşi care erau cu noi se 
opintiră cu rivnă şi visliră spre sinucigaşul prefăcut, care se 
ținea într-un chip de necrezut pe suprafața apei. 

Maltezul era şeful luntraşilor — şi înaintarăm destul de 
repede. 

Printre ceilalți cinci lopătari, văzui pe un norvegian 
numit Ditman Olansen, despre care-mi vorbise de curînd în 
mod deosebit Mr. Pike, spunîndu-mi că e cuprins adesea de 
nişte furii groaznice, fără ca să se poată cunoaşte dinainte 
pricina, mai mult ori mai puțin neînsemnată, care le va 
dezlănțui. 

Îmi amintii atunci de acei „Berserks” legendari, 
scandinavii care se adunau în cete de cîte doisprezece ingi şi 
se luptau dezbrăcați, cuprinşi de un soi de sminteală 
furioasă. 

Deocamdată, Ditman Olansen, aplecat pe visla lui, cu 
ochii lui mari, rotunzi şi palizi, părea omul cel mai blajin din 
cîți cunoşteam. 

Cînd văzu că ne apropiem de el, grecul începu să strige 
şi să ne amenințe, învîrtind în aer un cuţit marinăresc. 


Greutatea corpului său scufunda uşor scara, astfel încât 
uneori grecul era pînă la genunchi în apă. Şi pe această 
proptea ce nu putea fi văzută, el se răsucea necontenit, 
gesticulind nebuneşte. Chipul lui, ce se strimba neîncetat, 
aducea mai mult cu cel al unei maimuțe, decît cu al unui om. 

Mă întrebam cu oarecare grijă, în fața acestui cuţit de 
temut, a cărui lamă strălucea, cum se va putea săvirşi 
salvarea lui Tony. 

Dar în privința aceasta, ar fi trebuit să mă gîndesc la 
Mr. Pike. Secundul puse mîna pe drugul de reazim ce se afla 
pe fundul bărcii., sub picioarele uneia din perechile de vislaşi. 
Apoi, cînd se apropie bine de grec, ferindu-se de învirtirile 
cuțitului şi alegînd o clipă prielnică, în care valurile ridicau 
partea de dindărăt a bărcii, izbi bucata aceea grea de lemn în 
capul lui Tony. 

Cuţitul îi căzu în apă şi, pierzindu-şi cunoştinţa sub 
lovitura ce-i fusese trasă, nebunul se prăbuşi în valuri. 

Mr. Pike îl prinse şi, fără vreo sforțare vădită, îl trînti la 
picioarele mele, în barcă. 

După cîteva clipe, luntraşii se aplecau iar pe visle şi Mr. 
Pike ne conduse spre „Elseneura”. 

Firişoare de sînge curgeau prin părul ud al grecului şi-l 
lipeau de țeastă. Nu-mi puteam întoarce privirea de la corpul 
acela în nesimţire, care se chinuise atita în valuri şi din care 
picura apă. 

Cu o clipă mai înainte, era încă o făptură care sfida 
întreaga lume. O singură lovitură scurtă în cap a fost de 
ajuns, pentru a face loc înțepenirii morții. 

Nu era însă o moarte adevărată, fiindcă inima tot îi mai 
bătea. Spre ce zări i-o fi zburat deocamdată sufletul? Cînd şi 
de unde se va întoarce, spre a readuce acest corp la viață? 
Taină de necercetat, pe care n-a pătruns-o încă nici un 
psiholog. 

Cînd îmi ridicai ochii, văzui înainte-mi, ca pe urma unei 
lovituri de baghetă vrăjită, priveliştea de neasemuit şi 
triumfătoare a „Elseneurei”, îndreptiîndu-se spre cer în toată 
măreţia ei. 


Pe lemnăria subțire şi albă a corăbiei, abia îngreunată 
parcă de cele cinci mii de tone de cărbuni pe care le ducea, se 
înălța în azur un Himalaya de catarguri şi pinze, a căror 
mărime de neînchipuit părea nefirească, părea o tăgăduire a 
celor mai simple legi în privința echilibrului. 

Cum au izbutit oare gingăniile omeneşti să plăsmuiască 
şi apoi să construiască asemenea operă falnică? Vor fi fost 
oare făpturi asemănătoare bietei ființe, pe care o auzeam 
gemînd la picioarele mele? 

Cu toate acestea, Tony se simţea bine! Întîi horcăi, apoi 
tuşi şi gemu. Astfel, îşi făcea reintrarea între cei vii. 

Văzui pe Mr. Pike, privindu-l cu luare-aminte. Trezindu- 
se, Grecul avea să se arunce iar în apă şi urmă să fie iar 
trebuincioasă o lovitură în cap, pentru a-l linişti? 

Dar Tony se mulțumi să-şi redeschidă ochii negri şi să 
mă privească îndelung, cu un aer năucit. Apoi, îi închise iar, 
fără să spună o vorbă. 

— Ce veţi face cu el? întrebai pe secund. 

— Îl vom pune iar la treabă, cît mai degrabă cu putinţă. 
Asta-i va prii cel mai mult. N-are răni grave şi trebuie să-şi 
împlinească datoria aşa cum s-a angajat. 

Cînd barca fu ridicată cu funiile pe bord, văzui că Miss 
West coborise iar în cabina ei. 

În odaia hărților, căpitanul West se îndeletnicea cu 
întorsul cronometrelor, în timp ce Mr. Mellaire, care locuieşte 
în partea centrală a corăbiei, se dusese să doarmă o oră- 
două, înainte de a-şi începe quart-ul de amiază. 

Nimeni nu arăta pentru sărmanul Tony nici cea mai 
mică simpatie. 

El fu aruncat pe podeaua punţii, ca o mortăciune şi 
rămase acolo fără nici o îngrijire, urmînd să-şi recapete 
cunoştinţa atunci cînd va putea. 

Eu însumi începui să-mi oțelesc inima, în urma unor 
asemenea emoții zadarnice. Şi, mai mult încă decit cu 
întimplarea jalnică la care luasem parte, ochii îmi rămîneau 
plini de încîntătoarea privelişte a „Elseneurei”, înălțindu-şi 
deasupra valurilor ameţitoarea şi alba ei piramidă din fier şi 


pinză. 


CAPITOLUL XV 
Fiicele lui Herodias 


Pînă acum, nu cunoşteam farmecul şi binefacerea 
vînturilor alizee. Ne mînă alizeul dinspre nord-est şi milele 
rămîn în urma noastră, în timp ce loch-ul se învîrteşte şi țiuie 
pe dunetă. 

Ieri, alizeul ne-a făcut să străbatem cam două sute 
cincizeci şi două de mile. În ajun, străbătusem două sute 
patruzeci, iar în, ziua de dinainte două sute şaizeci de mile. 

Şi cu toate acestea, nu e un vînt brutal. E îmbălsămat şi 
înviorător şi se mulţumeşte să-şi arate puterea asupra 
pînzelor noastre, cum ar face vintul întăritor asupra 
oamenilor. 

Mă desfăt, desehizindu-mi plămînii şi toți porii pielii în 
bătaia lui dezmierdătoare. 

E răcoros, fără să fie rece şi, la orice oră din noapte, 
cînd toţi cei din jurul meu dorm în cabine, mă smulg cititului 
şi mă duc pe dunetă, în cel mai subțire dintre veşmintele 
mele tropicale. 

Mr. Pike se îmbracă la fel şi-mi pare mai voinic şi mai 
impunător ca oricind. Cînd stofa subțire i se lipeşte de trup 
şi-ţi dă impresia că e gol, cînd se umflă apoi pe oasele lui 
mari şi pe muşchii lui zdraveni, nu-ți vine să crezi că are 
şaizeci şi nouă de ani. Ce minunat model de bărbăție! Sint 
înmărmurit! 

Zilele se perindă la fel, ca în vis, cu acelaşi sunet de 
clopot chemînd pe rînd oamenii la lucru. 

Sint atit de asemănătoare zilele, încît dacă vreau să ştiu 
exact la ce dată am ajuns, sînt nevoit să cercetez calendarul. 

Noaptea trecută, adică pe la ora două mai exact, în timp 
ce stăteam culcat şi picoteam uşor, fui trezit deodată de un 
tunet de înjurături şi blesteme, care veneau de pe punte şi se 
dezlănțuiau undeva, dedesubt. 

Îmi dădui îndată seama că e glasul lui Mr. Pike. Dar 
izbutii să adorm iarăşi şi, abia cînd Wada îmi aduse gustarea 


de dimineaţă, putui afla ce s-a întîmplat. 

Larry, insul acela ciudat cu nasul cîrn, cu obrazul plin 
de zbircituri şi cu ochii plingăreți de cimpanzeu, se folosise de 
întunericul nopții, din îndemnul vreunui diavol răufăcător şi 
trîntise secundului cîteva cuvinte grosolane. 

Dar în ciuda nopţii, Mr. Pike izbutise să-şi dea seama 
cine-i vinovatul şi atunci izbucni tărăboiul, al cărui răsunet 
ajunsese pînă la mine. 

Mai întîi, îl chemă şi-l întrebă de ce nu-şi ţine gura. În 
loc să tacă, Larry răspunse îndrăzneț, ca un copil mare ce 
este — şi înfuriase şi mai rău pe secund. 

Urmarea: pînă cînd să-şi dea Larry seama ce se 
întîmplă, se trezi cu Mr. Pike năpustindu-se asupră-i, ca un 
uragan; punîndu-i fiarele la miini, secundul îl atirnă de 
catargul de dindărătul corăbiei. 

Trebuie ştiut că era întîia dată cînd îşi îngăduia Larry să 
spună secundului cuvinte nechibzuite, în timp ce Kid Twist, 
Bert Rhine şi Nosey Murphy îi zvirliseră insulte mult mai 
grele şi nu fuseseră pedepsiți. 

Ar fi lipsit de temei să cred că Mr. Pike, care nu ştie ce-i 
frica, se temea cumva de cei trei tilhari. Dar pentru a se feri 
de încurcături fără rost, el se prefăcea că nu-i aude. 

În schimb, hotărise ca Larry să fie pedepsit şi pentru 
ceilalți trei, spre a le sluji ca pildă. 

Mai mult de o oră, Larry nu putu îndura cazna. Sfidind 
pe Mr. Pike, nătărăul acesta timpit începu să răcnească spre 
dunetă, pretinzind să fie dezlegat cît mai curînd cu putință, 
ca să se lupte cu el voiniceşte şi să-şi măsoare puterile. 

Ca şi cum nefericitul Larry ar fi avut de partea lui, într-o 
luptă cu neînfricatul bătrin, sorți cît de mici de izbindă. 

Mr. Pike nu aşteptă să fie rugat. Sări sprinten pe punte 
şi-i scoase fiarele. Iar Larry, după cum îmi povesti Wada, fu 
bătut măr. 

Trebui să fie dus de cîțiva inşi şi aşezat pe pat, unde 
rămase toată ziua, cu doi dinți mai puțin şi cu vinătăi pe tot 
corpul. 

În ce priveşte pe Mr. Pike, el se alese, ca de obicei, cu 


citeva jupuituri la încheieturile degetelor. 

În timp ce pe bord se desfăşoară aceste întîmplări, care 
mă înveselesc, eu îmi trăiesc zilele aşa cum îmi place. 

N-am pierdut numai noțiunea vremii, dar şi pe cea a 
lumii pe care am părăsit-o. 

Uneori îmi aduc aminte că sînt săptămîni, de cînd n-am 
primit nici scrisori, nici ziare, nici măcar o telegramă, ori un 
telefon măcar; că n-am fost la nici un teatru; că nu mi-a venit 
nimeni în vizită. 

Toate astea au pierit. 

Pentru mine nu mai există nimic altceva, decit 
„Elseneura” şi cei de-pe bordul ei. „Elseneura”, devenită 
centrul unui cerc lichid, care-şi strămută neîncetat orizontul. 

Adesea îmi amintesc de soarta căpitanului Scott, mort 
din cauza frigului în cursul expediției sale spre Polul Sud şi 
care, după zece luni de la dispariţie, era socotit încă în viață. 

În lumea aceasta, totul e doar închipuire. Sînt crezut în 
viață şi, la rindu-mi, şi eu cred că toți cei pe care i-am lăsat 
în urma mea, pe continent, trăiesc. Dar nici ei, nici eu, n- 
avem nici o dovadă că e aşa cum credem. 

Păstrez pentru mine însumi gîndurile astea. Dacă aş 
vorbi despre ele domnişoarei West, sau m-aş folosi de 
Schopenhauer sau de alți filozofi vestiți, ea m-ar ruga iute- 


iute, o ştiu bine dinainte, să las filozofia. 
* 

Domnişoara West şi cu mine ne-am aşezat astăzi în 
fotoliile de pe punte, pe dunetă şi i-am citit „Fiicele lui 
Herodias” de Symons. 

Efectul lecturii mele a fost măreț. Tocmai cel pe care-l 
aşteptam. 

Miss West, care nu-şi pierde niciodată timpul, tivea o 
batistă fină albă. Trebuie să tivească un maldăr de batiste 
pentru tatăl ei. Îmi dau din ce în ce mai bine seama că are o 
fire casnică şi duioasă de zină binefăcătoare, aducătoare de 
viață bună şi tihnită. 

Ea zimbi, cum să spun? cu un fel de suris lăuntric şi cu 


toate acestea triumfător, cu un zîmbet sigur de el însuşi, care 
înfățişa, prin ochii ei calzi, mari şi cenuşii, experiența 
ciştigată de toate generaţiile de femei pe dinaintea ei; ea zimbi 
cînd îi citii: 


„Cu un suris nevinovat, 

Priviţi-le jucînd într-una. 

Nu au decît un gînd: 

„Sîntem f rumoase!” 

„Bărbatul a fost creat, ca să ne iubească”. 


Nu căutaţi să le înțelegeți, 

Fiindcă nu vor să vă-nţeleagă. 

Îşi vor împleti paşii pînă la sfirşitul veacurilor 
În jurul inimilor noastre”. 


— Ei, dar e foarte bine că-i aşa! îşi tălmăci gîndurile Miss 
West. 

„Da, Symons cunoştea minunat femeile. Miss West îmi 
întărea convingerea aceasta. 

Continuai lectura şi ajunsei la versurile acestea mărețe: 


„Că-n afară de ele, pe iarba blondă, 
Ar mai fi ceva de dorit pe lume, 
Aceasta e cu neputinţă de crezut. 
Ochiul bărbatului nu-i decit o oglindă, 
O fereastră larg deschisă, 

În care se răsfrînge farmecul lor. 

Ce căutați, spun ele, departe de noi. 
Dacă vă-ntindem braţele noastre gingaşe? 
Nu sîntem ținta din urmă? 

De ce priviţi în seara palidă, 

La ce se află prea departe? 

Sîntem aici, totul e zădărnicie. 

Lăsaţi nopții nenorocirile! 

Noi nu privim decit la stele!” 


— Foarte adevărat! întări Miss West, în timp ce eu 
încetai cititul, spre a-i da putinţa să-şi spună gîndurile. 

„Şi noi, Mr. Pathurst, am privit adesea împreună spre 
stele”. Hotărit lucru, nu mă înşelasem. Era femeie şi-şi dădea 
seama de asta. 

Reluai: 

— Aşteptaţi puţin! Să ajungem la încheiere. 


„Singure, printre frumusețile lumii, 

Noi sîntem aievea. 

Lăsaţi visurile nesigure 

Şi punîndu-vă mîinile într-ale noastre, 
Tot ce n-a fost pentru voi decit amăgire, 
Făuriți-l după chipul vostru!” 


— Bine spus, foarte bine!... şopti Miss West, în timp ce în 
ochi i se citea mîndria neştiută de ea singură a puterii ei 
tainice, care se trezea acum în ea. Versurile acestea sint cu 
adevărat minunate. 

Îi spusei plin de înflăcărare: 

— Atunci, dacă aceasta-i părerea dvs. ... 

Dar mă oprii aproape numaidecit. Pentru noi, nu sosise 
încă vremea să pătrundem mai adînc tainele nopții, să 
cercetăm nenorocirile care ne aşteptau, poate, dincolo de 
stele. 

Miss West îşi strînse lucrul şi se ridică. 

— Sînt mîndră, ştiţi, îmi spuse ea, că sînt o fiică a lui 
Heradios! 

Încheind astfel, îmi strînse mîna şi plecă, în timp ce în 
ochii ei mari strălucea licărirea unui nou şi tăinuit suris. 


CAPITOLUL XVI 
„Samuraiul” păleşte 


Timpul e minunat şi citesc mereu. Nu prea fac mişcare, 
astfel că n-am nevoie să dorm mult. Nici un nepoftit nu vine 
să mă supere, aşa că citesc pină mă năucesc. Pe oricine a 
rămas în urmă cu cititul, îl sfătuiesc să întreprindă o 
călătorie pe mare, o călătorie lungă cum am făcut eu. 

Ciştig de zor anii pierduţi. E o beţie fără seamăn, o orgie 
fără margini şi sînt încredințat că, văzindu-mă fără încetare 
cu nasul virit între două foi, tot echipajul acesta cu creierii 
găunoşi mă socoteşte drept cel mai ciudat animal ce i-a fost 
dat vreodată să privească. 

Cum însă, pe de altă parte, nu țin să mă îndobitocesc 
de-abinelea, voi încerca o schimbare, îndată ce vom atinge 
regiunile perfect liniştite ce se află între alizeele dinspre nord- 
est şi cele dinspre sud-est. 

Wada îmi va încărca mica puşcă automată şi mă voi 
distra, trăgînd la ţintă. Cînd eram mic, bucuria mea era să 
trag cu puşca. Îmi aduc aminte că aveam pe atunci o armă cu 
aer comprimat, cu care nu mă mai astimpăram de dimineață 
pînă seara, împuşcînd prihori. 

Mai tirziu, căram cu mine în munți o puşcă de vinătoare 


a tatei, dar nu prea ştiam s-o minuiesc. 
* 


+ k 


Fotoliile de pe punte sînt aşezate pe dunetă, la umbra 
pînzelor întinse în acest scop. 

Spațiul liber, care se schimbă după înclinația soarelui, 
dimineața şi după-amiază e oarecum nemăsurat. 

Adesea, fotoliul domnişoarei West se află lîngă al meu. 

Un al treilea fotoliu e pentru căpitanul West, dar el nu 
vine niciodată să-l ocupe. Dealtfel, căpitanul nu se urcă decît 
rareori pe dunetă, unde nu prea are ce face, în afară de 
calculele astronomice trebuincioase la îndrumarea corăbiei, 
pe care le săvirşeşte cu repeziciune. 


Restul timpului şi-l petrece în salonul cel mare. Nu 
citeşte şi, lăsînd să se scurgă orele, se mulţumeşte să viseze 
cu ochii deschişi, în curentul ce se stîrneşte între ferăstruici 
şi uşa scării, prin care-l trimit pinza cea mare de dindărătul 
corăbiei şi cea de pe catarguri. 

În schimb, Miss West are totdeauna ceva de făcut. Ori 
se ocupă de rufele tatălui ei şi de-ale ei, ori coase. Croitorie, 
broderie şi o sumedenie de obiecte de gust, totul se lucrează 
lingă mine, pe un fotoliu de pe punte. 

În salon e aşezată o maşină de cusut, pentru lucrările 
mari. 

Miss West îmi spuse că e îndrăgostită de mare şi de 
atmosfera ei. Totuşi, şi-a adus pe corabie tot ce-a putut din 
„viața ei de pe uscat”. Mai ales faimosul serviciu de ceai din 
porțelan de China. 

Ea e de asemenea şi o foarte bună bucătăreasă. 
Supraveghează totdeauna pe Louis şi pe steward, cînd gătesc 
mîncărurile mai delicate. De cele mai multe ori, ea le face şi 
mai bune. 

Miss West a călătorit pînă la Extremul-Orient şi a adus 
din ţările acelea numeroase rețete uimitoare, taina 
mîncărurilor plăcute la gust şi miros, cu care ne ospătăm în 
fiecare zi. 

În ce priveşte fierberea orezului, Louis e un meşter 
desăvirşit. Dar cînd e vorba de alte mîncăruri cu orez, nu mai 
este, față de îndemiînarea domnişoarei West, decit un ucenic 
stingaci. 

Cît despre mine, nu ştiu dacă sub influența prielnică a 
aerului sărat ori sub aceea a neobişnuitei destoinicii culinare 
a domnişoarei West, am o poftă de mîncare şi înghit cu nesat 
ce mi se serveşte la masă. 

În fiecare zi, însuşirile domnişoarei West îmi par mai 
limpezi. Cu seriozitatea timpurie a gîndurilor ei, nu mai este 
ceea ce se poate numi „o fată tînără”; şi cu toate acestea, nu-i 
nici femeie. 

Cînd ride vioi, are treisprezece ani; cînd devine serioasă, 
are peste treizeci de ani. 


Inimoasă, naturală şi simţitoare, este cu deosebire, prin 
surprinzătoarea ei. vigoare fizică şi morală, o adevărată fiică a 
lui Herodias. Orice ar face, nu uită niciodată să fie femeie. 

Îşi îngrijeşte părul cu atenţie şi nu se arată niciodată 
nepieptănată. Nici un fir nu-i răvăşit. 

În schimb, gâtul îi este totdeauna liber. Nu ştiu dacă are 
gulere închise pînă sus, dar n-am văzut-o niciodată purtindu- 
le. Toată îmbrăcămintea ei e croită larg în jurul pieptului şi 
mă trezesc adesea privindu-i pielița subțire, rotunjimea tare 
şi, spre umeri, desăvirşita linie. 

Vizitarea cotețului a devenit una din îndatoririle regulate 
ale vieții de bord. Cel puțin o dată pe zi, Miss West şi cu 
mine, întovărăşiți de steward şi de Possum care-i acum pe 
cale de întremare, ne ducem la coteț, pe puntea de oțel. 

Stewardul ne spune cîte ouă a adunat şi ne vorbeşte 
despre fiecare găină şi despre felul cum ouă. Pînă una alta, 
cele patru duzini de găini dau în fiecare zi cîte două duzini de 
ouă, ispravă de care Miss West e foarte mîndră. 

Cele mai multe din păsări au nume. Pe cocoş, fireşte, îl 
cheamă Pierre. O găină pestriță se numeşte Delly Warden. O 
alta, slabă dar semeaţă şi cu penele netezite, care urmează pe 
Pierre ca o umbră, e Cleopatra. O a treia, cu vocea de aur (atit 
cît poate o găină să aibă voce de aur) e Sarah Bernhardt. 

Cînd vreuna din găini încetează să ouă, e tăiată, cum 
am mai spus, din ordinul domnişoarei West. Asemenea jertfe 
se săvirşesc o dată pe săptămînă. 

Dar la masă, tînăra fată se abţine să măniînce o cît de 
mică părticică din „victime”. În zilele de tăiere, se mulţumeşte 
cu un „curry”, cu raci, stacojii sau pui conservațţi. 

Dacă aş fi fost, ca atîția alții, plin de mine însumi, aş fi 
putut nutri bănuiala că prezența mea oarecum neobişnuită 
pe „Elseneura” a ațițat curiozitatea domnişoarei West şi a 
îndemnat-o să facă, odată cu mine, această călătorie. 

În acest caz, însă, m-aş fi înşelat rău. 

Miss West s-a îmbarcat pe această corabie, spre a 
veghea asupra sănătăţii tatălui ei, care o nelinişteşte. În 
starea căpitanului West, e ceva care nu merge cum ar trebui. 


În mai multe rînduri, în timp ce-şi privea cu atenție 
tatăl, am surprins în ochii fetei o tulburare bizară şi, mai 
mult decît atît, o adîncă îngrijorare. 

Ieri la prînz, în timp ce povesteam o anecdota, îmi 
îndreptai privirea spre Miss West şi băgai de seamă că nu mă 
ascultă. Furculița pe care o ducea spre gură se oprise în 
drum. 

Ceea ce înțelesesem, însă, îmi fusese de ajuns. 

Mai mult încă, văzusem obrazul căpitanului West, obraz 
ce devenise deodată palid ca ceara, în timp ce i se băteau 
timpleie şi în timp ce buzele-i tremurau fără vrere şi fără 
zgomot. 

Apoi, pleoapele îşi reluară mişcarea obişnuită, buzele nu 
i se mai frămîntară şi obrazul i se coloră iar. 

S-ar fi spus că sufletul căpitanului West îi părăsise 
corpul cîteva secunde, spre a se întoarce înapoi. 

În tot restul zilei, starea căpitanului West fu bună, ca 
totdeauna. 

Ba, chiar în cursul serii, dădu lui Mr. Pike o aspră lecţie 
profesională, constatînd o uşoară neglijență a acestuia. 

Iată faptele: 

Se lăsase noapte şi echipa de serviciu trăgea de diferite 
funii, pe punte. 

Deodată, se auzi de la catargul de dindărătul corăbiei o 
trosnitură, însoţită de zgomotul sfişierii unei pînze. În aceeaşi 
clipă, toți oamenii din echipă se dădură peste cap şi se 
rostogoliră pe punte. 

Urmă o scurtă tăcere, întreruptă de glasul căpitanului 
West, pe care-l văzusem cu cîteva clipe mai înainte, trecînd 
pe lingă mine, cu mîinile în buzunare. 

— Ce s-a rupt, Mr. Pike? întrebă căpitanul. 

— S-au rupt odgoanele pentru ridicarea unei pînze, 
domnule căpitan... răspunse secundul. 

După o tăcere, vocea căpitanului West se auzi iar: 

— Altă dată, băgați de seamă ca funiile să fie bune şi să 
alunece bine! 

Nu se poate tăgădui, Mr. Pike este un marinar cu 


pregătire şi pricepere. Totuşi, în cazul acesta săvirşise o 
greşeală, pe care nici el însuşi n-ar fi putut-o ascunde. 

Îi cunoşteam bine firea, simplă şi mîndră în acelaşi 
timp, ca şi amorul-propriu, îndreptățit de altfel, încît îmi 
puteam închipui cît îl rănise mustrarea căpitanului West. 

El se resemnă cu toate acestea şi răspunse respectuos, 
dar nu fără un bombănit uşor în glas: 

— Da, domnule căpitan. 

Însă puteam prevedea, fără să mă înşel, că sărmanii 
nătăfleți de sub conducerea lui vor resimți din belşug, în tot 
cursul nopții, cât era de amărit şi de înverşunat. 

Ceea ce de altfel, se şi întîmplă. Fiindcă a doua zi de 
dimineață, John Hackey, o secătură din San-Francisco, avea 
un ochi vinăt; iar o falcă a lui Guido Bombini se umflase din 
cale afară. 

Wada îmi mărturisi că într-adevăr, în partea de dinainte 
a corăbiei cursese o ploaie de lovituri zdravene, în timp ce în 
partea ele dindărăt a vasului noi ne odihneam liniştit în 
cabine. 

Azi încă Mr. Pike cutreieră puntea, întunecat la față şi 
dojenindu-şi oamenii mai mult şi mai cu asprime ca de 
obicei. 

Dacă domnişoara West sau eu îi spuneam ceva, el de 
abia cuviincios, nu ne răspunde decît prin monosilabe şi 
figura lui, încruntată cu încăpăţinare, înfăţişează de minune 
starea lui sufletească. 

Miss West ride de aerul lui Mr. Pike. Mă lămureşte că e 
efectul unui fenomen cunoscut, denumit în chip obişnuit 
„harțagul din largul mării”. 

—Şi eu, mă încredinţă, am simţit toanele acestei boli, ca 
să-i spun aşa şi semăn leit cu Mr. Pike. Da, da, leit, — vă rog 
să nu vă îndoiți... 

Desigur că Mr. Pike va avea să-şi rumege vreo trei zile 
harțagul ăsta. 


Şi sint încredințat că bătrinul lup de mare, foarte 
conştiincios în îndeplinirea serviciului său, suferă tot atit de 
mult din cauza greşelii săvirşite, pe cît îl doare mustrarea 
căpitanului West. 


CAPITOLUL XVII 
Trecerea liniei 


Azi în zori, într-a douăzeci şi opta zi a călătoriei, am 
trecut Linia Ecuatorului. 

Şi Charles Davis a sărbătorit acest eveniment, omorînd 
pe O'Suilivan. 

Vestea ne-a fost adusă de Boney, flăcăul acela lung şi 
subțire cît o prăjină, care făcea parte din echipa de serviciu 
condusă de Mr. Mellaire. Al doilea locotenent şi cu mine 
merserăm numaidecit la locul unde s-a întîmplat fapta şi 
găsirăm pe Mr. Pike, care tocmai sosise. 

Suferințele lui O'Sullivan şe sfirşiseră. Vecinul lui din 
patul de deasupra pusese capăt jalnicei vieți a nebunului, 
printr-o lovitură năpraznică dată cu sula de desfăcut firele 
funiilor de împletit. 

Acest Charles Davis e cu neputinţă de înțeles. Aşezat 
liniştit pe pat, îşi aprinse nepăsător pipa, înainte de a 
răspunde întrebărilor pe care i le punea Mr. Mellaire. Nu s-ar 
putea susține că omul ăsta e smintit de-a binelea. 

Cu toate acestea, a ucis cu sînge rece o ființă fără 
apărare. 

— Davis, de ce ai făcut asta? îl întrebă Mr. Mellaire. 

—Fiindcă, domnule locotenent, răspunse Charles Davis, 
aprinzindu-şi iar pipa ce se stinsese, fiindcă... puff! puff!... 
individul ucesta îmi tulbura somnul. 

În această clipă, zării aţintit asupră-i ochiul scînteietor 
al lui Mr. Pike. Şi Davis continuă, pe un ton înăsprit: 

— Da, aşa!... Uite aşa... puff! puff... Mă plictisea... 

„Sper ca data viitoare se va pune mai multă seriozitate şi 
grijă în alegerea tovarăşului meu de cabină. 

„În afară de asta... puff! puffl... patul acela de sus nu-mi 
place deloc... nu mi se potriveşte. Îmi vine greu să mă urc... 
puff! puff! Dacă-mi dați voie, mă voi culca în patul de jos, 
după ce veţi ridica pe O'Sullivan...”. 

— Dar pentru numele lui Dumnezeu, mormăi Mr. Pike, 


spune-ne de ce ai făcut asta! 

— Fiindcă mă plictisea... v-am mai spus doar. La urma 
urmelor mă săturasem. Aşa că azi-dimineaţă l-am scăpat de 
toate necazurile. 

„Omul e mort, nu-i aşa? Atunci, vorbim de pomană. L- 
am omorît, fiindcă eram în legitimă apărare.” 

„N-aveţi dreptul să mă puneţi în tovărăşia unui nebun 
furios, pe mine, care sînt bolnav şi neputincios!” 

—Eşti de o neruşinare nemaipomenită, Davis! izbucni 
Mr. Pike. Şi mai va, pînă să-ți primeşti simbria la Seattle!... 

„Am eu grijă pînă atunci să te răsplătesc cum se cuvine, 
fiindcă ai omorît un om nevătămător, legat în pat. 

„Îl vei urma peste bord, voinicule!” 

— Dacă vă dă mîna, domnule locotenent, n-aveţi decit! 
Dar în cazul ăsta, veţi fi spînzurat! 

Davis îşi întoarse spre mine ochii-i reci. 

— Şi, continuă, vă voi pune martor, Mr. Pathurst... Veţi 
da mărturie în fața tribunalelor în drept, cu privire la 
amenințările ce mi se aruncă. 

„Mr. Pike va fi spînzurat, tot atît de sigur cum sînt eu că 
voi fi zvîrlit peste bord. 

„Ah! îi cunosc trecutul şi teama pe care o are de a se 
găsi în fața tribunalelor. A fost dat de nenumărate ori în 
judecată, sub acuzarea de lovituri grave şi sălbăticii şi chiar 
de omor pe mare. 

„Oricine s-ar putea retrage din orice îndeletnicire şi 
chiar ar trăi liniştit din venit pînă la sfîrşitul vieţii, dacă ar 
avea numai dobinzile amenzilor plătite de el, sau care ar 
trebui să fie plătite pentru el de patronii săi”. 

—Închide-ţi gura, sau ţi-o sfărim, răcni Mr. Pike, 
repezindu-se spre Davis cu pumnul ridicat. 

Charles Davis se dădu înapoi fără să vrea. Carnea avea 
slăbiciunile ei. 

Dar îşi reluă curînd îndrăzneala şi, sub amenințarea ce 
plutea încă în aer, rînji: 

— Nu mă veți face să-mi ies din sărite!... Dealtfel, nu mi- 
e teamă de moarte. Toţi vom muri, cînd ne va suna ceasul. Şi 


cînd sună ceasul ăsta, orice şmecherie e degeaba. 

„Asta, despre O'Sullivan, care şi-a dat sufletul cu o 
uşurinţă de necrezut”. 

„Dar în ce mă priveşte, țin mult să nu mor. Voi sfirşi 
călătoria începută şi, voi urmări pe armatorii acestei corăbii, 
ca să-mi smulg gologanii ce mi se cuvin”. 

„Îmi ştiu drepturile şi cunosc legea. Şi am şi martori!”. 

Nu-mi puteam stăpini uimirea, ca să nu spun admirația 
față de îndrăzneala acestui ticălos, deşi aveam o sinceră 
simpatie față de Mr. Pike, înfruntat astfel de un bolnav, pe 
care nu se putu hotări să-l lovească. 

Totuşi, veni clipa cînd secundul, năpustindu-se cu furie 
asupra lui Davis, îl apucă zdravăn de umeri, cu ambele miini. 
Apoi, îl zgilții cu atîta putere timp de un minut, încît fu o 
adevărată minune că nu-l dezmembră. 

— Şi pentru asta îmi veți fi martor, Mr. Pathurst... gâfii 
Davis, cînd secundul îi slăbi strînsoarea şi nu-l mai zgilții. 

Apoi, tuşi şi se înăbuşi, îşi pipăi gîtul şi-l răsuci, pentru 
a arăta că a suferit o rană lăuntrică. 

Potolindu-se, îşi reluă respirația obişnuită şi murmură, 
cu vădită mulțumire: 

— Semnele vor apărea în cîteva minute! 

Era prea de tot pentru Mr. Pike, care se întoarse pe 
călcii şi ieşi din cabină, măcinind în gitlej miriituri şi 
sudalme, de-a valma. 

După cîteva clipe ieşii şi eu din cabină şi Davis, care se 
apucase iar să-şi fumeze pipa, declară lui Mr. Mellaire că-l va 
chema şi pe el ca martor în fața tribunalului din Seattle. 

Încheierea acestei poveşti este că am avut o nouă slujbă 
de mmormîntare. 

Mr. Pike fu minios, fiindcă din cauza asta trebui să 
încetineze cîteva minute mersul prea iute al „Elseneurei”. 

Fură coborite una sau două pinze mari şi citeva mai 
mici, în timp ce căpitanul West citea rugăciunea obişnuită şi 
O'Sullivan aluneca în mare, avind legat la picioare nelipsitul 
sac de cărbuni. 

— Sper că sacul e bine legat şi va ţine... îmi mormăi la 


ureche Mr. Pike, după aruncarea lui O'Sullivan în mare. 
* 


Xos 


Şi ca de obicei, urmă iar un fapt neaşteptat. 

Miss West şi cu mine sîntem pe dunetă, lungiți în 
fotoliile noastre pe punte, serviţi de slugi îndemînatice şi 
sorbindu-ne ceaiul de după-amiază. 

Apoi, tînăra fată îşi reia broderia fină la care lucrează şi 
vorbim despre literatură şi artă, în timp ce la cîțiva paşi de 
noi continuă să se desfăşoare, pe această mică lume 
plutitoare, îngrozitoarea şi murdara tragedie a josniciei 
morale, a hidoşeniei fizice şi a grosolăniei sălbatice. 

Căpitanul West a coborit iar în penumbra marelui salon, 
unde visează, liniştit şi pierdut, în bătaia curentului stîrnit de 
ferestruicile deschise şi uşa scării. 

E de o seninătate fără margini şi-l pizmuiesc. 

Fiindcă pentru el, totul e hotărît şi încheiat, totul e 
limpede pe lumea aceasta, ca şi pe cealaltă. El crede cu tărie 
în Dumnezeu şi în viața veşnică. Şi asta-i e de ajuns! Aşadar, 
ce grijă l-ar putea tulbura? 

Viața veşnică... Poate că se apropie de ea mai mult decît 
credeam. 

Nu izbutesc să alung dinaintea ochilor mei imaginea 
obrazului său palid, livid şi străveziu, a siîngelui care părea că 
i se retrage din vine, a gurii care i se destindea, a pleoapelor 
care i se băteau nebunește. 

Şi mi se întimplă să mă întreb: cine va fi acuma primul 
dintre noi, care va aluneca în valuri, cu un sac de cărbuni 


legat de picioare? 
* 

—Haida-de! Tot ce-ați văzut de la îmbarcarea dvs. Mr. 
Pathurst, nu-i decît un fleac, îmi spuse voios Mr. Mellaire, în 
timp ce ne plimbam împreună pe dunetă, în sus şi în jos, în 
cursul primului quart. 

„Nu vă lăsați impresionat. Eu care vă vorbesc, am văzut 


» 


multe!...”. 


„Dar ceea ce nu pot să uit a fost călătoria făcută pe un 
„vas rătăcitor”, care avea pe bord patru sute de chinezi. 
(Englezii spun „vas rătăcitor”, adică tramp-steamer, unor 
corăbii ce nu întreprinde curse regulate, ci se opreşte oriunde 
crede că poate lua vreo încărcătură). Erau salahori care îşi 
terminaseră contractul şi se întorceau acasă”. 

„Deodată izbucni holera pe bord. Morţii se înmulțeau ca 
muştele”. 

„Unul după altul, trei sute de chinezi trecură peste bord. 
Acelaşi lucru se întimplă cu marinarii indieni, din care era 
alcătuit echipajul. La fel, cu cei doi şefi ai echipajului, cu 
primul şi al treilea locotenent, cu al doilea şi al treilea 
mecanic, cu mecanicul-şef şi, la urmă, cu însuşi căpitanul”. 

„Cînd sosirăm la locul hotărît, nu mai eram pe bord 
decit un fochist alb, al doilea locotenent, adică eu care 
luasem comanda şi, la fundul corăbiei, ultimii o sută de 
chinezi, dintre care o treime crăpaseră”. 

„Medicii serviciului sanitar, pe care i-am înştiințat 
numaidecît, nu-mi dăduseră autorizația de intrare în port, 
nici nu voiră să vină să constate morțile celea numeroase”. 

„Totodată primii ordinul de a-mi zvirli toți morţii în apă. 
A fost o scufundare fără pereche! Trupurile fură aruncate fără 
giulgiuri şi fără cărbuni la picioare, fără vreo bucată de fier 
cel puțin”. 

„Mi-a fost cu neputinţă să fac altfel, fiindcă eram singur 
ca să săvirşesc isprava asta. Chinezii ce supraviețuiseră nu 
voiau în ruptul capului să pună mina pe cadavre, cum nu 
voia de altfel nici fochistul”. 

„Am fost silit să cobor mereu în fundul corăbiei şi să urc 
pe punte, cu ajutorul unei funii şi al unui scripete, fiecare 
corp, unul după altul şi să-i dau drumul în valuri. 

„După fiecare corp zvirlit, beam cîte o înghiţitură de 
rachiu. Cînd mi-am săvirşit munca, eram cu desăvirşire 
beat”. 

— ŞI, întrebai, nu v-aţi molipsit? 

— Deloc. lată singura amintire cu care am rămas. 

Mr. Mellaire îşi ridică mina stingă. Lipsea degetul 


arătător, ceea ce băgasem mai demult de seamă. 

— „Bătrinul”!2, urmă, avea un foxterrier la fel cu al dvs. 
După moartea stăpinului său, cîinele începu să mă 
îndrăgească. 

„În timp ce ridicam ultimul cadavru, animalul îmi sări 
voios pe picior. Mă întorc să-l mîngii şi în timpul acesta îmi 
alunecă mina cealaltă în scripete. Cînd am tras-o îndărăt, 
destul de iute, puteți sa mă credeţi, nu mai aveam degetul”. 

„Cerule! strigai. Ce ghinion! Să scapi teafăr şi nevătămat 
dintr-o asemenea grozăvie şi să pierzi un deget aşa, 
prosteşte!” 

„Ursita, Mr. Pathurst!” 

— Şi ce-aţi făcut apoi? 

— Mi-am ridicat mina, mi-am privit-o cu ciudă şi am 
înghițit încă un pahar de rachiu. 

„De atunci, m-am întrebat mereu dacă nu cumva am 
scăpat de flagelul acela înspăimîntător, tocmai din cauză că 
am băut atîta alcool. 

„La drept vorbind, în privința asta nu am o părere 
întemeiată şi statornică. „Bătrinul” şi cei doi locotenenţi au 
murit beți, ca şi cei doi mecanici”. 

„În ce priveşte pe mecanicul-şef, care era membru într-o 
asociaţie de antiaicoolici, se încăpățină să nu bea, dar tot 
trecu în rîndul drepţilor”. 

Fireşte, viața de pe mare nu se prea aseamănă cu cea 
din marile saloane. 

Părăsind pe Mr. Mellaire, mă aşezai să privesc mărețele 
pînze ale „Elseneurei”, care se legănau şi-şi umflau curbele 
întunecoase pe strălucirea încîntătoare a cerului înstelat. 


12 Denumirea ce se dă căpitanului, în marina engleză şi 
americană. 


CAPITOLUL XVIII 
Cine l-a lovit pe Mr. Pike? 


S-a întîmplat un fapt grav, dar nimeni nu e informat cu 
precizie, nici în partea din față, nici în cea dindărătul 
corăbiei. În timp ce se şoptesc pe ascuns fel de fel de lucruri, 
numai vinovații şi complicii lor, mulțumiți de ispravă, ştiu ce 
ştiu, dar bineînțeles nu mărturisesc nimic. 

În ceea ce mă priveşte, tot ceea ce ştiu, este că Mr. Pike 
a fost lovit zdravăn în cap. 

Ieri la masa de prînz, am sosit ultimul. Şi, trecînd pe la 
spatele lui Mr. Pike spre a ajunge la locul meu, am văzut pe 
creştetul capului său o umflătură enormă. 

Mă aşezai ca de obicei în fața secundului şi văzui în 
ochii lui o mare suferință. Mr. Pike nu lua parte la 
convorbire, minca în neştire şi făcea uneori gesturi zăpăcite, 
servindu-se sau trecînd altuia vreo farfurie. 

Era vădit că, pentru a ne apărea normal, se străduia din 
răsputeri cu voința lui de fier. 

Nimeni nu se încumeta să-l întrebe ceva. Nici măcar eu, 
care în afară de ierarhia de pe bord, sînt de fapt un călător 
oarecare şi puteam vorbi ca prieten, printr-un hatîr deosebit. 

Dar neînfricatul drumeț de mare care este Mr. Pike, îmi 
impune o sfiiciune de neînțeles, alcătuită dintr-un amestec de 
teamă şi respect şi care, într-o asemenea împrejurare, îmi 
închide gura. 

Mr. Pike pare atins de o comoţie cerebrală, destul de 
puternică. Suferința lui e reală şi cumplită. Faptul acesta nu 
e mărturisit numai de expresia ochilor şi de culoarea 
obrazului său, dar şi de toată ţinuta sa, cînd se crede 
neobservat. 

La căderea nopţii, m-am urcat ca de obicei pe dunetă, 
spre respira puțin aer curat şi a mai privi cerul înstelat. 

Eram în papuci şi mergeam fără zgomot, cînd văzui 
înainte-mi, cu capul sprijinit pe brațe, o umbră prăbuşită pe 
stinghie. Era Mr. Pike, al cărui umăr aproape îl atingeam. 


Gemea neîntrerupt şi încet, scoțind un fel de psalmodie 
plictisitoare şi profundă, care era ca revărsarea frămîntării 
sale lăuntrice, morale şi fizice. 

La  răstimpuri regulate, murmura: „Dumnezeule! 
Dumnezeule! Dumnezeule! Dumnezeule! Dumnezeule!”. Nu 
rostea decît cuvintul ăsta, repetat de cinci ori în şir, şi 
reîncepea să geamă. 

Dispărui tot pe nesimţite, cum venisem. 

A doua zi, şi-a făcut ca totdeauna quart-urile şi nimic n- 
a ieşit prost în timpul serviciului său. 

Uitasem, Miss West a încercat să-i ceară lămuriri, pe un 
ton puțin cam batjocoritor. 

Mr. Pike s-a mulțumit să-i răspundă că-l doare rău un 
dinte şi că şi-l va smulge, dacă nu va putea altfel. 

Wada nu ştie nimic şi nu mă poate lămuri. Isprava s-a 
săvirşit fără martori. El mi-a povestit că galbenii s-au adunat 
în camera bucătarului, au cercetat întimplarea pe toate fețele 
şi au ajuns la credința că vinovați sînt cei trei ticăloşi din 
partea de dinainte a corăbiei. 

De fapt, Bert Rhin, are un umăr pe jumătate scos din 
încheieturi, Nosey Murphy şchiopătează rău şi Kid Twist pare 
să fi primit o asemenea chelfăneală, că nu se mai vede la 
lucru de două zile. 

O fi fost vreo încăierare şi Mr. Pike, lovit pe neaşteptate, 
s-o fi apărat vitejeşte. 

Fără îndoială că ticăloşii aceia ver să-l omoare şi 
secundul a scăpat, numai fiindcă-i atît de voinic. 

Acestea sînt singurele ştiri pe care le am despre pățania 
de ieri noapte. Si dacă Mr. Pike, e lesne de înțeles că şi ceilalți 


fac la fel. 
+ 


*x % 


În cursul nopţii următoare, avui o nouă dovadă că Mr. 
West, căpitanul nostru, nu-i atît de nepăsător față de cele ce 
se întimplă pe bordul „Elseneurei”, după cît pare. 

Plimbindu-mă pe puntea îngustă de oțel, m-am oprit 
citeva clipe lingă catargul dinapoi, de care mă rezemai, 


ascuns în umbra lui. Dedesubt, pe punte, auzii voci şi-mi 
dădui seama că erau ale lui Best Rhine, Nosey Murphy şi Mr. 
Mellaire. 

Ei nu se ocupau de, vreo chestiune de serviciu, ci, 
vorbeau  prieteneşte şi rideau într-una. Îmi amintii 
numaidecît ce-mi spusese Wada cu privire la apropierea, cu 
totul nefirească, dintre al doilea locotenent şi ticăloşii aceia. 
Şi, ciulind urechile, mă strădui să ascult ce-şi vorbeau. 

Dar cuvintele nu ajungeau destul de lămurit pînă la 
mine. Singurul lucru care nu lăsa nici o îndoială era veselia 
convorbirii şi intimitatea ei, ca să spun aşa. 

Deodată, se auzi de pe dunetă glasul căpitanului West. 
Era, ca totdeauna, nepăsător şi rece. Dar, datorită 
pronunțării limpezi a cuvintelor, se auzea pînă departe. S-ar 
fi spus că e un răsunet da oțel, pe o noapte de ger. 

Glasul căpitanului avu un efect electric asupra celor trei 
bărbați care unelteau dedesubt, pe punte. Şi fiindcă eu 
însumi simții o tresărire, îmi dădui seama că ei înțepeniseră 
şi că le înghețase sîngele. 

Cu toate acestea, glasul nu rostise decît două cuvinte: 

— Mister Mellaire! 

Urmă o scurtă tăcere, apăsătoare şi Mr. Mellaire 
răspunse: 

—Da, domnule căpitan! 

—Veniți aici, îndărătul  corăbiei! reluă glasul 
„Samuraiului”. 

Auzii pe punte paşii celui de-al doilea locotenent, care se 
supunea ordinului. 

Pornii după el pe partea îngustă. 

Cînd ajunse la picioarele scării ce ducea la dunetă, el se 
opri, şovăind parcă. 

— Locul dvs. nu-i în partea din față, ci aici, Mr. Mellaire! 
spuse glasul liniştit, şi rece, apăsînd şi silabisind cuvintele. 

Nici un alt cuvînt nu fu rostit. 

Dar zării pe Mr. Mellaire urcîndu-se grăbit pe scară şi cu 
un aer oarecum nepăsător, începînd să cutreiere duneta spre 
colțul ca se afla în bătaia vîntului, în timp ce căpitanul West 


umbla încoace şi încolo, cu mîinile virite în buzunar, în colțul 
celălalt. 

Fără să mă arăt, mă dusei de-a dreptul spre partea de 
dinainte a corăbiei şi nu coborii în cabină decît după 
jumătate de oră. Nu ştiu ce îndemn lăuntric mă sfătuia să 
nu-mi fac ştiută prezența fără rost dealtfel, la această 


întîmplare. 
* 


* * 


Împins de trîndăvie, care este oarecum îndeletnicirea 
mea pe corabie, să văd tot ce se întîmplă în jurul meu, am 
observat un lucru ciudat. Nouăzeci la sută dintre oamenii 
echipajului nostru sînt oacheşi. 

În partea de dindărăt, dimpotrivă, în afară de Wada şi 
da tovarăşii lui, sîntem cu toții mai mult sau mai puțin 
blonzi. 

Ceea ce m-a determinat să reflectez la faptul acesta este 
cartea la care citesc acum: „Despre efectele luminii tropicale 
asupra armenilor albi”, de Maiorul Woodruff. După 
susținerile autorului, omul alb, coboritor din vechii arieni, e 
sortit să stăpînească restul lumii. Rămine, însă, un singur 
lucru de temut: excesul de lumină solară îl osiîndeşte pieirii. 

Cei patru comeseni, care se adună zilnic în partea de 
dindărăt a „Elseneurei”, căpitanul West şi fiică-sa, Mr. Pike şi 
eu însumi, sînt patru blonzi, cu ochii luminoşi, cenuşii sau 
albaştri. 

Spre deosebire de ei, afară de zece la sută de albi 
degenerațţi, sclavii pe care îi conducem şi care se istovesc 
pentru noi în partea din față a corăbiei, sînt oacheşi. Cu toate 
acestea, ei sînt oameni care- vor moşteni cîndva stăpînirea 
pămîntului. Fiindcă soarele, care le-a înnegrit ochii, părul şi 
pielea, i-a făcut şi trupeşte mai zdraveni decît pe arieni. 

Teza aceasta, pe care o înfățişez pe scurt şi care e foarte 
plauzibilă, e interesantă şi s-ar cuveni cercetată cu 
seriozitate. 

Deocamdată, arianul e cel care stăpîneşte pe bordul 
„Elseneurei”, arianul care a călcat pină acum peste toate 


popoarele de culoare şi le-a silit să-i ridice edificiul bogăției şi 
plăcerilor sale. 

În partea de dindărăt, căpitanul West, care ne conduce 
pe toți, e rege netăgăduit; fiică-sa e principesa de sînge 
regesc, iar Mr. Pike, ministrul însărcinat cu aducerea la 
îndeplinire a poruncilor Suveranului. 

Datorită averii ciîştigată de părinții mei, prin munca 
trudnică a atitor sclavi, eu am fost primit în acest cerc. 

În partea de dindărăt a corăbiei, sînt paturi moi şi e 
masa cu mîncăruri bune, servite din belşug. 

În partea de dinainte, sînt paturile strimte, înghesuite în 
locuri înguste şi aproape mereu aceeaşi hrană. 

Simbolul puterii arianului e desăvirşit. 


CAPITOLUL XIX 
Schingiuirea rechinilor 


Alizeul dinspre nord-est ne-a minat pînă la alizeul 
dinspre sud-est, după ce ne-a lăsat timp de cîteva zile să ne 
pălăcim şi să ne înăduşim în regiunile potolite. 

Am folosit vremea aceasta, spre a-mi descoperi o 
netăgăduită pricepere de a mînui carabina. 

Mr. Pike m-a admirat şi mi-a declarat că, fără îndoială, 
am deprins îndemiînarea de a trage cu arma în urma unor 
exerciții îndelungate. Mărturisesc, nu credeam că voi putea 
trage atît de bine. Văd, însă, că am vocaţia unui trăgător de 
mîna întîi. Probabil că aşa m-am născut; acesta-i tot meritul 
meu! 

Timp de o jumătate de oră, ţintind mereu nişte sticle 
aruncate de pe punte, ea însăşi în mişcare din pricina 
valurilor, am izbutit să nimeresc de fiecare dată cite o sticlă. 

Cînd s-au isprăvit sticlele, Mr. Pike, pe care precizia 
ochirii mele îl interesa în cel mai înalt grad, a dat ordin 
dulgherului să-mi taie cîteva cuburi mici din lemn tare, care 
fură de asemenea aruncate în mare. A fost şi mai frumos! O 
lovitură trasă bine în cuburile aste le făcea să iasă din apă şi 
să se rotească în aer. Odată recăzute, puteam să reîncep 
asupra lor acelaşi exercițiu, pînă cînd se rostogoleau undeva, 
unde nu le mai puteam ajunge. 

Modest, am îndemnat pe Miss West, apoi pe Wada, să 
mă imite. Dar nici unul n-a izbutit nici pe departe să le 
nimerească, aşa cum făcusem eu. 

Am rugat şi pe Mr. Pike, să tragă, dar secundul s-a 
arătat de la primele lovituri un trăgător atît de slab, încît n-a 
izbutit o dată măcar să nimerească ținta; săvirşind stingăciile 
cele mai hazlii, n-a mai vrut să continuie, spre a nu se face de 
risul echipajului, care-l privea rînjind. 

—Nici carabina, nici puşca n-au fost vreodată talentele 
mele, îmi spuse secundul, înapoindu-mi arma. 

„Cu un revolver e altceva. Mă duc să-l aduc şi veţi 


vedea!”. 

Cobori la cabină şi se înapoie curînd cu un revolver 
automat, mare de tot, de calibrul 44 şi o sumedenie de 
cartuşe. 

— Asta-i o armă, Mr. Pathurst! îmi spuse. Cu asta vă 
întrec, sint sigur. 

„Nimeresc în plin, dacă ţintesc de pildă pieptul, la orice 
distanță, începînd de la apropierea imediată şi pînă la o 
depărtare de douăsprezece picioare. Carabina sau puşca nu 
sînt de folos la învălmăşeală, sau în lupta corp ia corp. Dar 
cu jucăria asta, e altfel!”. 

„Odată, m-am trezit trîntit la pămînt de o ceată de inşi, 
care mă loveau cu picioarele şi am izbutit să scap, fără vreun 
ajutor, numai fiindcă am avut o armă ca asta. Ce măcel a 
fost, Dumnezeule! Fiecare glonte a răpus cîte unul din 
vrăjmaşi!”. 

„Unul îmi şi pusese bocancul pe obraz, cînd îmi 
descărcai revolverul în el. Glontele îi pătrunse în coapsă 
tocmai deasupra genunchiului şi trecu dintr-o parte în alta. 
Apoi ieşi, trecu peste umăr, fringîndu-i clavicula şi ieşi iar, 
pentru a-i sfişia urechea şi a-şi urma drumul nu ştiu unde”. 

„Asta da, asta se poate numi armă! De aceea, totdeauna 
am cîte aşa ceva la îndemină, pentru a înfrunta orice 
întîmplare”. 

Începui să trag iar cu carabina mea şi, după o oră, 
continuam cu şi mai mult avînt. 

—Nu vă temeți că vă veți isprăvi astfel toate munitțiile? 
mă întrebă Mr. Pike.. 

Fiți liniştit! îi răspunsei. Am adus cu mine, într-o gră- 
madă de lăzi, un fleac de vreo cincisprezece mii de cartuşe. 

— Bine! Foarte bine! aprobă secundul. 

În vremea aceasta apărură doi rechini. Erau mari şi Mr. 
Pike socoti că trebuie să aibă o lungime de vreo cincisprezece 
picioare. 

Era duminică, aşa că oamenii din echipaj, afară de cei 
de la manevră, aveau voie să-şi întrebuințeze timpul cum le 
place. 


Cu ajutorul unei mari undițe improvizate şi al unui 
uriaş cîrlig de fier, în virful căruia pusese o bucată de 
slănină, mare cît un cap de om, dulgherul izbuti repede să 
prindă unul din monştrii aceia, apoi încă unul. Ambii rechini 
fură traşi pe punte şi Văzui atunci dezlănțuirea celei mai 
groaznice cruzimi omeneşti. 

Întregul echipaj se năpusti sălbatic asupra celor două 
victime, cu cuțţitele de tăiat funii, cu nişte securi mici şi cu 
cuţitele de tăiat carne, luate din bucătărie. 

Toată banda aceasta de ticăloşi şi stricați răcnea de 
plăcere, însoțindu-şi de cîntece urlate şi chiuite desfătarea pe 
care i-o pricinuia schingiuirea rechinilor.. 

Ca un fel de încheiere, primul dintre cei doi rechini fu 
azvirlit în valuri, cu un par cu capetele rupte, virit vertical 
între fălci, ca să nu le mai poată închide. Astfel, era osîndit să 
moare de foame. 

— Acum, pe celălalt, băieți! strigă Andy Fay. Am să vă 
arăt ceva care o să vă lase cu gurile căscate. 

Dintre toți călăii aceia, rînduiți numaidecît sub ordinele 
lui Andy Fay, cel mai sălbatic, după şef, era Maltezul. 

Piîntecele rechinului fu spintecat cu îndeminare în 
lungime şi monstrul fu golit de toate măruntaiele. Astfel că 
nu mai rămăsese rechinului decît învelişul cărnos, care-şi 
continua zvîrcolirile pe punte, îndărătnicindu-se să trăiască. 

Dar lucrurile nu s-au oprit aici. 

Mulligan lacobs, care-şi sumecase brațele de măcelar, 
însîngerate pînă la coate, îmi azvirli pe neaşteptate în mină, 
fără să-mi strige măcar să mă feresc, o bucată de carne roşie. 

Mă dădui iute înapoi, cu răsuflarea înăbuşită de scirbă 
şi spaimă şi, în urletele, de bucurie ale sălbaticilor ce mă 
înconjurau, dădui drumul bucății de carne. Apoi, îmi fu 
ruşine din pricina batjocurii cu care fusesem privit pentru 
frica mea. 

Stăpinindu-mă, plecai ochii cu o seninătate prefăcută 
spre carnea pe care o aruncasem. 

Era inima rechinului! Şi acolo, înainte-mi, pe puntea 
înfierbintată cu smoala ce se muiase şi curgea în picături 


între crăpăturile podelei, văzui această inimă reîncepiînd să 
bată! Îndrăznii mai mult. Mă aplecai şi o ridicai. Inima 
continua să bată în mîna mea! 

Numaideciît, echipajul încetă să mai ridă de mine. 
Mulligan lacobs se socoti învins şi, încetînd să se mai ocupe 
de mine, se întoarse la rechin, sau mai curind la ceea ce 
rămăsese din el. 

Mai întîi, îl izbi peste bot cu latul unei securi. 

Apoi, în timp ce corpul, rechemat la viață de durere, se 
zvîrcolea încă, prichindelul acela veninos urla, admirîndu-şi 
isprava: 

—Şi el are în cap, ace mari de fier, înfierbîntate, care îi 
ard creierii! 

Mulligan sălta de bucurie. Dădu încă o lovitură de 
secure rechinului, care se mai zvircoli pentru ultima oară. 

Nu mai putui îndura priveliştea aceasta înfiorătoare. 

Cu desăvirşire tulburat, dar prefăcîndu-mă nepăsător, 
mă hotării să plec, fără să-mi dau seama că ţineam încă în 
mînă inima rechinului. Mă urcai pt dunetă, unde zării pe 
Miss West, întinsă pe fotoliul de pe punte şi avind lingă ea 
coşulețul cu lucrul de mînă. 

Aproape în acelaşi timp, revenindu-mi din buimăceală, 
mă îndreptai spre stinghie, ca să arunc în mare inima 
rechinului. Dar cu toate că bătaia lăuntrică nu încetase 
deloc, suprafața inimii rechinului, topită de căldura tropicală, 
îmi curgea pe mină şi se lipea de ea, astfel că n-o putui 
arunca aşa cum trebuie. În loc să sară peste stinghie, bucata 
de carne se turti sub ea. 

O lăsai acolo unde căzuse. 

Şi, cînd să cobor scara care ducea la cabine, ca să mă 
spăl pe miini şi să-mi schimb hainele, fiindcă acelea pe care 
le purtam erau mînjite de sînge, întorsei capul fără să vreau. 
Inima mai bătea încă! 

În acelaşi timp, auzii zgomotul unei căderi în apă. Era 
scheletul rechinului, pe care echipajul îl aruncase în mare, 
întovărăşindu-l de urlete sălbatice. 

Privii în aceeaşi direcție, spre care erau îndreptați ochii 


înnebuniți de bucurie ai corăbierilor şi văzui ceva de 
necrezut, ceva nemaipomenit. Şi scheletul rechinului trăia 
încă, întocmai ca inima! El se mişca la suprafața apei, înota 
şi bătea din coadă. Încerca să sară în apa verde, sau să se 
scufunde spre a ieşi iar deasupra. 

S-ar fi spus că, supraviețuind, rechinul încerca să fugă 
şi nu ştia unde. 

Pe corabie, la fiecare nouă săritură, banda sălbaticilor 
ridea cu hohote. 

Mă hotării să mă duc în cabină. Dar abia coborisem 
pînă la jumătatea scării, cînd izbucniră alte strigăte, însoțite 
de urale. 

Mă înapoiai pe dunetă. 

O jumătate de duzină de rechini, mai mici, se arătaseră 
deodată şi  înconjuraseră rămăşiţele celui  schingiuit, 
năpustindu-se cu furie asupra lor. Le sfişiară apei în bucăți şi 
le înghițiră cu repeziciune. 

Îmi îndreptai încă o dată privirea spre stinghie. Inima 
victimei, al cărei corp era pe cale de mistuire în stomacul 
micilor rechini, bătea... bătea încă! 


CAPITOLUL XX 
Mr. Mellaire este Sydney Waltham 


Călătoria aceasta, sînt din ce în ce mai încredințat, este 
sortită marilor nenorociri şi morții. 

Mr. Mellaire nu-i Mr. Mellaire. I-am descoperit adevărata 
identitate şi, dacă Mr. Pike i-ar cunoaşte-o vreodată, e cu 
neputinţă să se înlăture uri omor. 

Mr. Mellaire nu s-a născut în Georgia, ci în Virginia. 
Numele său adevărat este Waltham. Mai precis: Sydney 
Waltham. E un membru nevrednic, dar autentic, al acestei 
vestite familii. Sînt tot atit de convins de lucrul acesta, cum 
sînt încredințat şi de soarta nefericită ce-l aşteaptă din partea 
lui Mr. Pike, dacă taina-i va fi descoperită într-o zi. 

Iată cum am aflat. 

În noaptea din urmă, puţin înainte de ora douăsprezece, 
mă urcai pe dunetă. Mr. Pike era de veghe şi ne plimbarăm în 
lung şi în lat, în timp ce el îmi răsfoia cîteva pagini vechi din 
viața sa furtunoasă. Poveştile acestea mă interesează mult şi, 
atunci cînd nu e pradă „harțagului mării”, cum spune Miss 
West, secundul se învoieşte bucuros, nu fără mîndrie, să-mi 
îndeplinească dorința şi curiozitatea. 

Astă-noapte, mi-a vorbit îndelung şi cu mult respect de 
unul din vechii lui şefi, căpitanul Somers, despre care-mi mai 
istorisise şi sub ordinele căruia a călătorit pe mare timp de 
cinci ani. Mi-a lăudat neîncetat pe acest bătrîn „lup de mare”, 
care era „cinstea şi dreptatea personificate”. 

—Şi cu toate acestea, îmi spuse, a fost ucis în chip laş, 
la virsta de şaptezeci de ani. 

„Crima a fost săvirşită în rada din San-Francisco acum 
vreo unsprezece ani, pe bordul lui „Jason-Harrison”. 

„Căpitanul Somers suferise un atac de paralizie. Al 
doilea locotenent de pe bord, un drac venit din fundul 
iadului, s-a năpustit asupra lui în pat şi l-a lovit pînă cînd l-a 
ucis. 

„Mi s-a povestit că a fost groaznic. Pe atunci, tocmai 


călătoream pe altă corabie şi nu mă înapoiai pe uscat decit 
după vreo trei luni. 

„Ucigaşul fusese prins şi dat în judecată. Dar n-a fost 
spînzurat, aşa cum s-ar fi cuvenit.” 

„A susținut că a fost cuprins de un acces de nebunie şi 
nu şi-a dat seama ce face, sub pretextul că un bucătar-şef i-a 
spintecat nu ştiu cînd capul cu un cuţit de tocat. Tribunalul 
i-a admis susținerea şi el a scăpat numai cu zece ani de 
temniță. 

„După părerea tuturor, era o lichea, dar care aparținea 
din întimplare vestitei familii Waltham din Virginia. Ai lui se 
străduiră, pe ascuns, să-l scape cu ajutorul trecerii de care se 
bucurau. Pe scurt, Sydney Waltham (ăsta e numele 
ticălosului) nu numai că n-a fost spinzurat, dar fu liberat 
după şapte ani”. 

În clipa aceea, clopotul de dindărătul corăbiei, de lîngă 
roată, sună o dată şi sunetul fu repetat de clopotul de 
dinainte. Era semnalul obişnuit al schimbării quart-urilor, pe 
care bătaia clopotelor o vestea cu un sfert de ceas înainte. 

Întîmplător, Mr. Mellaire, care se găsea în apropierea 
noastră, urcă repede scara dunetei şi veni să-şi ia postul în 
primire. 

Mr. Pike, cufundat în amintiri, îşi continuă povestirea: 

—Atita vreme cît Sydney Waltham fu închis şi-şi ispăşi 
pedeapsa, nu mă gîndii la el. 

„Dar cînd aflai că i s-a dat drumul înainte de a-şi 
îndeplini termenul osîndei, am jurat că într-o zi sau alta mă 
voi socoti cu el. Şi mă voi socoti!” 

„Nu cred nici în Dumnezeu, nici în Dracu” şi uneori mi 
se face scîrbă de putreziciunea lumii murdare în care trăim. 
Dar ştiu bine, repet, că voi judeca mai curînd sau mai tirziu, 
cu mîna mea, pe ucigaşul bătriînului căpitan Somers”. 

„Pe unde s-o fi pripăşit acum? pe unde s-o fi cuibărit? 
Nu ştiu. Cînd a fost eliberat, a dispărut. I-am pierdut cu totul 
urma. Şi pe deasupra n-am izbutit să obțin nici o fotografie a 
lui. 

„Dar e marinar şi va veni ora, presimt asta, ce spun? 


sînt sigur, cînd ne vom întilni nas în nas. 

„Atunci... “ 

Chiar în momentul acela, în timp ce Mr. Pike tremura de 
miînie, stringea pumnii şi înălța spre cer brațele lui 
amenințătoare de gorilă, un chibrit, tras de Mr. Mellaire 
pentru a-şi aprinde luleaua, trosni în fața noastră şi, arzînd 
în întuneric, ne lumină pe toți trei. 

„Se poate, încheie Mr. Pike, ca individul acesta să fie azi 
greu de recunoscut. Dealtfel, nu l-am văzut niciodată. 

„Pe de altă parte, are tot interesul să-şi ascundă 
identitatea legală. Asta-i fără îndoială. 

„Dar i-a rămas crestătura din ţeastă, pe care n-a putut- 
o astupa. Asta va fi semnalmentul, în care-mi voi tîrî degetele. 

„Răbdare, răbdare Mr.  Pathurst! Am credința 
nestrămutată că ora aceasta va veni, atunci cînd mă voi 
aştepta mai puțin”. 

Mr. Mellaire înaintase mai mult spre noi, spre a auzi 
sfirşitul cuvintelor lui Mr. Pike. 

El întrebă liniştit: 

— Cum spuneațţi, domnule locotenent, că se numea 
căpitanul acela? 

— Somers. Bătrinul căpitan Somers... răspunse Mr. 
Pike. 

— Nu e el, urmă al doilea locotenent, acela care a 
comandat acum vreo treizeci de ani vasul „Lammermoor”? 

— Da, ele. 

— Somers... Somers... Bătrinul căpitan Somers... Da, l- 
am cunoscut şi eu. Numele ăsta nu mi-e străin. 

„Vasul pe care mă aflam era, în timpul de care vorbesc, 
ancorat aproape de al său, la Capul Bunei Speranțe”. 

Mr. Pike, uitînd desigur propriile lui sălbăticii, săvîrşite 
împotriva celor pe care îi comanda, se îndepărtă murmurînd: 

— Murdară mai e lumea asta! Da, da, murdară!... Un 
om care a fost cinstea profesiunii noastre, ucis mişeleşte... 

Dădui bună-seara lui Mr. Mellaire şi vrui să mă retrag, 
la rindu-mi, cînd el mă chemă cu voce înceată: 

— Mr. Pathurst, vă rog! 


— Cu ce vă pot fi pe plac? 

— Ah, nimic! Adică, aproape nimic... 

Îşi puse un deget pe buze şi se aplecă spre urechea mea. 

— De fapt, aş vrea să vă cer un serviciu. 

Se opri, şovăind parcă şi-şi umezi buzele, cu limba. 
Lucrul acela tainic, pe care-l întrevăzusem în creierii săi, 
părea că-mi pătrunde acum prin ochii lui puternici, gata să- 
mi sară de git. 

— Mai întîi, trebuie să vă cer iertare că vă supăr, îmi 
spuse Mr. Mellaire pe un ton liniştit. 

„Vă amintiţi, fără îndoială, de cicatricea pe care o am pe 
cap, pe care mi-o ascund de obicei părul şi şapca (rareori mi- 
o scot, ştiţi, numai cînd dorm, după obiceiul marinăresc) şi 
pe care nu ştiu ce m-a făcut să vi-o arăt la începutul 
călătoriei. 

— Da, n-am uitat-o. 

— Aţi vorbit vreodată despre ea? 

— Nimănui. 

— Nici căpitanului West? nici domnişoarei West? 

— Niciunuia din ei, vă dau cuvintul meu! 

— Nici.... lui Mr. Pike? 

— Nici lui Mr. Pike. 

— Atunci e bine! 

Mr. Mellaire respiră uşurat. Lucrul acela tainic şi 
amenințător păru că-i reintră în ţintă. 

— Vă mulțumesc, Mr. Pathurst. Desigur, sînt un om 
ciudat. Dar, ce vreţi? pe lumea asta fiecare are năravurile lui. 

„Mi-ar fi neplăcut să ştie toți că am capul crestat. Oricât 
am fi oameni de mare, ținem şi noi să nu ne ridă nimeni. 
Avem „cochetăria” noastră, ca femeile frumoase. 

— Puteți fi liniştit, Mr. Mellaire! 

— Şi nici de acum înainte nu veți spune nimănui nimic? 

Tonul i se schimbase deodată. Era cel al unei porunci. 
Şi licărirea duşmănoasă îi apăruse iar în ochi. 

— Nu voi spune nimic, răspunsei rece. 

— Vă mulțumesc. 

Mă dusei în cabină, mă dezbrăcai şi mă culcai, dar 


adormii foarte greu. Prea multe vedenii urite îmi frămîntau 
mintea. 

Că ucigaşul bătrinului căpitan Somers se află pe 
„Elseneura” sub numele Mr. Mellaire, nu mă mai puteam 
îndoi. Că Mr. Pike nu va întrezări niciodată, decit datorită 
unei întîmplări neobişnuite, dovada zdrobitoare de pe capul 
celui de-al doilea locotenent, e tot atit de sigur. 

Bineînţeles, voi continua să tac! Dar acum izbutesc să- 
mi lămuresc vrăjmăşia fără voie, pe care o resimțeam din 
primele zile împotriva lui Sydney Waltham. 

Totodată, îmi dau seama de ce în ochii celui de-al doilea 
locotenent luceşte din cînd în cînd o lumină îngrijorătoare, 
aidoma aceleia pe care o desluşesc în ochii celor trei tilhari, 
stăpîni pe partea de dinainte a corăbiei. 

Şi Mr. Mellaire nu-i decît un ticălos, bun de ocnă şi de 
spînzurătoare. Cei şapte ani de închisoare pe care i-a îndurat 
l-au deprins, cum e firesc, cu o veşnică viclenie, cu o veghe 
neîncetată şi necruțătoare asupra tuturor mişcărilor şi chiar 
asupra gîndurilor sale celor mai tainice. 

Ştiind atitea cîte am aflat acum, îmi dau mereu mai 
mult seama că pe bordul „Elseneurei” s-au adunat toate 
elementele unei înspăimîntătoare tragedii de mare. 

Corabia e încărcată cu dinamită umană, care poate în 
fiece clipă să arunce în aer şi să prefacă în fărimituri mica 
noastră lume plutitoare. 


CAPITOLUL XXI 
În felul lui Turner 


Zilele se scurg monoton. 

Alizeul dinspre sud-vest, de care ne ţineam de acum 
înainte, este cît se poate de puternic şi uneori mici talazuri se 
năpustesc prin ferestruicile deschise ale cabinelor. Ieri, de 
pildă, cabina lui Mr. Pike a fost inundată. 

În afară de această mică întîmplare, nimic deosebit. 

În partea din față a corăbiei, „cei trei” şi tovarăşii lor 
continuă să poruncească după bunul lor plac. 

Acele de foc şi cîrligele înfierbintate ard mereu creierii 
lui Mulligan lacobs. 

Charles Davis locuieşte tot în odaia lui mică de oţel, pe 
care n-o părăseşte decit spre a se duce la bucătărie să-şi ia 
mîncarea. 

Miss West cîntă la pian şi din gură, îngrijeşte de 
Possum, spală şi calcă rufe şi lucrează din cînd în cînd la 
broderiile ei. 

Mr. Pike pune fonograful să cînte la fiece două zile. 

Mr. Mellaire îşi ascunde crestătura de pe țeastă şi eu îi 
păstrez taina, cum i-am făgăduit. 

Mai închis în el ca oricînd, căpitanul West rămîne aşezat 
în bătaia curentului, în semiintunericul cabinei sale sau în 
cel al marelui salon. 

Sînt treizeci şi şapte de zile, de cînd ne aflăm pe mare şi 
n-am întîlnit nici o singură corabie. Dar astăzi, ne-au fost 
semnalate aproape în acelaşi timp şase corăbii. Şi, mai mult 
decît singurătatea noastră de pînă acum, această scurtă 
privelişte m-a făcut să-mi, dau seama de nemărginirea pustie 
a oceanului. 

Mr. Pike m-a lămurit că ne aflăm doar la vreo trei sute 
de mile de coasta sud-americană. Şi cu toate acestea, abia de 
curînd fusesem la aceeaşi depărtare de coasta Africii. 

Azi-dimineaţă, un fluture uriaş cu aripi catifelate a venit 
să zbiare pe bord. Cum a străbătut oare cele trei sute de mile 


care ne derbart de uscat? Şi încă împotriva vintului? Fiecare 
dintre noi se minunează. 

Crucea Sudului poate fi văzută pe bolta cerească de mai 
bine de o săptămînă. Steaua Polară a dispărut spre nord, sub 
orizont, iar Carul Mare, chiar în punctul cel mai înalt din 
drumul ei, rămîne foarte jos la orizont. Curind va dispărea şi 
vom vedea ivindu-se stelele lui Magellan. 

Larry şi Shorty s-au încăierat. Eu i-am văzut, dar mi-a 
spus Wada că Mr. Pike i-a privit cîtva timp cum se băteau. 
Apoi, înfuriat de stîngăcia lor, a trîntit fiecăruia cîte o palmă 
zdravănă şi a pus astfel capăt luptei. 

Şi ca încheiere, i-a anunţat că, atita vreme cît nu vor fi 
în stare să învețe să se bată, păstrează numai pentru el pe 
corabie dreptul de a bate. 

Armate întregi de şobolani mişună pe fundul 
„Elseneurei”, printre cele cinci mii de tone de cărbuni cu care 
e încărcată. Animalele n-au nici un mijloc de scăpare din 
închisoarea lor de oţel, fiindcă toate ventilatoarele sînt 
căptuşite cu zăbrele dese de metal. Şobolanii au crescut şi s- 
au înmulțit în timpul trecutei călătorii a corăbiei, care ducea 
atunci o încărcătură de orz. Acum, sînt închişi şi n-au nici o 
hrană între munţii aceia de cărbuni şi vor fi nevoiți să se 
sfişie unii pe alții. 

După cum susține Mr. Pike, cînd vom ajunge la Seattle, 
nu vor mai supraviețui decît o jumătate de duzină. Dar vor fi 
cei mai puternici, cei mai mari şi cei mai sălbatici. 

Uneori, trecînd pe dinaintea unui ventilator, aud din 
adîncurile întunecate ale corăbiei ridicindu-se strigătele de 
luptă şi gemetele lor plingătoare. 

Alți şobolani mişună în partea de dinainte, unde sînt 
înmagazinate pinzele de schimb. Mai norocoşi decît ceilalți, ei 
nu se ruşinează şi nu se tem să iasă noaptea din 
ascunzătoarea lor, să alerge pe punte ca să lingă rouă şi să 
şterpelească rămăşiţele din bucătăria echipajului. 

Se pare că Wada a izbutit să prindă pe unul dintre ei, 
străbunul tuturor şobolanilor de pe corabie. Din virful 
nasului pînă la sfîrşitul cozii, animalul avea mai bine de 


patruzeci şi cinci de centimetri! 

Mr. Pike şi Wada l-au închis într-o cabină şi au asmuţțit 
pe Possum împotriva şobolanului. Dar Possum a fost bătut 
zdravăn. Secundul şi servitorul meu au fost nevoiți să ucidă 
ei înşişi şobolanul. În timp ce foxterrierul se zbătea în 
spasme. 

Din ziua aceasta, Mr. Pike, care nu poate suferi pe cei 
slabii şi fricoşi, este scirbit cu totul de Possum. Nu se mai 
joacă niciodată cu el, nici nu-i vorbeşte măcar şi, cînd îl 
întilneşte pe punte bombăne cuvinte disprețuitoare despre el. 

Am citit „Instrucţiunile nautice”, privind călătoria în 
Atlanticul de Sud. Am aflat astfel că intrasem în regiunea 
iluminată de cele mai frumoase apusuri de soare din cîte 
există pe lume. 

Aseară am avut o dovadă minunată despre măreția Firii. 

Mă aflam în cabină şi-mi orînduiam cărțile, cînd mă 
auzii chemat din capul scării de Miss West. 

— Veniţi repede, Mr. Pathurst! spunea. Repede! Nu 
trebuie să pierdeţi asta! 

Jumătatea cerului, de la Zenit şi pînă la aplecarea 
Oceanului spre asfințit, era aidoma unei întinderi imense şi 
tainice de aur curat. 

Din această strălucire şi coborind spre orizont, se 
desprindea şi ardea discul solar, de un aur şi mai îmbelşugat. 

Apoi, bolta cerului se cobora la rîndu-i cu lumini şi mai 
calde, iar soarele se împurpura — pînă cînd fu aproape 
înghițit de o negură cenuşie şi străvezie, asemănătoare unor 
văluri de muselină. 

Curînd, nori mici, împinşi de alizeul dinspre sud-est, se 
răspîndiră pe cer în fulgi strinşi, colorindu-se la mijloc cu 
roşu şi aur, în partea de sus cu trandafiriu, iar în partea de 
jos cu albastru-verzui. 

Era o cutezătoare beție de culori, demnă de penelul lui 
Turner, de culori aprinse care se topeau pe neştiute unele 
într-altele. 

Apoi, aceste culori deveniră mai crude. Cele albastre ca 
peruzeaua se prefăcură în verzi-închise şi tonurile trandafirii 


căpătaseră roşeața sîngelui. 

În unduirea valurilor ei şi în culoarea liliachie, marea 
oglindea toate aceste lucitoare prefaceri cereşti. 

A fost o apoteoză desăvirşită, care se stinse pe 
neaşteptate, cînd soarele dispăru în valuri. 

Şi, aproape fără să ne dăm seama, ne învălui calda 


întunecime a tropicelor. 
* 

A doua zi, după-amiază. 

Miss West şi cu mine sîntem pe dunetă. Miss West, în 
rochie marinărească, e îmbrăcată cu bluză largă din pînză de 
corturi, de o albeață imaculată, deschisă la gît. Sub gulerul 
larg, este înnodată o basma de mătase neagră. 

Părul ei, bine pieptănat ca totdeauna, dar oarecum rebel 
din cauza adierii, minunat. 

Eu sînt tot atît de imaculat şi scos ca din cutie, într-o 
haină albă de pînză, cu cămăşuța de mătase albă şi cu 
pantofi albi. 

Stewardul ne serveşte ceaiul în drăguțele ceşti din 
porțelan, de China. 

Wada stă respectuos deoparte, aşteptîndu-ne ordinele. 

În această clipă, echipa de serviciu năvăleşte pe dunetă, 
spre a întinde toate pînzele de pe partea stingă a catargului 
din urmă. Omenii trecură pe lingă noi şi-şi săvîrşiră lucrul, 
cu ochii plecați. Ei nu îndrăzneau măcar să ne privească, atît 
de mult ne simțeau deasupra lor. 

Erau nişte lepădături. Picioarele lor goale erau jupuite 
de pete de smoală şi catran; iar trupurile lor nespălate nu 
aveau drept veşmînt decît nişte pantaloni peticiți şi crăpaţi pe 
alocuri şi cîte o cămaşă de bumbac, pe trei sferturi 
destrămată. 

Şi, datorită aceluiaşi simțămînt al prăpastiei care ne 
despărțea, nici Miss West, nici eu nu le spuserăm vreun 
cuvînt. 

Cu toate acestea, fără să se trădeze, Miss West îi 
măsurase între două înghițituri de ceai, cu priceperea unui 


cunoscător, aşa cum fac plantatorii cu turmele lor de sclavi. 

Cînd oamenii îşi terminară lucrul şi plecară, ea îmi 
spuse: 

— Aţi putut dvs. înşivă să vă încredințați, Mr. Pathurst, 
că s-au înzdrăvenit şi s-au rotunjit. Nu v-am spus eu? 

„E urmarea firească a vieţii regulate de pe bord, a vremii 
prielnice, a muncii sănătoase, a hranei bune şi îndestulătoare 
ce li se dă şi a faptului că nu mai beau whisky. 

„Vor rămîne aşa, pină cînd vom trece de Capul Horn. Şi 
veți vedea atunci slăbind din zi în zi, fiindcă trecerea pe acolo 
este totdeauna o încercare straşnică dacă nu se face în toiul 
verii. 

„Apoi, după ce vom fi scăpat de Capul Horn şi îndată ce 
vom fi regăsit vremea prielnică a Pacificului, vor deveni iar 
puternici şi sănătoşi. 

„Cînd vom ajunge la Seattle, vor avea o înfăţişare 
grozavă. Dar, odată coboriţi pe uscat, îşi vor bea simbria în 
cîteva zile şi se vor angaja pe altă corabie în aceeaşi stare de 


plîns, în care erau atunci cînd i-am luat din Baltimore”. 
* 

Am trecut pe lîngă Rio de Janeiro şi am atins Tropicul 
Capricornului. 

Alizeele ne-au părăsit şi vîntul a devenit foarte 
schimbător. 

Uneori ne zbuciumăm pe loc de parcă am fi bolnavi, deşi 
marea e liniştită, iar în ora următoare alunecăm cu 
patrusprezece noduri, micşorînd pînzele, atit de repede cît pot 
oamenii să le stringă sau să le coboare. 

Unei nopți apăsătoare, în care aproape că nu se poate 
dormi din cauza aerului înăbuşitor, îi urmează o zi cu soare 
dogoritor talazurile zgomotoase care vin dinspre sud arată că 
ne apropiem de regiunea marilor vinturi şi a furtunilor 
puternice. 

Alteori, ziua întreagă sub un cer întunecat, „Elseneura” 
se afundă şi sare din cauza apăsării vîntului, pe o mare cu 
talazuri scurte şi repezi. 


Aceste  necontenite prefaceri ale mării şi vîntului 
înseamnă pentru echipaj, pe care Miss West îl socoteşte falnic 
(totul este relativ), un spor de muncă istovitoare. 

Mr. Pike mormăie şi bombăne fără încetare. De îndată 
ce manevra este puțin mai grea, e nevoie de amindouă 
echipele de serviciu deodată. 

— Două echipe, rinjeşte secundul, cînd o jumătate de 
echipă era de ajuns! 

„Şi priviți, vă rog, pe amorţitul acela de şef de echipă. 
Mai mult încurcă oamenii, în loc să fie de folos!” 

Bietul Nancy! El e mereu făptura cea mai jalnică, mai 
rebegită şi mai amorțită din cîte mi-a fost dat să văd. E însuşi 
simbolul neputinței. 

Sundry Buyers îi seamănă cu totul. Cu o înfăţişare de 
profundă durere şi de nemărginită deznădejde, el continuă 
să-şi apese mîinile pe pîntece. Şi caută neobosit, dar nu 
găseşte deloc, să fie şi el de vreun folos. 

Se uită lung la funii şi catarguri cu o privire încurcată, 
de parcă s-ar afla în fața unei probleme încilcite. Şi 
bineînțeles, pînă la urmă nu izbuteşte decît să stingherească 
pe cei care se cheamă că-i îndrumează. 

— Doamne, Dumnezeule! se tingui Mr. Pike. Cum să 
călătoreşti bine cu asemenea şefi de echipă şi cu astfel de 
marinari?! 

„Ah! să fi fost eu căpitanul corăbiei, vă dau cuvîntul că 
i-aş fi scuturat cum se cuvine! Fiindcă aproape toți suferă de 
trîndăvie. Poate că vreo doi-trei ar crăpa, dar ceilalți ar merge 
ca pe roate.” 

„Ce-o să ne facem cu ei, cînd vom ajunge la Capul 
Horn? Nici nu-mi vine să mă gîndesc! Vor fi istoviți dinainte. 

„Şi atunci o să fie de lucru de zece ori cît e azi!”. 

De la bătălia aceea nenorocită cu şobolanul, Possum a 
devenit grozav de fricos; cînd sînt coborite pinzele, se fereşte, 
de teama că-i vor cădea în cap; cînd se trag funiile şi sînt 
răsucite pe punte, se sperie şi se ascunde. 

Şi pretutindeni i se năzare că trebuie să se ivească 
vreun şobolan. Dacă fac exerciții cu carabina, detunătura 


armei e pentru el un nou prilej de spaimă. 

Vrăjmăşia pe care i-o poartă Mr. Pike sporeşte mereu. 
Ea a devenit caraghioasă de-a binelea. Secundul a ajuns pînă 
acolo, încît mi-a spus, că dacă potaia ar fi fost a lui, ar fi 
aruncat-o peste bord, spre a-mi servi drept ţintă. 

Cu toate acestea foxterrierul rămîne tot un ştrengar 
drăguţ, cu inima caldă care a ştiut să-şi facă în sufletul meu 
un locşor, a cărui însemnătate mă surprinde pe mine însumi. 

Cînd dorm Possum s-a deprins să se culce la picioarele 
mele, pe pătură. 

Mr. Pike a fost tare supărat, cînd a aflat despre asta şi 
mi-a mormăit: 

— Nu mai rămîne decît să-i dați periuța dvs. de dinți!... 

Totuşi, patul meu nu-i totdeauna pentru Possum un 
paradis adevărat. Orice aş face, încercînd să-l liniştesc atunci 
cînd se umflă apele, cînd corabia se apleacă pe o parte şi cînd 
valurile se năpustesc furioase în ferestruici, potaia, electrizată 
de frică pînă în virful perilor care i se zburlesc, sare pe podea. 
Acolo, stă în patru labe, lătrînd amenințător împotriva vremii 
rele, sau se tirăşte pe pintece, gemînd rugător spre a-şi 


înduioşa duşmanul nevăzut. 
* 

— Toți strămoşii tatălui meu, mi-a mărturisit Miss West, 
au aparținut mării. 

„Tatăl său, Rober West, fu, în epoca în care s-a 
descoperit aur în California, căpitanul uneia din cele mai 
rapide corăbii care treceau regulat pe la Capul Horn. 

„Bunicul meu, Anthony West, a făcut patruzeci şi şase 
de călătorii lungi, între 1801 şi 1847. 

„În 1813 şi 1814 a comandat pe „David Bruce”, al cărei 
proprietar, era împreună cu Gracie-tatăl şi fiul. Era o goeletă 
de două sute de tone, înarmată cu treisprezece tunuri de 
calibre diferite şi aluneca pe apă ca o vrăjitoare. 

„Pe coasta engleză, a forțat blocada de la Newport şi s-a 
dus apoi să pustiască apele şi țărmurile Minecii. Goeleta nu 
costase cu totul decît vreo douăsprezece mii de dolari şi 


aduse, în prăzi de la duşman, mai mult de trei sute de mii. 

„Tatăl lui Anthony West (unul dintre fraţii săi a fost, de 
asemenea, pe mare şi a comandat vasul „Viespea”), Elijah 
West, străbunicul nostru, a fost corsar în timpul revoluției 
americane. El comanda corabia de război „Apărarea”. 

„Cu mult mai înainte, tatăl lui Elijah West şi bunicul lui 
erau proprietari şi căpitani de vase, care făceau curse lungi 
pe mare. 

„Vă puteţi da seama, Mr. Pathurst, că familia noastră 
are marea în sînge. Ea e doica noastră!” 

Dădui din cap, în semn de aprobare. Miss West surise şi 
continuă: 

—Am avut, de asemenea, în familia noastră pirați şi 
negustori de negri şi tot felul de vagabonzi ai mării, cu care 
ne putem făli mai mult sau mai puțin. 

„Bătriînul Ezra West fu executat pentru piraterie nu mai 
țin minte cînd şi corpul lui s-a legănat în spinzurătoarea din 
Plymouth.” 

„Tata cunoaşte corăbiile, cum vă pricepeţi dvs. la cîini 
sau la cai. Fiecare corabie pe care o comandă are pentru el o 
fire proprie. O călăuzeşte cu atîta îndemiînare, încît să poată 
culege cît mai multe foloase”. 

O aprobai din nou şi asigurai pe Miss West că, de la 
plecarea noastră, am învățat să-i înțeleg şi să-i admir 
părintele. 

Fata suspină: 

—Vai! Cu toate acestea, azi nu mai e decît umbra celui 
ce a fost odată! 

„De la moartea mamei mele, s-a produs o deprimare de 
necrezut în întreaga lui ființă; n-a izbutit să se mîngiie 
niciodată de pierderea ei.” 

„Era o pereche cum nu se poate mai potrivită şi strîns 
unită sufleteşte. Ei nu formau, aş putea spune, decit o 
singură ființă. Asta e frumos, ştiţi?” 

Miss West tăcu, vădit mişcată şi lăsă să-i cadă mîna pe 
fotoliul pe care şedea. 

O luai într-a mea şi i-o dezmierdai cu afecțiune. 


CAPITOLUL XXII 
Vîntul „Pampero” 


Ieri la sfirşitul zilei, m-am dus să joc cărți cu Miss West, 
în salonul cel mare. 

Deodată, căpitanul West ne spuse: 

—Cred că vom avea şi astă-seară un măreț apus de 
soare ridicîndu-ne numaidecit, tînăra şi cu mine ne duserăm 
pe punte 

Apusul de soare vestit de căpitanul West era pe cale de 
a-şi împreuna elementele, desfăşurîindu-şi pe paletă tonurile 
luminoase, a căror intensitate creştea, grupind liniile lungi 
ale norilor pe marginea lacurilor neclintite, sau înățindu-le în 
formă de tunuri. 

—Priviți! strigă deodață Miss West. Arhitectura cerească 
a căpătat viață; ne-am putea crede de-a dreptul în golful din 
San Francisco. 

„lată desenîndu-se, spre apus, Poarta de aur; apoi, 
dincolo, grupul Insulelor Farallone. Parcă plutesc într-un al 
doilea apus, mai mic, încadrat în celălalt. 

„Şi dacă ne întoarcem privirea, apare însuşi San 
Francisco, cu silueta de vis a monumentelor lui principale. Ce 
măreție! 

„Ce spuneţi, Mr. Pike?” 

Mr. Pike se sprijinise, nu departe de noi, pe stinghia 
dunete. El nu privea incendiul cerului. 

Privirea lui disprețuitoare se preumbla, mai prozaic, de 
la Nancy care făcea năzdrăvănii pe punte, cu zdrențele 
jalnice, la Possum care se zvircolea de spaimă de fiece dată 
cînd troznea vreo pinză, în aer, deasupra lui. 

Întrebat de Miss West, secundul întoarse capul şi, 
ridicîindu-şi ochii, dărui o privire solemnă feeriei cereşti. 

— Într-adevăr, foarte uimitor! mormăi el. Cu atît mai 
muit, cu cît putem crede că vedem acolo tot ce vrem... 

„Ceea ce numiți dvs. Farallonele îmi dă impresia unui 
escadron de corăbii de război, îndreptîndu-se direct spre 


Poarta de aur, cu o viteză de douăzeci de noduri”. 

Era ceva adevărat în spusele lui Mr. Pike. Priveliştea ce 
ni se înfățişa îşi schimba din minut în minut şi curînd un 
cuirasat uriaş păru că înaintează singur pe valuri. 

A urmat o beţie de culori aprinse, al căror ton dominant 
era verdele, verdele în toată felurimea nuanțelor sale; verdele 
fraged al primăverii şi verdele albăstrui al verii; verdele auriu 
şi de aramă roşie şi verdele închis al toamnei. 

Şi toate aceste nuanțe de verde păreau că încep să 
coboare pe mare, unele după altele, colorînd cu reflexele lor 
marile talazuri împodobite cu ciucurii rubinii, amesteciîndu-se 
pînă la orizont. 

Priveliştea nu era mai puțin încîntătoare spre răsărit, 
unde San Francisco dispăruse şi unde cerul, asemănător 
unei scoici uriaşe, era pe atît de gingaş, pe cît era de 
strălucitor la asfințit. 

Erau rozul plăpînd şi palid şi rozul de culoare închisă ca 
a somonului, era apoi albastru deschis amesecat cu verzui. 
Întocmai ca atlasul, o piclă străvezie învăluia totul într-o 
armonie răpitoare, în care luna sidefată, care se ridica, era 
asemănătoare unui mărgăritar jilav. 

— Nici înspre nord nu e prea urit!... mormăi în deridere 
Mr. Pike. Şi fiindcă lucrurile acestea vă interesează, nu 
pierdeţi prilejul. Spectacolul e gratuit! 

Într-adevăr, şi sectorul nordic avea frumuseţea lui. Cu 
tonuri mult mai reci, era acoperit de uşoare desenuri în relief, 
cu firişoare de un roşu aprins şi cu o grămadă de lanuri 
frumoase ce se întindeau pînă spre Zenit. 

În sfîrşit, în sectorul sudic un al patrulea tablou, în care 
dominau norii cenuşii, coboriți atît de jos încît atingeau 
marea şi tiviți într-un ton galben-portocaliu, întregeau 
decorul supraomenesc, ce ne învăluia din toate părțile. 

Pe neaşteptate, toate aceste culori se stinseră, sau mai 
bine se topiră într-un amurg molatic, în care luna revărsa pe 
marea liliachie lacrimi de argint viu. 

Şi în cele din urmă, se lăsă întunericul profund şi 
strălucitor al nopţii înstelate şi liniştite. 


Miss West şi cu mine ne îndepărtarăm unul de altul, 


îmbărbătați de frumuseţe. 
* 

Nu încetez de a observa pe căpitanul West. 

Seamănă întrucîtva cu anumite portrete ale lui 
Washington. E înalt de şase picioare. E subţire şi mlădios, cu 
totul eteric, cu o nuanţă de pustnic şi vădeşte, chiar în cele 
mai neînsemnate igesturi, o grație mîndră şi nepăsătoare.Pe 
scurt, înfăţişează în totul modelul vechi al gentlemanului din 
Noua Anglie. 

Are aceiaşi ochi cenuşii ca fiică-sa, cu acelaşi zîmbet 
binevoitor şi şiret. Pielea lui e mai trandafirie decit a 
domnişoarei West; genele şi sprîncenele îi sint mai blonde. 
Ținuta-i fără cusur. 

Deşi este binevoitor şi curtenitor, pare că pluteşte 
deasupra muritorilor de rind şi, chiar față de cei pe care îi 
socoteşte pe aceeaşi treaptă socială cu el, nu se poartă 
niciodată decît cu o anumită răceală. 

În timpuri obişnuite, e un maestru în arta de a nu face 
nimic. 

Nu citeşte niciodată vreo carte, în afară de Biblie, şi cu 
toate acestea nu pare să se plictisească. Adesea mă uit la el 
cu toată băgarea de seamă, în timp ce stă într-un fotoliu pe 
punte, foarte adîncit în aparență în examinarea lungimii şi 
luciului perfect al unghiilor sale. Dar aş putea să jur, că nici 
nu le vede. 

Miss West mă asigură că tatăl ei e îndrăgostit de mare. 
În cazul acesta, trebuie să fie o iubire lăuntrică, pe care n-o 
trădează nimic. 

Credeţi că s-a urcat cu noi pe punte, ca să admire 
minunatul apus de soare pe care ni-l semnalase? Da de unde! 
A rămas în salon, înfundat în marele său fotoliu de piele, 


visînd treaz şi privind înainte în gol. 
* 

Zilele se scurg mereu, iar anotimpurile se gonesc grăbit 


unele pe altele. 

Am părăsit Baltimore pe la sfirşitul iernii, pentru a 
întilni curînd primăvara şi a străbate apoi vara. Acum sîntem 
în plină toamnă şi mergem drept spre sud, unde domneşte, la 
Capul Horn, iarna cea rece. Şi cînd vom fi trecut de Cap, vom 
urca iar spre nord, unde vom regăsi primăvara şi vara, o vară 
lungă care ne va duce la Seattle. 

În cinci luni, se vor fi urmat toate aceste anotimpuri. 

Deodată, uşoara noastră îmbrăcăminte albă a dispărut 
pentru a face loc veşmintelor obişnuite din clima temperată. 
Wada mi-a scos din valize halate şi rufării mai groase, care 
mi-ar putea fi de folos. 

În timpul nopţii, Possum nu se mai mulţumeşte să 
doarmă pe pat. Zgirie pătura cu labele şi se bagă sub ea. 

Sintem acum la nivelul lui Rio de la Plata, care scaldă la 
vărsare oraşele Buenos Aires şi Montevideo. E o regiune 
bogată în furtuni şi vijelii şi Mr. Pike mi-a declarat că va 
trebui să ne aşteptăm la cîteva „pamperos”. 

Ca de obicei, căpitanul West pare nepăsător. Cu toate 
acestea, am observat că priveşte îndelung cerul şi cercetează 
adesea barometrul. 

Într-adevăr, spre sfirşitul zilei, mai precis: în amurg, am 
avut putinţa să cunoaştem gingăşiile pe care ni le trimite 
Pampa. 

Ca să spun aşa, nu prea bătea vintul şi „Elseneura” nu 
era împinsă în drumul ei decît de adieri puternice dar 
trecătoare, care suflau dinspre nord şi se legănau, hițiindu- 
ne în sus şi în jos, încoace şi în colo, într-un chip supărător, 
pe furia valurilor sticloase, pricinuită fără îndoială de vreo 
furtună îndepărtată. 

Deodată, se înălță pe cer înaintea noastră, de parcă ar fi 
izvorit pe urma unei vrăjitorii, un fel de perete negru ca 
ardezia, un zid imens care astupa cu desăvirşire orizontul. 

În timpul acesta, vintul neregulat dinspre nord continua 
să ne umfle pînzele din cînd în cînd şi să ne împingă încet 
spre zidul acesta înfiorător şi tainic. 

Dintr-un munte de nori negri încărcați de electricitate, 


care plutea în urma noastră, țişnii pe neaşteptate un foc de 
artificii făcut din fulgere şi zidul cel mare care era în fața lor 
fu luminat cu totul. 

Apoi, ultimele adieri ale vîntului încetară, trăznetul 
bubui şi, în tăcerea mormintală care urmă bubuiturilor, se 
auziră pe punte, cu cea mai mare limpezime, vocile oamenilor 
cățărați spre a stringe în grabă funiile pinzelor de sus. 
Munceau cu rivnă, vădit îngrijorați de primejdia necunoscută 
ce ne amenința. 

Ambele echipe lucrau de zor în acelaşi timp, potrivit 
ordinelor pe care le strigau Mr. Mellaire şi Mr. Pike. 

În ce priveşte pe căpitanul West, el măsura liniştit 
duneta în lung şi în lat, dînd cu jumătate de glas ordinele 
trebuincioase celor doi ofițeri, care veneau din cînd în cînd 
să-l întrebe cîte ceva. 

Miss West, care se făcuse nevăzută cîteva minute, apăru 
iar, îmbrăcată ca un adevărat lup de mare, cu o manta, o 
pălărie de pinză impermeabilă şi cizme înalte. Ea mă 
îndemnă, pe un ton care nu îngăduia împotrivire, să mă duc 
numaidecît să mă îmbrac la fel. 

Cum însă Wada se afla lingă mine, oarecum îngrijorat şi 
el de tăvăleala ce se pregătea, nu ascultai „ordinul” decît pe 
jumătate şi-l trimisei pe el să-mi aducă îmbrăcămintea de 
timp rău. 

Şi cînd „Pampero”-ul se prăvăli asupră-ne, fu ceva de 
neînchipuit! 

El fu vestit de un fulger uluitor, urmat de o detunătură 
cît se poate de puternică, asemănătoare unei explozii 
năpraznice. Urmară alte tunete şi fulgere, tot atît de drăceşti, 
în timp ce se dezlănțuia vintul şi ploaia şi în timp ce 
întunericul devenea mai adînc. 

Apoi, ne învălui o beznă atît de deasă, încît nu ne mai 
puteam vedea nici mîinile aduse la ochi, cum glăsuieşte o 
zicală populară. 

Miss West se apropiase de mine şi, pentru a nu fi răpiți 
de talazuri, ne agățarăm cu toată puterea de stinghie. 

— Nu-i aşa că-i minunat? îmi ţipă Miss West la ureche. 


Îmi lipii gura de urechea ei şi, în timp ce şuvițe din 
părul ei, răsfirate de vint, îmi şfichiuiau obrazul, îi strigai 
răspunsul în noaptea neagră şi furtunoasă: 

— Într-adevăr, e măreț! 

Îi strînsei mîna şi ea nu şi-o retrase. 

— Unde ne aflăm? o întrebai. 

—La un punct mort. Nu înaintăm şi nu dăm îndărăt. 
Sîntem opriți şi în față şi în spate. 

În această clipă, auzii vocea limpede şi melodioasă a 
„Samuraiului”, care străpunse furtuna. 

— Cîrma, întrebă, este pusă spre vînt? 

—Drept spre vînt, căpitane! răspunse cîrmaciul, cu glas 
răguşit. Dar nu mai sintem stăpîni pe cirmă. 

— Nu-i nimic, nu te lăsa! 

De peste tot, fulgerele sînteiau în jurul nostru, 
scăldindu-se în flăcări, în timp ce urletul tunetului ne 
asurzea. 

La fiecare străfulgerare, apărea pe cer, ca într-o vedenie 
de Apocalips, scheletul negru al catargurilor uriaşe, înalte de 
o sută de picioare, al catargurilor despuiate şi al vergelor lor, 
pe care se cățărau corăbierii, ca nişte insecte uriaşe. Cele 
citeva pînze rămase îa locurile lor, în partea de jos a 
catargurilor, se luminau ca mari pătrate albe, palide şi 
sinistre, iar jos de tot, pe punte, într-o învălmăşeală de funii 
încurcate printre care se împiedicau, alți ciorchini de insecte 
omeneşti munceau cu înverşunare. 

Şi pe dunetă, Stăpinul, căruia îi sosise ceasul, poruncea 
fără să se clintească în toată zăpăceala asta, insuflind viață 
tuturor acestor creaturi amărite, prin mijlocirea celor doi 
oameni, supuşii săi, dintre care unul era un ucigaş. 
Nepăsător, căpitanul se lupta cu furtuna. 

Din această clipă, nu mi-am mai putut da bine seama ce 
se întîmplă cu lucrurile şi cu oamenii. 

În noaptea de nepătruns, ploaia ne izbea cu stropi mari 
şi deşi, în fişii venite orizontal. Îmi umplea gîtul şi ceafa, gura 
şi gitlejul şi-mi pătrundea pînă la plămini, tăindu-mi 
respirația, cum i se întimplă unui înecat. Cu toate că eram 


încheiat strîns, ploaia intra prin îmbrăcămintea 
marinărească, îşi croia un drum sub manta şi se revărsa în 
cizme. 

În unele clipe, mi se părea că m-am răsturnat cu totul 
în valuri. 

În această dezlănțuire a elementelor, în această 
neînfrinată sarabandă de vint, ploaie, fulgere şi tunete, în 
această  întunecime  nemărginită şi asemănătoare unei 
prăpăstii, în care păream îngropați de vii, Miss West îndura 
aceleaşi necazuri ca şi mine. 

Apa-i curgea şiroaie pe obraz. Pe îmbrăcămintea ei, ca şi 
pe a mea, apa cerului şi a mării cădea în neîncetate puhoaie. 

Aproape fără voie, ne-am sprijinit unul de altul. 

Brațul meu ud cuprinse mijlocul fetei, iar umărul ei se 
lipi de-al meu. Cum s-a întimplat asta, n-aş putea să mă 
lămuresc pe mine însumi. 

Am rămas astfel o oră întreagă, oarecum năuciți de o 
încriîncenare crudă, alcătuită în acelaşi timp din blîndețe şi 
groază. 

Pe urmă, nemaiputind sta unde ne aflam, ne-am făcut 
cu greu drum spre odaia hărților, ajutîndu-ne unul pe altul 
să ne păstrăm echilibrul, cînd „Elseneura” se înălța sau se 
afunda în valuri. 

Dealtfel, criza atmosferică pe care o îndurasem ajunsese 
la punctul culminant. 

Puțin după aceea, ploaia încetă să cadă şi vintul nu mai 
suflă eu atita furie. 

În odaia hărților, Miss West şi cu mine revenirăm la 
realitate şi îndreptindu-ne unul de altul, ne privirăm rizînd, 
cu obrajii uzi şi cu înfăţişarea noastră de foci lustruite care 
ies din ocean. 

Viteaza noastră „Elseneura” trăia mereu — şi trăiam şi 
noi. 

—De data aceasta, Mr. Pathurst, ați primit cu adevărat 
botezul mării... îmi spuse Miss West, scoțîndu-şi pălăria şi 
storcîndu-şi părul ca pe o rufărie udă. 

„Dar v-aţi uitat la tata?” 


—E un rege! îi răspunsei, aproape strigînd. 

Strigătul îmi pornise din inimă. 

—Da, un rege... repetă Miss West, ca un ecou. 

Dar furtuna nu-şi rostise încă ultimul cu vînt. 

„Elseneura” sui cu greu o coastă spumoasă, apoi se 
aplecă pe neaşteptate într-o parte. 

Miss West şi cu mine, care nu prevăzusem ce se mai 
poate întîmpla, furăm trîntiți de unul din pereţii odăii şi 
răsturnați unul peste altul, gifiind. Ne ridicarăm cum 
puturăm şi cu oarecare dureri, şi, urindu-ne unul altuia 
„noapte-bună”, ne îndreptarăm fiecare spre cabina sa. 

Trecînd pe lingă uşa deschisă, văzui în salonul cel mare 
pe căpitanul West, pe care-l credeam încă pe dunetă. Îşi 
dezbrăcase veşmintele de vreme rea şi-şi scosese cizmele de 
mare, înlocuindu-le cu călduroşii lui papuci de casă. Se 
scufundase din nou în fotoliul de piele, şi, cu ochii nemişcați, 
urmărea rotocoalele de fum ale țigării, care păreau că 
desenează numai pentru el, în legănarea nebunească a 


corăbiei, vedenii tainice. 
* 

Odată cu căderea nopții, vîntul se liniştise de-a binelea. 

La ora nouă, toate pînzele mijlocii erau aşezate la 
locurile lor. Iar la ora zece, începurăm din nou să alunecăm 
pe o mare potolită. 

Cu toate acestea, se pregătea un nou „pampero”, care 
părea că va fi mai îngrozitor decît celălalt. Dar nu fu decît o 
simplă poznă a forțelor cosmice, care se jucau cu noi. 

La ora unsprezece, cerul începu să se înnegrească mai 
rău spre sud. Părea că vrea să coboare pe capetele noastre, 
atit de aproape încît s-ar fi spus că se freacă de virfurile 
catargurilor, ce se clătinau. 

Apoi cerul şi marea îşi deschiseră iar carcera 
întunecată, în care se părea că sîntem încuiați şi intră în joc 
electricitatea. 

De la Zenit pînă la orizont, firmamentul se acoperi de 
crăpăturile fulgerelor verzui. Atmosfera stranie şi aproape 


supranaturală ce ne învăluia era şi ea verde, verde-închis. Tot 
verzuie era şi ploaia, care căzu întîi în stropi mari şi rari, 
pentru a sfirşi într-o cădere neîntreruptă. 

Totul, bineînțeles, însoțit de izbucniri infernale de 
tunete. 

Apoi fulgerele, căpătară tonuri felurite. Scînteierea lor 
îngrozitoare se schimbă într-o culoare purpurie, apoi într-un 
albastru de azur şi în sfirşit într-un liliachiu palid, care 
amintea tonurile levănţicăi înflorite. 

Maşina electrică era în plină funcțiune şi aşteptam, 
dintr-o clipă într-alta, să vedem trăznetul lovind pe 
„Elseneura”. 

Dar nu se întimplă nimic. Şi nici măcar o boare nu adia! 
În mod zadarnic fuseseră strînse o sumedenie de pînze pe 
vintrele. Iar pinzele rămase la locurile lor atîrnau de-a lungul 
catargurilor, fără vlagă şi grele de apa ploii. 

La prînz masa neguroasă care ne învăluie se subție din 
ce în ce, ziua se însenină, iar atmosfera căpătă un ton 
cenuşiu. Fulgerele se răriră. Furtuna se îndepărtase de noi. 

După o jumătate de oră, soarele strălucea pe cer, iar 
tunetul nu mai bubuia decît din cînd în cînd la orizontul 
îndepărtat. 

„Elseneura” continua să alunece, fără cea mai mică 
adiere de vînt, pe valurile moarte. 

Al doilea „pampero” nu izbutise deloc. 

Mă dusei pe dunetă, unde întilnii pe Mr. Pike. 

Îi spusei cu modestie: 

—Hai, să nu ne prea plingem! La urma urmelor, 
„pampero” a fost milostiv cu noi. 

— Desigur, mormăi secundul. Fiindcă nu poţi să ştii 
niciodată dinainte la ce să te aştepţi. 

„Prin locurile acestea, mi-am pierdut catargurile acum 
vreo treizeci de ani”. 

Era ora schimbării quart-ului şi Mr. Pike veni să ia locul 
lui Mr. Mellaire. Ne auzise scurta convorbire. 

— Într-adevăr; spuse, aici e una din cele mai murdare 
mocirle din cîte se află pe glob. „Pampero”... Sint vreo 


optsprezece ani de atunci... Mi s-a întîmplat ceva mai rău 
decit lui Mr. Pike. 

„Toate catargurile noastre arse. Nici o bucăţică de lemn, 
care să nu fie sfărimată. Încărcătura se mută din loc în loc şi 
corabia se aplecă pe o parte. Rămăsese astfel timp de 
douăsprezece ore, apoi se scufundă.” 

„Stătui două zile într-o luntre, pînă cînd mă salvă o 
corabie engleză. Celelalte luntre şi oamenii care se 
adăpostiseră în ele n-au fost regăsiți niciodată”. 

— În rezumat, spusei vesel ca să închei, noaptea trecută 
„Elseneura” s-a purtat foarte frumos! 

—Ei aş! Păi tărăboiul acela n-a fost mai nimic, de fapt... 
răspunse Mr. Pike. Pampa ne mai poate trimite asemenea 
daruri, şi chiar mai straşnice! 

„Ce credeţi, Mr. Mellaire?” 

— Exact acelaşi lucru ca dvs. Cu cît vom fi trecut mai 
curînd de latitudinea asta, cu atît va fi mai bine pentru noi! 

„În ce mă priveşte, prefer vremea afurisită de la Capul 
Horn oricît de groaznică ar fi! Acolo, ştim cel puţin ce ne 
aşteaptă şi ce avem de făcut.” . 

„Aici e Necunoscutul. Nici o regulă. Cele mai bune 
corăbii pot fi răsturnate într-o clipă, iar căpitanii cei mai 
vestiți sînt amenințați să rămînă de ocară”. 

Apoi, Mr. Pike cobori scara dunetei, cîntînd încet şi cu 
un aer ascuns, refrenul unei arii populare a lui Newcomt: 

„O ştiu, o ştiu acum. 

Nu mă mai pot îndoi 

CAPITOLUL XXIII 
Pampa recidivează 


Apusurile de soare ne dăruiesc în fiecare zi, în largul 
acestei coaste a Argentinei, o privelişte mereu mai teatrală şi 
mai neprevăzută. 

Alaltăieri seară au apărut în înaltul cerului nişte nori 
albicioşi şi aurii, care păreau că se topesc în asfințit. Ei se 
reflectau în partea dinspre răsărit, într-un al doilea asfințit 
miraculos. 

În ce priveşte marea, ea avea tonuri de pastel, palide şi 
albăstrii. 

leri-seară s-a desfăşurat spre Arizona o feerie măreaţă şi 
îmbelşugată. 

Mulţi nori îşi îngrămădeau, într-un fel de trepte puse 
unele peste altele, stincile crestate ale căror margini 
străluceau de lumini purpurii şi ale căror văgăune se îmbibau 
de un albastru ca reflexele opalului. 

Ai fi jurat, că ieşea din valuri, cu toată fantasmagoria lui 
înzecită, Marele Canon din Colorado, podoaba Vestului. 

Scriu notele acestea în pat, înfundat bine în perne, în 
timp ce „Elseneura” nu încetează să se zbuciume într-un chip 
de neîndurat printre valurile înfuriate pe care ni le trimit 
uraganele, ce bîntuie necontenit la Capul Horn. 

Am încă în fața ochilor apusul de soare de astă-seară, 
de care nici de data aceasta nu s-ar fi lepădat Turner. Toată 
gama de tonuri verzi, albastre şi galbene, trandafirii, roşu- 
închise şi rubinii se aşternea ca un lapte covirşit pe nişte 
spiţe uriaşe, asemenea unor brațe de evantai, produse de 
globul solar. 

Şi ca de obicei cînd îmi însemnez aceste note fugare 
despre privelişti de o măreție unică, despre minunăţția de 
neasemuit care-mi umple în acelaşi timp ochii şi creierii, aud 
deasupra capului pe Mr. Pike răcnindu-şi ordinele şi 
tropăiala surdă a stîrpiturilor care i se supun. Din aceste 
ordine, înțeleg că se string pinzele. Prin urmare, iar se 


prevede vreme rea. 

Cu toate acestea, în zorii zilei situația nu se schimbase 
şi noi ne luptam voiniceşte cu valurile fără astîmpăr. 

Miss West mi-a spus că barometrul e foarte coborît. Dar 
în ce ne priveşte, nu crede că vom îndura iar vreo lovitură a 
„pampero”-ului, fiindcă acul barometrului coboară într-una 
de ieri-seară şi nu prea e în obiceiul acestui vint năprasnic 
să-şi vestească sosirea cu atitea... forme. 

Ea a adăugat: 

Dacă partea superioară a catargurilor e golită de 
pînze, este un prisos de prevedere din partea tatei. Nu vă 
îndoiţi nici o clipă de asta! Într-o oră, toate pînzele îşi vor 
relua locurile. 

Şi Mr. Pike se înşeală în privința asta ca şi Miss West. 

Cînd căpitanul West se urcă pe dunetă spre a cerceta 
cerul, Mr. Pike se apropie de el pentru a-i primi ordinele. Şi 
ele fură cu totul altele, decit cele pe care le aşteptase. 

Între cei doi bărbaţi se născu o discuţie scurtă. Era 
vădit că nu gîndeau la fel. 

Totuşi, Mr. Pike se supuse şi porunca lui răcnită de a se 
strînge alte pinze pe vintrele se ridică spre oamenii cățărați pe 
catarge. Peste tot, funiile scîrțiiră pe scripete, iar pătratele de 
pînză fură coborite. 

Miss West nu mai avea astimpăr. 

—Tata se înşeală... îmi şopti ea la ureche. N-aş spune-o 
altuia decît dvs., dar se înşeală rău! 

„Simţiţi adierea aceasta uşoară, vestitoare a timpului 
frumos, care vine dinspre sud-vest? Fără îndoială, că nu e 
cîmpia Pampa cea care ne-o trimite”. 

Şi-mi arătă cerul, scînteietor şi senin sub soare. 

Cu toate acestea, „Samuraiul” nu se înşelase! În ce 
priveşte prevederea timpului, o pornire firească, ascunsă dar 
sigură, îl fereşte de greşeli. E înzestrat cu o adevărată 
pricepere de a ghici. Cuvintul nu depăşeşte realitatea şi-l 
folosesc dinadins. 


Nu trecu un sfert de oră şi Mr. Pike scoase un mormăit 
plin de înțeles, în care era un amestec de ciudă împotriva 
cerului şi chiar împotriva sa, un vierme josnic, pusese la 
îndoială istețimea maestrului. 

--Ilată, ni se adresă, domnişoarei West şi mie, iată 
întreaga La Plata care se apropie iarăşi şi se pregăteşte să se 
năpustească asupra noastră! 

„Pampero”-ul, gonind dinainte-i toată lumina, îşi făcu şi 
de data aceasta apariția sub forma unei mase străvezii şi 
negre, împinsă din spate, ca de un catapult nevăzut, de un 
vînt cu o putere neînchipuit de mare. 

Trăsnetele bubuiau fără răgaz în bezna aceasta 
înfiorătoare, pe care un fulger uriaş o sfişie deodată de jos 
pînă sus. Şi urmă, împreună cu dezlănțuirea ploii şi a 
vîntului, focul de artificii electrice al altor mii de fulgere. 

Cum izbutiră să ajungă iar pe punte oamenii cățărați pe 
catarge şi prinşi de vergele vîntrelelor? Mă întreb şi acum, dar 
n-o voi afla niciodată. 

„Elseneura” se apleca nebuneşte şi se culca atît de mult, 
pe o parte, încît stinghia de sprijinire din stinga se aşeză pe 
apă şi nu se mai ridică. 

Era cu neputinţă, într-o asemenea aplecare a corăbiei, 
să ne păstrăm poziția verticală pe punte. Spre a nu cădea, 
fiecare se agăța de ceea ce găsea la îndemină. 

Mr. Pike apucă viguros, cu uriaşele lui miini, parapetul 
dunetei. Miss West şi eu făceam la fel, într-o sforțare 
disperată, ca să nu ne pierdem echilibrul. 

Numai „Samuraiul”, într-un echilibru uşor, asemănător 
celui al unei păsări care-şi ia zborul, nu se clintea şi se 
mulțumea să se sprijine cu o singură mînă pe acelaşi 
parapet. Nu poruncea nimic, nimănui. Cum înțelesei îndată, 
nici nu era locul să se dea vreun ordin. Singurul lucru de 
făcut era de aşteptat — şi el aştepta liniştit. 

Situaţia era simplă: sau „Elseneura” se va ridica ea 
însăşi, cu toate catargurile în stare bună — sau catargurile se 
vor sfărima şi corabia nu se va ridica niciodată. 

Deocamdată, „Elseneura” zăcea nemişcată, culcată pe o 


parte, iar vergele din stinga se scăldau în marea ce le 
acoperea cu spume. 

Minutele păreau secole şi situația aceasta se prelungi 
pînă cînd prora!3 îşi cîrmi direcția sub bătaia vintului, astfel 
că  „Elseneura” se  îndreptă pe  chilă!+.  Recăpătarea 
echilibrului acestei frumoase corăbii a fost una din cele mai 
uimitoare privelişti. 

Din nenorocire, aproape numaidecit, o vijelie neobişnuit 
de puternică smulse de pe vergă pinza cea mare de jos a 
catargului dinainte. O smulse fără s-o desprindă cu totul şi 
marele pătrat începu să lovească furios. Era de crezut că, 
datorită zdruncinăturilor produse de loviturile ei repetate şi 
violente, corabia urma să se desfacă în bucăți. 

Unul lingă celălalt, căpitanul West şi secundul priveau 
împreună întîmplarea aceasta nenorocită şi neprevăzută. 

Obrazul lui Mr. Pike se crispă într-un rictus disprețuitor 
pentru nepricepuțţii care nu izbutiseră să lege temeinic pînza. 

Cel al căpitanului West îşi păstra veşnica şi grava 
seninătate. 

Nici de data aceasta nu se putea încerca nimic. Timp de 
cinci minute, „Elseneura” fu zdruncinată de parcă ar fi fost 
prinsă între fălcile unui monstru uriaş. 

Apoi, ultimele funii care țineau încă pinza se rupseră şi 
catargul zbură în vijelie. 

—Pinza noastră a plecat spre Africa! îmi spuse rizind 
Miss West. 

Fata, ca şi tatăl ei, nu ştia ce e frica. 

După cîteva clipe, ea adăugă: 

—Ce a fost mai însemnat, a trecut. Am face bine, cred, 
să coborim şi să ne adăpostim. Acum e rindul mării. Adică al 
mării şi al vîntului laolaltă. 

Într-adevăr, toată ziua a bătut vintul. Dar a bătut, nu 
glumă! 


13 Ciocul corăbiei. 
14 Partea de dindărăt a corăbiei.( nu cred!!!, poate pupa navei- 
n.mikisor) 


Şi marea s-a umflat atît de mult, încît neputindu-mă 
ține pe picioare şi nemaiştiind ce să fac, m-am hotărît să mă 
culc, ghemuit cu greu între pernele aşezate cu îndemiînare de 
Wada şi proptite cu cutii goale de săpun. 

În situaţia aceasta, şubredă şi niţel cam caraghioasă, 
primii vizita lui Mr. Pike. Ca să nu fie răsturnat, secundul fu 
silit să se agațe cu ambele miini de uşă, în timp ce la fiecare 
clătinătură a corăbiei picioarele îi alunecau în voie. 

El îmi vorbi mai întîi de acest „pampero”, care „n-ar fi 
trebuit să se producă” şi care „se năpustise asupra noastră 
împotriva tuturor regulamentelor”. 

Apoi, mă întrebă dacă Possum suferă de rău de mare. Şi 
izbucni în înjurături pe seama aceştia echipaj neputincios, 
din cauza căreia pierdusem pinza. 

În sfirşit, mă rugă să-i împrumut unul din volumele 
răspîndite pe podeaua cabinei mele. Îi spusei că-i voi împlini 
bucuros dorința şi-şi alese „Forță şi materie” de Büchner. 

Nu izbuteam să mă dumiresc unde vrea să ajungă, 
frămînta fără îndoială un gînd, dar nu îndrăznea să-l 
mărturisească. 

Secundul îmi înşiră apoi un fel de curs încilcit de 
meteorologie, cu privire la regimul atmosferic din La Plata. 

Pînă la urmă, se hotărî şi mă întrebă cu un aer 
nepăsător: 

— Vă mai amintiți, Mr. Pathurst, cîți ani s-au scurs de 
cînd Mr. Mellaire, aşa cum ne-a istorisit, şi-a pierdut 
catargurile şi vasul în părțile în care ne aflăm noi astăzi? 

Această întrebare neaşteptată mă lămuri numaidecit şi, 
în răspunsul pe care i-l dădui, minţii dinadins: 

— Sint opt ani de atunci. 

Mr. Pike păru că socoteşte şi-şi scrutează memoria, în 
timp ce trei zdruncinături groaznice îl zvirliră cu toată 
puterea dintr-o parte într-alta a cabinei. 

—Opt ani... repetă, după ce rumegă îndeajuns 
răspunsul meu. 

„Care poate să fie corabia scufundată acum opt ani în 
largul lui La Plata? Voi cere lui Mr. Mellaire să-mi precizeze. 


Nu izbutesc să-mi amintesc şi mă miră, fiindcă în privința 
asta am o memorie foarte bună”. 

Se pregăti apoi să plece şi se încurcă în mulțumiri 
pentru cartea pe care i-o împrumutasem şi din care, eram 
sigur, nu va citi nici măcar un rînd. 

În pragul uşii, se opri şi, întorcîndu-se de parcă fusese 
lovit de o idee venită pe neaşteptate: 

— Nu cumva Mr. Mellaire o fi spus „optsprezece” ani, nu 
„opt” ani? 

Clătinat din cap, ca să priceapă că se înşeală, apoi îl 
asigurai: 

— Nu, nu! Aşa cum v-am spus: opt ani. Aş fi putut să 
uit, dar îmi amintesc din ce în ce mai bine; a vorbit de opt 
ani, nu de optsprezece! 

O clipă, Mr. Pike se uita la mine cu luare-aminte şi cu 
un aer gînditor; apoi, folosindu-se de o potolire a dansului 
„Elseneurei”, se îndepărtă, mulțumindu-mi iarăşi. 

Rămas singur, mă gîndii la stingăcia plină de urmări 
săvirşită de Mr. Mellaire, care vorbise mai mult decît se 
cuvenea, întrucît memoria lui Mr. Pike, este în privința 
corăbiilor, ofițerilor şi încărcăturilor, a furtunilor şi 
scufundărilor, o nemaipomenită enciclopedie marină. 

Deocamdată, e sigur că încă nu bănuieşte identitatea lui 
Sydney Waltham cu Mr. Mellaire. Dar se întreabă, şi lucrul 
ăsta nu e mai puţin vădit, dacă Mr. Mellaire n-a lucrat cumva 
sub ordinele lui Sydney Waltham. 


Drace! 

Ce noapte groaznică! Ce noapte uluitoare! Oare am 
dormit? Habar n-am. Totuşi, parcă am ațipit cîte puțin pînă 
la vreo trei şi jumătate. 

La ora aceasta, s-a produs o schimbare în mersui 
corăbiei. O schimbare şi o potolire. 

Nu mai era lupta îndărătnică şi zadarnică a „Elseneurei” 
împotriva uraganului, țopăitul acela pe loc dacă mi-e îngăduit 
s-o spun. 


Era de netăgăduit că mergeam, iar loviturile de pumn pe 
care le primisem pînă atunci încetaseră. 

Ce se întîmplase? În loc de a mai merge cu corabia 
împotriva vintului, căpitanul West făcuse stinga-mprejur şi' 
acum fugea de furtună. 

Mergeam spre nord-est. 

Pesemne că primejdia fusese amenințătoare, de vreme 
ce căpitanul West luase o asemenea hotărîre. Fiindcă direcția 
aceasta era cea din urmă, spre care s-ar fi cuvenit să ne 
îndrumăm. 

Oricum, însă, zvircolirile „Elseneurei” slăbiră şi se răriră 
întrucâtva şi putui să dorm cu adevărat. 

La ora cinci fui trezit de bubuitura talazurilor care 
năvăleau pe punte şi pe dunetă, în timp ce apa găsea putinţa 
să pătrundă pînă pe gangul ce ducea la cabine. 

Stewardul îmi aduse cafeaua, pe care mă apucai s-o 
beau ca un echilibrist de circ, sprijinit pe perne şi de cutiile 
de săpun. Am izbutit să duc la capăt această operaţie 
anevoioasă, privind cum clătinăturile corăbiei îmi plimbă pe 
jos cărțile şi revistele, dintr-un capăt la altul al cabinei. 

Possum, ieşit fără prevedere de sub pătură, chelălăia de 
spaimă către cărțile mele groase şi legate, ce se izbeau 
zgomotos şi care păreau că se reped asupră-i în fiece clipă. 

Nu-mi putui stăpîni risul, cînd văzui că-i cade pe bot 
„Ce merge prost pe lume? de Chesterton, în timp ce cu mă 
încununai cu „Coroana de carton” desprinsă dintr-un raft. 

—Tu ce crezi despre cutremurul ăsta? întrebai pe 
steward, care-mi lua cu grjă din miîini, ceaşca şi farfurioara. 

Omul galben ridică din umeri şi ochii lui oblici se 
luminară cu un fulger iute. 

—Eu bătrîn, îmi răspunse, văzut multe ori lucruri astea. 
Văzut şi mai rău. Dar acum timp murdar! Tare murdar! 
Multă treabă toată lumea! 

Ce se întîmpla afară? 

Pe la ora şase, în timp ce o lumină cenuşie se strecura 
printre ferestruici, în puţinele clipe cînd nu mai erau 
inundate, mă aplecai ca un gimnast pe marginea patului şi- 


mi prinsei în zbor papucii. Îi încălțai tremurînd, fiindcă erau 
reci şi uzi. De pe gang, apa se prelinsese pînă în cabină. 

Renunțai să mă îmbrac şi, punîndu-mi doar un halat de 
lină, pornii la drum, lăsînd pe Possum să scîncească din 
toate puterile, pentru că-l părăsesc. 

Hotărirea mea era îndrăzneață. Mergeam încet, asta se 
înțelege. Din cînd în cînd, mă agățam cu virfurile degetelor, 
fie la dreapta, fie la stinga, de orice reazim puteam găsi. Cînd 
aveam norocul vreunei pauze între două clătinături, mergeam 
ceva mai iute. 

Eram lingă scară şi voiam tocmai să mă agăț de 
parapetul ei, cînd se produse o zdruncinătură puternică a 
„Elseneurei”, pricina întregii mele nenorociri. 

Corabia se aplecă pe partea dreaptă cu o iuțeală atit de 
năpraznică, încît mi se păru că am rămas în aer şi fui 
aruncat ca un bolid în uşa cabinei căpitanului West. 

Omul, aşa am învăţat, trebuie să-şi croiască singur 
drumul în viață. Pe mare, învățătura asta se aplică şi 
corăbiilor, şi oaspeţilor ei. Cele o sută şaptezeci de livre pe 
care le cîntăresc se năpustiră vijelios peste frumoasa tăblie 
lustruită de lemn şi uşa zbură în țăndări, împreună cu 
încuietoarea, care sări şi ea. 

Mă străduii, în chip caraghios şi zadarnic, să opresc în 
treacăt traiectoria pe care o descriam. Dar nu izbutii decit să- 
mi rup patru unghii ale miîinii drepte şi să zgirii pe suprafața 
lustruită patru dungi paralele. 

Continuîndu-mi drumul drept înainte, năvălii drept în 
cabină. 

Mă primii Miss West, îmbrăcată într-un elegant capot 
catifelat, cu ochii încă grei de somn şi, de data aceasta, cu 
părul ei frumos nepieptănat şi fluturînd în voie. 

Privirea ei uimită se încrucişă cu a mea, care era tot atit 
de mirată de ceea ce se întîmpla. Nu era tocmai momentul să- 
i cer iertare, cu atît mai mult cu cît, continuîndu-mi cursa, 
descrisei în aer o curbă neaşteptată, în urma căreia m-am 
prăbuşit drept în mijlocul patului de aramă al căpitanului 
West. 


Miss West începu să rîdă. 

— Intraţi, vă rog! Nu vă sfiiți! 

Mă stăpiînii cît putui, oricît de înciudat eram, ca să nu-i 
răspund repezit. Tăcui şi mă mulțumii să-mi pun la subțioară 
mîna care mă durea rău. 

Văzui pe steward, care urmărea pe covor, fără să le 
poată apuca, Biblia căpitanului West şi nişte note de muzică 
ale fiicei sale. 

Nu pot tăgădui că, trîntit pe pîntece în pat, aveam o 
mutră tare zăpăcită; cum şi stewardul, de-a buşilea pe covor, 
era tot atît de caraghios, Miss West încpu să ridă cu hohote. 

Şi, în loc să fiu supărat pe ea că-şi bate pe față joc de 
mine, îmi dădui deodată seama că mă năpădeşte un alt 
simțămiînt. 

În aceste jocuri ale vijeliei, era între ea şi mine o 
apropiere atît de tragică, dar şi caraghioasă totodată, încît 
încetam sa mai fim străini unul față de altul. 

Zarurile erau aruncate. Aveam înainte-mi o femeie. O 
femeie pe c;țre doream s-o string în brațe. 

Oare şi Miss West simți aceeaşi pornire nelămurită şi 
mută, care-mi străbătu creierii şi carnea? 

Oricum însă, îşi înfrînă risul şi mă dumirii încet, ca şi 
cum am fi fost aşezaţi unul în fața celuilalt într-un salon: 

— Venisem aici cu stewardul, ca să-mi dau seama de 
pagubele pricinuite de furtună în cabina tatei, fiincă el nu s-a 
culcat deloc. 

— Auzisem din cabina mea cum dansează mobilele şi 
bibelourile. 

—Şi deodată v-aţi năpustit dvs. Dar ce vi s-a întîmplat? 
V-aţi rănit cumva? 

Privindu-mi mîna, îi răspunsei: 

— Mi-am stilcit puţin degetele. 

—Sărman prieten! îşi rosti ea compătimirea. Da, 
recunosc, ultima zdruncinătură a fost foarte puternică şi ea 
v-a pricinuit tot necazul. 

—Aveam de gînd, reluai, să ajung pe dunetă, nu să 
dărim uşa şi nici nu mă prăbuşesc pe patul tatălui dvs. 


— Nici nu mă îndoiesc măcar! 

O nouă serie de clătinături ne zgilții şi fu rîndul 
stewardului de a se rostogoli ca un clown, stringînd la piept 
lucrurile adunate. 

Folosii o clipă prielnică şi dispărui, ajungind la scara 
aceea năbădăioasă care, în urma plecării înainte a corăbiei, te 
făcea să cobori în loc să urci. Ajunsei totuşi teafăr la prima, 
sau dacă vreți ultima treaptă, gîndindu-mă la Miss West, al 
cărei chip fermecător şi desfătător îl aveam în fața ochilor. 

Cînd ajunsei la capătul scării, „Elseneura” îşi recăpătă 
poziţia firească şi mă găsii la acelaşi nivel cu duneta. 

Căpitanul West. În mantaua lui care strălucea în mii de 
picături de apă, cu pălăria lui impermeabilă mare şi neagră, 
asemănătoare căştii vreunui erou legendar şi cu picioarele 
vîrîte încă în cizmele lui marine, era lungit pe jumătate pe 
canapeaua din camera hărților şi-şi ţinea picioarele pe 
peretele cabinei. El îmi surise prietenos. 

Mi se păru iarăşi obosit şi îmbătrinit. Trandafirul din 
obraji pierise. Acum avea obrajii mai palizi şi mai străvezii ca 
oricînd; dar ei rămîneau limpezi şi senini. 

Pretutindeni pe corabie era apă. „Elseneura” se zbătea 
în tumultul acela spumos, urmărit necontenit de valuri 
enorme, care se întindeau şi se spărgeau fără răgaz. 

Aerul era ca o ceaţă de stropi de apă, care ne şfichiuiau 
şi ne înțepau obrajii, cum ar fi făcut-o mii de ace. 

La cîrmă, sub un adăpost boltit în formă de gheretă, 
care-i ocrotea prost, rămaseră doi inşi acoperiți cu cîte o 
manta, de pe care curgea apa şiroaie. 

Le dădui „bună-ziua” şi mă apropiai de ei. 

Unul dintre ei era Tom Spink, bătrinul englez căruia i se 
putea încredința un asemenea post, cu toată virsta lui. 
Celălalt era Billy Quigley, care făcea parte dintr-un „trio” 
vesel şi foarte unit, alcătuit, în afară de el, de Frantz 
Fitzgibbon şi Richard Giller. 

De fapt, nu erau marinari adevăraţi şi Mr. Mellaire îi 
socotea, în glumă, drept nişte „zidari care şi-au greşit 
cariera”. 


Dar cei trei ştiuseră să se lupte, cînd a trebuit, cu ceata 
de ticăloşi care-şi avea „sediul” în partea de dinainte a 
corăbiei şi cu care refuzaseră cu înverşunare să se înhăiteze. 
Astfel, fiind uniți şi dîrzi, ei izbutiseră să-şi apere şi să-şi facă 
respectată libertatea. 

Învelit în halatul meu ud, pe care vîntul mi-l lipea mereu 
cu zgomot de trup, văzui că puntea „Elseneurei” fusese 
înecată în întregime. Mr. Pike şi vreo şase inşi se bălăceau în 
vîrtejurile în care se viriseră, pînă la genunchi. 

Apoi, se produse o nouă clătinătură a corăbiei, puntea 
se înclină şi toată apa se prăbuşi în cascade prin găurile de 
scurgere. 

Singurele pinze întinse erau cele trei puse pe catargurile 
de cafas. Nu se zărea niciuna din pinzele mici. 

Nu văzusem niciodată vreo corabie, care să ţină în 
bătaia vîntului o suprafață atit de mică. Cele trei bucăţi 
subțiri de pinză, întinse de uragan cu o străşnicie de fier, 
erau de ajuna şi o minau cu o iuțeală nebunească. 

Înțelesei atunci pricina, pentru care căpitanul West se 
hotări- se să fugă dinaintea vîntului „pampero”. El avusese de 
ales între a se resemna, sau a lăsa vasul să se scufunde. 

După ce se scurse apa, descoperii pe dulgher şi cele 
două ajutoare îndeletnicindu-se cu astuparea găurilor 
produse mai peste tot pe punte şi cu fixarea unor grinzi noi, 
în locul celor care fuseseră frînte. 

Văzui pe de altă parte pe Mr. Pike, srăduindu-se 
împreună cu cîțiva oameni din echipaj să prindă o grămadă 
de scînduri sfărimate şi de oțel strimbat, care se întindea pe o 
lungime de vreo sută de picioare. 

Numai cînd mă uitai cu atenţie, îmi dădui seama că era 
vorba de puntea lungă de oţel, care se rupsese. 

Privind această luptă spinoasă a lui Mr. Pike şi a 
piticilor săi cu acest berbec mişcător care, după frămîntările 
corăbiei, se arunca şi lovea cînd într-o parte, cînd într-alta, 
nu mă puteam opri de a-mi aduce aminte de uimitoarea 
descriere a lui Hugo, cu privire la sforțările unui marinar ce 
încearcă să pună iar mîna pe un tun, căruia i s-au rupt 


odgoanele în timpul unei furtuni. 

Marea, cum am mai spus, înăspreşte inima omului. 
Începeam să simt cît e de adevărat lucrul acesta. 

Tot atit de nepăsător ca şi cînd, citind un roman, aş fi 
răsfoit foile cărții pentru a urmări drama pe care o istorisea 
stăteam acum pe dunetă, în halatul meu prefăcut în burete şi 
priveam cu multă curiozitate, dar fără vreo grijă, pe oamenii 
care luptau sub mine, cu prețul propriei lor vieţi. 

Ei nu însemnau nimic. 

În sfirşit, Mr. Pike izbuti să prindă epava punţii de oțel, 
cu ajutorul unui odgon subțire, pe care-i fixă bine şi începu 
să-l lege de catargul de dinapoi. 

Tocmai în clipa aceea, un munte verzui de apă se ridică 
pe mare, gata să se năpustească pe puntea „Elseneurei”. 

Toţi oamenii din echipa de serviciu dădură în acelaşi 
timp drumul punţii şi fugiră pe unde putură, spre a se 
adăposti. 

Mr. Pike nu se clinti. El privi rece şi curajos puhoiul ce 
înainta, primindu-l în întregime. 

Şi se ivi puțin după aceea, ţinind de capătul funiei, 
legată la vreme de piciorul catargului, puntea vagaboandă 
devenită acum captivă. 

Oamenii apărură iar unul cîte unul. 

Întîi veni Faunul, surd ca o cizmă, care se apucă să dea 
o mînă de ajutor lui Mr. Pike. 

El fu urmat curînd de Tony, grecul chinuit de ideea 
sinuciderii, apoi de Shorty. Nancy încheia alaiul, cu 
obişnuitul lui aer deznădăjduit, de om care aşteaptă să fie 
spînzurat. 

În timp ce prăpădiţii aceştia se osteneau să lege mai 
temeinic epava şi s-o înțepenească, se abătu asupră-le un 
nou puhoi de apă. 

De data aceasta, nici unul dintre ei, viteaz sau fricos, n- 
a mai avut cînd să-şi caute un loc de scăpare. Pe suprafața 
spumoasă şi bubuitoare care acoperea din nou puntea 
corăbiei, se iveau ici şi colo cîte un braț, un cap, un spate, 
odată cu scînduri rupte şi bucăţi răsucite de oţel, care 


dovedeau că epava punţii de oțel suferise iarăşi. 

Ce se întîmplase cu Mr. Pike? Mărturisesc sincer că e 
singurul, a cărui soartă mă îngrijoră timp de cîteva minute. 
Făcea parte din aceeaşi lume cu mine. Luam zilnic masa cu 
el. Ceilalţi... Ei bine, nu, hotărît, ceilalți nu mă interesau! 

Sutele de tone de apă sărată din Atlanticul de sud, cu 
care fusesem dăruiți, începuseră să se scurgă. 

Dar nimeni nu izbutise încă să se ridice iar în picioare, 
cînd zării apărind pe Mr. Pike, acest moşneag uriaş, tîrîind 
după el doi inşi leşinaţi: Faunul şi Nancy. 

De data aceasta, îmi tresări inima în fața acestui 
omoritor şi îmblinzitor de sclavi, care-şi punea viața 
în.primejdie, înfruntînd aceleaşi încercări ca şi viermii pe care 
îi comanda şi scăpă de la moarte pe doi dintre ei. 

Aproape că plingeam, atît de mişcat eram! Cu o înfiorare 
de trufie, care-mi străbătea şira spinării şi ajungea pînă la 
creier, mă simțeam nespus de mindru că fac parte, cu pielea 
mea albă şi ochii mei albaştri, din aceeaşi rasă cu bărbatul 
acesta viteaz. 

În ce priveşte pe ființele slabe şi căzute pe care le 
comanda el, în ce priveşte pe cei cu pielea oacheşă, 
corciturile, cei cu sînge amestecat, lepădăturile şi drojdia 
societăţii, sortite să slujească veşnic, adică pe cei care Miss 
West, tatăl ei şi cu mine îi stăpi- neam împreună cu el, 
simțeam din ce în ce mai mult că puteam fi necruţător față de 
toată omenirea aceasta inferioară. 

De mii de generaţii şi de sute de secole, oamenii aceştia 
fuseseră aduşi pe lume, nu-i aşa, Doamne? ca să-i călcăm pe 
grumaz şi să-i silim să muncească pentru noi. 

„Elseneura” începu iarăşi să se zbată şi alte tone de apă 
se revărsară pe punte, tirind cu ele de-a valma bucăţi de 
lemn şi oțel. 

Şi din nou se ivi în puhoiul înspumat uimitorul uriaş 
blond, Mr. Pike, tirind după el două ființe leşinate pe care le 
puse la loc sigur, alături de dulgher, lingă balustrada din 
jurul catargului mare. Apoi, secundul se înapoie să-i ajute lui 
Larry să scape, fiindcă acesta se clătina pe picioarele lui 


neputincioase şi dădea îndărăt cu doi paşi, dacă înainta cu 
unul. 

Veni apoi rîndul grecului, care se tira de-a bugşilea şi 
care ajunse pină aproape de balustradă, cu totul istovit dar 
fără să mai dea semne că se mai gîndeşte la sinucidere. Însă 
în ciuda sforțărilor pe care le făcea, nu izbutea să se agaţe de 
balustradă. Atunci, apucîndu-l zdravăn de ceafă prin manta, 
Mr. Pike îl ridică prin aer cu o singură mînă şi-l aruncă în 
braţele dulgherului. 

Urmă Shorty, cu obrazul însîngerat, cu un braț care-i 
atîrna țeapăn şi fără cizmele de mare pe care i le smulseseră 
valurile. Mr. Pike îl culese ca şi pe ceilalți şi se întoarse încă o 
dată din drum, spre a se îngriji de Henry, începătorul. Pe 
acesta-l văzusem cu totul nemişcat, plutind pe apă ca un 
înecat, afundindu-se şi dispărînd, spre a se ivi iar după cîteva 
clipe şi a fi în sfirşit aruncat pe dunetă. 

Intrat în apă pînă la umeri, după ce fusese trîntit în 
două rînduri în genunchi şi acoperit de apă, Mr. Pike izbutise 
să prindă pe Henry şi să-l aducă în partea din față a corăbiei. 

După o oră, întilnii în sufragerie pe Mr. Pike, cu hainele 
schimbate şi ras proaspăt, venit să-şi ia gustarea de 
dimineață. 

Ce-aş fi putut spune unui asemenea erou, care se 
arătase vrednic de numele acesta? Să-i tămiiez însuşirile şi 
să-i adresez laude serbede? 

Mă mulțumii să-i spun, cu o simplitate convingătoare: 

— Dar ştiu că aveţi o cherestea zdravănă, Mr. Pike! 

—Eh, la naiba! îmi răspunse, tot atît de simplu. Am 
făcut şi eu vreo cîteva băi, nu tocmai obişnuite. 

Asta a fost tot. 

O fi ştiut el oare, că eu fusesem în dimineața aceea 
mohorită, singurul om care-i privea de pe dunetă isprăvile 
uimitoare? 

Isprăvi uimitoare? În mintea lui, îndeplinise pur şi 
simplu, treaba pentru care era plătit. Atât. 

Îl întrebai dacă sînt răniţi în urma furiei valurilor. 

— Ah! spuse, au fost cîțiva cu julituri din cauza unor 


izbituri foarte puternice, dar fără oase rupte. 

„Harry e silit să stea o zi în pat. A fost răsturnat de 
valuri şi s-a lovit la cap. Mi s-a părut că Shorty are un umăr 
lovit rău”. 

„Davis, ascultaţi-mă, a trebuit să fugă din patul de jos al 
chilioarei lui. Un val uriaş s-a năpustit în văgăună şi a 
inundat-o. Muiat ca o cîrpă udă, a fost silit să se întoarcă 
repede la locul de sus, cel pe care-l urise atita.” 

„E bună, nu? Cînd l-am văzut, nu m-am putut stăpiîni 
de a ride cu poftă şi de a-i ura să-şi reînceapă acrobațţia cît de 
curînd”. 

Mr. Pike tăcu o clipă, apoi oftă: 

—Simt că îmbătrinesc. Ar trebui să-i sucesc gitul, fără 
să mai aştept. Dar n-am curaj s-o fac. Îmi pare rău, dar aşa 
e! 

„Nu-i nimic! Cu toate acestea, tot va zbura peste bord 
înainte să ajungem noi la țintă”. 

— Mă îndoiesc... îi spusei. 

—S-ar putea ca pînă la urmă să nu-i sucesc gitul, dar 
într-un fel sau altul tot se va rostogoli în mare, cu un sac de 
cărbuni la picioare. Un sac greu, care nu se va desprinde 
niciodată. Nu se poate altfel! 

„Pun rămăşag cu dvs. pe o livră de tutun, că aşa se va 
întîmpla! “ 

— Ţin rămăşagul! 

— S-a făcut! Şi acum, tare aş îmbuca la repezeală orice, 
că mi-e foame! 


CAPITOLUL XXIV 
Spre „Capul anevoios” 


De ce să mă ascund? Mă simt din ce în ce mai mult 
atras de Miss West. 

Nu ştiu dacă făptura ei mă vrăjeşte într-adevăr, sau 
dacă singurătatea în care mă aflu mă face să descopăr în ea 
farmece neobişnuite, pe care nu le-aş fi luat în seamă dacă aş 
fi fost pe uscat. 

Ceea ce nu pot tăgădui este că mă uit la ea ca lao 
femeie pe care o doresc tot mai mult, că mă frămîntă gîndul 
la ea, că adesea mă ascund ca un ştrengar, în spatele uşii 
vreunei cabine, ca s-o văd trecînd fără să ştie că sînt acolo. 

De o sută de ori pe zi, recit în gînd încîntătoarele versuri 
ale lui Richard de Gallienne: 


„Dacă soarta m-ar fi făcut femeie, 
De dimineaţă pînă seara 
M-aş fi privit într-una în oglindă 
Şi aş fi repetat cuvinte dulci: 
„Sînt femeie!” 
Şi aş fi cîntat, zeiță blondă, 
Frumuseţea mea”. 


Pînă acum, îmi făurisem despre femei o părere 
păcătoasă. Multe dintre ele, chiar prea multe, fugiră după 
mine, îndrăgostite de mine... sau de dolarii mei. 

Dar de data aceasta, sînt îndrăgostit de-a binelea. Mi se 
spusese că voi „păţi” într-o zi ca toată lumea. Nu voiam să 
cred. Şi la urma urmelor, dacă s-a întîmplat, n-are nici un 
rost să mă mai necăjesc. 

Bineînţeles, multă vreme noi n-am fost în cursul acestei 
călătorii decît doi camarazi adevărați. 

În ce mă priveşte, cel puţin, timpul acesta s-a sfîrşit. Pe 
aceea pe care am numit-o pînă acum Miss West, o voi numi 
de azi încolo, cînd voi vorbi de ea, Marguerite. 


Marguerite... Ce nume drăguţ! Un nume uşor, 
asemănător aripei unei păsări care-şi ia zborul pe valuri. Un 
nume uşor şi fermecător. 

Margurite, aşadar, e în vîrstă de douăzeci şi patru de 
ani. Cum am aflat? Foarte simplu. 

Am întrebat pe Mr. Pike cînd s-a produs ciocnirea dintre 
„Dixie” şi barca aceea cu vopori, la San-Francisco. M-a 
lămurit: în 1901. 

Marguerite avea pe atunci doisprezece ani. Sîntem în 
1913, aşa că socoteala e lesne de făcut. Are douăzeci şi patru 
de ani. După cum se vede, aritmetica e o invenție minunată. 

Binecuvintez neîncetat îndemnul care m-a hotărît să 
întreprind călătoria aceasta, care iese cu totul din comun. 
Cum se va sfirşi, cu echipajul alcătuit din smintiții şi ticăloşii 
ce se află pe corabie? Aceasta-i întrebarea. Bine sau rău, 
presupunerea e îngăduită. 

Deocamdată „Elseneura” înaintează mereu, voiniceşte, 
împotriva tuturor piedicilor, spre Oceanul înghețat de sud şi 
vijeliile Capului Horn. Ea tirăşte cu sine o întreagă dramă 
plutitoare, o dramă pătată de sînge. 

Cît despre mine, eu plutesc mindru, împreună cu 
stăpînii corăbiei, deasupra nenorocirilor şi suferințelor 
zilnice, al căror martor sînt. Ele nu mă ating întru nimic, şi 
dacă vreau să dăruiesc ochilor o privelişte odihnitoare, nu am 
aproape de mine pe Mărguerite? 

Dar să ne reluăm firul povestirii. 

Azi e 1 iunie. Au trecut zece zile de la necazurile 
pricinuite de „pampero”. 

Îndată ce vremea a devenit priicioasă, căpitanul West a 
schimbat iarăşi direcția corăbiei şi, cu vîntul în pînze, am 
izbutit să cîştigăm timpul pierdut. Ne-am continuat drumul şi 
ne aflăm acum la înălțimea insulelor Falkland, avînd rînd pe 
rînd ceaţă şi ploaie, furtuni şi vreme potolită. 

Coasta Argentinei se zdrobeşte spre vest, dincolo de 
orizont şi azi-dimineață am atins al cincizecilea grad de 
latitudine sudică. Aici, de fapt, începe pentru marinari 
trecerea Capului Horn. Ea se sfirşeşte la Pacific, la aceeaşi 


latitudine. 

Timpul e frumos şi, deocamdată, „Elseneura” alunecă 
sub o adiere prielnică. 

Din zi în zi creşte frigul. Înăuntrul corăbiei, duduie soba 
bine încălzită din salonul cel mare şi uşile sint deschise, ca 
să se poată răspindi în toate cabinele de dindărăt, căldura 
plăcută şi îmbietoare. 

Dar afară frigul e aspru şi muşcător. Cînd ne plimbăm 
pe dunetă, sau ne încumetăm să mergem pe puntea îngustă 
de oțel, Marguerite şi cu mine ne îmbrăcăm cu veşminte 
groase. Puntea aceea vestită a fost reparată cum s-a putut şi 
aşezată la locul ei. 

Am făcut o vizită la coteț, reparat şi el de dulgher. 
Bietele păsări sînt într-o stare de plins, fiindcă, apropiindu-ne 
de iarna straşnică de la Capul Horn, unde ele ar fi avut 
nevoie să aibă toate penele ca să le țină cald, dimpotrivă 
năpirlesc. Asta din pricină că acum e vară în țările de unde 
vin. 

Legea anotimpurilor e răsturnată aici, dar ea nu 
încetează să se facă totuşi simțită pentru sărmanele păsări. 

Ieri au început să se facă pregătiri serioase şi prea puțin 
liniştitoare, în vederea trecerii Capului Horn. 

Nu numai că au fost cercetate în amănunțime funiile şi 
vintrelele, de sus şi de jos, ale tuturor catargurilor, iar 
miînuirea şi funcționarea lor au fost simplificate cît mai mult 
cu putință, dar s-au întins „funii de ajutor” de la un capăt la 
celălalt al punţii, la înălțimea umărului, pentru ca oamenii 
care ar fi răsturnați de valuri şi amenințați să fie tiriți de ele, 
să aibe de ce să se agațe. 

În afară de asta, cele două uşi de fier de la babord şi tri- 
bord, care duc de la cabină spre puntea principală, au fost 
închise bine, şi astupate cu ciîlți. Ele nu se vor mai deschide, 
decît cînd vom ajunge în Pacific, plutind spre nord. 

În timp ce noi ne pregătim astfel, ca să ne luptăm cu 
„Capul anevoios” (acesta e porecla pe care o dau marinarii 


Capului Horn), unul dintre locurile cele mai vijelioase şi mai 
de temut de pe glob, situația de pe bord se întunecă. 

Azi-dimineaţă, Petru Marinkowitsch, unul din oamenii 
echipei lui Mr. Mellaire, a fost găsit ucis. I se aplicaseră mai 
multe lovituri de cuţit şi una dintre ele îi tăiase beregata. 

Dar care din oamenii echipajului o fi săvirşit crima? 
Unul sau mai mulți? E greu de aflat taina acestei ticăloşii. 

Spre amiază, corpul a fost aruncat peste bord, cu 
obişnuitul sac de cărbuni. E un fapt divers acum şi fără 
însemnătate. 

Dar nu se poate tăgădui că spiritele sînt încordate. 
Fiecare aşteaptă ceva, fără să ştie ce anume. 

În cursul zilei, mi-am îndreptat paşii spre partea din 
față a corabiei şi am simțit prima dată trădindu-le o 
vrăjmăşie surdă împotriva mea. 

Cu toate că nu sînt decît un călător oarecare, fac parte 
din clasa asupritorilor, care domnesc în partea de dindărăt. 
Nu mi-a făcut nimeni nimic, dar mi-am dat seama că oamenii 
au ceva cu mine, din ura pe care o zăream în unele priviri ce- 
mi erau aruncate, ca şi din aceea ce se ghicea în ochii celor 
care dinadins întorceau capul în altă parte. 

Numai Mulligan lacobs şi Charles Davis au fost mai 
lămuritți. 

—Ați scăpat bine! îmi mormăi pe sub nas Mulligan 
Iacobs. Cobaiul ăla de Petro Marinkovitch e bine unde e! S-a 
lăsat ucis ca un purcel. Viața i-a fost păcătoasă şi păcătoasă 
i-a fost şi moartea. Cel puțin nu mai e silit să se istovească pe 
lumea asta. 

„Sînt destui pe bord, care trebuie să-i invidieze soarta. Îi 
aşteaptă suferințe şi mai mari”. 

— Ce vrei să spui? îl întrebai. 

— Tot ce vreți să înțelegeți.... îmi răspunse cu un zîmbet 
groaznic smintitul de Mulligan Iacobs. 

Cît despre Charles Davis, spre a cărui celulă de fier îmi 
arunca-i privirea în treacăt, el izbucni într-o veselie 
zgomotoasă. 

—O poveste „pe cinste” pentru tribunalul din Seattle, 


nu-i aşa Mr. Pathurst? Cazul lui Marinkovitch nu va face 
decît să dea mai multă greutate cazului meu. 

„Ha! ha! ha! Veţi vedea tărăboiul, cînd se vor năpusti 
reporterii asupra istoriei ăsteia. „Elseneura”, corabia iadului! 
Vor avea ce să scrie!” 

Îl întrebai dîrz: 

— De ce-i „Elseneura” o corabie a iadului”? 

—De ce? Doar aţi văzut cum s-au purtat cu mine! Aţi 
văzut ce chinuri am îndurat! 

— Am văzut că eşti un ucigaş şi nu încetez să te 
socotesc astfel! 

— Bine! Curtea va hotărî! Nu veți avea alt rol, decît acela 
de a mărturisi faptele. 

—Voi mărturisi că, dacă aş fi fost în locul secundului, 
te-aş fi spînzurat numaidecit de virful unei vergi. 

Ochii lui Davis scînteiară. 

— Înaintea tribunalului, îmi răspunse cu glas răguşit, 
vă voi aminti convorbirea aceasta, după ce veți depune 
jurămîntul. Răbdarea acestui om trezea fără voie în mine 
admirație, mărturisesc sincer. 

Privii locul acela strîmt, cu pereţii de fier, pe care-l 
pustiise vîntul „pampero” şi-l inundase apa. Vopseaua albă 
care acoperea metalul se cojise şi apăruseră pete mari de 
rugină. Podeaua era de o murdărie respingătoare, zăceau pe 
ea gamela şi farfuria care slujiseră prăpăditului de Davis, cu 
cîtva timp înainte. Haine şi rufe ude şi murdare erau trîntite 
unele peste altele. Nu mai puţin udă şi tot atît de murdară 
era bocceaua cu hainele lui de schimb. 

Davis se afla în acelaşi pat în care îl omorise O'Sullivan. 
De luni de zile trăia în cocioaba asta îngrozitoare. Şi va avea 
de zăcut alte luni aici, dacă va vrea să trăiască. 

Puterea lui de viață, vrednică de a unui animal, mă 
minuna la culme. În acelaşi timp, ființa asta mă ştirbea. 

Exclamai: 

—Ei aş! Tribunalul maritim... Vorbeşti prea mult de el. 
Eşti cel puţin atit de sigur, că o vei duce pînă la sfirşitul 
călătoriei? 


„S-au făcut rămăşaguri, ştii, în privința şanselor pe care 
le ai, ca să ajungi sau nu la Seattle.” 

Cînd îmi auzi cuvintele, ciuli urechile şi se ridică, 
sprijinindu-se într-un cot. 

—Ha! ha! ha! rînji. Şi dacă v-aş cere precizări, v-aţi în- 
cumeta să mi la dați? 

—În tot cazul, pot să-ți spun că eu am pus rămăşag că 
vei ajunge pînă la capătul călătoriei. 

—Înţeles. Prin urmare, alţii au pus rămăşag că nu voi 
ajunge. Ha! ha! ha! 

„Asta-i lovitura ce se pregăteşte. Sint pe „Elseneura” inşi 
interesați, băneşte, să dispară 

În această clipă, stewardul, care venea dispre partea de 
dinapoia corăbiei, se opri la rîndu-i. În fața uşii chilioarei 
strimte şi mîrşave şi ascultă convorbirea, rînjind. 

Îndată ce-l zări, Charles Davis reluă: 

—Din ce în ce mai bine! Veţi mărturisi toate astea la 
Seattle, dacă nu cumva ați minţit pe un biet bolnav sau dacă 
nu veți minți chiar în fața Curţii, după ce veți fi cîțiva ingi 
interesați băneşte să dispar!u. 

— Ne-am înțeles, răspunsei. Voi mărturisi! Dar vorbind 
since mă tem că, de acum şi pînă atunci, voi pierde 
rămăşagul. 

— Pierdeţi sigur... interveni stewardul. El îndată mort. 

— Prindeţi-vă cu el, Mr. Pathurst! strigă Davis. Vă dau 
un sfat bun. Voi trăi pînă ce se va sfirşi călătoria, vă jur. 
Haide steward, cît pui? 

— Cinci dolari, zece dolari, douăzeci dolari., răspunse 
galbenul dînd din umeri, ca să arate că nu se sinchiseşte de 
sumă. 

— Foarte bine, steward! Mr. Pathurst ține prinsoarea. 
Sînteţi de acord cu douăzeci de dolari? adăugă, privindu-mă. 

— Dar, de ce, îl întrebai, nu faci tu singur prinsoare cu 
el? 

—Am s-o fac şi pe asta! Vrei, steward? Pun rămăşag, cu 
tot curajul, pe douăzeci de dolari, că nu voi muri. 

Stewardul făcu semn cu capul, că nu vrea. 


— Atunci, douăzeci de dolari contra zece?! se înverşună 
muribundul. Ce mai stai la îndoială? 

— Dacă tu trăit, eu pierd şi plătesc la tine. Dacă tu 
murit, eu cîştigat: dar tu crăpat atunci şi nu plăteşti la mine. 

Şi stewardul se duse. 

—Foarte frumos, n-am ce spune! încheie înfuriat 
Charles Davis. Şi asta veți mărturisi, Mr. Pathurst. Ce mai 


pradă pentru reporteri! 

Cercul galbenilor, care se întruneşte mereu în odaia 
bucătarilor, are oarecari bănuieli cu privire la uciderea lui 
Marinkovitch, dar nu îndrăzneşte să le dea în vileag. 

În afară de clătinări din cap şi de şoapte nedesluşite, n- 
am putut afla nimic nici de la Wada, nici de la steward. Am 
încercat, să descos pe unul din cei doi galbeni care repară 
pînzele. Dar în loc să mă lămurească, mi s-a plins că mina lui 
rănită îl doare cumplit, şi că ar fi mulțumit, dacă ar putea să 
găsească un chirurg la Seattle. 

Am stăruit. Dar mi-a răspuns că mortul nu era nici 
japonez, nici chinez, aşa că nu-i pasă de cele întimplate. 

Îl întrebai pînă şi pe Louis, corcitura aceea anglo- 
chineză, care vorbeşte englezeşte cu accentul de la Oxford. Îl 
întilnii în drum spre cămară, unde se ducea să ia nişte 
alimente. 

El fu ceva mai vorbăreț, după ce avu grijă să mă 
încredințeze că el face parte dintr-o rasă deosebită de cea a 
oamenilor din echipaj. 

— Astfel că, mă lămuri, politica noastră cea mai 
chibzuită constă în aceea că-i lăsăm să se descurce între ei. 
Am discutat chestiunea între noi şi soluția aceasta ni s-a 
părut bună. 

„Altceva nu vă pot spune, Mr. Pathurst, cu desăvirşire 
NIMIC. 

„Dealtfel, puneţi-vă în locul meu. Am de lucru şi în 
partea de dinainte şi în cea de dindărătul corăbiei şi sînt 
neîncetat printre marinari. Cînd mă aflu în mijlocul lor, sînt 


unul dintre atiîția inşi. 

„Singurul meu compatriot pe corabia aceasta este 
stewardul. Wada, servitorul dvs. şi cei doi reparatori de pînze 
sînt japonezi. Ei sînt, cum să vă spun, un fel de rude 
îndepărtate.” 

„Cu toate acestea, ne-am alăturat strîns, pentru a ne 
apăra împreună drepturile cînd s-ar ivi prilejul. Şi prima 
poruncă a grupului nostru este: tăcerea”. 

—Uiți pe Shorty... spusei, amintindu-mi deodată 
aprecierea lui Mr. Pike cu privire la naționalitatea sa destul 
de împestrițată. 

—Ah! noi nu-l socotim ca pe unul dintre ai noştri. Are 
ceva de portughez, ceva de malaiez şi, recunosc, şi ceva de 
japonez. În totul, însă este o ființă corcită rău şi degenerată. 
Apoi, mai e şi netot. De la început l-am îndepărtat din cercul 
nostru. 

„Astfel că-mi îngădui să închei, Mr. Pathurst, că ne 
aflăm prea puţini pe bord şi sîntem siliți să păstrăm cea mai 
strictă neutralitate”. 

— Drace! strigai. Nu prea vezi lucrurile în bine. Cum 
crezi oare că se vor sfirşi? 

—Ah! Presupun că e foarte probabil să ajungem la 
Seattle... În tot cazul, un anumit număr dintre noi. 

„În cursul îndelungatei mele cariere maritime, n-am 
văzut niciodată, o repet pentru a o suta oară, un asemenea 
echipaj, un asemenea amestec de smintiți, ticăloşi şi timpiți. 

„Vă rog să observați că nu numesc pe nimeni, Mr. 
Pathurst. Altminteri, s-ar putea să mă căiesc. 

„Aşadar, eu sînt numai Louis, bucătarul. Îmi îndeplinesc 
corect şi sincer slujba şi nu văd nimic. Îmi păzesc pielea. Mi-e 
destul! 

Îi spusei: 

— E dreptul tău. Ah! încă o întrebare. Vei răspunde, 
dacă socoteşti că se cuvine. 

„Charles Davis e dintre cei care, după părerea ta, vor 
ajunge la Seattle? 

—Vă mulțumesc pentru bunăvoință, Mr. Pathurst. 


„Ei bine, nu cred. Stewardul ne-a povestit că ați pus 
rămăşag că va ajunge. Jocul e primejdios şi miza nu-i sigură. 

„Nu peste mult timp vom avea de înfruntat trecerea 
Capului Horn. Nu-i o treabă uşoară, o ştiu din experienţă. 
Sîntem în toiul iernii şi mergem de la est spre vest.” 

„Închisoarea de fier a lui Davis va fi necontenit 
inundată, săptămîni la rînd. Va fi mereu apă, acolo. Chiar un 
om zdravăn s-ar putea înăbuşi într-o asemenea văgăună şi şi- 
ar lăsa acolo viața. Ei bine, Davis e bolnav, putred de bolnav.” 

„Ştiinţa doctorilor i-ar putea prelungi viața mai mult sau 
mai puțin, în condiții normale. Dar în grozăvia de furtuni 
năprasnice, în care vom intra, viața i se va sfirşi repede. Asta- 
i părerea mea.” „Mr. Pathurst, respectele mele!” 

Şi pîntecosul Louis îmi făcu o plecăciune mare. 


CAPITOLUL XXV 
Semne neplăcute 


În ultimele trei zile, au fost două semne foarte 
neplăcute. 

Mr.  Mellaire continuă să alunece pe o pantă 
primejdioasă. E limpede că nu poate îndura gîndul că se află 
pe aceeaşi corabie cu omul care a jurat să răzbune uciderea 
căpitanului Somers, mai ales cînd acest om este temutul Mr. 
Pike. 

Am băgat de seamă, Marguerite şi eu, că al doilea 
locotenent avea mereu ochii umflați şi congestionați şi 
obrazul slăbit. 

Astăzi, s-a dezvăluit taina. 

Wada nu prea iubeşte pe Mr. Mellaire şi azi-dimineaţă, 
în timp ce-mi aducea gustarea, am înțeles numaidecît, din 
licărirea răutăcioasă care țişnea din ochii lui oblici, că avea 
să-mi istorisească lucruri interesante. 

Iată, aşadar, ce-am aflat: 

De mai multe zile, stewardul şi el se străduiau să 
găsească soluția unei probleme ciudate. Dintr-o damigeană 
care conținea cincisprezece litri de spirt denaturat şi era 
aşezată în camera cea mare de dindărătul corăbiei, lipsea 
regulat cîte o cantitate. Cei doi inşi şi-au împărtăşit 
observația şi au hotărît să lucreze aşa cum ar fi făcut însuşi 
Sherlock Holmes. 

La diferite ore ale zilei, ei măsurară cantitățile de spirt 
ce dispăreau din damigeană. Şi ajunseră astfel la constatarea 
că scăderile se produceau totdeauna după prînz. Însemna, 
aşadar, că vinovatul nu putea fi decit al doilea locotenent sau 
dulgherul, singurii care mănîncă împreună cu ei în odaia 
aceea. 

Nu le mai era greu să urmărească faptele pînă la capăt. 

Într-adevăr, de fiecare dată cînd Mr. Mellaire sosea şi 
pleca odată cu dulgherul, cantitatea de alcool nu scădea 
deloc. Acelaşi lucru de fapt se întîmpla şi cînd dulgherul 


pleca ultimul. 

Dar dacă Mr. Mellaire mai întirzia la masă, scăderea se 
producea la sigur. Şi încheierea ce se putea trage era tot atit 
de orbitoare ca soarele.Din ziua aceea, stewardul a dus 
damigeana în cabina lui, pe care o încuie de cîte ori iese. 

Alcoolul denaturat este o otravă înfricoşătoare. Cit de 
vînjoasă o fi constituția lui Mr. Mellaire, aşa un bărbat de 
cincizeci de ani, de vreme ce a fost în stare să înghită aproape 
o săptămînă o băutură atît de tare? Prin urmare, n-are de ce 
să ne uimească obişnuita înfăţişare a ochilor lui. Dar cum nu 
l-a ucis băutura asta? 

Tare aş avea poftă să atrag luarea-aminte a lui Mr, Pike 
asupra acestei descoperiri. Dar şovăii s-o fac, fiindcă dacă 
află cine este într-adevăr Mr. Mellaire, se va săvirşi o crimă, 
fără îndoială. 

În acest timp, continuăm să plutim spre sud, 
îndepărtîndu-ne din ce în ce mai mult spre virful atît de 
neprimitor al continentului american. 

Astăzi am. făcut o linie închipuită, trasă de la 
strimtoarea lui Magellan la insulele Fankland; iar mîine, dacă 
nu ne va părăsi vintul, vom recunoaşte coasta Ţării de Foc, 
aproape de intrarea strîmtorii Le Maire, prin care se gîndeşte 


căpitanul West să treacă. 

A doua întîmplare de care vorbeam adineauri s-a produs 
în noaptea din urmă. 

Mr. Pike nu e prea vorbăreț şi nu spune tot ce ştie. Dar 
deschide ochii în patru şi nu se sperie de jocul primejdios, în 
care este de datoria lui să intre. 

De la uciderea lui Marinkovitch, m-am putut încredința 
în mai multe rînduri, în cursul plimbărilor mele tîrzii, pe 
puntea îngustă aeriană, că Mr. Pike nu se încumetă niciodată 
să meargă pe puntea principală, după căderea nopții. 

Într-o seară, aşadar, eram pe puntea de oțel şi mă 
duceam spre coteț, în „serviciul comandat”. Fusesem 
însărcinat de Marguerite să văd dacă stewardul îi îndeplinise 


bine toate poruncile, dacă muşamaua pentru ferirea florilor 
de frig era pusă la locul ei, dacă ventilaţia era bună şi dacă 
soba cu gaz ardea bine. 

Constatind că stewardul îşi îndeplinise datoria fără 
greşeală, ca de obicei, mă pregăteam să mă înapoiez spre 
partea de dindărăt a corăbiei, cînd îmi fu atrasă atenţia de 
tipetele stranii ale unei cete de pinguini care zburau deasupra 
valurilor, țipete în care se amestecau şi răsuflarea greoaie, 
ceva mai îndepărtată dar lesne de recunoscut, a unei balene. 

Era o noapte înstelată şi fără lună şi, sub vintul Ţării de 
foc, „Elseneura” alerga fără greutate cu opt noduri pe apele 
liniştite. 

Mă oprii în umbra unei luntre. 

De acolo, zării pe Mr. Pike stind în picioare pe acoperişul 
locuințelor echipajului. Nu se mişca şi părea că ascultă. 

Deasupra noastră, pe puntea principală, se auzeau 
iarăşi o sumedenie de şoapte, printre care putui să deosebesc 
glasurile lui Kid Twist, Nosey Murpy şi Bert Rhine, cei trei 
tovarăşi de rele. 

Steve Roberts era cu ei, cu toate că nu făcea parte din 
banda lor; de asemeni, Mr. Mellaire. Aşadar, era ceva necurat 
la mijloc. 

Curios să ştiu ce avea să urmeze, cu alte cuvinte ce 
dramă se punea la cale cu atita chibzuială, nu mă clintii şi 
rămăsei pitit în umbra luntrei. 

Trecură cinci minute. Apoi zece. Ticăloşii continuau să 
vorbească în şoaptă. La rîndu-le, pinguinii țipau asurzitor, iar 
balena se apropiase de noi. Ea atinse chiar atit de aproape 
„Elseneura”, încît apa sărată pe care o împroşca ajunse pînă 
la mine. Enormul cetaceu ar fi putut fi lovit lesne cu o piatră. 

Mr. Pike, care nu se vedea bine din pricina 
întunericului, auzii zgomotul apei zvirlite de balenă şi 
întoarse capul spre mine. Dar nu mă zării şi începu să 
asculte iar murmurele acelea tainice. 

Pe unul din colţurile locuinţelor echipajului fu aşezată o 
scară, iar pe scară se cățăra cineva încet. Era Mulligan 
lacobs. 


Apariţia lui se datora întîmplării? Sau era trimis de 
ceilalți, ca iscoadă! Nu ştiu. 

Aflai însă pe neaşteptate de ivirea lui, auzind răcnetul 
lui Mr. Pike. 

— Ce dracu face acolo? 

În acelaşi timp, întrevăzui în întuneric silueta cenuşie a 
lui Mulligan lacobs, înălțindu-se înaintea secundului. 

— Ce fac?.!... Ce vă pasă?! răspunse noul sosit, pe un 
ton duşmănos. 

Dedesubt, glasurile amuţiseră. Pesemne că toţi ticăloşii 
ciuliseră urechile şi-şi încordaseră atenţia. 

— Ah! Mulligan Iacobs ăsta!... Un tip făcut anume ca să 
zăpăcească pe psihologi şi să tăgăduiască toate concluziile 
lucrărilor lor. Ei nu se urnea din loc, făptura şubredă cu şira 
spinării răsucită singur şi fără teamă în fața secundului. 

Mr. Pike revărsă asupră-i un potop de ameninţări 
înspăimintătoare şi de înjurături, pe care nu mă încumet să 
le reproduc. 

Şi-l întrebă din nou: ce caută şi ce face acolo? 

— Mi-am uitat a... aici... tutunul, cînd am fost.., să 
înfăşor odgoanele, spuse Mulligan, de parcă împroşca venin. 

— Şterge-o numaideciît! urlă Mr. Pike, sau te zvirl jos cu 
tutun cu tot! 

În loc să se dea îndărăt, Mulligan lacobs făcu un pas 
înainte şi-i zării umbra care, datorită clătinării corăbiei, se 
legăna sub nasul secundului.Mr. Pike se înăbuşea de o furie 
cumplită. Nu putu să rostească decit atît: 

—lIacobs!... Pentru numele lui Dumnezeu... la seama! 

— Eşti o bestie bătrină! răspunse obraznic stirpitura. 

Mr. Pike îl apucă de guler şi-l ridică, zgilțiindu-l. 

—Vrei să cobori de bunăvoie?... Sau vrei mai bine să te 
duci de-a dura? 

—Întii să-mi vorbeşti cuviincios... Şi apoi să-mi dai 
drumul! 

Secundul scutură din nou pe beteag şi zbieră. 

—Cobori? Da sau nu? 

— Eşti o brută! 


—Nu repeta! 

—O brută! O brută! O brută bătrină! spuse gîfiind Mul- 
ligan lacobs. 

Şi fu zvârlit. 

El zbură în noapte ca o ghiulea, repetind mereu, ca o 
maşinărie învîrtită din nou: 

—Brută! brută! brută bătrină! 

Apoi, se prăbuşi printre cei care conspirau jos. Unul 
dintre ei se pomeni cu el pe cap, ceea ce amorți căderea lui 
Mulligan lacobs şi-l feri să-şi zdrobească oasele pe podeaua 
punţii. 

Se auziră barecare mişcări şi mormăituri. 

Mr. Pike merse cîțiva paşi, scrişnind din dinți; apoi, se 
opri, îşi puse coatele pe parapetul punţii de oțel, îşi sprijini 
capul pe miini şi murmură: 

— Unde vom ajunge, Dumnezeule mare? Unde vom 
ajunge? 


CAPITOLUL XXVI 
Capătul lumii 


Zilele devin din ce în ce mai posomorite, soarele îşi 
micşorează căldura şi, la fiecare amiază, cu prilejul trecerii 
sale spre meridian, coboară mereu mai jos în cercul Nordului. 
Toate stelele cu care ne obişnuisem au dispărut de multă 
vreme şi s-ar părea că soarele vrea să le urmeze. 

Lumea pămintească, — singura cel puţin, pe care o 
cunosc — a pierit şi ea, spre Nord. 

Acest ocean trist şi singuratic, cenuşiu şi friguros, pare 
sfîrşitul Universului, prăpastia fioroasă în care dispare totul. 
Şi cu cît se urîțeşte vremea, cu cît se face mai rece, cu atît 
mai puternic ţipă în noapte pinguinii, cu atît mai mult se 
pălăcesc printre valuri marile cetacee, plescăind îngrozitor. 

Fără răgaz, albatroşii mari şi cenuşii, care par 
îmbătrîniți în lupta lor necontenită împotriva vijeliilor Capului 
Horn, se rotesc în aer. 

—Pămint! a strigat ieri-dimineaţă santinela de pe catarg. 

M-am înfiorat cînd am văzut pămîntul, primul pe care-l 
atingeam de aproape de la plecarea noastră din Baltimore... 
acum cîteva secole. 

Pe firmament nu era nici o rază de soare. În locul ei, o 
piclă umedă şi rece, însoţită de un vînt aspru care pătrundea 
în haine. 

Pe dunetă, termometrul arăta două grade sub zero. Din 
cînd în cînd, mici rafale de zăpadă ne biciuiau obrajii. 

Tot pămîntul pe care-l putem vedea era acoperit de 
zăpadă. Un lanț lung şi alb de piscuri joase ieşeau la 
suprafața oceanului. Nu se vedea nici un semn de viață. Era 
un pămînt abrupt, sălbatic şi pustiu, părăsit. 

Pe la ora unsprezece, atinserăm intrarea strimtorii Le 
Maire. 

Rafalele de zăpadă încetară, vintul reîncepu să bată mai 
regulat şi fluxul se statornici în direcția spre care mergeam 
noi. 


Avînd semnele acestea prielnice, căpitanul West nu 
şovăi. Dădu lui Mr. Pike ordine repezi. Omul de la cîrmă 
schimbă drumul şi cele două echipe de serviciu, trăgînd de 
scripete,  desfăşurară pînzele mici şi mari din virful 
catargurilor. 

„Elseneura” se avintă spre intrarea strimtă, cu ajutorul 
vîntului şi cu toate pînzele întinse. 

Căpitanul West îşi dădea seama de primejdiile care îl 
amenințau,  înfruntind acest înspăimîntător cimitir al 
corăbiilor; cu toate acestea, vroia să-şi încerce norocul. 

Sub această dublă îmboldire a curentului şi a vîntului, 
priveam înşirîindu-se într-o iuțeală ameţitoare de o parte 
capurile stîncoase ale Ţării de Foc, iar de alta coasta ciopirțită 
a Insulei Statelor. 

Deodată, căpitanul West şterse maşinaliceşte sticlele, 
duse binoclul la ochi şi-l îndreptă spre un fel de fiord, foarte 
sălbatic, deschis între două ziduri de stinci negre, pe care nici 
zăpada nu se putuse agăța. Luai şi eu binoclul şi privii la 
rindu-mi. 

Mă străbătu un fior, mărturisesc, atunci cînd văzui 
ieşind din apă catargurile unei corăbii, care trebuie să fi fost 
tot atît de mare ca a noastră şi al cărei naufragiu nu părea să 
se fi întîmplat demult. 

—Fără îndoială, observă Mr. Pike, e unul din vapoarele 
acelea germane care fac numai transporturi de nitrat. 

Căpitanul West întări aceste cuvinte printr-un semn de 
aprobare şi continuă să se uite la epavă, spunînd: 

Pare părăsită cu desăvirşire. Cu toate acestea, Mr. 
Pike, trimiteţi pe catarguri pe cineva cu ochi buni şi cercetaţi 
şi dvs. înşivă. 

„Poate că sint pe uscat oarecare supraviețuitori, care 
încearcă să facă semne”. 

Dar nu se văzu nimic şi ne urmarăm drumul. 

Mr. Pike era încîntat de norocul nostru. Măsura puntea 
în lung şi în lat, frecîndu-şi mereu mîinile de bucurie şi rizind 
de unul singur. 

Mă lămurii că nu mai atinsese strimtoarea Le Maire de 


prin 1888 şi adăugă că-şi aminteşte de unii căpitani care, nici 
măcar o dată în cursul a vreo patruzeci de înconjururi făcute 
pe la Capul Horn, nu putuseră folosi drumul acela, cel mai 
scurt. Trecerea obişnuită este, dincolo de Insulele Statelor, 
mult mai jos, spre sud şi est. 

Ei bine, în ceea ce priveşte acest capăt al lumii, „Capul 
Horn”, „Instrucţiunile nautice” şint răspicate: „Milă cu milă 
şi, dacă trebuie, metru cu metru, îndreptați-vă cît de grabnic 
puteți spre vest! “ 

La începutul pupă-amiezii, ieşirăm din strimtoare şi 
curentul ne părăsi. Dar, mereu în bătaia vîntului Ţării de Foc, 
continuarăm să alunecăm regulat, de-a lungul continentului, 
cu opt noduri pe oră. 

Mr. Pike nu-şi mai putea stăpîni bucuria. Niciodată nu-l 
văzusem încă atît de vorbăreţ. 

—Bătrina mea „Elseneura”, vorbi el către sine însuşi, 
duci pe partea de dinainte o putreziciune îngrozitoare. Dar 
Dumnezeu veghează asupră-ți pentru ceea ce duci pe partea 
din urmă! 

Fără să se poată smulge de pe dunetă, îşi trosnea 
degetele şi-şi freca mîinile, cîntînd încet fragmente din 
Liturghia de Crăciun. 

Şi-şi repeta de o mie de ori: 

— Numai să nu sufle prea tare vîntul! Asta-i totul! 

„Miine dimineaţă, dacă nu se iveşte vreo piedică, vom fi 
trecut de „Capul anevoios” şi, cu iuțeala cu care mergem, îl 
vom fi lăsat cu douăsprezece sau cincisprezece mile în urmă. 
Măreaţă ispravă!” 

„Niciodată în viața mea nu mi-a fost dată fericirea asta!” 

În unele clipe se răzgîndea, scădea vocea şi părea că 
mormăie o rugăciune: 

—Viîntul, da, el e totul!... Numai dacă ar ţine aşa cum 
suflă acum... încă puţin... 

Mr. Mellaire era cu totul de altă părere. 

—E cu neputinţă de crezut că vom trece în chipul 
acesta! spuse. Nu s-a întîmplat încă niciodată aşa ceva. 

„Aşteptaţi puţin... Se apropie furtuna. Ea se ridică 


totdeauna dinspre nord-vest, ca un fum”. 

—Atunci, întrebai, o corabie nu poate izbuti, după 
părerea dvs., să atingă Capul Horn dintr-o dată? 

—Sint prea mulți sorți potrivnici, îmi răspunse şi prea 
puternici! 

„Vreți să punem rămăşag? în lipsă de altceva, ne vom 
distra...” 

„Mă prind, deci, pe o livră de tutun, că de acum în două- 
zeci şi patru de ore vom merge încet de tot, avind numai 
cîteva pînze întinse”. 

„Şi aş pune tot atît de bucuros rămăşag zece livre contra 
cinci, că nu vom fi în vestul Capului Horn, înainte de a se fi 
scurs o săptămînă”. 

„Cit despre întreaga trecătoare, care se întinde după 
cum ştiţi de la a cincizecea paralelă din Atlantic la a 
cincizecea din Pacific, ei bine! mă prind pe douăzeci de livre 
contra cinci, că înainte de două săptămîni, cel puţin, n-o vom 
fi depăşit!” 

— S-a făcut! 

Trecînd de strimtoarea Le Maire, după ce lăsase 
triumfător în urmă toate primejdiile obişnuite, căpitanul West 
a coborit iar în salonul cel mare, s-a lungit în fotoliu, cu 
picioarele virite în papuci şi şi-a reluat cutia cu ţigări. 

N-a făcut nici o reflecţie şi ne-a lăsat, pe Marguerite şi 
pe mine, să cîntăm bucuroşi izbinda repurtată. 

Şi azi-dimineaţă, pe o mare liniştită şi cu o adiere 
miîngiietoare, Capul Horn ne-a apărut la o distanță de mai 
puţin de şase mile spre nord. 

Da, el era! 

Întîlnind pe Mr. Mellaire, îl întrebai rizînd: 

— Care-i azi prețul tutunului? 

—În urcare, n-aveţi grijă. Mi-aş dori să am o mie de 
rămăşaguri în felul celui pe care l-am făcut cu dvs. 

Îmi îndreptai privirea pe mare şi spre cer. După fuga 
grăbită a spumei care clocotea în urma noastră, putui să-mi 
dau seama de iuțeala cu care mergeam şi nu descoperii 
nimic, în stare să îndreptățesc neliniştea celui de-al doilea 


locotenent. 

Timpul era într-adevăr minunat. Numeroase gişte 
sălbatice zburau în jurul corăbiei şi stewardul se distra, 
prinzîndu-le cu ajutorul unui ac îndoit şi prevăzut cu o 
momeală legată la capătul unei sfori. 

Pe dunetă întilnii pe Mr. Pike. Mă salută cu un mormăit. 

Îi spusei într-o doară: 

— Ei bine, sîntem pe cale să trecem „Capul anevoios”! 

Fără să-mi răspundă de-a dreptul, secundul se întoarse 
şi se uită, cu aerul cel mai încruntat pe care i-l văzusem 
vreodată, spre cenuşiul ce se zărea la sud-vest. 

Apoi, murmură ceva neînțeles, şi-l rugai să repete. 

— Spun că se pregăteşte o vreme afurisită. Nu vedeți? 
Clătinai din cap. 

— Atunci, pentru ce credeți că strîngem pinzele de sus. 

Ridicai ochii. 

Oamenii erau cățărați pe catarguri. Rindul de sus de 
pînze era strîns şi se începuse stringerea rindului al doilea. 

Vîntul dinspre nord urmă totuşi să ne împingă încetişor. 
Chiar prea încet, pentru un cunoscător. 

—M-aş lăsa spînzurat, îi strigai, dacă se arată un singur 
semn că se apropie vreme rea! 

—Duceţi-vă să vă uitaţi la barometru, mormăi Mr. Pike 
şi vă veți încredința singur! 

Mă dusei în camera hărților şi găsii pe căpitanul West, 
pregătindu-se să-şi încalțe cizmele de mare. Pînă să mă mai 
uit la barometru, pregătirile căpitanului mă şi convinseseră. 

Dar şi barometrul întărea prevestirile secundului. De 
cînd cu „pampero”, nu coborise niciodată atît de mult! L-am 
privit înspăimintat. 

—Programul obişnuit al Capului Horn... îmi spuse 
căpitanul, zimbind şi ridicîndu-se, înalt şi slab, ca să-şi 
îmbrace mantaua. 

Era tare mulțumit. 

Întrebai: 

—E încă departe vijelia? 

Fără să-mi răspundă, căpitanul West ridică mina, 


făcîndu-mi semn să ascult. 

„Elseneura” înainta anevoie. De afară venea pînă la noi, 
ca o bubuitură surdă, zgomotul pinzelor dezumflate, care 
plesneau şi se împiedicau de catarguri. 

Nu trecură nici cinci minute şi „Elsenceura” se culcă pe o 
parte, în timp ce printre scripete, pînze şi catarguri se înălțau 
şuierăturile care prevesteau uraganul. 

—Ăsta-i începutul!... îmi spuse căpitanul West. 

Auzii pe Mr. Pike urlindu-şi ordinele şi-mi simţii inima 
pătrunsă de o mare teamă față de Capul Horn. 

După o oră, aveam numai cîteva pînze întinse şi 
mergeam încet de tot, cum îmi prezisese Mr. Mellaire. 

Vîntul sufla acum dinspre sud-vest şi ne făcea să ne 
îndepărtăm de țărm. 

Față de primejdia ce ne amenința de a fi aruncați pe 
coastă, căpitanul West dădu lui Mr. Pike instrucțiunile 
trebuincioase pentru schimbarea drumului cum făcusem în 
fața vîntului „pampero”. 

De pe dunetă, priveliştea „Elseneurei”, în lupta ei 
vitejească împotriva vijeliei, era măreață. 

Era uluitor că marea, care acum năpădea în întregime 
corabia, se putuse umfla într-un timp atît de scurt. 

Cele două echipaje de serviciu se îndeletniceau cu 
stringerea pînzelor. Ca de obicei oamenii se mişcau încet, fără 
un pic de vlagă. Semănau cu nişte vite nesimțitoare. 

Mr. Pike şi Mr. Mellaire îi dojeneau şi-i zgilțiiau 
neîncetat. Căpitanul West privea totul cu un aer nepăsător, 
cel puțin în aparență.Urletele vijeliei creşteau din ce în ce. 
Atmosfera era plumburie. În cabine, lămpile ardeau ca 
noaptea. 

Aerul şi apa, totul îngheţțase. Stropii mărunți înghețau 
numaidecît pe lemn ca şi pe metal, pe pînze ca şi pe funii. 

Întîi, corabia nu voi să-şi schimbe drumul. Se înclină 
din pricina unei rafale, fără ca prora să se întoarcă de la 
îngrozitoare; coastă de fier, spre care eram întinşi tot mai 
mult. 

Cu toată dezlănțuirea elementelor naturii, aşteptam 


clipa în care corabia se va hotări să se supună. 

Oamenii lăsaseră capul în piept, vădit îngrijorați. Mr. 
Pike îşi încleştă pumnii. Liniştit şi semet, „Samuraiul” aştepta 
ca şi noi. Şi înainte-ne, Capul Horn făcea la fel, aşteptînd 
rămăşiţele „Elseneurei” şi pe ale noastre. 

În sfîrşit, prova se îndură să se supună. Unghiul de atac 
al uraganului se schimbă şi corabia se întoarse cu totul, 
începînd să fugă cu o iuțeală nebună în direcția opusă 
drumului pe care trebuia să-l urmăm. 

Fuseseră necesare treizeci de minute ca „Elseneura” să 
schimbe direcția şi înțelesei cum cei mai pricepuţi căpitani 
pot, fără să săvirşească vreo greşeală, să-şi piardă corabia. 
Fiindcă, dacă „Elseneura” s-ar fi împotrivit pînă la sfirşit, am 
fi fost sfărimați împreună cu ea. 

Sub conducerea celor trei şefi eroici şi aproape 
supraoameni, nişte ființe păcătoase şi neputincioase izbutiră 
să înfringă furia naturii. 

Pentru a încetini fuga corăbiei, Mr. Pike se grăbi să 
poruncească stringerea unora din pînzele ce rămăseseră la 
locurile lor. Şi nu obosea, cercetind amănunţit fiecare 
scripete, spre a se încredința că totul merge cum se cuvine. 

Istoviți, oamenii păreau în unele clipe că nu mai sînt în 
stare de nimic. 

Mr. Mellaire alerga necontenit de la o echipă la alta, 
străduindu-se să înzdrăvenească pe slăbănogii care abia se 
mai ţineau pe picioare şi să le îndrume munca. 

Mr. Pike, mereu pe dunetă, miriia, bombănea şi urla în 
vijelie ocări nesfirşite. 

Mă apropiai de el şi-l întrebai: 

—Nu merge cum aţi vrea? 

—Priviți-i, Dumnezeule! Aşa cum merg lucrurile, mă 
întreb dacă nu vom fi aici şi peste o lună! 

Tresării amărit şi strigai: 

— Peste o lună?! 

—O lună!!! îmi răspunse răstit Mr. Pike. Păi asta-i un 
fleac pentru „Capul anevoios*! 

„Am rămas odată aici şapte săptămîni fără să pot trece 


şi am fost silit pînă la urmă să mă întorc de unde am plecat”. 

„Adică să urc iar Atlanticul pînă la Groenlanda şi pînă la 
Marea lui Baffin, spre a mă strecura în Oceanul înghețat de 
Nord prin trecătoarea dinspre nord-vest şi să înconjur 
Alaska”. 

— Nu se poate! mă pripii. 

— Ba da, Doamne Dumnezeule! Am făcut aproape ocolul 
Americii. Ce vreți? N-aveam alt mijloc de a ajunge la San 
Francisco, unde mă duceam!5. 

„Capul Horn e Capul Horn, n-ai ce-i face!” 

Degetele îmi erau amorțite de frig. Mă trecu un fior, cînd 
îmi aruncai ultima privire spre amăriţii ce se cocoţțaseră pe 
catargurile acoperite de gheață. 

Coborii, ca să mă încălzesc, înăuntrul corăbiei. Totul era 
îmbietor la tihnă. 

La ora priînzului, masa principală avea oaspeţii 
obişnuiţi: căpitanul West şi Marguerite, Mr. Pike şi cu mine. 
Tacîmurile şi sticlăria erau la locurile lor. 

Stewardul ne servea cu o prefăcută nepăsare, dar 
observai uneori o licărire de îngrijorare în ochii lui, cînd 
punea vreo farfurie cu mîncare pe masă şi că făcea sforțări să 
nu cadă cînd „Elseneura” se legăna, se afunda sau se apleca 
furtunos. 

Şi mă gîndii la ființele acelea nenorocite care abia-şi 
puteau păstra echilibrul, afară, pe catargurile înghețate. 

Lămpile aprinse, care se legănau şi săreau, păreau că se 
află în luptă neîntreruptă cu întunericul înconjurător, în 
care-şi dănțuiau lumina, desenînd sub ele umbre mişcătoare. 

Enormul cilindru de oţel al catargului din urmă, care 
străbătea odaia dintr-o parte într-alta, pentru a se afunda 
apoi în pîntecele corăbiei, răsuna înspăimiîntător. Sub biciul 
vijeliei şi şfichiuitul furios al funiilor care îl loveau fără răgaz, 
el suna ca o căldare. 

Lemnăria trosnea şi scotea gemete. 


15 Deschiderea navigaţiei prin Canalul Panama s-a făcut în 
1914. 


În tărăboiul acesta drăcesc, de care se bucura 
nebuneşte, Miss West ridea cu hohote. 

Mr. Pike era morocănos. Îl cunoşteam de ajuns, pentru 
a-mi da seama că supărarea lui nu era pricinuită de 
nebuniile înfricoşătoare ale vijeliei, ci de neputincioşii care 
degerau zadarnic pe verge. 

În ceea ce mă priveşte, îmi contopisem cu totul sufletul 
în cel al tovarăşilor de drum şi mi se părea că am trăit de mii 
de ori, prin strămoşii mei îndepărtați, prăpăduri tot atit de 
cumplite, ca şi acelea în care se zbătea acum „Elseneura”. 


CAPITOLUL XXVII 
Sub ochiul albatrosului 


După prînz, m-am dus în cabină. 

Ghemuit între perne, citeam o carte. Deodată, văzui pe 
Miss West ivindu-se în uşa pe care o lăsasem deschisă. Îşi 
îmbrăcase din nou mantaua şi pălăria impermeabilă şi-şi 
trăsese iar cizmele de mare. 

—Aţi fi dispus să vă cățărați pe catarguri, Mr. Pathurts? 
mă întrebă cu şiretenie. 

„De cînd am pornit, nu v-am văzut niciodată 
încumetindu-vă să vă urcați mai sus pe puntea îngustă de 
oțel, sau de dunetă”. 

„Nu suferiți de amețeli, nu-i aşa?” 

Pusei un semn pe pagina la care mă oprisem, sării 
repede din pat, bătui din palme, în gang ca să chem pe Wada. 

— Aşadar, primiți? mă întrebă Marguerite cu voce caldă. 

—Primesc, răspunsei cu voioşie. Primesc, dacă-mi 
făgăduiți că veți urma rugămintea mea şi că vă veți ține bine. 

„Unde vreți să mergeţi?” 

—Aş vrea să ne urcăm la cafasul catargului de dindărăt. 
E mai lesne. În ce priveşte recomandaţia să mă ţin bine, v-aş 
da acelaşi sfat. 

„Am făcut de multe ori isprava aceasta şi nu sînt 
neliniştită decît de dvs.” 

—Atunci, e în regulă! Arătaţi-mi drumul, vă rog şi vă jur 
că nu voi cădea. 

—Ah! făcui alergînd, nu vă supăraţi, dar am văzut mulți 
călători „nemarinari”, căpătind amețeală în timpul unui 
asemenea urcuş. 

„Cu atit mai mult, cu cît acum cafasul nu era nici o 
deschizătură prin care s-ar putea trece”. 

Îi răspunsei, îmbrăcîndu-mi mantaua pe care mi-o ţinea 
Wada: 

—Vă mărturisesc sincer, că n-am făcut niciodată, ca 
dvs. astfel de cățărări. 


„Şi dacă, aşa cum presupuneţi, mă cam tem, veţi avea 
prilejul să rideți”. 

Ea mă privi cu seriozitate. 

Văzu că de pe dunetă, priveliştea avea înfăţişarea 
obişnuită în zvircolirile marine: măreață şi îngrozitoare, în 
acelaşi timp. Întregul univers părea că s-a dezlănţuit şi se 
năpusteşte asupra „Elseneurei”, a cărei punte inundată era 
de netrecut. 

Era ora două după-amiază şi oamenii aceia neputincioşi 
din echipaj continuau să degere fără de folos pe verge, de care 
se agățau cu deznădejde. 

Căpitanul West ridică ochii spre ei. 

— Niciodată, spuse lui Mr. Pike, nu vor izbuti să adune 
pinza asta pe vergă! 

„Puneţi-i să stringă toată pinza şi s-o lege cumsecade!”. 

Dacă era ceva în stare să mă îmbărbăteze şi să mă 
lecuiască de teama de care-mi pomenise Marguerite, era fără 
îndoială vederea acestor sărmani slăbănogi, cu desăvirşire 
lipsiți de curaj. 

Cum aş putea eu, unul din „marii boieri” de pe partea 
din urmă a corăbiei, să şovăi o clipă măcar şi să nu mă arăt 
mai viteaz decit nemernicii din partea de dinainte, care îşi 
aveau culcuşul în cocinile acelea? 

Marguerite nu-mi respinsese mina pe care i-o întinsei, 
spre a o ajuta să se caţere pe fringhiile care duceau spre 
Catarguri. Dar o făcu doar ca să-mi fie pe plac, fiindcă 
aproape numaidecît îşi retrase mîna înmănuşată dintr-a mea, 
ca o adevărată fiică de „Samurai!” şi se avintă cu fața în jos pe 
funii începînd să se cațere în sus. 

Mă simtii parcă ridicat pe sus de pilda ei şi o urmai 
aproape fără vrere, nedindu-mi prea bine seama de 
primejdiile care mă amenințau, datorită nepriceperii mele în 
asemenea exerciții. Cum începui să mă avînt, mărturisesc 
sincer, înțelesei că urcuşul meu era anevoios şi încet. 

În unele clipe, rafalele mă împleticeau în funii şi mă 
trînteau ca pe un fluture de zid. Atît de puternică era bătaia 
vîntului, încît aş fi putut să-mi dau drumul miinilor şi 


picioarelor, fără să fiu amenințat de a cădea. 

Şi nu uitaţi, vă rog, că o asemenea prăbuşire ar fi 
însemnat de-a dreptul moartea, fie că mi-aş fi sfărimat 
coloana vertebrală pe punte, fie că aş fi fost azvirlit dincolo de 
punte, în marea înghețată. 

Începeau să cadă fulgi de zăpadă ce acopereau 
„Elseneura”, pe care o vedeam micşorîndu-se dedesubtul meu 
mereu. 

Marguerite se cățăra mereu, fără să se oprească. 
Curînd, ajunse pe cafasul catargului şi-l înşfăcă. Apoi, 
avîntîndu-se şi folosindu-se de o clătinătură priincioasă a 
corăbiei, se aşeză în picioare pe mica duşumea aeriană. 
Isprava părea lesne de înfăptuit. 

Îmi strînsei bine mîinile pe funii şi, fără să-mi tremure 
inima şi fără să mă rog lui D-zeu să mă ocrotească, săvirşii 
aceeaşi ispravă. Eram pradă unui fel de extaz mistic şi m-aş 
fi încumetat să fac orice. Dacă Marguerite s-ar fi avîntat în 
aer, cu brațele întinse, încredințindu-se vijeliei, aş fi urmat-o 
fără să stau o clipă pe ginduri. 

Cînd o ajunsei, îi văzui ochii strălucind de mindrie. 

—A! îmi strigă în ureche atingindu-mi uşor obrazul, e 
bine pentru început! 

Ochii scînteiară printre fulgii de zăpadă. Apoi, se aşeză 
pe marginea platformei, lăsîndu-şi libere picioarele atîrnate în 
cizmele marine şi legănindu-le. Îmi zîmbi şi înţelesei uşor că 
mă-ndeamnă să mă aşez lîngă ea, ceea ce şi făcui. 

Eram atîrnați în aer, ca o pereche de păsări de mare. 
Fulgii de zăpadă care roiau în jurul nostru, măreau şi mai 
mult adîncimile deasupra cărora stăteam povimiți şi în care 
părea că se pierde „Elseneura”. 

Deasupra noastră, catargul de oțel care ne ținea, părea 
şi el că se pierde între fulgi. 

Deodată, se ivi printre fulgii deşi un albastros uriaş. 
Aripile lui întinse, care păreau să aibă vreo şase metri, erau 
nemişcate. Pasărea se lăsă minată de vînt, cu o iuțeală care 
putea atinge optzeci pînă la nouăzeci de mile pe oră. 

Încă puţin, şi ne-ar fi izbit. Dar îşi dăduse seama de 


primejdie şi, răsucindu-şi corpul sub o rafală, îşi schimbă 
măreț direcția, astfel că izbitura fu înlăturată. 

Capul şi gitul albatrosului aveau o învelitoare şi un 
guleraş de culoare albă făcute de fulgii înghețați. 

Pasărea aceea uriaşă, bătînd din aripi, se roti în jurul 
nostru şi-i văzurăm bine micul ochi strălucitor, care ne 
privea. 

Marguerite îmi strînse mîna cu duioşie. 

— Numai pentru atît, şi încă s-ar fi cuvenit să ne urcăm 
pînă aici! îmi spuse ea. 

În această clipă, „Elseneura” devie puternic şi mă simții 
strîns puternic de mîna Margueritei, în timp ce din adîncuri 
nevăzute se ridica pînă la noi zgomotul năprasnic al valurilor 
spumoase, pe care marele vînt dinspre vest le arunca pe 
punte. 

Apoi, tot aşa de neaşteptat cum venise, zăpada vijelioasă 
încetă să mai cadă şi zărirăm  numaidecit silueta 
„Eleseneurei”. 

Întrucîtva miraţi, revăzurăm corabia acoperită de apa 
clocotitoare, cu prova care se afunda mereu într-o mare 
înfuriată şi cu pupa de pe care se scurgeau şiroaie; zărirăm şi 
pe Mr. Mellaire înflăcărîndu-şi cum putea supărătorul său 
echipaj, în timp ce căpitanul West, clătinîndu-se uşor pe 
dunetă, urma să dea instrucțiuni lui Mr. Pike. 

Acum, puteam vedea totul. Stăpineam marea cenuşie şi 
zvăpăiată, ca şi puzderia îmbelşugată a valurilor, în timp ce 
albatrosul acela uriaş se lăsa purtat de vînt în jurul nostru, 
aplecîndu-se din cînd în cînd şi dînd cîte o lovitură de aripi, 
spre a-şi păstra stăpînirea aerului împotriva furtunii. 

Marguerite îşi aținti privirea în ochii mei, cu o întrebare 
mută şi mişcătoare. 

Şi-mi reveni vedenia existențelor mele anterioare prin 
strămoşi, mai poruncitoare ca pină atunci. 

Mă apropiai mai mult de tinăra mea prietenă, şi, 
îndepărtîndu-i urechea de gluga mare cu degetele groase ale 
mănuşii strigai: 

— Nimic din toate astea nu-i nou pentru mine. Retrăiesc 


aici existența înaintaşilor mei. 

„Obrazul mi-e îngheţat, sarea marină îmi înțeapă nările, 
vîntul îmi suflă în urechi; totul nu-i decît o reamintire, pe 
care mi-au lăsat-o moştenire vechii vikingi, din care mă trag”. 

„Eu sînt sămînța pe care au presărat-o în cursul raitelor 
de neînchipuit, făcute atunci cînd se năpusteau cu corăbiile 
spre coastele reci ale Angliei, sau cînd, înfruntînd şi biruind 
coloanele lui Hercule, prădau țărmurile albastre şi însorite ale 
Mediteranei”. 

„Sint urmaşul acestor eroi ai mării, despre ale căror 
isprăvi ne vorbeşte legenda”. 

„Şi, mai departe în timp, în epoca ghețarilor, am rătăcit 
pe mările polare, acoperindu-mi umerii cu pieile însîngerate 
ale renilor şi doborind mamutul”. 

„În peşterile adinci, mi-am săpat în stîncă amintirea 
izbînzilor repurtate şi am supt mamelele lupoaicelor, alături 
de puii lor, care mă îndepărtau muşcîndu-mă”. 

Marguerite începu să zimbească drăgălaş, în timp ce o 
nouă rafală de zăpadă se repezea asupra noastră, înghețindu- 
ne obrajii. 

După obiceiul ei, „Elseneura” se aplecă atît de tare, de 
parcă n-ar mai fi trebuit să se ridice niciodată, în timp ce, 
agățindu-ne zdravăn de platformă, Marguerite şi cu mine 
descriseserăm în spaţiu un arc de cerc amețitor. 

Cînd corabia îşi reluă poziția firească, Marguerite, 
zimbitoare şi încîntată, trase la rîndu-i spre sine gluga mea 
şi-mi strigă la ureche: 

— În lucrurile acestea vă pricepeţi mai bine ca mine. 
Dar ele îmi sună în urechi ca o poezie frumoasă. 

„Poate că vor fi fost aievea, în timpurile în care, în țările 
şi locurile unde trăim astăzi, oamenii erau îmbrăcaţi în piei 
de animale, cîntînd şi jucînd în jurul focurilor care goneau 
gerul şi întunericul. 

„Oricum, însă — răspundeți-mi sincer — orele pe care le 
trăim acum nu preţuiesc mai mult decît toate descrierile 
cărților cu care v-aţi încărcat bagajele? 

—Aveţi dreptate! strigai. La naiba toate cărțile şi toată 


literatura lor zadarnică! 

Vîntul îmi întretăia cuvintele, în timp ce Marguerite 
zimbea mereu, ţinîndu-se zdravăn de funii şi legănîndu-se în 
gol. 


CAPITOLUL XXVIII 
Diavolul pe corabie! 


— Care-i prețul tutunului? 

Aceasta fu, a doua zi dimineața, salutul lui Mr. Mellaire, 
cînd mă urcai pe dunetă. 

După cele şaizeci de ore de cumplită zvircolire în toatei 
direcțiile, pe care le îndurasem, eram buimăcit şi amorțit, de 
nu-mi mai simțeam nici oasele, nici muşchii. 

Vîntul se potolise de-a binelea, iar „Elseneura” înainta 
greoi, după ce alergase nebuneşte atita vreme. 

Cele cîteva pînze, care putuseră fi aşezate la locurile lor, 
atîrnau de-a lungul catargurilor şi se izbeau de ele. 

Mr. Mellaire îşi îndreptă degetul arătător spre partea 
dreaptă a corăbiei şi putui deosebi o fişie subțire şi înghețată 
de pămînt, cu nişte munți albi şi retezați. 

—Insula Statelor! îmi spuse. lată marginea ei 
răsăriteană. 

Cu alte cuvinte, eram exact în situația unei corăbii care 
înconjurase această insulă, înainte de a se îndrepta spre 
Capul Horn. Şi cu toate acestea, erau patru zile de cînd 
atinsesem strimtoarea Le Maire şi de cînd trecusem de-a 
curmezişul Capului. Ba, îl şi depăşisem cu cîteva mile! 

Trebuia s-o luăm de la început! Şi asta, după ce 
dădusem atîta înapoi de la punctul nostru de plecare. 

În cursul îngrozitoarei furtuni pe care o îndurasem, 
locuințele echipajului fuseseră inundate cu desăvirşire, în 
două rinduri. Mai bine zis, tot ce era acolo: îmbrăcăminte, 
cearşafuri, plăpumi, fusese muiat şi înghețat, urmînd să 
rămînă în starea aceasta pină cînd vom fi trecut de „Capul 
anevoios” şi vom fi ajuns în latitudini mai temperate. 

Acelaşi lucru s-a întîmplat şi în partea centrală a 
corăbiei. 

Am aruncat o privire în cocioaba lui Charles Davis. 
Înspăimîntătoare privelişte! 

Din patul de sus în care era trîntit, el începu să 


rinjească şi, clătinîndu-şi capul ca o maimuţă, îmi azvirli: 

— Ha! ha! Ce fericit o fi O'Sullivan, că s-a cărăbănit de 
aici într-o lume mai bună! 

„Dacă mai era pe aici, ştiţi foarte bine că s-ar fi înecat în 
patul de jos în care zăcea!”. 

„Vă dau cuvîntul că am fost silit să înot, ca să ajung aici 
sus. Şi apa sărată face mult rău rănilor mele deschise”. 

„E o cruzime fără pereche de a osîndi o făptură 
omenească să zacă într-un asemenea culcuş, în timpul 
traversării Capului Horn. Uitați-vă puţin la gheața de pe 
podea. Aici, temperatura este sub zero grade”. 

„Cearşaful şi plapuma îmi sînt ude. Şi eu sînt doar un 
biet bolnav, lucru de care poate să-şi dea oricine seama, aşa 
cum mi se vede şi nasul în mijlocul obrazului”. 

—Negreşit că te pling! îi răspunsei. Dar, cu toată 
sinceritatea, în situaţia aceasta e şi vina ta!. 

— Ei vina mea!? glumi. Dar să nu credeţi că pentru asta 
sînt un om sfîrşit! 

„Dimpotrivă, regimul ăsta prieşte. M-am îngrăşat. Şi 
nimic altceva nu mă împiedică să mor decit gîndul la procesul 
ce se va desfăşura înaintea tribunalului din Seattle”. 

„Dacă mă credeţi primiți rămăşagul cu stewardul. Nu 
puteți pierde. Vă dau un sfat sigur, fiindcă nu sînteți un om 
rău şi v-aţi purtat totdeauna frumos cu mine”. 

— Îţi mulțumesc. Dar ia spune-mi, cum te-ai încumetat 
să faci o asemenea călătorie în starea în care te afli? 

—Starea în care eram?... Care stare?... răspunse 
Charles Davis cu un aer nevinovat. Cind ne-am îmbarcat, n- 
aveam nimic şi nu sufeream de nimic. Altfel, nu m-aş fi 
îmbarcat! 

„Boala mi-a venit pe urmă. M-aţi văzut, cred, cocoţat pe 
catarguri, cînd nu eram virit în apă pînă la gît. Jos, în fundul 
corăbiei, am muncit la cărbuni. E un meşteşug aspru, de care 
un bolnav n-ar fi fost în stare”. 

„Şi nu uitaţi, Mr. Pathurst, că despre toate astea veți 
avea să depuneți mărturie. Mi-am făcut cu prisosință 
datoria”. 


Îi întorsei spatele şi mă îndepărtai, în timp ce el striga: 
—Dacă într-adevăr credeți că am să crăp, puneţi 
rămăşag cu mine că nu va fi aşa, vreți? Da, am spus, bine, 


prindeți-vă cu mine însumi!... 
* 

Ca urmare a istovirii la care este supus echipajul, a 
cărui sănătate se îmbunătățise, începe să slăbească iar. 
Obrajii oamenilor sînt iar traşi şi crăpați de ger. Sub 
mantalele de muşama pe care curg şiroaie de apă, 
îmbrăcămintea e un fel de burete, pe care căldura corpului se 
sileşte să-l usuce. 

Ceea ce e ciudat, silueta oamenilor, pare să se fi lărgit, 
ca şi cum ei s-ar fi îngrăşat. Dar această închipuită 
schimbare se datorează adaosului de haine pe care-l poartă la 
ei. 

De fapt, fiecare om se umflă sub manta cu două flanele, 
două veste şi două sau trei pardesiuri. Şi picioarele lor par 
uriaşe, fiindcă ei şi-au înfăşurat în jurul cizmelor mari fişii de 
pînză de sac. Văzindu-i legănindu-se pe punte, te-ai putea 
crede în fața unei cete de elefanți. 

La urma urmelor, n-am de ce cîrti în privința asta. Din, 
curiozitate, am pus pe Wada să-mi  cîntărească 
îmbrăcămintea şi încălțămintea. Fără manta şi cizme, 
echipamentul meu are o greutate de optsprezece livre. Şi cînd 
bate vintul nu mi-e prea cald. 

Cum pot oare marinarii, după ce au îndurat suferințele 
pricinuite de trecerea Capului Horn, să se mai îmbarce 
vreodată pentru aceeaşi călătorie? Nedumerirea aceasta 
depăşeşte puterea mea de a înțelege şi-mi dovedeşte prostia 
lor. 

Henry, pilotul-ucenic, îmi stîrneşte o milă adevărată. 
Însuşirile lui se ridică mult deasupra celor ale lepădăturilor 
care îl înconjoară. E aproape din clasa noastră şi într-o zi va 
fi un bun secund ca şi Mr. Pike. 

Deocamdată, îndură aceleaşi necazuri ca şi oamenii din 
echipaj, în tovărăşia lui Buckwheat, un tînăr cu care e 


prieten şi care locuieşte în partea centrală a corăbiei. El are 
pielea fină şi albă şi am observat azi după-amiază, în timp ce 
trăgea de o funie, că minecile mantalei sale, întărite de apa 
sărată, i-au jupuit încheieturile miinilor, încît carnea îi 
singerează şi e plină de „bube de mare”. 

Mr. Mellaire, căruia i-am vorbit în privința aceasta, mi-a 
declarat că în opt zile mîinile şi încheieturile tuturor 


oamenilor se vor „împodobi” cu asemenea bube. 
* 

— Cînd credeți că vom fi făcut înconjurul Capului Horn? 
am întrebat aproape cu naivitate pe Mr. Pike, care mergea 
înaintea mea pe punte. 

Mr. Pike s-a întors şi m-a privit înfuriat, de parcă l-aş fi 
înjurat. Apoi, a miriit încet şi s-a îndepărtat, fără să-mi 
răspundă măcar. El ştia că nu se poate glumi cu marea şi 
tocmai lucrul acesta face din el un marinar desăvirşit. 

Zilele se scurg mereu, dacă pot fi cumva numite zile 
răstimpurile cenugşii şi posomorite, care despart întunecimi 
nesfirşite. 

N-am mai văzut soarele de o săptămînă. Pe întinsul 
acesta lichid, morocănos, întunecat şi vijelios, poziția pe 
hartă a corăbiei se stabileşte după apreciere. 

Sîntem ca o jucărie aruncată de colo pînă colo, fără să 
ne dăm seama ce se întîmplă cu noi. Într-o zi, mi s-a părut că 
ajunsesem la vreo sută de mile în sudul Capului. Bine! 

Dar a început să bîntuie o nouă vijelie dinspre sud-est, 
sfişiindu-ne dintr-o dată o pinză din față, smulgîndu-ne o 
pînză noua şi măturîndu-ne înapoi pînă la blestemata insulă 
a Statelor, 

„Plutiţi spre vest! Împingeţi spre vest!” repetă într-una 
„Instrucţiunile nautice”. Da, e foarte simplu pe hirtie! Dar 
atunci cînd Majestatea Sa Marele Vint dinspre vest (cu mari 
litere, vă rog) nu vrea... E un personaj de temut, care te 
tirăşte necruţător spre est! 

Frigul e din ce în ce mai nesuferit şi fiece nouă vijelie 
aduce şi zăpadă din belşug. 


În salonul cel mare şi-n cabine, lămpile ard neîncetat. 
Mr. Pike şi-a părăsit fonograful cel drag şi Ms. Marguerite nu- 
şi deschide pianul. Ea se plinge că are pe tot corpul vînătăi 
pricinuite de izbiturile necontenite pe care le îndură. 

Şi pe mine mă doare umărul, de la zborul acela prin 
uşa, cabinei căpitanului West. Wada şi stewardul şchioapătă. 

Singurul meu refugiu este patul, în care mă trîntesc şi 
mă înghesui între cutii, perne şi pernițe. Şi-mi iau toate 
măsurile, ca nici cele mai puternice scuturături să nu mă 
azvirle din pat. Nu-mi părăsesc biîrlogul plăcut, decit să mă 
duc la masă, sau să mai dau cîte o raită pe dunetă, să mă 
dezmorțesc puțin. De obicei, rămîn culcat şi citesc timp de 
optsprezece sau nouăsprezece ore din douăzeci şi patru. Aşa 
că, orice ar spune Marguerite, şi cărțile sînt bune la ceva! 

Dar zdruncinătura fizică şi nervoasă, căreia îi sînt 
supus într-una, ajunge istovitoare pînă la urmă. Ceea ce 
trebuie să îndure oamenii din echipaj îmi depăşeşte din ce în 
ce mai mult închipuirea. 

Wada mi-a povestit că oamenii nu se mai dezbracă şi se 
prăbuşesc năuciți în paturi, cu aceleaşi veşminte muiate de 
apă şi aproape înghețate, pe care le poartă în timpul lucrului. 
Şi eu mă mai pling! Eu, care stau la căldură într-un pat 
uscat! 

Epidemia „bubelor de mare”, prevestită de Mr. Mellaire, 
s-a năpustit într-adevăr asupra lor. Le-a rănit mîinile, 
încheieturile şi braţele. E îngrozitor! 

Cînd unul sau mai mulți inşi se rostogolesc prea 
puternic pe punte, se tirăsc pînă la paturile lor şi zac o zi- 
două. Dar altfel dau mai mult de lucru tovarăşilor lor, care 
sînt siliți să-i zgilțiie şi să-i pună iar pe picioare. 

Andy Fay şi Mulligan lacobs mă uimesc prin răbdarea şi 
puterea cu care îndură totul. Cum mai pot trăi slăbănogii 
aceştia, după cîte suferă? Şi, mai ales, cum se mai supun 
poruncilor ce le sînt date în Infernul înghețat în care trăim? 

Fără îndoială, îşi dau oarecum seama că împreună şi 
alături de fraţii lor de mizerie, luptă pentru însăşi viaţa lor şi 
că, dacă vreunul dintre ei îşi încrucişează brațele, merg cu 


toții la moarte. Sau, poate, sînt sclavi născuţi, avînd 
psihologia sclavilor şi nu sînt în stare să se împotrivească 
unei porunci? 

Ceea ce-i sigur este că cei mai mulți dintre ei se vor 
înrola pe bordul altor corăbii, după opt zile de la sosirea 
noastră la Seattle, spre a face iar înconjurul Capului Horn! E 
de neînțeles şi de necrezut! 

Marguerite susține că marinarul uită primejdia, îndată 
ce a scăpat de ea. Mr. Pike a de aceeaşi părere. De cum vom fi 
atins Pacificul şi vom fi simțit mîngiierea alizeelor, echipajul 
nu-şi va mai aminti că s-a războit mai deunăzi cu Capul 
Horn. 

lată ce mă uimeşte şi, dacă aşa stau într-adevăr 
lucrurile, dacă nenorociţii aceştia nu văd viitorul dincolo de 
ziua pe care o trăiesc, atunci zău că ființele acestea mărginite 
sînt la locul de care sînt vrednice, acolo unde le văd. 

Pe deasupra, însă, sînt şi fricoşi. Spaima prostească, 
frica pe care o au animalele, — aceasta-i singura lor însușire. 


Ascultați povestea. 
* 


+ k 


Astă-noapte, pe la ora două, era de veghe Mr. Mellaire. 

Nu puteam dormi şi, datorită unei ciudate potriviri, 
citeam „Mentalitatea oamenilor primitivi” de Boas. 

Deodată aud deasupră-mi zgomot de paşi. 

În această clipă, „Elseneura” avea numai cîteva pînze 
întinse şi aproape sta pe loc. Mă întrebam ce se întîmplă şi ce 
putuse să aducă pe dunetă echipa de serviciu, cînd auzii alt 
tropot urmînd grăbit acelaşi drum. Era limpede, a doua 
echipă se dusese după cealaltă. 

Nu auzeam nici trăgîndu-se, nici ridicîndu-se funiile şi- 
mi trecu prin minte gîndul vreunei răzvrătiri a echipajului. 

Apoi, nu mai auzii nimic. Neputindu-mă împotrivi 
crescîndei mele curiozități, îmi trăsei repede cizmele de mare, 
îmbrăcai grăbit cojocul, mantaua şi mănuşile, îmi trîntii pe 
cap pălăria impermeabilă şi mă urcai pe dunetă. 

Mr. Pike venise înaintea mea. 


Cînd e o vreme atît de neplăcută, căpitanul West nu 
doarme în cabina lui. Gata să apară ori de cîte ori este nevoie, 
se culcă în odaia hărților. Se trezise şi el acum şi stătea în 
pragul uşii. 

Razele care străbăteau din odaie luminau chipurile 
înfricoşate ale oamenilor. Era acolo întregul echipaj, afară de 
Charles Davis, Andy Fay şi Mulligan lacobs. 

— Ce se întîmplă? întrebă căpitanul West. 

Înainte ca secundul să aibe timpul de a răspunde, 
izbucni rînjind Bert Rhine: 

— Diavolul e pe bord căpitane! 

Dar rînjetul acela prefăcut ascundea rău tulburarea de 
care era stăpinit netrebnicul Bert Rhine, cu toată străduința 
lui de a se arăta curajos. 

Larry era îngrozit, se strimba şi scrişnea din dinţi, ca o 
maimuță întăritată şi speriată de un ciomag ridicat asupra ei. 
Dădea cît putea din coate, pentru a ieşi din beznă şi a veni 
sub ocrotirea razelor de lumină ce ţişneau din odaia hărților. 

Tony Grecul, tot atît de înspăimîntat, bolborosea nişte 
rugăciuni şi se închina necontenit. Cei doi italieni, Guido 
Bombini şi Mike Cipriani, îl imitau. 

Arthur Deacon abia se mai ținea pe picioare, ca şi 
Chantz evreul şi se propteau unul de altul, ca să nu se 
prăbuşească. 

Bob, băiatul acela mare şi prea voinic pentru virsta lui, 
plingea cu hohote, în timp ce prăjina aceea slabă, Borry, 
tremura şi plingea cu sughițuri, de-ți sfişia inima. 

Tot atit de înspăimiîntaţi erau şi Tom Spink şi Maltezul, 
cei doi marinari adevărați de pe partea din față a corăbiei — 
şi nu era unul din toți oamenii aceia, care să nu întoarcă 
îndîrjit spatele spre întuneric şi să nu se străduiască să se 
apropie pe nesimţite de lumină. 

Toţi netrebnicii aceştia mă scîrbeau mai mult decît aş fi 
în stare să spun. Toată adunătura de vite, strînsă pe puntea 
ce se legăna, mă dezgusta grozav, fiindcă alcătuia cea mai 
groaznică privelişte din cîte se pot vedea pe lumea asta. 

Într-adevăr, o clipă dacă aş fi avut o putere 


dumnezeiască, aş fi nimicit toată banda. 

Pe unul singur, de care mi-era milă, l-aş fi cruțat. Era 
Faunul. Ochii lui sticloşi, scăldați în lacrimi, fugeau 
înspăimîntaţi, de la un obraz la altul, încercînd să înțeleagă 
ce se întîmplă. Surd ca o cizmă şi nedîndu-şi seama despre 
rostul adunării tuturor, urmase grămada cu convingerea că 
trebuie împlinită vreo poruncă. 

Privii cu luare-aminte şi pe Mr. Mellaire. Poate că e un 
ucigaş şi că din pricina aceasta se teme de Mr. Pike. Dar cel 
puţin nu se înspăimîntă de supranatural. Cu toate că puntea 
fusese invadată de echipajul îngrozit, el nu simțise deloc 
nevoia de a-şi întrerupe veghea şi nici să se ducă să ceară 
ajutor şi sfat lui Mr. Pike, sau căpitanului West. Se legăna 
înainte şi înapoi, într-un ritm asemănător celui al mişcărilor 
puternice ale „Elseneurei” şi privea oamenii cu un aer 
batjocoritor şi vesel. 

— Şi cum arată diavolul? întrebă căpitanul West pe Bert 
Rhine. 

Bert Rhine rînji cu un aer neghiob. 

— Răspunde domnului căpitan! tună Mr. Pike. 

În privirea ticălosului străluci o privire ucigaşă 
împotriva secundului. Apoi, el se întoarse spre căpitan. 

— Nu ştiu nimic căpitane şi m-am ferit să-l privesc de 
aproape. Tot ce am putut să văd este că arată ca un uriaş! 

— Da, căpitane, interveni Billy Quigley. E greu ca o 
balenă şi mare cît un hipopotam. 

„M-am trezit fără să vreau în fața lui. Atunci, am fugit 
cît am putut de repede. Dar el a alergat după mine şi am avut 
mare noroc că nu m-a înhățat”. 

— Zău, căpitane! întări Larry, ceea ce spune el e 
adevărul curat. 

„Cînd s-a izbit Diavolul de locuinţele noastre, credeam 
că a venit ziua Judecăţii din urmă”. 

— Mi se pare că exagerezi puţin... observă căpitanul 
West, zimbind liniştit. 

Şi întorcîndu-se spre Mr. Pike: 

— Vreți să vă ducețţi în partea de dinainte şi să staţi de 


vorbă cu Diavolul ăsta? Puneţi mîna pe el, legaţi-l bine şi voi 
veni şi eu să-l văd cum s-o crăpa de ziuă! 

— Da, domnule căpitan! răspunse Mr. Pike. 

Şi-mi răsună în urechi aceste versuri de Kipling: 


„Bărbat sau femeie, Diavol sau Dumnezeu, 
Nu ne temem de nimic, nicăieri... ”. 


Mr. Pike porni aşadar spre partea de dinaintea a 
corăbiei, în bezna nopții şfichiuită de ploaia subţire şi deasă. 

Mr. Mellaire şi cu mine îl urmarăm. Nici un om din 
echipaj nu avu curajul să ne întovărăşească. 

În timp ce ne apropiam de locuințele personalului, 
primirăm un duş atît de grozav, încît şi acum mă înfior cînd 
mi-l amintesc. Mă îmbrăeasem în grabă, astfel că nu-mi 
potrivisem mantaua cum se cuvine. Apa se strecura perfid 
prin locul pe care-l lăsasem liber la gît şi se scurgea pe tot 
corpul. 

Ne continuarăm drumul. Deodată, fu azvirlit pe punte 
ceva care se izbi cu putere de locuinţele echipajului, cu un 
zgomot înspăimintător. 

—Ha! ha! exclamă Mr. Pike. Acolo-i diavolul! Se joacă. 

Şi încercă să vadă obiectul ce se izbise, cu ajutorul 
lămpii de buzunar. Raza de lumină cutreieră apa posomorită 
şi cu spume albe, care clocotea sub picioarele noastre. 

— lată-l!... Colo!... urlă secundul. 

Dar, tocmai în clipa aceea „Elseneura” se afundă într-o 
viitoare. Tustrei ne ținurăm cum puturăm, îndoindu-ne sub 
torentul care urmă. 

Deodată, auzirăm iar o lovitură groaznică pe punte. Şi în 
timp ce prova se ridica, văzui, în bătaia luminii ce țişnea din 
lampa  secundului, o nedesluşită masă neagră care se 
rostogolea pe punte, în ritmul corăbiei. 

Mr. Pike şi Mr. Mellaire se repeziră spre lucrul acela 
rătăcitor care, din pricina unei noi clătinări a corăbiei, se 
năpusti spre ei. Amindoi săriră în lături, pentru a nu fi 
zdrobiți. 


Un val se năpusti peste mine şi pierdui din ochi pe cei 
doi locotenențţi. 

Dar Mr. Pike se îndirjea. Izbutise să pună mina pe 
lucrul acela drăcesc şi să-l înconjoare cu un capăt de funie. 
Mr. Mellaire îi veni într-ajutor şi obiectul misterios fu în sfirşit 
înţepenit, 

Înaintai, pentru a-mi da seama despre ce e vorba. Şi, 
sub lampa secundului, se ivi un butoi uriaş, acoperit în 
întregime cu iarbă de mare şi de scoici diferite. 

—Trebuie să fie vreo patruzeci de ani, de cînd pluteşte 
butoiul ăsta! aprecie Mr. Pike. 

„la uitați-vă cîtă iarbă de mare s-a adunat pe el!”. 

—E plin... observă Mr. Mellaire. Stejarul din care-i făcut 
a ținut bine. Şi nădăjduiesc că înăuntru nu-i apă! 

Săvirşii nesocotința de a vrea să ajut celor doi 
locotenenți să-şi înțepenească mai bine prada. Dar cu toate 
că purtam mănuşi, mă tăiai serios la mînă, din pricina unei 
scoici sparte. 

—După părerea mea, întări Mr. Pike, trebuie să fie plin 
cu băutură gustoasă. Vom afla la ziuă ce-i măuntru. Nu-i 
nimerit acum să-i dăm cep! 

Întrebai: 

— De unde-o fi venind? 

—E în voia valurilor de mulți ani, Mr. Pathurst. Desigur, 
acum ni l-a dăruit un val. 

—Şi conţinutul lui trebuie să se fi îmbunătăţit în timpul 
acesta!... încheie Mr. Mellaire, plescăind. 

Mă îndreptai spre locuinţele de dinainte ale echipajului, 
a căror uşă oamenii o uitaseră deschisă în fuga lor nebună. 
Locul, pe care-l lumina doar o mică lampă fumegîndă, era 
înfricoşător. Apa-mi ajunsese aproape de genunchi. Sînt sigur 
că nici oamenii care locuiau în peşteri n-ar fi dorit să zacă 
într-un asemenea culcuş. 

Într-unul dintre paturile de sus, era trîntit pe o parte 
Andy Fay, care mă privea liniştit cu ochii lui albaştri şi trişti. 

Pe o masă urită, făcută din resturi de scînduri grele, 
unsuroase şi nedate la rindea, era aşezat Mulligan Iacobs, 


trăgînd rotogoale dintr-o pipă şi legănîndu-şi în apă picioarele 
vîrîte în cizme. 

Cînd mă zări, îmi arătă resturi de cărți şi pagini rupte, 
care pluteau ici şi colo. 

—Mr. Pathurst, îmi spuse, vă înfățişez ce s-a ales din 
biblioteca mea. lată pe Byron al meu, care călătoreşte în 
tovărăşia lui Emil Zola, Browning, Carlyle şi un fragment din 
Shakespeare. Nu-i de plins? 

În clipa aceea „Elseneura” se aplecă pe partea dreaptă şi 
toată apa din locuinţele echipajului se revărsă pe punte, 
tirindu-mă şi tăvălindu-mă în toate chipurile. 

Cînd izbuti să mă ţin iar pe picioare, începui să scuip 
apa sărată pe care o înghițisem şi, amețit încă, mă dusei spre 
partea de dindărăt a corăbiei. 

Pe drum, mă întilnii cu oamenii din echipaj, care se 
liniştiseră şi se hotăriseră să-şi reia locurile. 

Coborii zorit spre cabina mea, ca să-mi usuc hainele, să 
mă încălzesc şi să mă întind puţin pe pat. 

Reluai, la pagina unde mă oprisem, „Mentalitatea 
oamenilor primitivi”. 

Dar nu se scurse nici un sfert de oră, şi auzii iar un 
tropăit de paşi deasupra capului. Ciulii urechea. Era aceeaşi 
alergătură nebună, ca la începutul nopții. 

Mă îmbrăcai din nou şi mă avintai spre dunetă. 

Echipajul era adunat în păr. Mai întăritați decît prima 
dată şi mai zăpăciți, trăncăneau şi țipau toți odată. 

— Tăcere! tuna Mr. Pike în clipa cînd soseam. 

„Să vorbească numai unul şi să povestească totul d-lui 
căpitan!”. 

— Căpitane, începu Tom Spink, acum nu mai e vorba de 
butoi. 

„E ceva care merge aşa, ca dv. şi ca mine. Are miini şi 
picioare. Şi dacă nu e chiar Diavolul, atunci e cu siguranță 
stafia vreunui înecat care a venit să ne viziteze. 

„Am văzut omul foarte limpede. Omul... sau cel puțin 
ceea ce a fost odată om”. 

— Sînt doi, domnule căpitan! îl întrerupse Puchard 


Giller. 

— Cel pe care l-am văzut, continuă Tom Spink, semăna 
cu un frate cu Pedro Marinkovitch, zvirlit de curînd peste 
bord, după cum ştiţi. 

— Şi celălalt era Jespersen... îl completă Giller. l-am 
văzut tot atit de bine, cum vă văd pe dv.! 

—Vă cer de o mie de ori iertare, căpitane! îndreptă Nosey 
Murphy pe tovarăşii care vorbiseră. Nici unul, nici doi: erau 
trei şi al treilea era O'Sullivan. 

„Nu sînt diavoli. Sînt fiinţe omeneşti, pe care ni le-a 
trimis marea îndărăt”. 

„Au fost zvirlite pe punte de valul care-i ducea. Apoi, s- 
au proptit pe picioare şi s-au îndreptat spre noi, legănindu-se 
încet, de parcă se îmbătaseră”. 

„Primul care a văzut pe cei trei, Sorensen. El m-a apucat 
de braț şi mi i-a arătat. l-am văzut şi eu apoi”. 

„Întregul echipaj a văzut bine, căpitane, cele trei stafii de 
care vă vorbesc. Şi a fost o zăpăceală generală”. 

„Poate că sînt mai mulți. Nu pot spune nimic altceva, 
fiindcă m-am cărăbănit odată cu ceilalți”. 

Căpitanul West făcu un gest, spre a potoli năvala 
aceasta de cuvinte. 

— Mr. Pike, spuse plictisit, vreți încă o dată să cercetaţi 
şi să lămuriţi toate prostiile astea? 

— Da, domnule căpitan! răspunse secundul. 

Şi întorcîndu-se spre oameni: 

— Veniti toți cu mine! O să-mi ajutaţi să leg fedeleş pe 
aceşti trei diavoli noi. 

Dar nici unul nu se urni. Dimpotrivă, cîțiva fricoşi se 
dădură îndărăt. 

— Trăsni-v-ar!... mirii Mr. Pike. 

Renunțind să-i mai bruftuluiască, Mr. Pike se răsuci pe 
călcîie şi porni. Ca şi data cealaltă, Mr. Mellaire şi cu mine îl 
urmarăm numaideciît, luptindu-ne iarăşi cu ploaia, care ne 
uda fără milă. 

Dar nici pe puntea cea mare, unde continua să 
clocotească apa albă şi neagră, nici printre scripete, funii şi 


pînze, prin care vintul urla cu furie, nici pe puntea mică pe 
care se rostogoleau valurile cu un zgomot asurzitor, lampa de 
buzunar a lui Mr. Pike nu putu descoperi nimic. 

—Fără indoială, spuse rizind Mr. Mellaire, că stafiile 
acestea, dîndu-şi seama că au fost lăsate singure, au început 
să guste băutura din butoiul acela faimos. 

Dar butoiul nu se clintise din locul unde-l legasem şi era 
tot acoperit de ierburile acelea de o mărime uimitoare şi de 
scoici dintre care unele aveau diametrul unui măr mare. 

— Nu sînt aici! declară Mr. Pike. Desigur s-au dus să se 
adăpostească în locuinţele echipajului. 

Ne duserăm acolo, strecurîndu-ne cum puturăm printre 
valurile care se rostogoleau pe punte. 

Mr. Pike deschise larg uşa şi lumina mare a lămpii sale, 
pe care o ţinea drept înainte, păru că înghite licăreala 
posomorită a lămpii fumegînde, atîrnată de tavanul încăperii. 

Cele trei stafii erau în odaie. Nosey Murphy nu mințise. 
Trei erau. 

Închipuiți-vă priveliştea. 

În încăperea aceasta cu tavanul scund, umplută cu 
două rînduri suprapuse de paturi, şi mirosind uriît, în pofida 
spălăturii necontenite făcută de apa mării, din pricina celor 
treizeci de inşi care dormeau acolo, trei oameni însîngeraţi 
stăteau în picioare, unul lingă altul, mărunței, în haine 
marinăreşti. Din cauza legănărilor „Elseneurei”, cei trei inşi 
se clătinau încet, lovindu-se între ei. 

Andy Fay era tot în patul lui de deasupra, triîntit pe o 
parte şi privea mirat pe noii veniți. Cu aceeaşi uimire îi privea 
şi Mulligan Ilacobs, aşezat pe masă şi cu picioarele spînzurate 
în apă. 

Fără îndoială, amindoi se întrebau ca mine însumi de 
altfel, cărei rase puteau să aparțină cele trei făpturi 
enigmatice. Cu siguranță că nu erau nici de rasă 
mediteraneană, nici scandinavă. Nu puteau fi mulatri, nici 
negri, nici galbeni. Sub pirleala soarelui şi a aerului mării, se 
întrezărea pielea lor albă. Părul lor muiat de apă nu era nici 
brun, nici blond, ci fără culoare. Aducea cu nisipul. Ochii lor 


nu erau nici albaştri, nici negri, nici cenuşii, nici verzui. Erau 
galbeni ca topazul, rotunzi ca ochii de pisică şi ne priveau 
zgiiți, ca într-un vis. 

S-ar fi spus că e vorba de nişte lunatici pe care ni-i 
dăruise vijelia. Ei nu făcură nici o mişcare spre noi şi nici 
măcar nu zimbiră. Nemişcaţi, continuau să se uite la noi cu 
ochii lor ca topazul. 

Andy Fay rupse cel dintîi tăcerea. 

— O noapte drăcească!... gemu, cu o voce tînguitoare. 

„Cu neputinţă să închizi ochii, cu festele acestea ale 
Diavolului!” 

— Dar de unde au apărut păsările astea, Dumnezeule? 
bombăni înfuriat Mulligan. 

„Asta-i vreme să te apuci să vizitezi oamenii, pe vîntul 
ăsta?!” 

— Îmi închipui că ai limbă, mormăi Mr. Pike. Întreabă-i 
singur de unde au răsărit! 

— Da, sigur că am limbă! răspunse Mulligan Iacobs. Am 
limbă ca să vă spun că nu sînteți decît o bestie bătrină! 

Dar nu era clipa nimerită spre a se reîncepe cearta 
veşnică dintre Mulligan lacobs şi secund, astfel încît Mr. Pike 
nu se sinchisi de mojicie. 

Şi, întorcîndu-se spre noii veniți, cufundați încă în 
visare, îi întrebă, într-un amestec de fraze mai mult sau mai 
puţin coerente, prin cuvinte mai mult sau mai puțin stîlcite, 
împrumutate dintr-o duzină de dialecte deosebite, cu care 
orice anglo-saxon ce rătăceşte prin lume a avut prilejul să-şi 
îmbogăţească memoria, cine sînt şi de unde vin. 

Să-şi îmbogăţească memoria... În cazul lui Mr. Pike, 
care nu e prea priceput în limbi străine, e un mod de a vorbi. 

Nici un răspuns. Nici măcar o clătinare din cap. Cei trei 
oameni, cu înfăţişare plăcută la urma urmelor, păreau 
împăiați. Şi cu toate astea, erau oameni, aşa cum o dovedea 
sîngele ce curgea din rănile lor şi le mînjea îmbrăcămintea. 

— Sînt olandezi... încheie Mr. Pike, pe un ton 
disprețuitor. 

Cunoştințele etnice ale secundului nu sînt prea 


numeroase. În afară de anglo-saxoni, propria lui rasă, nu mai 
cunoaşte decît trei feluri de oameni: negrii, mediteranienii şi 
olandezii. 

Făcînd un gest, îndemnă pe cei trei oameni să se aşeze 
pe cîte un pat. Necunoscuţii schimbară între ei o privire 
satisfăcută, se cățărară liniştiți în trei paturi de deasupra şi 
închiseră ochii. 

Nu trecuse nici un minut şi pot să jur că dormeau duşi! 


CAPITOLUL XXIX 
Moartea „Samuraiului” 


Totuşi, nu izbutim să ne îndreptăm spre vest. 
Dimpotrivă, din noaptea în care cei trei necunoscuţi fuseseră 
aruncați pe bord, am fost împinşi cu vreo două grade îndărăt. 

Aceşti trei „fii ai mării” constituie marea taină a corăbiei 
noastre. Marguerite îi numeşte rizind „Vagabonzii Capului 
Horn” şi Mr. Pike se încăpăţinează să-i socotească olandezi. 

Un lucru e sigur. În talmeş-balmeşul de naţionalităţi din 
care e alcătuit echipajul, nimeni nu-şi poate da seama din ce 
neam sînt oaspeții nocturni şi nici să prindă cel mai mic 
indiciu asupra limbii lor, atunci cînd vorbesc între ei. 

Mr. Mellaire crede că ar putea fi finezi. Dar dulgherul 
nostru cel cu picioare mari s-a împotrivit cu înverşunare unei 
asemenea susțineri, declarind că el însuşi e finez şi nu-i 
recunoaşte ca pe frații săi. 

Louis bucătarul ne-a povestit că undeva, în lume, cu 
prilejul unei călătorii de demult, a întîlnit oameni cu 
înfăţişarea vagabonzilor noştri, dar, din nefericire, nu-şi poate 
limpezi amintirile. Ca şi întregul cerc al asiaticilor, priveşte cu 
oarecare bunăvoință pe oaspeții misterioşi. 

Dar restul echipajului nu-i poate suferi şi-i priveşte cu 
oarecare nelinişte. 

În tovărăşia Margueritei, fac în fiecare zi, între ora 
unsprezece şi amiază, cîte o plimbare pe punte şi pe dunetă. 

Azi-dimineaţă, ne-am oprit o clipă lingă Tom Spink, care 
se afla la cîrmă şi l-am întrebat ce crede despre oaspeţii 
misterioşi. 

Tom Spink a clătinat din cap, cu un aer ursuz. 

—Nu ştiu decît un singur lucru, ne-a răspuns, că s-ar 
putea să pățim ceva din pricina lor. Era mai bine dacă nu 
veneau! 

Îmbrăcată în mănuşă, mîna Margueritei se sprijinea pe 
brațul meu, în timp ce ne hiținau legănările corăbiei. 

— Dar, întrebă ea, ce însuşiri neobişnuite au oamenii 


aceştia la urma urmelor? 

— Ce-i neobişnuit la ei?... Este că nu sint deloc oameni! 
Adică oameni ca oricare alții, cel puţin. 

— E adevărat, recunoscu Marguerite, că n-au prea ţinut 
seama de reguli în felul cum au apărut. 

— Nu-i aşa? strigă Tom Spink, fericit că a fost înţeles. 

„De unde vin? Fireşte, nu vor să spună şi n-o vor 
spune”. 

„Cu toată înfăţişarea lor cuviincioasă, sînt numai 
suflete. Sufletele unor marinari, înghițiți de valurile corăbiei 
lor, care s-a înecat. Ei s-au scufundat odată cu butoiul pe 
care ni l-a aruncat marea cu puţin înaintea lor”. 

„Sint, adică, nişte strigoi dintr-o epocă îndepărtată. 
Foarte îndepărtată, aşa cum oricine poate să înțeleagă, 
uitîndu-se la mărimea ierburilor de mare prinse de butoi”. 

— Crezi ceea ce spui? îl întrebă Marguerite. 

— Sigur că da. Şi tot echipajul crede la fel ca mine. Aceia 
care şi-au trăit viața pe mare, ca mine, cunosc o grămadă de 
lucruri şi întîmplări, nedesluşite şi de necrezut pentru cei de 
pe uscat. 

„Cînd vorbeşti oamenilor de pe uscat de vasul-fantomă, 
ridică din umeri şi izbucnesc în ris. Cu toate acestea vasul- 
fantomă există, asta e sigur”. 

„Dacă le vorbeşti despre lucrurile marine, iarăşi nu cred. 
Dar ce ştiu ei? Nu şi-au simțit niciodată piciorul prins fără 
veste de un duh necurat, cum am pățit eu acum vreo treizeci 
şi cinci de ani pe „Kathleen”. Mă înţepenisem tocmai între 
două lăzi şi duhul s-a folosit de nemişcarea mea, ca să-mi 
tragă o gheată din picior şi să fugă cu ea”. 

„După vreo două zile mi-am scrîntit umărul, căzînd pe 
punte”. 

Îi spusei: 

— Acestea mi se par uluitoare şi greu de lămurit! 

—Ei, dar mai sint şi alte lucruri, Mr. Pathurst, care nu 
pot fi lămurite. 

„De pildă, ce putere or fi avînd finezii asupra vremii? Şi 
cum se folosesc ei de puterea asta tainică, jucînd feste 


corăbiei pe care se află?” 

„De ce ne căznim atît de mult să trecem de Capul Horn? 
Aţi fi în stare să-mi răspundeți la întrebare, Mr. Pathurst?” 

Dădui din umeri. 

— Ei, vedeți că nu ştiţi? Să vă lămuresc eu: dulgherul e 
de vină! E finez. La Baltimore nu ştiam încă, dar acum i-am 
descoperit taina. 

—l-ați descoperit taina? îl întrerupse Marguerite. Dar el 
singur a spus lucrul acesta! 

—Da, le-a spus abia acum, după ce au apărut strigoii. 
Dar tot timpul tăcuse chitic!... 

„Eu bănuiesc însă că ştie despre ei mai mult decît vrea 
să mărturisească. Pe scurt, fiecare a auzit că finezii sînt 
vrăjitori care evocă spiritele şi care aduc furtunile”. 

Tresării, uimit: 

— „Vrăjitorii care evocă spiritele”... Acestea sînt cuvinte 
de om învăţat. De unde le ştie? 

— Nu le-am întrebuințat bine? 

— Dimpotrivă. Dar de unde le ştii? 

—De la nimeni şi de nicăieri. Le-am cunoscut 
totdeauna. Aşa că, repet, ăştia sînt finezi: vrăjitori care evocă 
spiritele, necromani. 

—Atunci, după părerea ta, cei trei trebuie puşi în 
rîndurile acestora!... 

— Ba nul... Ei sînt, aşa cum am avut cinstea să vă 
spun, stafiile unor oameni înccați de mult. Şi cel care ni i-a 
dăruit este dulgherul. 

Oricum, pentru echipajul nostru istovit, oaspeții aceia 
ciudaţi constituie o întărire care nu-i de disprețuit, fiindcă 
sînt vînjoşi, plini de bunăvoință şi dornici de muncă. 

Mr. Pike le-a dăruit certificatul de „Adevărați marinari”. 

Prin semnele schimbate cu ei, în lipsa cuvintelor, a 
ajuns la convingerea că fuseseră pe vreo corabie de mic tonaj, 
pe care „Elseneura” a lovit-o şi scufundat-o în timpul vijeliei. 

E presupunerea cea mai aproape de adevăr. Cu atit mai 
mult, cu cît catargul nostru de dinainte a fost vătămat rău, în 
ciocnirea de care nu ştim nimic sigur. Şi gîndindu-mă mai 


bine, îmi amintesc acum că, în timp ce mă aflam în cabină, 
am auzit un fel de lovire, căreia, din pricina zvîrcolirilor 
drăceşti ale „Elseneurei”, nu i-am dat atenţie. 

Pentru a nu uita nimic, trebuie să spun că faimosul 
butoi a fost dus pe partea de dindărăt a corăbiei şi găurit în 
prezența lui Mr. Pike, de steward şi Wada. Conţinutul lui, 
vărsat numaidecit în damigene şi sticle, e minunat, dar greu 
de identificat. 

O fi vin? Ce fel de vin? Mr. Pike crede că s-ar putea să 
fie un fel de rachiu dulce. 

Căpitanul West, Marguerite şi cu mine presupuneam că 
e mai degrabă un vin foarte tare. 

Mr. Mellaire e de părere numai că băutura din butoi e 


„dumnezeiască”. 
* 

Oamenii din echipaj sînt într-o stare din ce în ce mai 
jalnică. Rezistă totuşi, fiindcă sînt bine hrăniți. 

Frigul şi umezeala, însă, înfăţişarea înfricoşătoare a 
locuințelor, lipsa de somn şi munca neîncetată pe care 
trebuie s-o săvirşească mereu amîndouă echipele, din pricină 
că oamenii sînt nepricepuți — toate astea îi istovesc 
îngrozitor. 

Întimplător am aflat că dacă „Elseneura”, atît de mult 
încărcată cum este, se împotriveşte cu atita vitejie asaltului 
de neînchipuit al valurilor, faptul se datoreşte construcției de 
oței. Lemnăria ei este de asemeni bine închegată, încît o 
singură găleată e de ajuns pentru a goli apa ce s-ar strecura 
printre încheieturi. 

—O corabie făcută numai din lemn, m-a lămurit Mr. 
Pike, care ar fi fost supusă unui asemenea regim, ar fi fost 
nimicită pînă acum! 

Vom izbuti să trecem? Sau nu vom izbuti? aceasta e 
întrebarea care ne frămîntă mințile. 

Mr. Mellaire mi-a istorisit că în tinerețe, i-au trebuit 
odată două luni întregi, ca să facă circuitul dintre al 
cincizecilea grad din Atlantic, pînă la al cincizecilea grad din 


Pacific. 

„În cursul acestei călătorii, ne-a spus în timp ce ne 
înapoiam, încercînd să ne adăpostim în insulele Falkland, am 
naufragiat tocmai pe cînd intram în portul Stanley, în urma 
unei schimbări neaşteptate a direcției vîntului. Oamenii au 
scăpat teferi şi nevătămați, în timp ce corabia se scufunda. O! 
nu era mare lucru de capul ei! 

„Cînd am ajuns pe uscat, n-am găsit nici un vas care să 
ne culeagă şi să ne ia cu el. 

„După o lună, soseşte alt vas nenorocit „Lucy Powers”. 

„Ce privelişte, Dumnezeule! Catargul din față fusese tirit 
de furtună, împreună cu scripetele şi funiile iar căpitanul 
ucis de căderea unei vergi. Secundul avea ambele braţe 
zdrobite. Al doilea locotenent era bolnav rău. În ce priveşte 
echipajul, adică ceea ce mai rămăsese din echipaj, singura lui 
îndeletnicire era să pompeze apa ce pătrunsese în vas. 

„Puserăm în funcțiune pe „Lucy Powers” aşa cum 
puturăm, iar căpitanul nostru preluă conducerea. Cele două 
echipaje fură reunite într-unul singur şi, pompînd neîncetat 
zi şi noapte, izbutirăm să ne urnim din loc şi să trecem de 
Capul Horn. 

„V-am spus acestea, ca să vă fac să vedeți, Mr. Pathurst, 
de ce port respect Capului Horn. Respect care acum creşte şi 
mai mult!” 

Luptînd din răsputeri, continuăm să alunecăm şi să ne 
învirtim în acelaşi loc, cu toată răbdarea şi încetineala, ca 
bilele pe un biliard. În acelaşi timp, ne mişcăm şi rămîneam 
pe loc totuşi! 

În două rînduri, în cursul ultimelor zece zile, am fost 
minați pînă la înălțimea stîncilor din Diego Ramirez. Am 
ajuns acum la vreo două mii de mile spre vest de ele. E, într- 
adevăr, de deznădăjduit! 

În săptămîna din urmă, ne-au fost smulse şase pînze. 
Şase pinze bune şi bine legate. 

Lars lacobsen, care-şi rupsese un picior la începutul 
călătoriei şi se însănătoşise de cîtva timp, a fost rostogolit pe 
punte de un val năpraznic. Şi şi-a zdrobit din nou piciorul. 


Ditman Olansen, norvegianul spanchiu, a înnebunit 
noaptea trecută. Înarmat cu un cuţit, el ameninţa pe oricine 
voia să se apropie de el şi să încerce să i-l smulgă. Că să fie 
potolit, a fost nevoie de intervenţia celor doi „zidari care şi-au 
greşit cariera”, Fitzbbon şi Gillier, a Maltezului şi a lui Steve 
Roberts, văcarul. Ceilalți o şterseră frumuşel, după cum mi-a 
istorisit Wada. 

Nemulțumiți ascultă cu bunăvoință crescîndă pe 
ticăloşii care le îndrugă vrute şi nevrute şi-şi măresc în chip 
vădit numărul adepților. 

Chiar azi-dimineață, Mr. Pike a înhățat de ceafă şi a 
azvirlit afară pe Charles Davis, care se dusese la locuinţele 
echipajului din partea de dinainte şi începuse să înfățişeze 
unor ascultători amăriți ce cuprinde „Codul maritim” şi ce 
drepturi netăgăduite au oamenii din serviciul vaselor pe 
mare. 

Mr. Mellaire, dimpotrivă, deşi vede şi aude toate, nu face 
nici o observaţie. Dar şi echipa de sub conducerea lui e cea 
mai agitată. 

Pînă acum nu s-a întîmplat nimic serios, cu toate 
semnele acestea neliniştitoare. 

Charles Davis tot nu moare. Pare că se îngraşă mereu. Îl 
privesc adesea pe furiş, cînd se strecoară din chilioara sa, cu 
ceaşca şi farfuria în mînă ca să-şi primească hrana. Trece cu 
îndemînare printre două valuri şi nu-şi pierde echilibrul în 
timpul zvîrcolirilor corăbiei. Trebuie să recunosc că e un 
maestru în arta de a se feri să fie răsturnat sau udat de 


marile talazuri. 

Astăzi, s-a întîmplat o mare minunăție. La amiază, s-a 
arătat soarele timp de cinci minute. 

Dar ce soare! Un disc palid şi rece, un biet soare bolnav 
care, trecînd la meridian, abia se ridica deasupra orizontului. 

În mai puţin de o oră după aceea, cerul era negru cum e 
cerneala şi „Elseneura” se lupta din greu cu rafalele. 

Şi e mereu cu neputinţă să ne îndreptăm spre vest! 


Capul Horn e de fier, astfel că e nevoie tot de o voinţă de fier, 
a-l înconjura de la est la vest. 

Am mai spus-o; multă vreme căpitanii au avut obiceiul 
să-şi împingă vasele spre sud de-a binelea între ghețurile 
Polului, spre a căuta vintul şi curente prielnice, printr-un 
ocol uriaş. 

Astăzi, nu se mai procedează astfel, iar sistemul e 
socotit învechit. lată pricina, pentru care căpitanul West, în 
ciuda vintului potrivnic şi a vrăjmăşiei curenților, se 
încăpăținează să plutească de-a lungul țărmului şi cît mai 
aproape de el. 

Aş fi plictisit de călătoria aceasta sălbatică, mărturisesc 
sincer de neplăcerile pe care le îndurăm, şi de faptul, că nu 
înaintăm o dată, fără a fi siliți să ne înapoiem, dacă gîndurile 
şi inima nu mi-ar fi pline de Marguerite. 

M-o fi iubind ea? Nu ştiu, dar nici nu-mi pasă. Singele 
îmi zvicneşte cu putere în vine şi astă-i ceea ce mă schimbă 
cu desăvirşire. 

Dacă nu mă iubeşte încă, mă va iubi mîine. Credinţa că 
aşa va fi, e bine înfiptă în creier. Şi amindoi, supunindu-ne 


legii neînduplecate a naturii ne vom clădi cuibul. 

A trecut o săptămînă, de la scurta apariție a soarelui. 
Cerul e mereu cenușiu şi copleşitor, umed şi rece. 

De o lună ne luptăm! Pe oceanul posomorit şi pustiit de 
vijelii, se luptă şi alte corăbii dar nici una n-a izbutit să 
treacă de Capul Horn. În fiecare zi numărul lor creşte şi zărim 
mereu cîte două-trei, uneori cîte o duzină, care aşteaptă cu 
pînzele strînse să-şi reia strădania. 

După părerea căpitanului West, azi se află în apele 
Capului Horn vreo două sute de corăbii. 

În fiecare noapte sîntem amenințați, din cauza ceței şi a 
beznei, de vreo ciocnire cu una din acele corăbii. Şi primejdia 
nu e mai mică în plină zi, cînd rafalele de zăpadă împiedică 
vederea. 


* 

În timp ce ne aflam pe dunetă, biciuiți de vînt, m-am 
hotărît să-i spun Margueritei că o iubesc. 

Şi, ca toți îndrăgostiții, i-am înşirat o sumedenie de 
nerozii. 

Ea mi-a primit mărturisirea cu mîndrie, înălțîndu-şi 
statura mlădioasă şi subțire şi nu mi-a răspuns nimic. l-am 
zărit însă în ochi o licărire caldă, iar un freamăt o străbatea. 

Fără să mai rostesc un cuvînt, m-am îndepărtat. 
Zarurile erau aruncate. 

Sînt fericit, ca un copil. Romeo şi-a găsit Julieta. Iubesc 
şi sînt iubit. Şi, de pe duneta înghețată arunc sfidarea mea 
mării care urlă. De acum încolo, ea nu va mai fi în stare să 
mă înghită. 

Mai-mai să-mi strig fericirea albatroşilor neobosiți care 
zboară în jurul meu. 

De atunci, am mai vorbit cu Marguerite, în cabina ei, 
despre simțămintele noastre. 

— Ştii prea bine, Mr. Pathurst, mi-a spus fata, că 
îmbarcîndu-mă la Baltimore cu acel călător oarecare, care 
erai d-ta., fusesem foarte hotărîtă că nu-ți îngădui orice s-ar 
fi întîmplat, să-mi faci curte. 

—Şi cu toate acestea, cînd am apărut prima dată în fața 
d-tale îmi amintesc bine; m-ai cercetat şi măsurat din cap 
pînă-n picioare. 

— A! Numai din curiozitate! 

— Era destul de mult şi aşa! Dar stărui, cum puteai să 
ştii că-ți voi face curte? 

— Fiindcă, îmi răspunse rizînd, cînd se află o femeie pe o 
corabie, e obiceiul tuturor tinerilor care călătoresc împreună 
cu ea să n-o slăbească deloc. 

— Înaintea mea au procedat şi alții la fel? 

— Bineînţeles, Mr. Pathurst! 

Auzind aceste cuvinte, simţii că mă năpădeşte un pic de 
gelozie. Era un simțămînt destul de caraghios şi mi-l înfrînai 
numaidecit. 


Răspunsei: 

— E legea firii. În timpurile cele mai depărtate, cum a 
spus, nu ştiu ce vechi filozof chinez, ea a fost cunoscută 
oamenilor din caverne. 

„În acelaşi timp, legea femeii a fost să bată din aripi spre 
a fugi pe dinaintea bărbatului care-i împărtăşeşte dragostea”. 

— Eşti cam obraznic! îmi spuse Marguerite. Aş vrea să 
ştiu, cînd m-ai văzut bătînd din aripi înaintea d-tale? Mă 
socoteşti oare o pasăre domestică? 

— Să lăsăm asta... Dar aş fi curios să aflu şi cred că nu 
e nimic necuviincios în întrebarea mea, cînd anume ai înțeles 
prima dată că te iubesc? 

— Prima impresie pe care am avut-o despre d-ta. a fost, 
cu prilejul manevrei de plecare; mă priveai cu ochi răi şi erai 
foarte necăjit, aflind că voi călători şi eu pe corabia asta. E 
adevărat? 

— Recunosc, dar nu răspunzi întrebării mele. 

„Cînd ai simţit că s-a produs în mine o schimbare cu 
totul contrarie?” 

— Atunci cînd, lucrul e destul de comic, ai fost aruncat 
de „pampero” prin uşa cabinei tatei şi te-ai prăbuşit în pat, 
înaintea mea. 

„În suferința care te năpăstuise, m-ai privit într-un fel 
pe care nu ştiu să-l numesc. Dar din clipa aceea, sfirşi 
coborînd glasul, nu mă mai îndoiam că mă iubeai”. 

Prinsei cu dragoste mijlocul fetei şi o trăsei spre mine. 
Ea nu se împotrivi. 

— Cu toate astea, şoptii ea, erai tare caraghios. Mă 
cuprinsese o dorință nebună de a ride. Ţineai la subțioară 
mîna strivită... 

Buzele ei se deschiseră pe frumoşii ei dinţi albi. 

— Astăzi, cel puţin, încheie cu seriozitate, pot ride cât îmi 


place de tumba d-tale! 
* 


*x k 


Aceasta-i întrebarea! cum spune Hamlet. 
A săvîrşit oare „Samuraiul” o asemenea greşeală, în 


plinătatea puterilor sale, cu judecata normală a creierului 
său rece şi limpede ca stelele? Şi oare faptul că şi-a dat 
seama că a săvirşit-o a fost pricina morții şale? 

Sau, poate, apropierea amenințătoare a morţii i-a 
întunecat judecata? 

Nu ştiu şi n-o voi afla niciodată. 

Dar să urmărim pe rînd întîmplările. 

Ieri după-amiază, exact la cinci săptămîni de la prima 
noastră ieşire din strimtoarea Le Maire, ne găseam încă o 
dată drept de-a curmezişul Capului Horn. 

La ora patru ne-am schimbat direcția, cu fața spre vînt, 
îndepărtindu-ne de uscat, care putea să fie la vreo cincizeci 
de mile. 

Atunci, căpitanul West dădu lui Mr. Pike ordinul să 
cîrmească, spre a ne apropia de Cap. 

Rămas singur cu căpitanul West, îl întrebai: 

—Nu vi-i teamă că în cursul nopții corabia va fi abătută 
din drumul ei tocmai în direcție contrarie şi mînată spre 
uscatul acela al nenorocirii, mai mult decît ați vrea? 

„Faţă de starea actuală a vremii, îmi răspunse, lucrul 
acesta, nu-mi pare de temut. 

„Dacă adierea va continua să ne fie prielnică, 
nădăjduiesc că vom putea înconjura Capul Horn în zorii zilei!” 

Nici o clipă nu mă gîndii să pun la îndoială îndreptăţirea 
judecății căpitanului Wrest, care cobori spre cabina sa, puţin 
după ce vorbisem cu el. 

Rămăsei pe dunetă şi văzui pe Mr. Pike luînd măsurile 
trebuincioase pentru îndeplinirea ordinului primit. Apoi, 
secundul se duse în odaia hărților. 

Nu ştiu ce îndemn mă făcu să mă apropii de una din 
ferestruici şi să-l privesc. Mr. Pike stătea în picioare. Îşi 
scoase mantaua şi pălăria de pe care şiroia apa pe podea. 

Cu rigla de calcul şi compasul în mină, secundul se 
aplecase pe hartă. Obişnuita lui mînă aspră dispăruse. Pe 
obraji i se citea un fel de nelinişte. Zbirciturile erau acum mai 
vădite. Ele vorbeau despre cei şaizeci şi nouă de ani şi despre 
luptele aprige duse toată viața împotriva mării. 


Mă dădui îndărăt şi mă simţii la rindu-mi cuprins de 
spaimă. Ştiam că spre nord, încotro mergeam, se înălța 
dincolo de ceața cenuşie care ni-l ascundea, un țărim cu 
stinci uriaşe, de care se spărgeau valurile, neîntrerupt şi 
zgomotos. Şi aproape de mine, un om deprins cu meşteşugul, 
se apleca îngrijorat pe hartă... 

Apoi, gîndul mi se îndreptă spre căpitanul West. În el 
trebuia să am toată încrederea. La urma urmelor, Mr. Pike nu 
era decit un om istovit, căruia virsta începea să-i tulbure 
judecata. 

Şi coborii, mai liniştit, ca să văd pe Marguerite la ea în 
cabină. 

În timpul prînzului, Mr. Pike, stătu pe gînduri şi nu 
vorbi mai nimic. Ciulind urechea, părea că ascultă neîncetat 
zgomotele din afară, legănarea şi izbirea funiilor în catargul 
de oţel, ciocnirea valurilor de lemnăria corăbiei şi năvălirea 
lor pe punte. 

Mă trezii că iar îi împărtăşesc teama. Dar e de la sine 
înțeles că, față de căpitanul West şi Marguerite, îmi înfrinai 
dorința oricărei întrebări nechibzuite. Şi nu întrebai nimic 
nici la ora opt, cînd zării pe secund îndreptindu-se spre 
dunetă, pentru a-şi lua în primire quart-ul pînă la miezul 
nopții. 

Mă culcai şi adormii numaidecit. 

Puțin după miezul nopţii, mă deşteptai. Lampa ardea 
încă în tavan. Auzii limpede schimbarea echipelor de serviciu 
şi pe Mr. Pike trecînd prin gang şi îndreptindu-se spre cabina 
sa. 

Prin uşa care rămăsese întredeschisă, îl văzui oprindu- 
se, potrivit obiceiului său, spre a-şi răsuci o ţigară. Şi tuşi, 
aşa cum făcea totdeauna cînd după ce-şi aprindea ţigara, îl 
năvălea fumul în plămiîni. 

După câtva timp îi auzii iar paşii pe gang. Îmi aruncai 
privirea şi-l văzui trecînd din nou, îmbrăcat tot cu pălăria şi 
mantaua şi încălțat tot cu cizmele de mare. Cu toate acestea, 
ştiam că era scurtul său răstimp de odihnă, de odihnă la 
care-şi ciştigase cu prisosință dreptul. 


Mă cuprinse iar neliniştea şi, ridicîndu-mă din pat, 
îmbrăcai grelele mele veşminte marine. Ajungînd la scară, 
trecui pe dinaintea cabinei Margueritei. Pentru primenirea 
aerului, uşa era întredeschisă. Bătui încet, virii capul pe uşă 
şi intrai. 

Marguerite citea. O întrebai de ce nu doarme. 

— Fiindcă nu mi-e somn! îmi răspunse. 

Vorbind drept, nu cred să se fi temut de ceva. Cît despre 
putinţa ca „Samuraiul” să se fi înşelat cu adevărat, nici prin 
gînd nu-i trecea aşa ceva. 

Nu-i era somn, atita tot! Şi cu toate acestea, îngrijorarea 
resimțită de Mr. Pike pătrunsese pînă la ea, prin cine stie ce 
căi nelămurite. Dar ea îşi gonise din minte o asemenea 
temere. 

Pornii spre dunetă şi mă îndreptai spre odaia hărților. 

Întins pe spate, căpitanul West dormea pe canapea. Nu 
era învelit şi nu-şi scosese decît mantaua şi cizmele. 

Respiraţia-i era liniştită şi trăsăturile de pustnic ale 
obrazului său se îndulceau parcă în amestecul de umbră şi 
lumină al încăperii, în care ardea lampa cu fitilul coborit. 

Din acest mediu odihnitor se desprindea o adîncă 
seninătate. 

Îmi continuai plimbarea şi întîlnii pe Mr. Mellaire. Era 
plin de vioiciune şi nu-l frămînta nici o nelinişte. Nici o clipă 
nu-i venise în gind să judece ordinele date ieri de căpitanul 
West. 

— Timpul tinde să se îmbunătățească.. Îmi spuse, 
ridicîindu-şi mîna şi îndreptindu-şi-o spre o parte înstelată de 
cer, ce se ivea între nori. 

„Dar de ce nu dormiţi la ora asta, Mr. Pathurst?” 

— Sînt plictisit de tot, răspunsei, din pricina zvircolirilor 
corăbiei şi mi-am pierdut cu desăvirşire somnul. Vreau să 
spun: somnul adevărat. Aşa că mal bine mă plimb! 

„Invidiez pe căpitanul West, pe care l-am zărit acum în 
odaia hărților. Dormea ca un copil”. 

—E un obicei pe care l-aţi putea deprinde! îmi răspunse 
Mr. Mellaire. Toţi îl avem. 


„Cu atît e mai vitregă vremea cu atît ne sînt mai mari 


sforțările pe care le depunem — şi cu atît dormim mai 
straşnic. În ce mă priveşte, sînt aproape mort cînd pun capul 
pe pernă. 


„Mr. Pike adoarme niţel mai greu, fiindcă trebuie să-şi 
sfirşească întîi ţigara. Dar în timp ce se dezbracă, ațipeşte”. 

Unde era oare Mr. Pike la ora asta? lată ce mă 
neliniştea. 

Mă îndreptai spre partea din față a corăbiei, în timp ce 
norii continuau să se depărteze, iar stelele să strălucească 
mereu mai mult 

În partea din mijloc a corăbiei, nu găsii pe Mr. Pike. 

Pe punte era o santinelă. Mi-o lumină o fişie limpede de 
cer, arătindu-mi apoi şi silueta secundului. 

Mă uitai cîtva timp la cei doi inşi. Şi-mi dădui seama că 
ochii bătrinului marinar străpungeau ca nişte burghie 
întunericul mugitor, care despărțea „Elseneura” de țărimul 
nenorocit. 

Înapoindu-mă pe dunetă, dădui iar de Mr. Mellaire. 

— Cum? Tot nu v-aţi culcat? Negreşit că... 

— Poate c-o voi face îndată! răspunsei. Aştept să deger 
bine mai întîi, pentru a simți nevoia să mă încălzesc sub 
plapumă. 

— Vă invidiez. Sinteţi un diletant al mării. 

„Dacă mă voi îmbogăți cîndva, voi întreprinde şi eu o 
călătorie cum faceți dvs., dar vă jur că-mi voi petrece în 
cabină toate quart-urile. 

„Voi lua şi eu cu mine un servitor japonez, care mă va 
înştiința despre tot ce se întîmplă pe bord şi, înțelegîndu-mi 
fericirea şi binefacerile ei, mă voi întoarce pe partea cealaltă şi 
voi adormi iar”. 

Izbucnirăm amîndoi odată în risete. 

Mă hotării să mă duc în sfirşit în cabină şi pornii. Pe 
drum, azvirlii o privire în odaia hărților. Căpitanul West 
continua să doarmă. 

El nu se mişcase din poziția în care-l văzusem. Dar 
băgai de seamă că, la fiecare clătinare a corăbiei, corpul i se 


legăna şi era amenințat să se prăbuşească pe podea. 

Jos, în cabina Margueritei, lampa ardea încă. Dar fata 
adormise, cu capul într-o parte. 

Prea tulburat încă pentru a mă trînti în pat, pusei să mi 
se usuce îmbrăcămintea lingă soba din salonul cel mare şi 
mă înfundai într-un fotoliu, în care adormii pe nesimţite. 

La ora patru spre ziuă, Mr. Pike, care tot nu coborise, 
spre cabine, îşi reluase în primire quart-ul, care trebuia să 
dureze pînă la ora opt. 

Deodată, mă trezii. 

Pe punte, se auzeau mişcările neîntrerupte ale 
echipajului, pe care le domina vocea lui Mr. Pike urlindu-şi 
ordinele. 

Sării afară din cabină, tocmai cînd secundul striga: 

— Cîrma spre vint! La vergelele catargului din urmă! 
Lăsaţi funiile să alunece, pentru numele lui Dumnezeu! 
Lăsaţi funiile să alunece! Haideţi, miscaţi-vă dacă n-aveţi 
poftă să beți din ceaşca aia mare! 

„Dacă nu ascultați, vă sparg capetele! Haideţi, repede 

Supuşi, oamenii se grăbeau să îndeplinească ordinele. 

Dar unde era căpitanul West? de ce nu i se auzea glasul 
însuflețitor, în toiul pregătirilor acelora, sub palidul clar de 
lună? 

Fără să-mi dau seama, alergai spre odaia hărților şi 
deschisei uşa. Căpitanul era aşezat pe canapeaua unde-l 
lăsasem dormind, cu obrazul palid — şi ţinea în mîini una 
din cizme. 

Mă înapoiai pe dunetă, unde continua să răcnească 
glasul lui Mr. Pike. Ştiam de ajuns, pentru a înțelege că 
trebuia făcut totul, ca „Elseneura” să-şi schimbe direcția. 

Operația se săvirşea încet, prea încet chiar. 

— Grăbiţi-vă! grăbiți-vă! striga secundul. Dacă nu, 
sîntem pierduţi. N-auziţi timpiților?! 

Desigur că oamenii auzeau şi înțelegeau, fiindcă-i 
vedeam trăgînd de funii cu o rîvnă de care nu-i crezusem 
nicicînd în stare. 

Obrajii le erau sălbăticiți de groază. Cei mai mulți dintre 

ei nici nu erau îmbrăcați cum trebuie. Dar cu toţii îşi îndoiau 
strădania şi ascultau orbeşte ordinele celui care putea să le 
scape viața chinuită, de o moarte şi mai chinuită. 

Între ei erau bucătarul cu miini subțiri şi Yatsuo, 
reparatorul de pinză cu o mînă paralizată, care trăgeau de 
funii împreună cu ceilalți. 

Pînă şi Sundry Buyers uitase să-şi mingiie pintecele şi, 
smuls parcă din starea lui de timpenie, muncea cu rivnă ca 
un tînăr de douăzeci de ani. 

Mă dusei spre Tom Spink, care ţinea cîrma şi nu-mi 
dădu nici o atenţie. Sub limpezimea din ce în ce mai 
strălucitoare a lunii, care se ivea acum printre nori, privirea 
lui nemişcată şi parcă fermecată se ațintea spre dreapta. 

Îi urmai privirea şi, cum partea dindărăt a „Elseneurei” 
se ridica pe un munte de apă, văzui lămurit, ivindu-se la mai 
puţin de trei sute de metri, pămîntul cu stîncile lui ripoase şi 
negre, ale căror virfuri erau însă albite de zăpadă. Pămîntul 
care se îndepărta. 

Era o privelişte îngrozitoare! 

Apoi, luna se ascunsese iar şi nu mai văzui decît marea 
cenuşie. 

Atunci, Mr. Pike strigă lui Mr. Mellaire să pună 
numaidecît să întindă pinza cea mare. 

Operația era plină de primejdii şi Mr. Mellaire şovăi. Dar 
minutele erau numărate. Trebuia să fugim cît mai iute de 
uscatul acela aprig, ori să ne sfărimăm. 

Mr. Pike îşi înnoi ordinul: 

— Mă auziţi, Mr. Mellaire? Pînza cea mare! Sau ajungem 
cu Toţii în Iad! 

Oamenii se repeziră cu toţii şi pînza cea mare fu întinsă. 

Dacă vintul care se năpusti asupră-i ne-ar fi înpins spre 
uscat, s-ar fi sfirşit cu noi. 

Dar pinza se umflă şi furăm aruncaţi pe neaşteptate 
spre largul mării, prin cîteva sărituri înspăimîntătoare. 

—Încetiniţi cîrma! urlă Mr. Pike lui Tom Spink şi 
cîrmacilor care-l ajutau. 

„Încetiniți cît mai mult, sau ne înccăm. Bătu-v-ar 


Dumnezeu! În ce fermă de vaci aţi învăţat marinăria?” 

În clipa aceea, se deschise uşa odăii hărților şi apăru 
căpitanul West, pe care-l uitasem cu totul. 

Înaintă cîțiva paşi spre noi. Văzîndu-l că tremură şi se 
clatină, mă repezii la el şi-l prinsei de braț. Apoi, păru că-şi 
recapătă echilibrul, dar capul îi căzu greoi pe piept. 

—Mr. Pike, murmură cu voce stinsă, este un ofițer 
desăvirşit. Manevra era primejdioasă, fără îndoială, fiindcă nu 
se schimbase cu totul direcția corăbiei. 

„Dar ea a izbutit, totuşi! Un ofițer adevărat, vă spun...” 

„Sinteți bun, Mr. Pathurst, să-mi dați ajutor să mă 
întorc? Nu mă simt bine...” 

Uşa grea de fier se închise în urma lui şi mi-a trebuit o 
mare sforțare muşchiulară pentru ca, în ciuda legănărilor şi 
zvircolirilor corăbiei, să ajut pe căpitanul West să treacă 
pragul. El îmi mulțumi printr-un semn făcut cu mîna, se 
întinse pe canapea şi, la întrebarea mea dacă are nevoie de 
ceva, îmi făcu semn că nu. 

Îl lăsai singur şi mă dusei iar pe dunetă, tocmai la timp 
pentru a vedea țişnind o adevărată santinelă înaintată a 
„Capului anevoios” şi a şirului de stînci care îl păzesc. 

Nu ne puteam întemeia nădejdile de a scăpa de acest 
dinte uriaş înfipt în valuri, decît pe vreo minune. 

— Striîngeți pinzele! Strîngeți-le! urlă Mr. Pike. 

Echipajul se năpusti la manevră, în timp ce secundul se 
repezi spre roata cîrmei, pe care o smulse din mîinile lui Tom 
Spink şi o răsuci furios. 

Dar e neîndoios că orice strădanie ar fi fost zadarnică, 
dacă o rafală n-ar fi împins mai tare pinza cea mare, tocmai 
la vreme. 

Trecurăm la mai puţin de o aruncătură de piatră de 
blocul uriaş, în jurul căruia clocoteau valurile spumoase şi, 
îngroziți de moartea ce ne amenința, fiecare din noi îşi simți 
respirația oprită. 

Numai datorită  întîmplării, vergele de sus ale 
catargurilor nu se izbiră de stincă. 

De pe punte, răsună un țipăt: 


— A căzut un om în mare! 

Primejdia fiind înlăturată, Mr. Pike părăsi cîrma. 

El ridică mîinile spre fer. 

— Care-i nătărăul? întrebă pe Mr. Mellaire, cu un aer 
ursuz. 

— Boney, mi se pare. De altfel, nu era bun de nimic. 

— Cu atît mai bine! Că doar n-om alerga după el!... 

Mă înapoiai spre odaia hărților, neliniştit de starea 
căpitanului West, a cărui greşeală de neînțeles ne-ar fi făcut 
pe toți să pierim, împreună cu „Elseneura”. 

Mă uitai printr-o ferestruică. „Samuraiul” zăcea pe 
podea: un trup ţeapăn, care se mişca la fiecare legănare a 
corăbiei... 


CAPITOLUL XXX 
Dulgherul finez dispare cu „vrăjitori” cu 
tot 


Moartea căpitanului West a fost o lovitură crîncenă 
pentru Marguerite în ciuda sforțărilor ei de a se arăta tare şi 
a nu-şi trăda durerea. Ea mi-a amintit temerile pe care le 
avea cu privire la sănătatea tatălui ei, de la începutul 
călătoriei; îngrijorarea aceasta a fost una din pricinile care au 
hotărit-o să se îmbarce împreună cu el. Suferea de inimă, 
fără îndoială. 

Nici Mr. Pike nici Mr. Mellaire, nici eu nu făcurăm în 
fața fetei vreo aluzie la groaznica greşeală a căpitanului West, 
pe urma căreia am fi dispărut cu toții în valuri. 

„Samuraiul” a fost scufundat în apă la ora patru după- 
amiază, după ritualul obişnuit. 

Numaidecît, Mr. Pike a preluat conducerea corăbiei. 

El a adunat mai întîi cele două echipe de serviciu şi le-a 
dat sfaturi. Fiecare din cuvintele lui era cîte un punct ascuțit, 
sortit să pătrundă pînă şi în creierii cei mai mărginiți. 

În mod deosebit, a înştiințat oamenii că au un nou 
conducător şi că de-acum încolo lucrurile vor merge altfel 
decît înainte. 

— Pînă acum, încheie Mr. Pike, v-aţi făcut poftele şi ați 
trăit ca nişte rentieri. Acum trebuie să munciţi serios. Puțin 
suflet, ce dracu! Puțin suflet! 

Oamenii au plecat capul tăcuţi. Se tem de Mr. Pike, care 
nu încetează să-i hărțuiască şi-i loveşte necontenit cu pumnii 
lui pătrați, aşa cum o dovedesc numeroşi obraji umflați şi 
învinețiți. Fără îndoială, vor face tot ce sînt în stare! 

Vîntul a încetat deodată şi „Elseneura” pluteşte ca o 
bucată de plută pe marea liniştită. Din cînd în cînd, cîte o 
adiere uşoară ne împinge puţin. 

În cursul după-amiezii, Mr. Mellaire, care era de veghe, 
s-a apropiat de mine şi, trăgîndu-se deoparte, îmi destăinui 
gîndurile sale cele mai ascunse. 


— Păcătos sistem, Mr. Pathurst, mi-a spus, e cel al 
noului nostru comandant. Istoveşte prea mult oamenii! 

„Ocăriîţi şi loviți orbeşte, nu se gindesc deocamdată să se 
împotrivească. Sint prea prăpădiți. 

„Dar asta nu ţine aşa pînă la sfîrşitul călătoriei. Mr. Pike 
e învechit. Nu-şi dă seama că, din tinerețea lui şi pînă acum, 
s-au schimbat vremurile. Nici legile maritime nu mai sînt 
aceleaşi. Nu te poți purta cu un echipaj atit de rău, cum se 
poartă el zilnic.” 

„Să aşteptăm urmările şi veţi vedea că am dreptate!” 

Îi răspunsei cu toată cruzimea: 

— Ha! ha! după cum văd, ați plecat urechea binevoitoare 
la acuzaţiile ticăloşilor pe care-i avem la bord. 

„Daţi-mi voie să vă spun, că atitudinea dv. nu-i deloc 
potrivită unui ofițer!” 

Lovitura fu bine ţintită. Vălul subțire de blindeţe ce se 
aşezase pe privirea înşelătoare a lui Mr. Mellaire, pieri pe 
neaşteptate. 

Ochii lui de ucigaş scăpărară şi părură că se ţintesc 
asupră-mi. 

Dar Mr. Mellaire îşi reveni curînd, buzele îi schițară un 
suris şi privirea îi deveni oarecum liniştită. 

— Aţi înțeles greşit, îmi răspunse blind, reflecţie foarte 
firească pe care, în interesul tuturor, mi-am îngăduit să vi-o 
împărtăşesc. 

„Aş fi mîhnit dacă v-aţi supăra pe mine. Să presupunem 
mai bine că nu ați auzit nimic! Fiți încredințat, vă rog, că 
sînt, ca oricare altul, un ofițer pătruns de îndatoririle lui.” 

„Dar vă repet, creierii oamenilor, sînt mai frămîntaţi 
acum, ca altădată. Sînt eu de vină? Şi nu-i mai bine să fim cu 
ochii în patru?” 

Convorbirea noastră alunecă asupra unor probleme. 
Căzurăm de acord, Mr. Mellaire şi cu mine, că necunoscutii 
pe care ni-i dăruise Capul Horn şi în privința cărora echipajul 
continuă să fie stăpinit de aceeaşi groază superstițioasă, 
dădeau necontenit dovadă de o bunăvoință fără margini, 
spre a fi folositori. 


Aceştia, cel puţin, fiind izolaţi de restul echipajului, din 
pricina neputinței de a se înțelege cu oamenii noştri într-o 
limbă cunoscută, nu vor fi molipsiți. Mă uit uneori la ei cu 
luare-aminte, în timp ce se află pe punte, proptiți bine pe 
picioare şi am impresia că vor să cerceteze nemărginit cu 
privirea lor visătoare. Neîndoios că se gîndesc la țările 
îndepărtate în care s-au născut, unde au mame cu ochii ca 
topazul, la fel ca ai lor, unde locuiesc fraţii lor de rasă, al 
căror păr este de culoarea nisipului, ca şi al lor. 

Zilnic am convorbiri prieteneşti cu Tom Spink, pe care-l 
găsesc mereu la bara cîrmei. Îl încurajez pe cît pot, fiindcă 
acest anglo-saxon, oțelit, pare cu totul pierdut, deşi este un 
marinar încercat. 

Lăsîndu-şi deoparte la modul propriu, nu-şi ascunde 
descurajarea, şi nu încetează să se tînguiască: 

— Niciodată, mi-a spus amărit, nu mă voi mai îmbarca 
pentru înconjurul Capului Horn! Am jurat-o de o mie de ori, 
dar de data asta-mi voi ţine jurămiîntul. 

„Nu, niciodată, Mr. Pathurst! Niciodată 

Mi-a istorisit şi el o pățanie. Iat-o: 

Era pe „Nahoma”, acum vreo patru ani. Două sute 
treizeci de zile de la Liverpool la San-Francisco. Da, două sute 
treizeci, nu mai puţin! 

„Aveam o încărcătură de creozot şi ciment. Şi creozotul 
cere să fie aşezat cu multă grijă, altfel nu stă locului. 

„Luni de zile, mi-a fost cu neputinţă să trecem de Cap. 
Între timp, muri căpitanul şi fu scufundat în mare, chiar aici. 

„Apoi, începură să ne lipsească merindele şi ne 
îmbolnăvirăm toţi de scorbut. Mulţi dintre noi muriră. Era un 
blestem!” 

— Cu toate acestea, îi spusei rizind, te-ai îmbarcat iar!... 

Tom Spink rămase tăcut cîteva clipe, pentru a-mi 
mărturisi apoi, cu glas încet: 

— Dacă marea ar fi înghițit pe dulgher, în locul lui 
Boneyl... 

Mai întîi, nu-l înțelesei. Apoi, îmi adusei aminte că 
dulgherul era „finezul”, vrăjitorul afurisit care „aduce timp 


|? 


bun sau rău, cînd vrea” şi „nu se gindeşte decit să joace 


renghiuri bieților marinari. “ 
* 

De ieri, vremea s-a schimbat cu totul, ca prin farmec. 

Avind în spate un vînt puternic dinspre est, alergăm în 
sfirşit spre vest, cu o iuțeală de douăsprezece noduri. 

Cum dulgherul a dispărut, potrivirea între aceste două 
fapte dă de gîndit. 

Azi-dimineață, cînd m-am trezit şi în timp ce Wada mă 
ajuta să mă îmbrac, am fost uimit de seriozitatea obrazului 
său, Şi mi-a împărtăşit noutatea, cu un aer posomorît. Din 
ajun, nu se mai ştie nimic despre dulgher. 

Din ordinul lui Mr. Pike, au fost scotocite toate 
colțişoarele corăbiei. Nu s-a găsit însă nimic. 

— Şi ce crezi că i s-o fi întîmplat? întrebai. 

— Oamenii ucis pe el şi aruncat apă. Toți neghiobi şi 
ticăloşi! Adevărată bandă de cîini şi porci! 

Întrebai pe steward, care îmi adeveri spusele lui Wada şi 
socoti, ca şi el, că dulgherul a fost omorît. 

El adăugă: 

— Toţi aici gîndesc numai la omor. Şi pe mine omorît, 
sigur, azi, mîine! 

„Foarte bine! Dar eu apăr la mine. Şi întîi omorît cîțiva!” 

Spunîndu-mi aceste cuvinte, îşi descheie vesta şi văzui 
de-a lungul corpului său, în partea stingă ca s-o poată avea 
oricînd la îndemiînă, o teacă de pinză, legată cu o curea. Din 
teacă se ivea miînerul unui cuțit lung, cu care taie măcelarii 
carnea în bucăți. 

Bătrinul chinez scoase încet arma de temut, care avea o 
lungime de vreo două picioare. Pentru a-mi arăta că era bine 
ascuţită, tăie o foaie de ziar în bucățele. 

—He-he! adăugă el cu un rînjet batjocoritor. Eu numai 
„galben murdar”, „maimuţoi”, „fleac”. Înțeles! 

„Dar ei lasă pace pe mine!” 

Nimic nu-mi dădea putinţa să aflu adevărul. Noaptea 
fusese liniştită, Ninsese. Nici un val nu scăldase puntea 


corăbiei. Aşadar, presupunerea unui accident trebuie 
înlăturată. 

Pe la ora opt, Mr. Pike a întrunit pe toți oamenii pe 
corabie şi i-a întrebat pe rind. Răspunsurile au fost aceleaşi: 
„Nu ştiu nimic! 

Cînd i-a venit rindul, Mulligan lacobs a fost neobrăzat 
ca de obicei: 

— Dulgherul?! mirii. Dar ce credeţi că puteam să-i fac? 

„Îmi închipui că mă veţi învinui că m-am repezit la 
uriaşul acela şi l-am aruncat peste bord. Ce dovadă aveți, vă 
rog? E adevărat că sînt cel din urmă dintre nătărăi şi că am, 
aşa prăpădit cum sînt, o forță de taur!” 

Mr. Pike se încruntă, dar nu stărui şi trecu la altul. 

Scena era mişcătoare. De sus, de pe dunetă, Mr. Pike 
domina semeț pe oamenii adunați pe punte, vicleni şi închişi 
în ei înşişi. O zăpadă uşoară îşi scutura vertical fulgii în aerul 
liniştit. 

„Elseneura”, ale cărei piînze erau aproape amorțite, 
aluneca încet şi suspinînd pe valurile, care abia îi atingeau 
marginile. 

Cu chipurile trase, oamenii se legănau în ritmul pe care- 
l impunea corabia, cu mîinile în mănuşi şi picioarele în cizme. 
Cei trei necunoscuți cu ochii ca topazul ascultau visători, fără 
să priceapă nimic. 

Deodată, începu să bată vintul dinspre est. 

Mr. Pike fu cel dintii care simţi. Îl văzui tresărind şi 
întinzînd obrazul spre vîntul acela uşurel. În clipa următoare, 
îl simțţii şi eu. 

El aşteptă o clipă, spre a se încredința că n-a fost numai 
închipuire. Apoi, uitînd de dulgherul dispărut, începu să dea 
ordine scurte echipajului, care se grăbi să-şi reia munca. 

Toate pinzele pe care le aveam fură întinse pe vergi, pină 
în virful catargului: cîrmaciul învirti roata barei şi 
„Elseneura” începu să alerge spre est. Ochii mei întilniră pe 
cei ai lui Tom Spink, a cărui privire era triumfătoare. 

Părea că spune: „prevăzusem bine!” Şi faptele o 
dovedeau cu prisosință. Dulgherul cu picioarele mari zburase 


peste bord, fără să ştie cum, împreună cu traista lui cu 
vrăjitorii — şi vintul cel bun venise! 

Voios din cale-afară, Mr. Pike măsura duneta în lung şi 
în lat. Dispreţțuind frigul, îşi scosese mănuşile şi-şi freca 
mîinile de bucurie. Îşi vorbea şie-însuşi şi-şi manifesta 
mulțumirea într-un chip hazliu. 

Îşi îndrepta privirea cînd spre partea de dinainte şi spre 
oamenii a căror muncă o supraveghea, cînd, fericit, spre 
partea din care sufla vîntul prielnic şi cădea zăpada. 

—Ei bine, ce credeți Mr. Pathurst? mă întrebă fără 
veste. 

De data asta am nimerit-o! Am nimerit-o! Ha! Ha! Ha! 

Flecărea vrute şi nevrute şi începu să-mi vorbească 
despre restaurantele franțuzeşti din San-Francisco, ale căror 
bucătării erau neîntrecute în pregătirea unei anumite mîncări 
de rață. 

—Raţa trebuie apucată şi aruncată într-un cuptor bine 
încălzit, unde stă şaisprezece minute... După mine, 
patrusprezece minute sînt de ajuns. Mincarea e coaptă şi 
delicioasă! 

Vorbindu-mi, îi lăsa gura apă... 

Pe la amiază, încetă să cadă zăpada şi vintul deveni mai 
rece. Ne iuțirăm pasul şi dulgherul acela uriaş aruncat în apa 
înghețată spre a servi de hrană peştilor, rămase mult în urma 
noastră. 

La ora trei, începu furtuna şi noi sfişiam, cu o iuțeală 
nebună, Oceanul turbat, ale cărui valuri ce veneau dinspre 
est se spărgeau zgomotos de cele ce veneau dinstre Vest, 
respingîndu-le într-o luptă cumplită şi triumfătoare. 

Mr. Pike privea pierdut vergele vintrelor, care se bolteau 
sub rafale, ca arcurile sub mîna unui arcuş nevăzut şi erau 
în fiecare clipă amenințate să fie smulse sau frînte. 

Puțin îi păsa, îmi spunea, jurîndu-mi că — orice s-ar fi 
întîmplat — nu va stringe nici o bucăţică de pinză. 

Mai mult, dădu ordin să se întindă şi pinza cea mai 
mare, susținind că nici Dumnezeu, nici chiar Diavolul nu vor 
izbuti s-o facă să sară din loc. 


— Barometrul coboară! îmi spuse Mr. Pike. Asta-i bine! 
Cu cît se va mări puterea vintului, cu atit mai repede vom 
înainta spre vest. 

Doi inşi, schimbaţi la fiecare jumătate de oră, se 
căzneau în acelaşi timp cu minuirea barei de la cîrmă. Şi cu 
tot frigul, le şiroia sudoarea pe obraji. 

Spre seară, ne încrucişarăm cu altă corabie care încerca 
să se îndrepte spre est şi îndura, la rîndu-i toate necazurile 
pe care le îndurasem noi. 

Văzînd-o, Mr. Pike începu să țopăie ca un sălbatic şi 
salutînd-o batjocoritor, îşi urlă disprețul voios spre formele 
îmbrăcate în muşamale, ce se zăreau pe duneta acelei corăbii 
nenorocite. 

Noaptea care urmă în plină suferință şi glorie, astfel că 
nu putui închide ochii. 

Săriturile „Elseneurei” mutaseră din loc soba cea mare 
din salon şi focul trebui să fie stins. În cabine au fost aprinse 
sobe cu gaz. Dar soba mea răspîndea un miros înăbugşitor, 
încît am stins-o. 

Aflai a doua zi dimineaţă, că nici Marguerite nu putuse 
dormi. Dar alergătura nebunească a corăbiei n-o înfricoşa 
deloc. 

În schimb, Mr. Mellaire era stăpinit de oarecare temeri, 
pe care mi le mărturisi: 

— Să conduci în felul acesta o corabie atît de încărcată 
ca a noastră, e un lucru nechibzuit. 

„Elseneura” nu-i un yacht uşor, cu care-ţi poţi îngădui 
orice îndrăzneală, ci un adevărat lădoi plin cu cărbuni. Ce s- 
ar întîmpla dacă ne-ar sfărima catargurile? Am fi nimiciți!” 

La ora opt, Marguerite şi cu mine ne urcarăm pe dunetă 
şi găsirăm pe Mr. Pike, care nu dormise deloc. 

Ne salută voios. 

Cît despre echipaj, el părea încă îngrozit. Nu i se putu 
da nici o mîncare caldă, întrucît bucătăria de pe partea din 
față a corăbiei fusese inundată în trei rînduri. Oamenii 
trebuiră să se mulțumească doar cu pesmeţi de mare şi carne 
de cal, conservată. 


La amiază, ajunseserăm o corabie care avea puţine 
pînze întinse şi mergea în aceeaşi direcție cu noi. 

— Ia priviţi pe fricoşii ăştia! zeflemi Mr. Pike. N-au măcar 
curajul să se lase minați şi-şi pierd vremea asta bună 
degeaba, de ţi-e mai mare mila! 

În mai puţin de un sfert de oră, înconjurarăm şi 
depăşirăm vasul acela, destul de drăguţ dealtfel. Atît de mare 
era iuțeala cu care mergeam, încît vasul celălalt părea că stă 
nemişcat. 

Mr. Pike, întocmai ca un ştrengar scăpat de curînd de la 
şcoală, îşi reîncepu tropăiturile de bucurie din ajun şi dădu 
cîrmaciului ordinul să se alăture uşor de corabia aceea. 

Ofițerii şi echipajul ne priviră înmărmuriți trecînd ca o 
trombă pe lingă ei şi Mr. Pike le întinse un capăt de odgon, 
îndemnîndu-i parcă să se lase remorcați. 

Pînă şi Marguerite începuse să se înspăiminte. Privirea i 
se ducea fără voie spre vergelele care se încovoiau. 

Amiîndoi intilnirăm apoi pe Tom Spink, istovit din cale- 
afară şi care fusese înlocuit la cîrmă. 

—Ei bine, îi spusei, dispariția dulgherului ne-a adus 
noroc, fără îndoială. Eşti mulțumit? 

Doamne, Dumnezeule! Dacă secundul nostru l-ar fi 
însoțit în fundul apei, fericirea noastră ar fi fost şi mai mare! 

La ora cinci după-amiază, loch-ul de măsurat iuțeala 
înregistrase, din ajun la aceeaşi oră, trei sute patrusprezece 
mile. 

Acum e miezul nopții şi, ghemuit în patul meu şi fără 
somn ca de obicei, scriu în grabă rîndurile acestea pe 


carnetul meu de notițe. 
* 


ko 


Acum, am trecut de-a binelea de Capul Horn! 

Vîntul nu mai bate atît de tare, timpul se îmbunătăţeşte 
şi mersul nostru e iarăşi normal. Temperatura e mai plăcută 
şi în curînd vom începe să simțim parfumul elizeelor. 

Oamenii s-au înviorat. leri-seară am auzit pe unul din ei 
cîntînd. 


Stewardul a pus deoparte cuțitul lui uriaş, iar gîndurile 
negre i s-au luminat pînă într-atit, încît aseară l-am găsit 
jucîndu-se de zor cu Possum... 

Şi chipul lui Wada s-a înseninat. 

Dar Mulligan lacobs şi Andy Fay rămîn tot viperele 
veninoase ce au fost neîncetat. 

Din ce în ce mai hotărît, Charles Davis nu vrea să 
moară. 

Larry s-a lăsat să i se scoată un dinte. După trei zile de 
suferințe cumplite, a venit în partea din urmă a corăbiei şi a 
rugat pe secund să-i uşureze durerile. 

Mr. Pike s-a grăbit să-l satisfacă, dar n-a vrut să se 
„maimuțţărească”, adică să întrebuinţeze cleştele de oțel, 
folosit în asemenea cazuri şi aflat în lădița cu medicamente. 

—Nu-mi pasă, mi-a spus, de invențiile astea! Şi după 
sistemul bun şi bătrînesc pe care l-am îndrăgit totdeauna s-a 
servit de un cui şi un ciocan. 

Nu-i de crezut, ştiu, dar am văzut cu ochii mei: o 
lovitură de ciocan, dată cu îndemiînare şi dintele a sărit! 

Şi Larry a sărit în sus şi a început să alerge în dreapta şi 
stinga, urlînd ca un turbat şi ţinîndu-se de falca pe care o 
credea crăpată. 

Mr. Pike susține că în felul acesta a scos în viața lui 
sute de dinţi, fără vreo urmare nenorocită. Totul e să te 
pricepi! 

Ne-a mai istorisit că a călătorit cîndva cu un căpitan, 
care se bărbierea în fiecare duminică fără brici. Cum? 

Se folosea de o lumînare şi de un ştergar ud, cu care-şi 
ştergea fața pe măsură ce-şi pîrlea părul. 

Secundul e din ce în ce mai vesel. 

—Ha! Ha! Ha! Cred că, după moda veche, am dat 
echipajului o imagine vie despre navigația de altădată. 

Oamenii nu vor uita curînd lecţia aceasta! 

„Adică n-o voi uita cel puţin acei care nu vor zbura peste 
bord, cu sau fără sac de cărbuni la picioare, înainte de a 
ajunge în vreun port oarecare!” 

Îl întrebai, oarecum uimit: 


—Aşadar, credeți că vom mai avea morți şi afundări? 

Mr. Pike se întoarse spre mine, mă privi o clipă drept în 
ochi şi-mi răspunse: 

— Fiți sigur de asta! Iadul n-a început încă să-şi 
dezlănțuie puterile! 

Secundul îşi face quart-urile înainte, schimbîndu-se 
regulat cu Mr. Mellaire. 

Din delicateţe față de Miss West, Mr. Pike şi-a păstrat 
cabina pe care o avea. De fapt, obiceiul este ca, în cazul cînd 
căpitanul moare în timpul călătoriei, secundul să se mute în 
cabina lui. 

De la dispariția dulgherului, Mr. Mellaire mănîncă 
singur în încăperea cea mare din partea de dinapoi a corăbiei 
şi doarme împreună cu Nancy în partea centrală. 


CAPITOLUL XXXI 
Se dezlănţuie răzvrătirea 


S-au scurs două săptămîni de cînd am trecut de al 
cincizecilea grad în Oceanul Pacific. Ne aflăm acum la al 
treizecişişaptelea grad adică la aceeaşi latitudine sub 
Ecuador, ca şi deasupra Ecuadorului. 

Şi iată că încep să se împlinească prevestirile lui Mr. 
Pike şi cele ale lui Mr. Mellaire. 

Zilele bune n-au luat cu cîe şi amintirea suferințelor 
îndurate, iar vrăjmăşiile strînse în timpul călătoriei s-au 
înrădăcinat mai mult. 

Possum, biata mea javră, a dezlănțuit fără vrere 
rezvrătirea. 

leri-dimineaţă, pe la ora nouă, Mr. Mellaire, care era de 
veghe, se afla tocmai sub cafasul catargului şi dădea diferite 
ordine lui Sundry Buyers care, împreună cu Arthur Deacon, 
Ditman Olansen şi Maltezul, era cocoțat pe catarguri. 

Mr. Pike umbla pe podişca de oțel. 

Pe acoperişul locuințelor centrale ale echipajului, 
Possum zburda în jurul cotețului, în care găinile, cu penele 
năpirlite dar dornice de viață, băteau din aripi şi culegeau 
grăunțele şi tărițe aduse de steward. 

Cîinele fericit şi el de îndreptarea vremii, lega iar 
cunoştinţă cu păsările şi, spre a le adulmeca mai de aproape, 
îşi vîrise botul printre zăbrelele cotețului. 

O găină înțelegîndu-i rău prietenia, se repezi spre cîine 
şi-i aplică în bot o puternică lovitură cu ciocul. 

Dindu-se înapoi, Possum scoase un țipăt de durere, un 
țipăt ascuțit şi supărat. 

Acest țipăt atrase luarea-aminte a lui Ditman Olansen- 
care, aplecat pe vergă, întinse gîtul spre a vedea ce s-a 
întimplat. El ţinea pe umeri un scripete, pe care era 
înfăşurată o funie. Cînd îşi întinse gîtul, Olansen scăpă de pe 
umeri scripetele, care căzu lîngă Mr. Mellaire fără să-l 
rănească însă. 


Dar funia, lovind în treacăt capul celui de-al doilea 
locotenent, îi smulse şapca, deşi era prinsă cu o curea. 

Mr. Pike, aşa cum am spus, era pe aproape. De pe 
podişca de oțel, zări deodată dedesupt, îngrozitoarea 
crăpătură din ţeasta lui Mr. Mellaire. Rămăsese încremenit 
cîteva clipe, întrebindu-se dacă nu cumva visează. 

Fără să-şi dea seama, îşi strînse pumnii, în timp ce 
privea cu toată atenția acest semn de neînlăturat datorită 
căruia putea recunoaşte fără greş pe ucigaşul căpitanului 
Somers. 

În clipa următoare, cobori încet pe punte şi se îndreptă 
spre al doilea locotenent, cu gîndul vădit de a-şi vîrî degetele, 
ca ghearele unei păsări de pradă, în şanțul acela înfricoşător 
— şi să-i sfişie creierul. 

Mr. Mellaire se dădu iute înapoi cu doi paşi, iar Mr. Pike 
păru că e iar stăpîn pe sine. Brațele-i căzură de-a lungul 
corpului şi se opri. 

— Ştiu cine eşti!... spuse Mr. Pike cu voce surdă, care 
tremura de tulburare. 

„Acum optsprezece ani, ai fost pe „Cyrus-Thomson”, 
care, rămînînd fără catarguri din pricina vijeliei, se scufundă. 
Ai luat loc în singura luntre ce a fost salvată. 

„După şapte ani, ai fost pe „lason-Karrison” la San- 
Francisco şi căpitanul Somers a fost ucis de cel de-al doilea 
locotenent, ai său, care erai tocmai tu, adică unul dintre 
spraviețuitorii de pe „Cyrus-Thomson”. 

„Ucigaşul, care avusese țeasta crăpată de un bucătar 
nebun, se numea Sydney Waltham, despre care ţi-aş fi 
recunoscător dacă mi-ai da noutăți”. 

Fără să mai asculte Mr, Mellaire, sau mai curînd Sydney 
Waltham, făcu în ciuda celor cincizeci de ani ai săi o săritură 
în lături, cu o uluitoare agerime şi se repezi spre partea 
centrală a corăbiei, unde-şi avea cabina. 

Dar nu fugise ca să se ascundă în ea, ci pentru a ieşi 
curînd ținînd în mînă un revolver automat Smith şi Wesson, 
calibrul 32, cu care începu să tragă. 

Cîteva gloanţe se turtiră în parapetul punţii înguste, 


spre care Mr. Pike se repezi numaidecit. Şi, cu toate că nu-i 
plăcea să lase să se creadă că fuge, se retrase şi ajunse pe 
dunetă, din cîteva sărituri. 

Atunci, răzvrătirea se dezlănțui pe neaşteptate. 

Arthur Deacon, cocoțat pe catargul din urmă, se aplecă 
şi aruncă spre Mr. Pike, care tocmai trecea pe dedesubt, sula 
de desfăcut nodurile funiilor; ea se învirti de mai multe ori, 
scînteind în bătaia soarelui. 

Sula era gata-gata să atingă pe Mr. Pike şi să sfărime pe 
Possum, care alerga spre partea din urmă, înnebunit de 
împuşcăturile ce se auzeau, fiindcă Mr. Mellaire, fără să 
țintească de ajuns de bine, trăgea necontenit. Virful ascuţit al 
sulei pătrunse cu atita putere prin lemnul punţii, încît sula 
continua să vibreze cu furie cîteva secunde. 

În cele din urmă, în timp ce un ultim glonte se izbi de 
închi- zătoarea de oțel a odăii hărților şi în timp ce omul de la 
cîrmă îşi părăsea postul, văzui pe Mr. Pike coborînd pe furiş 
spre cabine. 

În ce mă priveşte, nu mă clintisem din postul meu de 
observaţie situat în partea centrală a corăbiei, fie din pricină 
că eram încredințat că nu mă amenința nici o primejdie, fie 
pur şi simplu din lipsă de prezență de spirit în fața 
evenimentelor ce se produseseră atit de neaşteptat. 

În timpul unei potoliri, izbutii să ajung pe dunetă, cînd 
răzvrătiții, conduşi de Sydney Waltham şi de cei trei ticăloşi, 
dădură năvală, plini de avînt. Văzui banda îmbrîncindu-se şi 
repezindu-se spre scară, pentru a se cățăra, dar nici nu mă 
giîndii să încerc să-i opresc. Era foarte nimerit să nu mă 
împotrivesc, fiindcă n-aş fi izbutit; dimpotrivă, aş fi dat 
răzvrătiților prilejul să mă ucidă. 

Atingîndu-şi ținta, oamenii părură foarte zăpăciți de 
izbînda dobîndită atit de lesne şi cu totul dezamăgiţi că nu 
găseau înainte-le nici un vrăjmaş. 

Trecînd pe lîngă mine, Bert Rhine păru că vrea să se 
oprească, spre a mă lovi cu ajutorul cuţitului pe care-l avea 
în mînă. Dar îşi reluă aproape numaidecit alergătura, 
socotindu-mă desigur „un număr fără însemnătate”. Mă 


simtii niţel jignit, dar şi fericit. 

Cînd oamenii văzură că nu mai era nimeni pe dunetă, 
rămaseră uluiți. Oare conducerea corăbiei era părăsită în voia 
soartei? Asta-i supăra şi-i îngrijora mult. 

Bert Rhine trimise pe italianul Guido Bombini să 
înconjoare adăpostul care acoperea roata cîrmei, spre a se 
încredința că nu se ascunsese acolo nici un duşman. 

Apoi, dădu un ordin evreului Isaac Chantz, pe care 
O'Sullivan îl rănise la începutul călătoriei. Şi, Chantz, urmat 
de cîțiva voinici, se duse în chip de cercetaş spre odaia 
hărților, a cărei uşă o deschise fără veste. 

În aceeaşi clipă, străluci şi se prăbuşi asupră-i un cuţit 
lung măcelăresc, pe care-l ţinea o mină galbenă uscată. 
Cuţitul îi alunecă de-a lungul capului şi gitului şi-i atinse 
umărul sting. 

Oamenii care însoțeau pe Isaac Chantz se dădură înapoi 
şi evreul se clătină pînă la stinghia de sprijinire, apăsîindu-şi 
rana cu mîna dreaptă. 

Bert Rhine, care în timpul acesta se dusese să cerceteze 
sufrageria, veni în goană, odată cu Mr. Mellaire, care ţinea 
încă în mînă revolverul gol. Ei îşi croiră drum printre cei ce se 
înghesuiau, şovăitori, în fața odăii hărților, a cărei uşă se 
închidea şi se deschidea, în ritmul clătinăturilor corăbiei. 

Nu cumva cuțitul ascuns avea să lovească iar pe cel 
dinții ce s-ar fi încumetat să intre? 

Înțelept şi prevăzător, bătriînul chinez nu se arătă. În 
locul lui, Mr. Pike fu acela care se ivi pe neaşteptate, venind 
pe scara lăuntrică. Era înarmat cu revolverul său, Colt, de 
calibrul 44. 

Numaidecît porni spre el o serie de detunături, 
asemănătoare unor focuri de artificii. Dar răzvrătiții, care 
trăgeau fără să mai ţintească şi ale căror arme nu erau 
proaste, erau atît de zăpăciți, încît nici un glonte nu nimeri, 
pe secund. 

Dar şi el trăgea. Cu tot tărăboiul drăcesc, putui 
descoperi împuşcăturile puternice şi regulate ale revolverului 
său. 


Deodată, văzui pe italianul Mike Cipriani, ducindu-şi 
îndurerat mîna la pîntece şi prăbuşindu-se pe punte. 

Văzîndu-l corcitura de Shorty, care țopăia şi se strimba 
în mijlocul învălmăşelii, dădu semnalul retragerii. Se rostogoli 
pe scara dunetei şi toți îl urmară. Fu o dezordine 
nemaipomenită. 

Isaac Chantz, care sîngera necontenit, fu cel dintii care 
fugi după Shorty. 

Nosey Murphy îşi azvirli nebuneşte cuțitul spre Mr. Pike, 
dar nu-l nimeri. Tăişul izbi cu putere unul din minerele de 
aramă ale roții de la cîrmă şi căzu apoi pe podea. 

Al doilea locotenent fugi după ceilalți, însoţit de Bert 
Rhine. În alergătura lor disperată se izbiră de mine puternic, 
încît erau să mă răstoarne. 

„Cimpul de luptă” începea să se golească. Mr. Pike trase 
încă o dată şi nimeri pe Bill Quingley, care se prăbuşi la 
picioarele mele. 

Ultimul care trebuia să fugă era Maltezul. El se opri pe 
una din treptele de sus ale scării, pentru a privi cu 
îndrăzneală în față pe secund. Mr. Pike îşi îndreptă spre el 
țeava revolverului şi trase. Dar se isprăviseră cartuşele, astfel 
că, în timp ce Maltezul dispărea grăbit, revolverul făcu doar 
un zgomot sec. 

Duneta era a noastră. 

Stewardul ieşi încet din odaia hărților, ţinînd în mină 
cuțitul său lung şi pregătit să lovească dacă va fi nevoie. 

Marguerite îl urmă. În spatele ei venea Wada, care-mi 
aducea carabina Winchester, o jucărie poate, dar de temut. 

Mr. Pike îşi privea revolverul cu o mutră turbată, 
cercetîindu-l amănunțit ca să se încredințeze dacă se 
înțepenise, sau i se isprăviseră într-adevăr cartuşele, — cînd 
Marguerite îl întrebă în ce direcție vrea să îndrume corabia. 

Secundul tresări şi răspunse: 

— Puneţi bara cîrmei spre vînt! 

— Înţeles! spuse Marguerite. Şi alergă spre roata aceea 
uriaşă, pe care o mînui cu ajutorul lui Wada în direcția 
arătată de secund. 


Din fericire, marea era liniştită şi fiica „Samuraiului” 
înlocui cu semeție pe cîrmaciul dispărut. 

După cum vă spusesem, Wada îmi adusese carabina. 

— Ea gata pentru trageţi! îmi spusese. Trebuie numai 
ridicat piedica. 

— Sint la ordinele dvs.! Mă adresai lui Mr. Pike. Ce am 
de făcut? 

— Ţintiţi pe Roberts! îmi răspunse. 

Şi-mi arătă un om ce se afla pe punte. 

Adăugă: 

— E cel mai bun trăgător din echipaj. Dacă-l doboriţi, e 
foarte bine. 

„Dacă nu-l nimeriţi, îi veţi insufla cel puţin teama de 
Dumnezeu”. 

Era întîia oară, cînd ţinteam un om. Dar situaţia era atît 
de gravă, încît febra obişnuită într-o asemenea împrejurare 
nu puse deloc stăpînire pe mine. 

Roberts, văcarul era la o sută de picioare de dunetă. Nu- 
l nimerii. Totuşi, greşisem ținta cu atît de puţin, încît el sări 
în sus. 

În clipa următoare, descoperindu-mă, Roberts îşi 
îndreptă spre mine revolverul cu care era înarmat. 

Dar i-o luai înainte, trăgînd iar. Atins de data asta, el se 
clătină şi căzu pe spate, apoi încercă să se ridice şi-mi trimise 
încă un glonte, care se pierdu în aer. 

Mă cuprinse un fel de nebunie, şi, sub apăsarea 
neîntreruptă a degetului meu arătător, o ploaie de plumb 
țişni din arma mea, năpustindu-se asupra lui Roberts. 

Îl nimerii de cel puţin trei ori. El căzu, după ce se roti de 
citeva ori, se ridică iar într-un cot şi trase iar la întîmplare 
încă două gloanţe; apoi, se lungi pe punte şi rămase țeapăn. 
Era mort. 

În timp ce-mi priveam arma, simții că mă atinge cineva 
pe braț. Era Wada, care-mi aducea o duzină de cartuşe. Le 
luai şi le încărcai în armă, trimițindu-l să-mi aducă altele. 

De abia se îndepărtase Wada, cînd Bill Quingley, care 
zăcea la picioarele mele, îmi prinse gleznele şi îşi înfipse dinții 


în pulpele mele. Scosei un țipăt de surpriză şi de durere. 

Dintr-o săritură, Mr. Pike îmi veni în ajutor. Trintind lui 
Bill Quingley o lovitură zdravănă de picior, îl făcu să-mi dea 
drumul. Îi trînti apoi încă una, mai zdravănă, trimițîndu-l 
peste bord, fără ca trupul să atingă măcar stinghia de sprijin. 

Mike Cipriani era în agonie, nu departe de noi. El avu 
totuşi puterea să se tirască pe podea, părind că vrea să se 
îndrepte spre cîrmă şi să lovească poate, înainte de a-şi da 
sufletul, pe Marguerite, ce se afla acolo. 

Mr. Pike interveni iarăşi şi, folosindu-se de acelaşi mijloc 
ca şi la Bill Quingley, îi tăie poftele şi gîndurile, oricare ar fi 
fost. Mike Cipriani zbură şi se duse să-l întilnească în mare 
pe Quingley. 

Puntea de jos era goală. Nu se mai vedea nici un 
răzvrătit. 

Mr. Pike îşi viri revolverul în buzunarul bluzei şi urlă 
spre partea din față a corăbiei: 

— Unde v-aţi ascuns, şoarecilor? leşiţi din găuri şi veniți 
aici. Vreau să vă vorbesc. 

Guido Bombini, împins desigur de Bert Rhine, fu primul 
care se arătă şi înainta în chip de soi, făcînd o sumedenie de 
gesturi ca să dea de înțeles că are gînd uri paşnice. 

La rindu-i, Mr. Pike arătă că n-are nimic în miini. 

Cînd îşi dădură seama că într-adevăr secundul nu mai 
trage, începură să apară şi ceilalți, unul cîte unul, avînd între 
ei pe Bert Rhine, Nosey Murphy şi Kid Twist, care conduceau 
ostilitățile”. 

—Bine! spuse Mr. Pike, cînd îi văzu apropiindu-se 
destul. 

Cei trei necunoscuți pe care ni-i dăruise Capul Horn 
urmau în neştire mulțimea, ca şi Faunul, care nu înțelegea 
nici el nimic din întîimplările groaznice de pe corabie. 

Şi Charles Davis apăruse, tot viu. Obrazul lui, galben ca 
ceara, se deosebea în chip ciudat de fețele pirlite care îl 
înconjurau. 

Lîngă el se aflau Mulligan lacobs şi Andy Fay, plini de 
ură. 


— Unde-i Sydney Waltham? tună Mr. Pike. Vreau să-i 
vorbesc. De ce nu-i aici, printre voi? 

„Să se ducă unul să-l caute! Apoi veţi relua lucrul. Dacă 
nu, Dumnezeu să aibă milă de voi!” 

Oamenii, neliniştiți, se frămîntară într-un tropăit tăcut. 

—Sydney Waltham, ieşi la iveală! tună Mr. Pike peste 
capetele pe care le domina. 

— Bestie bătrină! mirii Mulligan lacobs. 

—Tăcere, Mulligan! porunci Bert Rhine, pe care infirmul 
îl privi cu fiere. 

— Bert Rhine, reluă batjocoritor Mr. Pike, fii liniştit! Cînd 
îți va veni rîndul, nu vei fi uitat! 

Şi începu iar să strige: 

— Sydney Waltham,  ucigaşule, mă auzi? Haide, 
mişelule, apropie-te, avem o răfuială veche amindoi. 

Se părea că în gîndul lui stăruia mai mult ucigaşul 
căpitanului Somers şi pedepsirea lui, decît însăşi răzvrătirea 
dezlănțuită. 

Dar al doilea locotenent, făcîndu-se că nu aude, nu se 
arăta. 

Mr. Pike se întoarse iar spre Bert Rhine şi spre răzvrătiți 
şi strigă: 

— Haide, Bert Rhine, dă-le o pildă! Sau te arunc peste 
bord, ticălos fără pereche! 

„Vă dau, ţie şi şobolanilor ciumați care te înconjoară, 
două minute ca să vă supuneți!” 

Ticălosul şi cei doi tovarăşi ai lui rînjiră, cu risul lor 
întunecat şi duşmănos. 

— Mai întîi, mirțoagă bătrină, va trebui să asculți ce 
vrem să spunem! 

„Davis, tu care nu te sperii şi ştii să vorbeşti, spune tu 
lecţia! 

— Deştept avocat, îl întrerupse Mr. Pike şi straşnică 
lichea! 

Charles Davis rămase cu gura căscată şi Bert Rhine 
ridică din umeri şi se răsuci pe călciie, pregătindu-se să 
plece. 


— A, bine! spuse el liniştit. Dacă nu vreți să staţi de 
vorbă... 

Mr. Pike încuviință: 

— Dă-i drumul, Davis! Scoate-ne neghiobiile pe care le 
ţii în gitlej! La vremea potrivită, vom mai avea astfel încă o 
socoteală de încheiat. 

Charles Davis tuşi spre a-şi drege glasul şi începu: 

Înainte de toate, ţin să declar că nu mă amestec deloc în 
toată isprava asta. 

„Sînt un bolnav, care abia se ţine pe picioare şi trebuia 
să mă aflu în clipa asta întins în patul meu.” 

„Dar mi s-au cerut informaţii privitoare la legea 
maritimă. Le-am dat... Era de datoria mea s-o fac!” 

— Şi ce îndrugă „legea maritimă”? întrebă zeflemitor Mr. 
Pike. 

Fără să-şi piardă curajul, Charles Davis răspunse 
repede: 

— Ea spune că, atunci cînd ofițerii unei corăbii nu mai 
sînt în stare să asigure conducerea, echipajul îi poate înlocui 
şi se poate însărcina să mine spre port vasul aflat în 
primejdie. 

„Legea este răspicată în această privință şi „Analele 
maritime” dau destule pilde. 

„Aşa a fost, în 1892, cazul vasului „Abissin”. Căpitanul 
muri de friguri în timpul călătoriei şi ofițerii secunzi începură 
să se dedea băuturii”. 

—La fapte! răcni Mr. Pike. Nu-mi pasă de citaţiile tale! 
Ce vrei să spui? 

—Bine:.. Repet, vorbesc în calitate de sfătuitor 
dezinteresat şi fără să am vreun amestec. Sint bolnav, scutit 
prin însăşi boala mea, de orice osteneală. 

„Ei, bine, lucrurile stau aşa. Aveam un căpitan 
cumsecade. Nimeni dintre noi nu poate spune nimic pe 
socoteala lui. Dar a murit!” „Secundul, care i-a luat locul, e 
un om furios, care vrea să ucidă pe al doilea locotenent. 
Dealtfel, nu ne sinchisim prea mult de lucrul acesta şi-l spun 
numai ca să întregesc înfăţişarea faptelor.” „Ceea ce vrem cu 


toții este să ajungem în port teferi şi nevătămați. Dar vieţile 
noastre sînt în primejdie!” 

„Nici unul dintre noi n-a făcut cuiva rău. Dimpotrivă, 
dvs. ați împuşcat cu revolverul dvs. doi oameni, aruncîndu-i 
apoi peste bord, aşa cum voi depune mărturie în fața 
tribunalului.“ 

„Şi mai este un al treilea aici pe punte, mort şi el, şi 
sortit să servească drept hrană rechinilor. De ce? Fiindcă s-a 
apărat în chip legal. Dumnezeu să-l ierte!” 

„Aceiaşi martori vor depune şi în privința aceasta. Ei vor 
spune adevărul, nimic altceva decît adevărul.” 

„Vorbiti, domnilor! Spuneţi, dacă am sau nu dreptate 

Se auzi un murmur încurcat de glasuri, care îl aprobau. 

—În două cuvinte, vrei să-mi iei locul, hai! încheie Mr. 
Pike. 

„Şi cu mine ce-ai să faci?” 

— Vom avea grijă de dvs. aşa cum se cuvine, păzindu-vă 
pînă la sosirea noastră la Seattle. 

„Acolo, vă vom preda autorităţilor legale. Credinţa mea 
este că v-aţi putea apăra invocind nebunia şi, dacă 
argumentul vă va fi primit, veţi scăpa ieftin!” 

„Vă vorbesc prieteneşte, cum vedeţi!” 

Simţii în clipa aceea, că Marguerite îmi pune mîna pe 
umăr. Stewardul o înlocuise la cîrmă şi-i dădu cuțitul cel 
mare. 

— Ţi-ai isprăvit „cuvîntarea”? întrebă Mr. Pike pe Davis. 
Foarte bine! 

Acum, voi răspunde o dată întregii bande. Aveţi cu toţii, 
v-o repet, exact două minute ca să vă hotăriți. 

„Îmi veţi preda pe al doilea locotenent şi vă veţi apuca 
numaidecît de lucru! Veţi fi iertați şi la sosire vă veți primi 
toată simbria.” 

„De nu, îndată ce vom ajunge pe uscat, veţi fi predațţi 
justiției şi veți îmbrăca, pentru răzvrătire pe mare, haina 
vărgată a puşcăriaşilor!” 

„Două minute, nu-i aşa?” 

„Cei care vor să cunoască puşcăria, n-au decît să 

rămînă pe locurile unde se află! Cei care se vor gîndi că e mai 
bine să se supună şi să se poarte cumsecade de acum 
înainte, pot veni aici, pa dunetă, la mine.” 

„Nu e pe tocmeală! Aveţi două minute de chibzuit”. 

Şi aplecîndu-se spre mine, îmi şopti: 

— Ţineţi-vă arma pregătită şi, dacă e nevoie, nu şovăiți 
să trageţi. 

„Doar n-or fi crezut porcii ăştia, că ne pot porunci ei 
nouă!” 

Oamenii părură ca şovăie. Buckweat făcu un pas 
temător înainte, dar se opri. 

Încurajat totuşi de exemplul lui, Herman Luckenheimer 
păşi cu hotărire şi se îndreptă spre scara dunetei. 

Văzîndu-l, Kid Twist îi ajunse dintr-o săritură. Înşfăcînd 
pe german de spinare, îşi propti în el genunchiul şi-l 
răsturnă. 

Luai arma la ochi, gata să trag. 

Dar pînă s-o fac, italianul Guido Bombini reteză 
beregata germanului cu o puternică lovitură de cuțit. 

—Trageți! îmi strigă Mr. Pike. 

Apăsăi pe trăgaci, dar avui ghinion. Glontele nu nimeri 
ținta, şi lovi pe Faun, care se clătină, scoțind un țipăt de 
durere şi se prăbuşi pe punte, tuşind şi privindu-mă cu 
sărmanii lui ochi rătăciți. 

Nici un om din echipaj nu mai clinti. 

Herman Luckenheimer, pe care Kid Twist nu-l mai 
ținea, se prăvălise şi el, în timp ce Bert Rhine declară cu glas 
catifelat şi izimbind batjocoritor: 

— Mai sînt niscaiva amatori? Dacă-i îndeamnă inima!... 

— Cele două minute au trecut! vesti Mr. Pike. 

— Şi ce aveţi de gînd, bunicule? îl zeflemi Bert Rhine. 

Într-o clipă, Mr. Pike îşi trăsese revolverul automat din 
buzunar, în timp ce oamenii se răspiîndiră cu repeziciune şi 
fugiră să se ascundă. 

Pentru a doua oară, puntea se goli ca prin farmec. 

Nu mai rămăseseră decît văcarul, mort şi întins pe spate 
şi Faunul, aşezat pe locul pe care căzuse şi scuipînd sînge. 


După cîteva clipe, apăru un nou grup, care începu să se 
înghesuie în grabă mare spre dunetă. 

—Trageţi! mă îndemnă Marguerite. 

—Nu trageţi! răcni Mr. Pike. 

În fruntea grupului venea Louis bucătarul, pe care-l 
urmau în şir cei doi reparatori de pinze, Henry elevul Şcolii 
navale şi tovarăşul său Buckwheat. Tom Spink încheia şirul. 

Un glonte, porni de pe partea din față a corăbiei şi 
țintind grupul se pierdu în aer. Tom Spink răsturnă dintr-o 
lovitură de pumn pe unul dintre răzvrătiții ce stăteau la 
pîndă în drumul său. În clipa următoare, cei şase inşi se 
cățărau sprinten pe scara dunetei şi veniră să ni se alăture. 

Numaideciît, Mr. Pike puse la bara cîrmei, pe unul dintre 
reparatorii de pinze, în locul stewardului care-şi putea relua 
astfel locul obişnuit. 

Deodată, luarăm-aminte secundul, ca şi Marguerite şi 
mine, la un cîrd de albatroşi care pluteau la suprafața 
valurilor, în spatele corăbiei, scoțind ţipete asurzitoare. Şi 
văzurăm, uluiți, pe Nike Cipriani şi Bill Quingley, care nu 
murise. Cu o putere supraomenească, se agă ţară de loch-ul 
de măsurat iuțeala şi pluteau pe urmele „Elseneurei”. 

Duşi de corabie, ei izbuteau să se mențină astfel Ia 
suprafața apei. 

Deasupra şi-n jurul lor dădeau tircoale albatroşii 
hămesiţi cu aripile lor lungi şi ciocul lor uriaş. 

Una dintre păsări, mai îndrăzneață, se năpusti asupra 
italianul lui, care izbuti să-i împlinte cuțitul în pîntece. 
Albatrosul se prăbuşi greoi în mare. 

Stewardul se apropie şi, cu toată răceala, tăie cu 
ajutorul cuţitului pe care i-l înapoiase Marguerite, linia 
lochului, de pe căptuşeala de oțel pe care era aşezată. 

Pierzîndu-şi punctul de sprijin, cei doi încercară să 
înoate. 

Dar, în timp ce se zbăteau în spumele valurilor, cîrdul 
înaripat, năpustindu-se asupra acestei prăzi de carne vie, 
cobori peste ei, lovindu-i furios cu ciocul în cap, în umeri şi în 
braţe, îndoindu-şi tipetele înăbugşite. 


Era un spectacol înspăimintător, dar care — 
mărturisesc? — mă lăsa aproape nepăsător. 

Pe aceiaşi oameni, îi văzusem desfătindu-se să spintece 
şi apoi să chinuiască rechinul, pe care-l azvirliseră apoi în 
valuri, ca să devină prada altor rechini. 

Acelaşi joc de crîncenă barbarie se întorcea acum 
împotriva lor şi, cel care trage sabia — de sabie moare, cei doi 
ticăloşi mureau mîrşav, aşa cum şi trăiseră... 


CAPITOLUL XXXII 
Un concert pe nepregătite 


Cele două „tabere” sint acum statornicite şi lămurite. 

De o parte, pe locurile înalte pe care le stăpinim pe 
deplin, Marguerite, Mr. Pike şi eu, înfățişăm pătura 
conducătoare”. Avem cu noi servitori credincioşi, nu prea 
mintoşi, dar pe care ne putem bizui cu nădejde. 

În privința deşteptăciunii, Henry, elevul Şcolii navale 
vine în primul rînd. El e unul de-ai noştri, mai tînăr şi are 
încă multe de învățat în viață. 

Buckwheat îl urmează, la depărtare însă. Tom Spink 
este un marinar vrednic, voinic, dar nu destul de hotărit. 

Wada, stewardul şi cei doi reparatori de pînze sînt 
asiatici, astfel că, datorită rasei lor, se deosebesc în totul de 
noi; dar ei sînt cinstiți şi şi-au dat seama că interesul lor se 
confundă cu al nostru. 

Sîntem cu toții unsprezece, împotriva unui număr de 
douăzeci şi şase în cealaltă tabără, dintre care vrăjmaşii 
noştri cei mai de temut sint: al doilea locotenent, Mr. Mellaire 
sau Sydney Waltham, numele nu interesează prea mult, un 
om energic din propria noastră rasă, dar un renegat; Bert 
Rhine, Nosey Murphy şi Kid Twist, cei trei şacali; Arthur 
Deacon, o puşlama primejdioasă; Guido Bombini italianul 
ticălos; Chorty, o corcitură; Andy Fay şi Mulligan lacobs, care 
împreună cu Isaac Chantz, evreul rănit, sînt însăşi ura 
întrupată. 

Faunul, căruia unul din gloanțele mele i-a străbătut un 
plămîn, nu poate fi pus la socoteală, ca şi cei trei necunoscuți 
cu ochii ca topazul. 

Nancy şi Sundry Buiers, cei doi şefi ai echipajului, sînt 
nişte netoţi, despre care n-am ce să vorbesc. 

Cei doi marinari scandinavi, Sorensen şi Lars lacobsen, 
sint şi ei tare nerozi. Bob este tot un prost, dar ţine să pară 
altfel.Grecul Tony, sinucigaşul care nu a izbutit să moară, 
este un nebun. Charles Davis îi seamănă, dar mai e şi un 


animal răutăcios. Cu deosebire, îndrugă vrute şi nevrute, de 
dimineață pînă seara. 

John Hackey, un apaş, Maltezul, Frantz Fitzgibbon şi 
Richard Giller, cei doi supraviețuitori dintre „zidarii care şi-au 
greşit cariera”, împreună cu Ditman Olansen „şpanchiul” 
completează lotul. 

Situaţia pentru noi ar putea fi şi mai rea. Cea mai bună 
armă a noastră este că aproape toate merindele de pe 
„Elseneura” se află în mîinile noastre. 

În ciuda zelului său de luptător, Mr. Pike a înţeles lesne 
că nu sîntem destul de numeroşi spre a ne încăiera cu 
răzvrătiți. 

— Noi sîntem cei împresurați! bombăni. Vă dați seama, 
da? Dar într-un răstimp care nu va putea fi prea lung, ne 
vom reduce asediatorii la foame. Da, vom flămînzi pe ciinii 
ăştia, pînă ce vor veni să ne lingă picioarele! 

„Vă închipuiţi că obiceiul de a aşeza cămara şi 
sufrageria în partea din urmă a corăbiei se datoreşte 
întîmplării? Nu, Mr. Pathurst! Procedind astfel, strămoşii 
noştri ştiau ce fac!” 

Louis este de aceeaşi părere. 

— În bucătăria echipajului, îmi spuse, nu mai sînt 
merinde decît pentru cîteva zile. Mai e şi un butoi cu pesmeți 
de mare, dar nici el n-o să ajungă multă vreme ticăloşilor 
ăstora! 

„Tot numai cîteva zile vor ţine şi găinile pe care le-au 
furat în noaptea trecută şi care nu înseamnă mai nimic 


pentru douăzeci şi şase de inşi.” 
* 

„Elseneura” înaintează încet, pe o mare leneşă. 

Mr. Pike şi cu mine ne-am împărțit quart-urile. Rostul 
cel mai însemnat al funcțiunii noastre este să supraveghem 
scara dunetei, ca să împiedicăm orice nouă năvală, dată pe 
față sau pe ascuns. 

El are în buzunar revolverul său „Colt”, iar eu port pe 
umeri carabina mea încărcată. 


Tom Spink, Wada, Buckwheat şi Louis alcătuiesc echipa 
mea. Harry, cei doi reparatori de pînze şi stewardul sînt 
echipa lui Mr. Pike. 

Consemnul este să nu se îngăduie nimănui să se arate 
pe punte. 

Astăzi, Sydney Waltham apăruse în apropierea părții 
centrale a corăbiei. Fără să stau pe gînduri, i-am trimis un 
glonte care s-a turtit de încuietoarea locuințelor din partea 
aceea a vasului, la o distanță foarte mică de capul său. 
Waltham a făcut repede o săritură în lături şi a înțeles. Nu l- 
am revăzut. 

Charles Davis a încercat de asemeni să-şi arate virful 
nasului. A primit şi el acelaşi avertisment. 

Cînd s-a lăsat seara, Mr. Pike a întrebuințat ambele 
echipaje la ridicarea părții din puntea îngustă ce dă spre 
dunetă, cu ajutorul unor scripete şi funii. 

Mizgălesc aceste rînduri în timpul meu de odihnă. Am 
părăsit duneta la ora opt, spre a-mi relua quart-ul în primire 
la miezul nopții. 

Wada susține, destul de temeinic de altfel, că la sosire 
vom avea dreptul la restituirea unor sume din prețul plătit 
pentru călătorie. 

Marguerite nu e prea amărită de răzvrătire, prima la 
care a fost de față. Şi urmăreşte toate fazele, cu multă 
curiozitate. Într-o oarecare măsura, răzvrătirea este pentru ea 
un fel de leac împotriva durerii ce o chinuie, mai mult sau 
mai puţin vădit, mai mult sau mai puțin puternic şi de care e 
stăpinită de la moartea tatălui ei. 

Am rămas în cabinele noastre. Oamenii care ni s-au 
alăturat au fost instalați în odaia cea mare din partea de 
dindărăt a corăbiei, prin grija Margueritei. Ln acest scop, s- 
au scos păturile trebuincioase dintr-un cufăr. 

Pe vas, totul e învălmăşit şi zăpăcit. Pinzele, nestriînse şi 
nelegate, dau o privelişte jalnică. Cele mai multe atîrnă de-a 
lungul catargurilor, încurcate unele într-altele şi, la fiecare 
clătinare a corăbiei, se leagănă trist în gol. 

Numai verga cea mare are pinza întinsă cum trebuie, 


astfel că datorită ei ne putem urma drumul. Dar înaintăm cu 
o încetineală supărătoare, care nu trece, în cel mai bun caz, 
de şapte sau opt mile pe zi. 

În unele clipe, „Elseneura” se roteşte în juru-i ca o 
sfirlează şi descrie un fel de cercuri nedesluşite, căutînd 
vîntul. 

Din fericire, marca e potolită şi vremea minunată, aşa 


încît sîntem cruțați de nenorociri. 
* 

Zilele trec. S-a scurs o săptămînă şi se pare că răzvrătiții 
nu suferă încă de foame. Cu toate acestea, proviziile trebuie 
să li se fi împuținat, fiindcă Bert Rhine a încercat în două 
rînduri să încheie un „armistițiu”. 

Dar Mr. Pike a tras mereu în drapelul alb, de îndată ce 
l-a văzut fluturînd deasupra locuințelor echipajului. El vrea o 
supunere deplină şi fără vorbărie. 

Totuşi, a început să i se pară că vremea trece încet. Cu 
deosebire însă-l stăpîneşte chinuitor o idee: să răzbune 
moartea scumpului său căpitan Somers. Din cînd în cînd, îl 
găsesc măsurind duneta în lung şi în lat şi bolborosind 
amenințări cumplite împotriva lui Sydney Waltham, 
stringîndu-şi şi deschizindu-şi pumnii lui mari şi pătrați şi 
scrişnind din dinți. 

Uneori, se gîndeşte că, întrucît vrăjmaşul nu se prea 
sinchiseşte de noi, ar fi bine să se repeadă noaptea asupra 
lui. Mi-a vorbit îndelung despre o asemenea posibilitate şi 
sînt încredințat că, dacă ar cunoaşte sigur ascunzişul lui 
Sydney Waltham, s-ar încumeta să-şi împlinească gîndul. 

Ieri, pe la ora patru după-amiază, al doilea locotenent s- 
a arătat pe puntea cea mică şi s-a apucat să privească 
valurile. 

— Trageti în el! mi-a strigat Mr. Pike. 

Îmi proptii arma în umăr şi, ascuns în spatele odăii 
hărților, țintii cu luare aminte, fiindcă Waltham era destul de 
departe, — cînd secundul mă prinse de braț şi-mi spuse: 

— Nu, nu trageţi! În ciuda depărtării, s-ar putea să-l 


nimeriți şi eu îl vreau numai pentru mine. 

Coborii arma. 

Apoi, se ivi pentru o clipă Shorty care se rezemă în uşa 
locuinţelor echipajului, se strimbă de cîteva ori şi scoase 
limba spre noi. 

Spre seară, Mr. Pike a ascultat sfatul Margueritei şi s-a 
dus să-şi aducă fonograful, pe care l-a aşezat pe dunetă. 
Apoi, a pus aparatul să meargă şi, spre a-şi bate joc de 
răzvrătiți, a ales numai plăci cu arii vesele. 

Dar vrăjmaşii au înjghebat la iuțeală o orchestră, care a- 
cîntat pînă la miezul nopții. 

Se auzeau mai ales sunetele unei armonici, al cărei 
proprietar fusese Mike Cipriani, după cum ne-a spus Tom 
Spink şi cara acum aparținea lui Guido Bombini. Se mai 
deosebeau flaute, fluiere, tobe şi alte instrumente, făcute de 
răzvrătiți din tot ce le căzuse la îndemină. 

În ziua următoare, concertul a fost reluat, dar întărit de 
data aceasta de bidoane de gaz, tigăi şi toate lucrurile 
metalice pe care le-au putut găsi „muzicanţii”. La fel cu 
cîntăreții negri, ei mormăiau într-un ritm grosolan, lovind 
mereu cu nişte cleştişori, cu nişte fiare şi cu nişte bețe şi 
învirtindu-şi instrumentele în aer. Neaviînd bas şi contrabas, 
au tras necontenit clopotul cel mare atirnat în partea din față 
a corăbiei şi au dat drumul sirenei ce trebuie să funcționeze 
numai cînd e piclă. 

Tărăboiul era atit de asurzitor, încît am fost siliți să ne 
înfundăm bine urechile. Şi tărăboiul acesta a ținut toată ziua, 
fiindcă „muzicanțţii”, dornici să ne desfătăm cît mai mult, se 
schimbau foarte des. 

Eram peste măsură de înfuriat şi, la căderea nopții, 
dornic să pun capăt tămbălăului, m-am hotărît să mă alătur 
atacului de noapte plănuit de Mr. Pike. 

Dar secundul se mulțumi să salte disprețuitor din 
umeri. 

A doua zi, s-a produs o schimbare. Mr. Pike pusese iar 
în funcțiune fonograful, care începu să înregistreze plăci cu 
arii de operă. Guido Bombini, care are o voce frumoasă de 


tenor, cîntă şi el, acompaniindu-se cu armonia, diferite bucăți 
de Verdi şi Massenet, ba chiar şi de Wagner. 

Bert Rhine şi clica lui au cîntat melodii populare. Una 
din ele, făcînd aluzie la Mr. Pike şi pe care au răcnit-o de nu 
ştiu cîte ori, avea refrenul următor: 


„E un urs! 
E un urs! 
Un urs!” 


Nancy a cîntat şi el, cu voce tremurătoare, un pasaj din 
„Flying Cloud”. 

Pînă şi cei trei visători cu ochii ca topazul au cîntat, în 
dialectul lor necunoscut, diferite doine ciudate, vesele şi 
triste. 

De data aceasta, minia lui Mr. Pike era atît de mare, 
încît atunci cînd noaptea fu destul de întunecoasă, îmi dete 
cu cotul şi-mi propuse de-a dreptul să mergem şi să facem pe 
muzicanțţii aceia plictisitori să nu mai cînte niciodată. 

— Mr. Pathurst, îmi spuse, dacă vrem, putem curăța pe 
toţi viermii ăia! 

„Luaţi revolverul căpitanului West şi ne vom strecura 
amindoi cît mai nesimțiți pînă în partea din față a corăbiei. 
Astfel, vom năvăli fără veste în locuințele echipajului şi 
numaidecît vom începe să tragem!” 

„La primele focuri, fricoşii bandei, adică Nancy, Sundry 
Buyers, lacobsen, Bob şi Schorty, o vor şterge spre partea de 
dindărăt, unde oamenii noştri îi vor măcelări.” 

„După asta, ne vom socoti cu ceilalți, fără greutate!” 

„Poc! poc! poc! Voi dobori într-o clipă pe şmecherii cei 
mari: Bert Rhine, Nosev Murphy, Kid Twist, Bombini, Deacon, 
Mulligan Iacobs, Issac Chantz, John Hackey şi... şi... Sydney 
Waltham care, fără îndoială, va ieşi din ascunziş”. 

—Pardon!  spusei  zimbind. Mergeţi prea iute!... 
Revolverul dvs. nu are decît opt gloanțe. Sydney Waltham îmi 
rămîne mie! 

Mr. Pike se gîndi o clipă. 


— Da, răspunse, aveți dreptate! Asta înseamnă unul mai 
mult decît trebuie. Bine! Vă voi da în primire pe Mulligan 
lacobs. 

„Ei, ce spuneți? Intraţi în horă?” 

Eu şovăii, gîndindu-mă la Marguerite. 

Dar însuşi Mr. Pike, amintindu-şi răspunderea şi 
urmările pe care ni le atrăgeam, se răzgindi în cele din urmă. 

—Nu, nu, Mr. Pathurst, îmi spuse încet, nu ne putem 
primejdui într-atiît. Dacă, din nenorocire, dvs., sau eu, sau 
amîndoi vom fi ucişi, corabia ar cădea în mîinile lor. 

„Datoria noastră e să rămînem liniştiți aici, atît cît va 
trebui!” 

„Foamea e mult mai sigură şi va face mai bine toată 
treaba.” 


CAPITOLUL XXXIII 
Dispariţia lui Mr. Pike 


În cursul unei ploi, torențiale căzută azi-dimineaţă, 
Buckwheat se îndeletnicea cu stringerea apei în jgheaburile 
din odaia hărților, cînd deodată răsună o detunătură — şi un 
glonte, pornit de pe partea din față a corăbiei, îi atinse 
umărul. 

Din fericire glontele era de calibru mic şi, din pricina 
distanței străbătute, îşi pierduse cea mai mare parte din 
puterea de pătrundere. Cu toate că rana nu era deloc 
serioasă, omul nostru începu să zbiere, de parcă ar fi urmat 
să moară. 

Miînios, Mr. Pike fu nevoit să-l potolească, trăgîndu-i 
vreo două la ceafă. Apoi, se apucă de lucru. 

Nu mi-ar plăcea niciodată să. am nevoie de Mr. Pike în 
calitate de chirurg. Cu degetul lui mic, prea mare însă pentru 
o asemenea operație, ceea ce pricinui o mărire însemnată a 
găurii făcute de glonte, el începu să scormonească rana lui 
Buckwheat, în căutarea glontelui. 

Buchweath începu să urle ca un scos din minți. Dar, în 
timp ce „opera? cu mina stingă, secundul îşi amenința 
victima cu palma dreaptă, astfel că urletele încetară curînd. 

Odată glontele scos, cu gingăşia unei scoabe de timplar, 
Mr. Pike trimise pe Buchwheat la Marguerite, care-l îngriji, 
aplicînd antiseptice pe rană şi bandajindu-l. 

Între timp, tînăra mea prietenă este foarte ocupată cu 
noii oaspeți din camera cea mare de pe partea de dindărăt a 
corăbiei. Ea le-a dat ciorapi şi rufărie curată, scoase din lada 
cu mărunțişuri, ca şi păturile, sfătuindu-i să se frece bine cu 
săpun şi să se clătească apoi cu apa de ploaie adunată de 
Buckwheat. 

Şi, spre a se încredința că nu va fi înşelată, a poruncit 
lui Louis şi stewardului să vegheze la îndeplinirea exactă a 
sfaturilor igienice pe care le dăduse. 

Şi Buckwheat a fost silit să se supună; întîi, a început 


să se tinguie că, din cauza rănii pe care o are, i se cere un 
lucru cu neputinţă de înfăptuit. Marguerite nu s-a lăsat însă 
şi a însărcinat pe Tom Spink să se îngrijească de curăţenia 
camaradului său. 

Pe de altă parte, ea a oprit pe oameni să mai fumeze cu 
pipa, altundeva decît pe dunetă. 

Pentru a-şi încorona opera, Marguerite a pus oamenii să 
răzuie şi să spele cu leşie pereţii şi tavanul încăperii care-i 


găzduieşte şi, începînd de mîine, s-o văruiască frumos. 
* 

Spre a se hrăni, răzvrătiții au prins azi cîțiva albatroşi, 
cu cîrligul undiței. 

Mr. Pike s-a uitat cu binoclul la ei. 

Păsările au fost jumulite şi oamenii, după ce s-au 
săturat de-a binelea, au azvîrlit scheletele în mare, păstrînd 
numai oasele grele ale aripilor, pentru a-şi face din ele țevi de 
pipă. 

Am aflat „pe spinarea mea” ce sînt „quart-urile peste 
quart-uri”. Cu alte cuvinte, îmi petrec pe dunetă 
douăsprezece ore din douăzeci şi patru, stînd de veghe; restul 
e împlinit de Mr. Pike. 

Nu e nici unul dintre oamenii noştri, în care să putem 
avea destulă încredere, sau care să aibă destule însuşiri, ca 
să ne poată înlocui sau schimba. Astfel încît, îndată ce ajung 
în cabină, mă prăbuşesc de oboseală şi somn şi dorm ca un 
copil. 

Credincios vechiului meu obicei, încerc uneori să iau o 
carte şi să citesc. Dar mă răpune somnul şi aproape niciodată 
nu izbutesc să sfirşesc pagina începută. 

Cînd sînt prea obosit şi nu pot scrie, Marguerite îmi ia 
stiloul şi-mi ține însemnările la zi. 

Măniînc întocmai ca un salahor, mi-e o foame cum nu 
mi-a fost niciodată şi, de pe urma acestei istoveli silite, mă 
simt cît se poate de bine. Muşchii mi se măresc şi mi se 
întăresc parcă ar fi de oţel! 

Şi cu toate acestea, dacă aş avea vreodată chef să mă 


lupt cu Mr. Pike, tot el ar fi acela care m-ar dobori şi m-ar 
sfărima, cu toată vîrsta lui. Uimitor moşneag! 

Bietul Faun n-a murit, deşi l-am rănit fără să vreau, cu 
glontele acela rătăcit. Mi-a spus Henry că l-a zărit ieri pe 
punte. Azi l-am văzut eu însumi. Azi a înaintat pînă în partea 
centrală a corăbiei şi a privit spre dunetă, vădind mai mult ca 
oricînd o mare nepricepere în a înțelege întîmplările. 

L-am privit îndelung cu binoclul şi am regăsit în ochii 
lui expresia îndurerată şi tulburătoare a cîinilor bătuți. 

Timpul e mereu frumos. Ne aflăm la mai puţin de o mie 
de mile de uscat, aproape de Valparaiso şi, dacă am avea mai 
multe pinze întinse, adierile uşoare care suflă dinspre vest- 
nord-vest ne-ar conduce frumuşel drept acolo. 

Cînd vorbim despre răzvrătire, Mr. Pike ride cu hohote, 
şi mă asigură că, într-o zi sau alta, vom pune mîna pe toți 
ticăloşii. 

— A fost un fleac, Mr. Pathurst! Nu vă fie teamă! 

Şi adăugă, frecîndu-şi mîinile, că în timpul acesta 
salariul „îi merge”. 

În schimb, de cîte ori îl vede pe Sydney Waltham, care 
priveşte fără grijă cerul sau marea, ori pescuieşte cu undița 
peştii mari şi mici, stînd pe punte sau aşezat „călare” pe 
catargul aplecat de la provă îşi iese din sărite. 

Adineauri, mi-a luat carabina şi a tras o ploaie de 
gloanţe în cel de-al doilea locotenent. E lesne de înțeles că ar 
fi trebuit să aibe prea mult noroc, spre a putea nimeri pe 
Sydney Waltham. Acesta, însă, a socotit că e mai bine să se 
adăpostească, şi a scos undița din apă şi s-a retras spre 
locuințele marinarilor. 

Astă-noapte am venit să-l schimb pe Mr. Pike pe la ora 
patru. 

L-am găsit pe dunetă, adîncit atît de tare în gînduri, 
încît am fost silit să-i vorbesc de două ori, ca să mă poată 
auzi. 

Îmi răspunse printr-una din miriiturile lui obişnuite, 
scurte şi surde, privindu-mă ca un halucinat. 

În clipa următoare, oricît se strădui să se stăpînească, 


se înfurie straşnic. Apoi, îmi spuse deodată:. 

— Mă înapoiez în citeva minute. 

Şi se lăsă să alunece în beznă, pe puntea „Elseneurei”. 

Rămăsei uluit. Ce puteam să spun, sau să fac? Nimic, 
fără îndoială. 

Auzii, în liniştea aceea apăsătoare pasul său greu, oare 
se îndreptă spre partea de dinainte a corăbiei. Deodată, 
îndoita detunătură a două revolvere zgudui tăcerea. 

Apoi, nimic. Se făcu linişte desăvirşită. 

Îmi împlinii quart-ul pînă la răsăritul soarelui şi aşteptai 
zadarnic. Mr. Pike nu se înapoie. 

Eram încă pe dunetă, cînd se ivi Marguerite, care-mi 
spuse voios bună-dimineaţa. 

—- Ce-i nou viteazule marinar? mă întrebă. 

Bolborosi: 

— Ce-i nou, scumpă prietenă? E nou... că a dispărut Mr. 
Pike! 

Îi istorisii pe scurt ce se întîmplase şi adăugai: 

— Nu pot părăsi dunetă, pînă la înapoierea lui Mr. Pike. 
Fii bună şi trimite-mi aici gustarea. 

La amiază, eram tot la postul meu şi Marguerite îmi 
aduse ea însăşi mîncarea. În tot timpul zilei, nu se întîmplă 
nimic deosebit. 

Văzui doar pe Shorty, strimbindu-se de departe şi 
dindu-ne peste cap, ca de obicei, pe Maltez prinzind un 
albatros şi pe grecul Tony pescuind un rechin. Monstrul era 
atit de mare şi de greu, încît nu putu să fie ridicat pe bord. 
Zadarnic trăgeau toți de funie, la capătul căreia rechinul se 
zbătea cu furie! Pînă la urmă, funia se rupse şi rechinul se 
prăvăli în mare... 

Spre seară, Marguerite mă văzu istovit din cale-afară şi, 
înarmîndu-se cu revolverul tatălui ei îmi spuse că îmi va ţine 
locul pe dunetă în timpul nopții, ca să mă pot odihni. 

Harry, unul dintre corăbieri şi stewardul, înarmaţi cu 
topoare şi cuțite de bucătărie urmau să vegheze în preajmă-i, 
spre a preîntimpina vreun, atac al vrăjmaşilor, oricind cu 
putință. 


A doua zi, situația era aceeaşi. În zori, venii să 
înlocuiesc pe Marguerite. Ea se duse să doarmă şi seara îmi 
luă iar locul, ca în ajun. 

Îi ţinură tovărăşie unul dintre reparatorii de pînze care 
avea un ciocan greu, sortit la nevoie să joace rolul de 
măciucă, Tom Spink înarmat cu o cange şi Wada, înarmat cu 
un ţepuş de fier cu virful ascuţit, făurit de el însuşi într-un 
chip foarte dibaci. 

Nici în noaptea aceea, nu se întîmplă nimic. 

În ziua următoare, se iviră în partea de dinainte a 
corăbiei cîteva capete, care se uitau spre dunetă ca să afle ce 
se petrece. 

Luai arma la ochi —şi curajoşii pieriseră numaidecit. 

Ceea ce-mi dădea necontenit de gindit era putinţa unui 
atac nocturn. 

După un timp, mă hotării să umplu o căldăruşă mare 
cu substanțe care se aprind uşor şi luminează dintre acelea 
folosite pe corăbii pentru semnalizările de noapte. Din 
fericire, găsii în odaia cea mare de la urma corăbiei o 
sumedenie de rachete, artificii, focuri de Bengal, albastre, 
roşii şi verzi şi praf de puşcă. 

Cilți, îmbibaţi cu petrol şi pregătiți din vreme, urmau să 
aprindă în clipa potrivită tot conţinutul căldăruşei. 

Spaima pricinuită vrăjmaşilor îi va face să dea îndărăt şi 
dacă totuşi nu va putea fi înlăturată o încăierare, cel puţin ea 
nu se va mai desfăşura pe întuneric. 


CAPITOLUL XXXIV 
„Să ştim să fim neînduplecaţi!” 


Vremea rămîne minunat de frumoasă şi plăcută, nu se 
produce nici un atac şi oamenii mei nu mai sînt necăjiţi. Fără 
să se îngrijoreze prea mult de ceea ce ar urma să se întimple, 
ei mănîncă şi beau cît pot, se îngraşă mereu şi se încumetă 
să ațipească pe dunetă chiar atunci cînd sînt de veghe. 

Dacă nu-i stăpinesc aşa cum se cuvine, s-ar putea în 
curînd să nu mai fiu ascultat. 

Cu deosebire Tom Spink dă semne supărătoare de 
nesupunere şi îndrăzneală, de la dispariţia lui Mr. Pike. Şi 
Margurite şi-a dat seama şi mi-a vorbit ieri de lucru acesta. 

—E un marinar bun, mi-a spus, dar e cam zăpăcit. 
Daca nu luăm măsuri va strica şi pe ceilalți. 

— Şi eu cred aşa, îi răspunsei. La prima năzbitie, îl voi 
pedepsi cu străşnicie! 

—Da! da! Fii neînduplecat cu cei pe care-i conduci 
acum. 

„Nietsche a spus că în viață trebuie, atunci cînd cer 
împrejurările, să ştim să fim neînduplecaţi. E o poruncă de 
neînlăturat, dacă nu vrem să fim distruşi noi înşine!” 

Singurul lucru neplăcut este că eu n-am fost obişnuit ca 
Mr. Pike, deprins de multă vreme cu meşteşugul acesta, care 
este de a stăpîni pe semenii mei şi a le impune cu sila voința 
mea. 

E lesne de spus „Să fii neînduplecat”, dar o astfel de 
însuşire e anevoioasă în fapt. 

Cu atît mai mult, cu cît Tom Spink nu e un om rău. Dar 
dispariția pe rînd a căpitanul West şi a lui Mr. Pike l-a năucit 
cu desăvirşire. 

El se îndoieşte de priceperea mea de a-i înlocui, de a 
înfrina răzvrătirea şi de a conduce „Elseneura” cu bine în 
port. 

Amatorul de mine nu-i spune nimic în stare să-l 
încurajeze. Astfel încît e îndemnat în chip firesc să nu-mi dea 


prea multă ascultare şi să nu mă respecte. 

Buckwheat, asiaticii şi Louis cel gras privesc zîmbind 
lucrurile. Pe de altă parte, Tom Spink n-a săvirşit încă vreo 
greşeală atît de gravă, ca să i se cuvină o pedeapsă aspră. 
Aştept, deci, prilejul. 

El s-a ivit azi-dimineață. 

În timp ce mă aflam pe dunetă şi făceam quart-ul, Tom 
Spink a scuipat înaintea mea pe podea tutunul pe care-l 
mesteca şi l-a scuipat aproape de picioarele mele: 

Pe mare, un asemenea fapt e tot atit de neiertat, ca şi 
rostirea unui blestem în plină biserică. 

Tresării şi-i porunci tăios: 

-—Ia, ascultă, băiete, fugi şi adu numaideciît o cîrpă ca să 
ştergi ce-ai scuipat! 

Dar tot ce făcu Tom Spink fu să mă privească 
batjocoritor şi să mestece mai departe tutunul ce-i rămăsese 
în gură. 

Desigur el nu se aştepta la ceea ce avea să se întimple; 
dealtfel, fui eu însumi uimit. 

Cu un gest aproape maşinal, pumnul meu țişni ca o 
săgeată ce zboară dintr-un arc şi izbi zdravăn în falcă. Omul 
se împletici, se dădu înapoi şi se răsturnă pe spate. 

Apoi, încercă că se ridice, parcă să mă lovească. Dar nu- 
i dădui răgaz. Tăbării asupră-i şi un al doilea pumn, tot atit 
de zdravăn ca şi celălalt, îl scoase cu totul afară din luptă. 

De la ieşirea din şcoală, era pentru prima oară cînd 
loveam pe cineva aşa. Şi mărturisesc, naiv, că mă cuprinsese 
o mare mulțumire față de isprava săvirşită. 

Poate că trebuie să caut pricina acestei mulțumiri în 
faptul că zării pe Marguerite, care se afla la cîțiva paşi de 
mine, lîngă odaia hărților. Ea privise pedepsirea bietului Tom 
Spink şi-mi zimbi, spre a mă felicita pentru izbînda repurtată 
cu atita strălucire. 

Firea omenească este plămădită în aşa fel, încît prezența 
zinei mele fu pentru mine o întărîtare neaşteptată; îmi repetai 


deci cu înflăcărare loviturile asupra celui învins, pînă-mi ceru 
iertare. 

Se dezlănțuise animalul furios care zace în fiecare din 
noi şi, ce vreți? nu se mai sătura, folosindu-se de toată 
cruzimea împotriva altei ființe, doborită de el însuşi. 

Oricum, isprava i-a priit lui Tom Spink, care a primit o 
lecţie aspră de disciplină şi a făgăduit că de acum înainte se 
va purta cum se cuvine. 

—Ai înțeles, băiete? l-am întrebat, îngroşindu-mi glasul, 
pentru a-l face să semene cu cel al lui Mr. Pike în astfel de 
împrejurări. 

— Revoltă pe Atlantic 

— Da, am înțeles! a mormăit el cu buzele însîngerate, 
am înţeles foarte bine, Mr. Pathurst! Mă duc să iau o cîrpă ca 
să şterg podeaua. Am înțeles cît se poate de bine, vă asigur! 

Situaţia era atit de hazlie, încît abia mă puteam stăpini 
să nu pufnesc în ris, în nasul victimei mele. 

Dar nu izbutii să rămîn serios şi, cu un aer grozav de 
semeț şi cu sprincenele încruntate, supravegheai curățirea 
podelelor. 

Nostim este că, lovind pe Tom Spink, l-am făcut 
pesemne să-şi înghită tutunul, fiindcă spălind şi frecînd pe 
jos, înghițea mereu... 

Trebuie să mărturisesc cinstit, că încheieturile degetelor 
mele, neobişnuite cu sportul acesta, erau jupuite rău şi 
umflate. 

Scriind rîndurile acestea, le privesc cu milă şi cu 
nădejdea că, într-o zi sau alta, semnele dureroase ale 
sălbăticiei mele vor pieri. 

De ieri, atmosfera s-a limpezit de tot. Tom Spink ascultă 
şi îndeplineşte în grabă ordinele pe care i le dau, ca şi 
Buckwheat, care-i tot atît de zelos. 

Cît despre cei cinci asiatici, sînt mai sigur de ei acum, 
după ce le am arătat ce sînt în stare. 

Izbind pe un om în obraz, am obținut un rezultat la care 
altfel n-aş fi putut ajunge, iar pedeapsa dată unuia singur m- 
a scutit să-i bat şi pe ceilalți. 

S-au mai scurs două zile şi se pare că răzvrătiții au 
isprăvit merindele, sau sînt pe cale să le sfirşească. Am băgat 
de seamă că scheletele păsărilor pe care le prind, sînt acum 
curățate bine de tot, iar oscioarele cele mai mici sînt ronțăite. 
Oasele mari sînt sparte, spre a li se scoate măduva. 

Marguerite mi-a atras atenția asupra scăderii 
barometrului şi a norilor cenuşii ce se string pe cer. 

—Se pregăteşte un vînt puternic! îmi spuse. În starea 
jalnică în care se află pînzele, s-ar putea s-o pățim! 

Aşadar, înălțind steagul alb, am îndemnat pe adversar 
să vină să stea de vorbă. 

Bert Rhine şi Charles Davis n-au întirziat să se arate şi, 
în timp ce se urcau pe dunetă după îndemnul meu, zării o 
grămadă de obraji slăbiți înghesuindu-se pe punte, pentru a 
vedea ce se întîmplă, cu o curiozitate îngrijorată. 

— Prin urmare, v-aţi săturat? fu salutul neobrăzat al lui 
Bert Rhine cînd ajunse în fața mea. 

„Ce putem face, spre a vă fi pe plac?”. 

Îi răspunsei scurt şi aspru: 

— Ah! Foarte bine! Dacă vreţi, vă puteţi relua munca 
obişnuită. 

—Dacă ne-aţi chemat aici numai pentru asta... începu 
Charles Davis. 

Bert Rhine azvirli tovarăşului său o privire aspră, care-l 
făcu să tacă şi vorbi iar: 

— Pe scurt, aveți nevoie de noi. Lămuriţi-mă, ca să vă 
pricep. 

Răspunsei: 

—Vorbesc pentru binele vostru, al tuturor. Se apropie 
un vînt puternic şi toate pinzele acelea desfăşurate, care 
atirnă acolo sus, vor rostogoli vergele pe punte. 

„Trimiteţi oamenii să orinduiască zăpăceala asta 

— Dacă nu vrem? 

—Veţi îndura urmările, odată cu noi. Ştii, cred, ca şi 
mine, ce-i o corabie. 

„Voi adăuga doar atît: sînteți mai primejduiţi ca noi de 
prăvălirea tuturor barelor acelora de oțel, care vor cădea mai 
cu seamă în capetele voastre!” 

—Bine! Mă duc să spun două cuvinte echipajului şi să-i 
cer părerea. 

Întorcîndu-mi spatele, Bert Rhine se pregătea să 
coboare pe punte, avînd lingă el pe Charles Davis, cînd îi 
spusei: 

— Încă un cuvînt! 

— Vorbiţi, îmi răspunse, înapoindu-se. 

—Ce-aţi făcut cu Mr. Pike? 

— Şi dvs. ce-aţi făcut cu Mr. Mellaire? Spuneţi-mi şi vă 
voi răspunde. 

Nu mai stărui. Era vădit aşadar că Mr. Pike şi Mr. 
Mellaire se vor fi ucis unul pe altul, ori se vor fi rănit atit de 
rău, încît echipajul îi aruncase pe amîndoi peste bord. 

Îmi scosei ceasul şi rostii: 

—Zece minute, nu-i aşa? După trecerea acestui termen, 
voi reîncepe să trag asupra oricăruia dintre voi care s-ar ivi 
pe punte sau în altă parte a corăbiei. 

În timp ce vorbeam, vîntul dinspre nord devenea mai 
răcoros din clipă în clipă şi-şi începea muzica drăcească în 
pînzele care fremătau ca o harpă. 

În timp ce Shorty tropăia un dans marinăresc, văzui pe 
Bert Rhine stînd de vorbă cu răzvrătiți. 

Discuţiile fură scurte, fiindcă se apropia primejdia şi 
Bert Rhine, fluturînd batista, îmi dădu de înțeles că erau de 
acord. 

Într-adevăr, oamenii se cățărară pe catarguri şi, sub 
conducerea ticălosului care fusese la închisoare, pinzele care 
atîrnau fură strînse şi legate de-a lungul prăjinilor, în afară 
de cîteva care fură aşezate în starea lor obişnuită. 

Pe dunetă, Tom Spink trecu la cîrmă şi-i dădui ordin să 
miînuiască bara spre est, adică spre coasta americană şi 
Valparaiso. Astfel, datorită conlucrării silite a oamenilor de pe 
partea de dinainte, „Elseneura” începu curînd să plutească în 
direcția pa care o doream. Cu o iuțeală din ce în ce mai mare, 


corabia îşi continua drumul toată ziua şi toată noaptea care 
urmă. 

— Ştii, sărman „om de pe uscat”, pe care l-am disprețuit 
niţel cînd s-a îmbarcat cu noi, că ai însuşiri de om mare şi nu 
ți le cunoşti? N-am ce să fac, dar sînt silită să ţi-o spun! 

„Felicitările mele, Mr. Pathurst! Toate felicitările! Mă 
temeam că... voi decădea, măritindu-mă cu d-ta. Dar văd cu 
plăcere că nu trebuia să mă tem...”. 

Şi Marguerite fugi, rizînd cu poftă. 

Timp de patru zile, am continuat să mergem într-un 
ritm potrivit şi uneori foarte bun. Loch-ul de măsurat iuțeala 
ne-a indicat opt noduri pe oră în medie şi în unele clipe chiar 
nouă. 

Apoi, vintul se mai potoli şi răzvrătiții întinseră alte 
cîteva pinze, fără vreun ordin. 

Am credinţa că ei nu se îndoiesc totuşi, că ne îndreptăm 
spre uscat. Marguerite şi cu mine ne gîndim că planul lor este 
să fugă în luntre îndată ce ne vom apropia de țărm. 

Navigăm la întimplare şi în curînd vom fi nevoiți să ne 
precizăm direcția. Dar sînt foarte neliniştit, fiindcă nu mă 
pricep deloc într-o asemenea operație. 

Marguerite a venit în ajutorul marinarului neştiutor, 
care conduce acum „Elseneura”. ; 

— Mi-a plăcut de multe ori să mă distrez, îmi spuse, 
urmărind calculele făcute de tata pentru o operație atît de 
gingaşă. Şi, apoi, Dumnezeule, m-am jucat destul cu 
instrumentele astea, ca să le cunosc întrucîtva mînuirea! 

„Cu chiu, cu vai, fii sigur că ieşim din, încurcătură!” 

Întrucît ne apropiem din ce în ce de uscat, între tinăra 
fată şi mine domneşte o intimitate mereu mai caldă. 

Adesea stăm noaptea pe dunetă, îi sărut palma şi 
apropierea corpurilor noastre devine mai îndrăzneață, în timp 
ce privim norii. 


CAPITOLUL XXXV 
Prin ţeava de aerisire 


Totuşi, nu ajunsesem încă la sfirşitul suferințelor 
noastre.  Destinderea închipuită ce se produsese între 
răzvrătiți şi noi n-a ținut mult. 

Atacul nocturn împotriva dunetei, pe care-l prevăzusem 
de atîta vreme, a fost dezlănțuit. 

Era ora două noaptea. Marguerite îşi făcea veghea, în 
timp ce eu dormeam în apropierea ei, lingă odaia hărților, pe 
salteaua mea, pe care mi-o adusese Wada acolo, fiindcă se 
încălzise vremea. 

Mă trezii deodată un foc de revolver, tras de tinăra mea 
prietenă; după acest foc, urmară altele. 

Sării de pe saltea şi, fără să-mi pierd cumpătul, pusei 
numaidecît în funcțiune căldarea pe care o pregătisem. 
Artificiile ce se aflau în ea se aprinseră îndată. Lumina pe 
care o produseră fu năprasnică şi măreaţă. 

Ce iluminațţie feerică, Dumnezeule! 

Praful de puşcă bubuia şi şuiera. Rachetele revărsau 
asupra vrăjmaşului, pe care-l orbeau focurile multicolore de 
Bengal, cascade de scîntei. 

Avusesem grijă să aşez căldarea înaintea unui paravan 
de scînduri care mă umbrea şi mă adăpostea, în timp ce 
pocniturile şi arsurile zăpăceau pe adversar. 

În lupta aceasta, toate avantajele erau de partea 
noastră. 

Marguerite trăgea neîntrerupt şi eu făceam la fel. 

Oamenii noştri săriseră din paturi şi veniră să ni se 
alăture. 

Văzui deodată pe Wada, năpstindu-se ca un bivol şi 
împlîntîindu-şi țepuşul de fier în pieptul unuia din vrăjmaşii 
mai îndrăznețţi, care era cît pe ce să lovească pe Marguerite. 

Izbinda noastră fu întreagă şi repede. Ca nişte iepuri 
speriați, năvălitorii se retraseră cît putură de iute, zăpăciți şi 
înfricoşați, lăsînd în urmă, pe punte, corpul celui străpuns de 


țepuşul japonezului. 

Restul nopţii fu liniştit. Cu toate acestea, nu voii să las 
pe Marguerite să vegheze singură şi pîndii fiecare mişcare. 

Pe la ora patru, istovită cu desăvirşire, ea se duse să se 
întindă pe salteaua mea şi ațipii curînd. 

Cînd se crăpă de ziuă, curios să ştiu cine era omul al 
cărui corp zăcea încă sub dunetă, şi pe care nu-l puteam 
identifica, fiindcă fața-i era întoarsă spre podea, trimisei pe 
punte pe Henry şi pe Buckwheat. 

Ei se duseră şi-l recunoscură. Era Ditman Olansen, 
norvegianul. Murise. Henry şi Buckwheat îl ridicară, unul de 
umeri, celălalt de picioare şi-i făcură vînt peste bord. 

Cît timp dură operaţia, ținui arma la ochi, gata să trag. 


Dar nu se arătă nimeni. 
+ 

Pe partea de dinainte, merindele se împuţținează mereu. 
Azi- dimineață am văzut o sumedenie de undițe care încercau 
să prindă albatroşi, pescăruşi şi alte păsări de mare, cu 
ajutorul momelilor. 

Începui numaideciît să hărțuiesc pe pescari, trimițindu- 
le cîteva gloanțe, la care răspunseră cu focuri de revolver. 

Nu fu atins nimeni, nici de o parte, nici de alta. Dar 
detunăturile înspăimintară păsările şi le îndepărtară de 
corabie, în ciuda furioasă a înfometaţilor, care îşi puseseră în 


ele nădejdea prinzului. 
* 

Spre a se înțelege bine ceea ce va urma, trebuie mai întîi 
să vă lămuresc în ce constă pe o corabie ceea ce se numeşte 
„țeava de aerisire”. 

Este o țeavă mare groasă de oțel, care porneşte din 
adîncul magaziei de cărbuni şi are menirea, de a aduce aerul 
înăuntru. Ea se ridică şi trece pe deasupra sufrageriei 
echipajului, avînd deschizătura din afară lîngă odaia hărților, 
în fața cîrmei. 

Această deschizătură este prevăzută cu nişte gratii 


făcute din vergele tari de fier, atit de apropiate unele de altele, 
încît nici un şobolan mare nu s-ar putea strecura printre ele. 

Dar, unul dintre răzvrătiți a izbutit să se tirască prin 
această țeavă şi să ajungă astfel pe dunetă! 

Un foc de revolver, însoțit de un fumuşor albăstrui, a 
răsunat pe neaşteptate şi un glonte a țişnit între gratii, lovind 
pe Henry care era de serviciu la cîrmă. Am văzut pe sărmanul 
tînăr cum se agaţă deznădăjduit de roată, ca apoi, să se 
răsucească şi să se prăbuşească. 

Printr-o lovitură nemiloasă a soartei, glontele îl atinsese 
în regiunea inimii. 

Tom Spink şi unul dintre japonezi, care văzuseră ca şi 
mine grozăvia întîmplată, se avintară spre camaradul lor, în 
timp ce revolverul ucigaş continua să tragă şi în timp ce 
gloanțele plouau în jurul lor, pe unul din pereții odăii 
hărților. 

Ei avură noroc şi nici un glonte nu-i atinse, astfel că 
izbutiră să-l aducă pe Henry în afara cîmpului de tragere al 
revolverului. 

Tînărul se zvîrcoli cîteva secunde, apoi rămase țeapăn. 
Îşi dăduse sufletul! 

Pomelnicul, destul de lung, al marinarilor de pe 
„Elseneura”, care au slujit drept hrană peştilor, în apele 
sărate ale mării, creşte neîncetat. Număr pe degete şi constat 
că Henry este al patruzecilea care s-a rostogolit în valuri, de 
la plecarea noastră şi pînă acum. 

Cine trăsese? Nu ştiam. Dar ţinta sigură urmărită de 
omul ce se strecurase prin țeava de aer era de a preface locul 
de la cîrmă într-un loc de moarte şi de a ni se smulge astfel 
conducerea corăbiei. Planul era niţel copilăresc, aşa încît, 
după o clipă de gîndire, poruncii lui Tom Spink şi lui Louis să 
urce pe dunetă doi saci de făină. 

Proptiți temeinic de zăbrelele de fier, sacii vor împiedica 
de acum înainte pe ucigaşul lui Henry să-şi repete isprava 


împotriva vreunuia dintre noi. 
* 

A doua zi, păsările de mare au apărut iar în jurul 
„Elseneurei” şi răzvrătiții, care nu mai au cu ce să-şi 
potolească foamea şi-au aruncat din nou undițele cu momeli. 

Dar cîinele rău din mine a devenit dibaci şi crud şi 
urmăreşte neîncetat nimicirea cîinilor vrăjmaşi. 

În loc să trag în păsări, pe care răzvrătiţii izbuteau 
oarecum să le înşele cu ajutorul resturilor de mîncare ce le 
mai rămăseseră, am găsit ceva mai bun de făcut. 

Pentru început, am atras păsările pe partea din urmă a 
corăbiei, aruncînd în mare hălci mari de porc, menținute la 
suprafața apei prin nişte bucăţi de plută legate cu sforicele şi 
bucăți mari de piine. 

Fireşte, păsările au părăsit în grabă puntea de dinainte 
a corăbiei şi s-au năpustit asupra acestei hrane îmbelşugate 
şi gustoase. 

Dar staţi puţin! Asta nu-i tot! 

Scotocind în cutia cu medicamente, am dat de un mare 
număr de fiole, care aveau pe etichetă cîte un cap de mort şi 
două oase încrucişate. Cu alte cuvinte, amestecurile din 
aceste fiole conţineau otrăvuri puternice. 

Cred că ați ghicit că a doua zi hălcile de porc şi bucăţile 
de piine fură îmbibate cu conținutul acestor fiole, căruia îi 
adăugai şi nişte şoricioaică. 

Aproape toate păsările, şi numai D-zeu. ştie cîte 
fuseseră, care se ospătaseră cu hrana aceasta mărinimoaşă, 
pătură curînd din aripi şi căzură moarte în valuri. 

Într-un sfert de oră, marea fu cu desăvîrşire curățată în 
jurul nostru. 

Numai cîteva din ele care, din pricina înghesuielii, 
fuseseră nevoite să se mulțumească doar cu ciugulirea hranei 
otrăvite, se duseră să zboare în partea de dinainte a corăbiei, 
unde răzvrătiții încercau să le atragă cu undițele. Unele fură 
prinse, gătite la iuțeală şi mistuite. 

După cîteva ore, două cadavre erau tirite pe punte şi 
scufundate. 

Stewardul care se afla pe dunetă, lîngă mine, începu să 
bată din palme 


Îi spusei: 

— Poate că s-or fi încăierat între ei şi s-au ucis! 

— Nu, strigă el, nu bătut, nu omorît! Ei mîncat păsări cu 
otravă! Murit şi ei otrăvit! 

„Şi alţii bolnavi! Asta sigur! Bun! Foarte bun! Ha! Ha! 
Ha!” 

Şi de bucurie, bătrinul chinez nu-şi mai încăpea în 
piele. 

De la distanța la care mă aflam, nu putui să-mi dau 
seama cine erau cei doi morți. Cum, însă, de atunci nu mai 
văzui, nici pe Bob, nici pe Faun, ajunsei la convingerea că ei 
fuseseră cele două victime ispăşitoare. 

Dar pe bord erau ticăloşi mai răi decît Bob şi care ar fi 
putut să moara înaintea lui! 

Şi Faunul, săracul! Mi se strîngea inima, gîndindu-mă 
că, printr-o nenorocire de neînlăturat, eu fusesem cel pus de 
soartă să conlucrez la nimicirea acestei ființe prăpădite şi 


paşnice. 
* 


kok 


Păsările de mare au dispărut cu totul şi Bert Rhine s-a 
înfățişat pentru a doua oară în chip de sol. Întrucît se temea 
că va fi împuşcat dacă se va arăta pe punte, a venit prin țeava 
de aerisire. 

Pare adevărat, fie spus în treacăt, că el a mai făcut 
drumul acesta şi că, trăgiînd prin gratiile de fier, a ucis pe 
Henry. 

În tot cazul, găsindu-mă pe dunetă, mă mirai cînd văzui 
mişcîndu-se încet cei doi saci de făină, care umpleau 
deschizătura ţevii. 

Dădui uşor la o parte unul din saci, ţinîndu-mă 
prevăzător în lături şi întrebai: 

— Cine-i acolo? 

Bert Rhine răspunse: 

— Am ceva să vă vorbesc, Mr. Pathurst. 

— Da? glumii. Bună ziua, nenişorule! 

„Tu şi clica ta sînteți flăminzi, nu? După cît se pare, 


asta-i pricina cinstei pe care mi-o faci, venind să ne vizitezi. 

„Ora prinzului se apropie şi-ţi voi împărtăşi bucuros 
numele bucatelor ce-mi vor fi servite: 

„Icre unse pe felii de piine prăjită, scoici St. Jacques, 
hommar cu smîntînă; apoi, ca mîncăruri propriu-zise; porc 
cu fasole şi costiță de miel, conserve cu mazăre; ştii, mazăre 
mică franceză, care se topeşte în gură; ca legume: sparanghel 
de California cu maioneză şi cartofi prăjiți. La sfîrşit: tartă de 
piersici şi o cafea minunată. 

„Recunosc sincer, n-aş putea mînca mai, bine nici în 
cele mai bune restaurante din bătrinul New-York. 

„Voi adăuga, în cazul cînd nu m-ai crede, că nu te-am 
mințit deloc. 

„Vrei să-mi spui în schimb ce aveţi la masă acolo, pe 
partea de dinainte? 

— N-am venit aici ca să trăncănim fără rost, ci pentru a 
vorbi lucruri serioase! mormăi niţel mintos Bert Rhine. 

—Cum vrei. Te ascult. Cînd aveți de gînd să vă predati; 
tu şi ceilalți? 

El mormăi iar: 

— Destul cu glumele! repet. Greşiţi în socotelile dvs. şi 
de acum înainte, sînteți dvs. la cheremul meu! 

„Desigur că nu sînt atît de prost, ca să vă lămuresc. Dar 
vă repet, că ați dat dovadă că sînteți isteț, dacă v-aţi gîndit la 
înțelesul cuvintelor mele. Vă previn că vă avem în mînă! 

— Poţi să susții orice-ți place! îi răspunsei tăios. Ar fi 
mai nimerit să dovedeşti ceea ce afirmi. 

—Nu vă voi spune decit atit: predați-vă şi nu vi se va 
face nici un rău, nici dvs., nici celor care sint cu dvs.! 

— Şi dacă refuz? 

— Atunci, o să vă țară foarte curînd rău că v-aţi născut! 
Şi stărui, nu veți fi dvs. singurul cel care va pătimi pe urma 
acestei încăpăţinări! 

„Se află pe corabie o fată care vă iubeşte şi pe care o 
iubiți, dar de care se pare că uitaţi. Cred că bănuiţi ce soartă 
o aşteaptă!” 

Un tremur de mînie şi de groază îmi străbătu corpul. 


Eram peste măsură de înfuriat de neobrăzarea ticălosului 
care-mi vorbea, dar în acelaşi timp nu mă puteam împiedica 
să mă întreb: „Dacă spune adevărul, cu toate acestea?” 

Nu-mi păsa prea mult de ceea ce avea să se întimple cu 
mine. Dar îmi închipuiam pe Marguerite în ghearele acestei 
bande de nătărăi, care ar fi supus-o celor mai mari batjocuri 
şi celor mai dureroase chinuri. Fu o vedenie scurtă şi 
înfricoşătoare. 

Trebuie să fi pălit, fiindcă auzii glasul lui Bert Rhine 
răsunînd obraznic şi batjocoritor: 

— Nu sînteți prost!... Văd că pricepeți. Perfect! Nu mai 
sîntem departe de o înțelegere. 

Totuşi, mă birui mîndria rasei, fiindcă mă trezii strigînd 
cu voce aspră: 

— Cînd vei veni pe punte, ziua, tirindu-te ca un cîine 
flămînd şi nevoit să se supună, atunci vom putea, cum spui 
tu, să ne înțelegem! 

În timpul acestei convorbiri stewardul se afla pe dunetă. 
El ţinea în mînă o damigeană cu acid sulfuric şi-i goli 
conținutul într-o găleată de zinc, aşezată în vederea unei ploi 
torențiale sub streaşina odăii hărților. 

Apoi, luă încet găleata, se apropie tiptil şi lărgi cu mîna 
liberă despărțitura făcută de mine între cei doi saci de făină. 
Apoi, cu o mişcare iute, stewardul aruncă focul lichid pe 
care-l avea în găleată spre zăbrele, în spatele cărora îşi lipise 
obrazul Bert Rhine. Sub mugşcătura cumplită a acidului, 
ticălosul scoase un urlet înspăimîntător şi, dîndu-se înapoi, 
dispăru în ţeava de oţel prin care venise. 

Bătrinul chinez chiuia de bucurie, cu atit mai mult cu 
cît tipetele jalnice şi nelămurite urmară să răsune un timp 
oarecare în adîncurile magaziei de cărbune. 

În fața suferinței, inima-mi era mai puţin împietrită 
decît a omului galben şi, chiar dacă victima nu era o ființă 
cumsecade, mă cuprinse o groază nemărginită, pe care nu 
mi-o puteam înfrina, la gindul înfricoşătoarelor chinuri ce-i 
fuseseră pricinuite. 

„A muri nu-i nimic, sau prea puţin, e soarta întregii 


omeniri!” a spus Carlyle. Dar există o mare deosebire între a 
muri şi a primi în obraz o găleată de acid sulfuric. 

Din fericire, Marguerite fusese în cabină, cînd se 
întimplase grozăvia. Socotii că n-are nici un rost să-i 
povestesc faptele şi poruncii oamenilor mei să nu 
pomenească nici ei despre această întîmplare fioroasă. 


CAPITOLUL XXXVI 
In aburi de pucioasă 


Represaliile n-au întirziat. 

Începînd de-a doua zi, răsunară zgomote neobişnuite, 
care răzbiră pînă la Marguerite şi la mine, sub podeaua 
cabinelor noastre, sub cea din marele salon, ca şi sub 
podelele sufrageriei şi cămarei cu alimente. 

Le auziră şi Louis, Wada şi stewardul. 

Miîini nevăzute încercau şi ciocăneau lemnul, căutînd 
locul unde erau mai slabe şi puteau fi pătrunse mai lesne 
grinzile groase de stejar, aşezate pe un schelet de fier, ce 
sprijinea încăperile de dindărăt pe fundul corăbiei. 

—Ei şi! spuse Marguerite. Chiar dacă am presupune că 
ei ar izbuti să se folosească de şmecheria asta, primul care s- 
ar încumeta să se arate ar fi nevoit să scoată întîi capul, 
astfel încît nu ne-ar fi deloc greu să-l trimitem înapoi. 

Tiîrziu după-amiază, ciocăniturile care se produseseră în 
douăzeci de locuri, deosebite, nu se mai auziră. Ele 
reîncepură, însă, la căderea nopții şi fură din ce în ce mai 
îngrijorătoare, întrucît le însoțea un zgomot de oțel, 
asemănător celui al unei dalte în care loveşte cineva. 

Aşa încît convinsei pe Marguerite să rămînă culcată şi 
să mă lase să veghez pe dunetă pînă dimineaţă, în tovărăşia 
lui Louis. 

Se pregătea oare un atac, dat în acelaşi timp dinspre 
magazie şi de pe punte? Căldarea aceea vestită fu umplută 
iar, din ordinul meu. 

Stewardul urma să vegheze jos şi, în fața primejdiei 
necunoscute ce ne amenința, cînd îl văzui că pune mina pe o 
nouă damigeană cu acid sulfuric, pe care avea de gînd s-o 
reverse în primul cap ce s-ar fi ivit prin podea, îi aprobai 
planul în tăcere. 

Era ora unu noaptea, cînd Wada veni în grabă spre 
mine: 

—Mari necaz jos! Dvs. veniți repede! 


Îi predai carabina şi lăsîndu-l de pază pe dunetă, 
ajunsei în grabă la scară şi coborii spre cabine. 

În capul scării era trîntit Buckwheat. Tuşea şi se 
înăbuşea clătinindu-se înainte şi înapoi, frîingîndu-şi mîinile 
şi frămîntîindu-şi braţele. Din ochi îi curgeau lacrimi. 

În acelaşi timp, răbufni e adiere de aer otrăvit, cu un 
puternic miros de pucioasă, care mă făcu să-mi opresc 
respirația şi să gifii. Ţinindu-mi batista la nas şi la gură, 
coborii scările, împleticindu-mă. În pragul cabinelor, întîlnii 
pe steward care, aproape asfixiat, se tira pe miîini şi pe 
picioare, scuipind şi gifiind şi se străduia să iasă la aer. 

Puțin mai încolo, unul din cei doi japonezi tuşea şi-şi 
zgilțiia  camaradul prăbuşit la pămînt, încercînd să-l 
însuflețească, spre a-l putea aduce pe dunetă. 

Mă împiedicai de ei şi căzui în genunchi. Dar mă ridicai 
în grabă, întrucît pe podea efectul produs de vaporii sulfuroşi 
era şi mai înăbuşitor. 

Aşadar, lucrurile se limpeziseră. 

Gura pe care izbutiseră, s-o facă răzvrătiții nu le slujise 
spre a ajunge în cabină, ci spre a aşeza sub podea aparatul 
de afumat ce se afla în fundul tuturor corăbiilor, potrivit 
regulamentelor maritime şi care foloseşte la nimicirea 
insectelor şi şobolanilor. 

Noi, „stăpînii” mîndri de sus, eram socotiți... şobolani! 

Cît de repede putui, ajunsei în cabina Margueritei şi 
deschisei uşa, care nu era încuiată. 

Dar fata nu era acolo şi patul era gol! 

Nemaiputindu-mă ţine pe picioare, mă prăbuşii pe pat 
şi, timp de cîteva minute, rămasei nemişcat şi gifiind, 
gîndindu-mă că poate voi muri pe locul pe care dormise ea. 

Izbuti totuşi să-mi scutur toropeala ucigătoare ce mă 
cuprinsese şi mă apropiai de gang, unde lămpile, gata să se 
stingă, nu mai aveau decit o flacăra palidă şi tremurătoare. 

Ameţit încă şi cu plămiînii plini de pucioasă, mergeam 
bijbiind, cînd deodată îmi sfişie auzul un horcăit îngrozitor, 
ce venea de undeva, de aproape. 

Întinsei mîna la întîmplare şi întîlnii pieptul înfrigurat al 


Margueritei, ce se rezemase de zid. 

Fata încercase să ajungă la scara salvatoare, dar 
trebuise să se oprească în cursul drumului, intoxicată pe trei 
sferturi — şi nu mai putuse înainta. 

O luai pe brațe, care îmi tremurau de slăbiciune şi de 
groază şi izbutii s-o duc de acolo. 

Urcarea scării, treaptă cu treaptă, prin aburii aceia 
otrăviți, a fost un chin de neînlăturat şi care mi se păru că 
ține un secol.Erau clipe cînd Margueritei i se sfirşeau puterile 
şi voia parcă să-mi dea de înțeles că lupta nu mai avea nici 
un rost, că nu vor ajunge niciodată pînă la capăt. 

O ridicam şi ne reluam urcarea treptelor ce nu se mai 
sfirşea. 

Cînd ajunserăm la jumătatea scării, aerul înviorător pe 
cara ni-l trimitea noaptea curată, răzbi pînă la noi. 

Marguerite păru că nu simte. Dar el pătrundea năvalnic 
în plămînii mei răniți şi-mi dădu putinţa să-mi fac ultima 
sforțare, împreună cu draga mea povară. 

Cînd atinsei ultima treaptă, Marguerite leşină şi-mi 
alunecă da pe braţe, iar eu mă prăbuşii lingă ea, istovit. 

În aceeaşi clipă, se producea un atac împotriva dunetei. 

Dar Louis şi Wada, cărora li se alătură Tom Spink, îl 
respinseră fără prea multă greutate, fiindcă vrăjmaşii erau 
flămînzi şi abia se mai țineau pe picioare. 

De-abia după douăsprezece ore izbutirăm să respirăm 
liberi şi să ne simțim retrăind cu adevărat. 

Încercarea îngrozitoare pe care o îndurasem împreună, 
moartea care trecuse pe lingă noi atît de aproape, nu făcură 
decît, aşa cum era de prevăzut, să înflăcăreze şi mai mult 
iubirea noastră. 


CAPITOLUL XXXVII 
Căsătorie! Căsătorie! 


Cînd se lăsase noaptea, eram cu Marguerite, în cabina 
ei. Îi mîngiiam mîna şi ne gindeam amindoi că doar opt zile 
ne mai despărțeau acum de Valparaiso. 

Cineva ciocăni în uşă: 

— Intraţi! răspunsei, îndepărtindu-mă de Marguerite. 

Era Tom Spink, pe care îl lăsasem la cîrmă. Avea chipul 
zăpăcit. 

— Ce mai e? întrebai cu o oarecare nelinişte. 

—Este, Mr. Pathurst... Este... 

—Ei, ce este? 

— Sînt pe dunetă! răspunse, clănțănind din dinți. 

Mă ridicai. 

— Cine? 

—Ei!... „ Ăia care au venit pe bord, nu se ştie de unde, în 
timpul trecerii pe la Capul Horn... Ăia trei înecaţi! 

„Sint lingă cîrmă. Aşa că, înţelegeţi, am scăpat şi am 
alergat să vă înştiințez.” 

— Şi cum au venit? întrebai zimbind. 

— Fiind vrăjitori, au zburat desigur. Ceea ce ştiu bine 
este că n-au venit pe scară, fiindcă am vegheat tot timpul. 

Şi bietul Tom Spink gemu. 

— Dacă au venit, reluai, înseamnă că vor să fie cu noi! 
De altfel, după cum se vede nu ţi-au făcut nici un rău. Asta-i 
important? 

„Fără îndoială că de pe punte, s-au cățărat pînă pe 
catargul din urmă şi au alunecat apoi pe verge, cu ajutorul 
vreunei funii, pînă au ajuns pe dunetă. 

„Hai să-i vedem!” 

Părăsind pe Marguerite, mă dusei spre dunetă, urmat 
de Tom Spink, mai mult mort decît viu. 

Într-adevăr, cele trei ființe enigmatice pe care ni le 
trimisese furtuna erau acolo, cu părul de culoare nehotărită 
şi cu ochii ca topazul, care străluceau în întuneric întocmai 


ca ochii de pisică, sub lumina felinarului îndreptat spre ei. 

Ei vorbeau blind în limba lor necunoscută, de parcă 
torceau, ridicîndu-şi brațele cu palmele în afară. 

Le făcui un salut binevoitor. 

Atunci, toți trei îşi scoaseră şepcile şi, ca semn de 
supunere, fiecare din ei îşi puse mina dreaptă pe cap. 

Făcui şi eu o mişcare din cap, ca să le arăt că-i înțeleg şi 
primesc supunerea lor. 

Ei se aplecară ca să-mi mulțumească, apoi îşi 
deschiseră gurile, toți deodată şi-şi apăsară pintecele, ca să- 
mi arate că le e foame. 

Îi poruncii lui Tom Spink să-i însoțească pînă la odaia 
cea mare, unde Louis avea să le dea demiîncare cît vor dori. 

Tom Spink mirii o împotrivire supărată. 

Începui să rîd. 

— Dacă sînt înecaţi, cum te încăpăţinezi tu să crezi, nu 
vor avea nevoie de mîncare. 

„Vei putea vedea singur cît de flămînzi sînt şi cît vor 
înghiți din merindele ce li se vor da. Iată un prilej nimerit, ca 
să te lămureşti în privința asta!” 

Dar Tom Spink nu era convins de cele ce-i spuneam. 

Mă ascultă totuşi şi cînd îl întrebai a doua zi dacă 
strigoii au mîncat bine, îmi răspunse clătinînd din cap: 

— Mă întrebaţi dacă au mîncat, Mr. Pathurst?! Păi, e de 
necrezut cum s-au îndopat! Nu există un stomac omenesc, în 
stare să înghită aşa cum i-am văzut pe ăştia, şi, mai puțin 
încă, să mistuie! 

— Asta dovedeşte pur şi simplu, spusei, că în partea de 
dinainte a corăbiei toți sînt flăminzi, bietul meu Tom Spink. 


„Acum îi avem noi în mînă!” 
* 

Nu se scurseră nici douăzeci şi patru de ore, cînd Nosey 
Murphy, Maltezul şi Davis, care nu putea lipsi, se prezentară 
în josul dunetei: 

Îi întrebai ce doresc. 

Charles Davis se pregătea să-mi țină iar o cuvîntare, dar 


îi retezai pofta: 

— Nu vreau să ştiu nimic de tine, Davis! Deocamdată, 
cel puţin. 

„În curînd cînd te vei afla în faţa acelui faimos tribunal, 
cu care ne-ai plictisit aproape tot timpul călătoriei, vei avea 
dreptul să-ți spui cuvîntul, după mine.” 

— V-aş ruga totuşi Mr. Pathurst, să ţineţi seama... 

Dar Nosey Murphy interveni: 

— Taci, Davis! îi porunci, sau îţi tai beregata! 

„Ceea ce am venit să vă rugăm, Mr. Pathurst, este să ne 
dați voie să ne reluăm lucrul ca mai înainte.” 

— Foarte bine. Tocmai că sînt cîteva pînze de desfăcut. 
Dovediţi-mi gîndurile voastre cinstite, apucîndu-vă fără 
întirziere de lucru! 

Dar... mai întîi... am vrea să ni se dea ceva de mîncare... 

—Şi eu care comand corabia, aş vrea mai întîi să 
desfaceți pînzele. 

Nosey Murphy şovăi. Privii apoi pe Maltez, cerîndu-i 
parcă sfatul. Acesta rămase o clipă pe ginduri, măsurînd 
munca de care se vorbea, cu propria lui slăbiciune. În sfirşit 
se hotări să facă un fel de semn de aprobare. 

Declarai: 

—Aşadar, ne-am înțeles: după ce veţi isprăvi lucrul, veți 
primi un prînz îndestulător. 

„Hai, duceți-vă!” 

Cei trei soli se înapoiară la camarazii lor şi le 
împărtăşiră hotărîrea mea. 

Văzui atunci pe toți viermii aceia amăriți începînd să se 
mişte, spre a îndeplini cum puteau mai bine porunca mea, 
cățărindu-se pe funii şi catarguri. 

Sundry Buvers îşi apăsă cu deznădejde pintecele. Mai 
mult ca oricînd, Nancy părea gata să-şi dea sufletul. Lars 
Iacobsen şchiopăta de piciorul rupt de două ori şi oarecum 
dres tot de două ori. 

Cu mîinile la spate, Charles Davis privea pe ceilalți cum 
munceau. ; 

—Vino încoace! îi strigă Nosey Murphy, care trăgea 


zadarnic de un odgon. 

„Hai să-mi ajuţi!” 

— Niciodată! răspunse flecarul afurisit. 

Lăsînd odgonul din miîini, Nosey Murphy se repezi la 
Davis. 

— Mai spune o dată! îi porunci. 

—Am spus, am spus... că sînt un bolnav nenorocit. 

— Bolnav sau sănătos, fă treabă, şmecher bătrîn! 

Davis ştia că de hotărîrea pe care o va lua, îi atîrna viața 
sau moartea. 

Alese desigur viața. 

De pe dunetă, Marguerite şi cu mine priveam pe Charles 
Davis, care se hotărise să lucreze cot la cot cu tovarăşii săi. 

Mîncarea făgăduită fu în sfirşit adusă pe punte şi 
înfometaţii se năpustiră asupra ei ca nişte sălbatici. 

— Şi cînd vom mînca iar? întrebă sfios Nosey Murphy, 
cînd custroanele fură golite şi bucăţile de carne ronțăite pînă 
la os. 

— Atita vreme cît vă veți vedea de treabă, răspunsei, veți 
primi mîncare de trei ori pe zi, potrivit obiceiului. 

„De îndată ce veţi înceta să vă purtați cumsecade, veți 
rămîne iarăşi flămînzi!” 

—E bine aşa... Dar mai am o rugăminte la dvs... Mr. 
Pathurst. 

— Ce doreşti? 

— Bert Rhine este într-o stare de plins. E orb aproape. I- 
am bandajat obrazul cum ne-am priceput. E numai o rană 
îngrozitoare! 

„Suferă crunt, nu poate să doarmă şi nu încetează să se 
tinguie.” 

Mă dusei să caut cîteva medicamente potrivite într-un 
asemenea caz, făcute pe bază de morfină, pentru potolirea 
durerilor usturătoare ale puşlamalei şi le dădui lui Nosey 
Murphy, împreună cu o seringă hypodermică, a cărei 
funcţionare i-o lămurii. 


Ne apropiem mereu de uscat, de civilizație şi de domnia, 
legii, pe care oamenii le statornicesc pretutindeni unde 
organizează state. 

Cînd vom ajunge în fața portului Valparaiso, voi înălța 
pe catargul de dinapoi stindardul indicînd „răzvrătire pe 
bord” şi corăbiile care fac paza țărmului, vor veni să ne 
însoţească pînă în port. 

Toţi răzvrătiţii vor fi apoi predaţi cu cătuşele de miini, 
autorităților, în drept să cerceteze faptele. 

Dar pentru a îndeplini cu bine acest deznodămint, 
trebuie păziți răzvrătițiii ca să nu dispară. 

După ce m-am sfătuit în privința aceasta cu Marguerite, 
m-am hotărît să distrug, printr-o lovitură primejdioasă dar 
mai mult decît trebuincioasă, luntrele de care s-ar fi putut 
folosi răzvrătiții. 

Pe la ora unu noaptea, am luat cu mine pe Wada, pe 
steward, pe cei doi japonezi, pe Louis şi pe cei trei 
necunoscuți. De cînd veniseră la noi, aceştia din urmă se 
purtaseră cît se poate de bine. 

Dar, cum nu prea eram sigur de buna credinţă a acestor 
daruri ale furtunii, însărcinai pe steward să nu-i slăbească 
din ochi. La primul semn de trădare din partea vreunuia din 
ei, stewardul avea însărcinarea să-i împlînte cuțitul lui cel 
mare în pîntece. 

O licărire de bucurie trecu în ochii bătrinului chinez şi 
fui încredințat că, la nevoie, porunca mea ar fi fost adusă la 
îndeplinire cu o plăcere de neasemuit. 

Coborirăm aşadar pe punte şi ajunserăm curînd fără 
greutate în partea centrală a corăbiei, lingă care se aflau 
luntrele atîrnate de stilpii lor. În afară de armele noastre de 
luptă, aveam cu toţii cîte un topor. 

În lumina slabă a nopţii, ne izbirăm de o formă 
omenească, aşezată pe un buştean ce slujea la legarea 
odgoanelor. Mă aplecai şi îmi dădui seama că e Mulligan 
Iacobs. 

Cred că era cufundat într-una din visările sale poetice, 
fiindcă părea că nu ne văzuse. 


Îi pusei mîna pe umeri. El tresări şi-i şopti la ureche: 

— Ascultă-mă, lacobs. Am venit aici, ca să distrugem 
luntrele. 

„Stai liniştit unde te afli, dacă nu vrei s-o pățeşti!” 

— Credeţi că mă puteţi speria? îmi strigă, mai întăritat 
şi mai amar ca oricînd. Faceţi ce vreți. Ce-mi pasă mie?! 

„Vă înțeleg planul. Vă temeţi ca echipajul să nu 
dezerteze şi vreţi să-i ţineţi prizonieri...” 

Îi răspunsei: 

— Foarte bine te-ai gîndit! Şi fiindcă nu-ți pasă, nu țipa 
aşa! 

Dar el continuă, ridicîndu-şi glasul şi străduindu-se să- 
şi îndrepte răsucită şiră a spinării: 

— Dorm toți buştean, fericiți că şi-au umplut burţile. 
Pînă şi Bert Rhine a ațipit. Injecţiile i-au potolit gemetele. 

„Credeţi, vă întreb din nou, că toate rimele astea mă 
interesează?” 

—Atunci, de ce n-ai venit să te alături de noi? 

— Pentru că vă urăsc, aşa cum îi urăsic şi pe ei! 

„Ei sînt nişte vite, iar dvs. şi toți din rasa dvs. sînteţi 
nişte şmecheri care vă folosiți de munca lor. Vă potriviți de 
minune! 

Cît despre mine cu spinarea mea strimbă, eu sînt cea 
mai vie dovadă că nu există Dumnezeu!” 

—Bine!... Bine!... Linişteşte-te! 

— Sfărimaţi luntrele! strigă lacobs. Şi cînd vom ajunge în 
port, puneţi să fie spinzuraţi pe cine vreți. 

„Eu nu sînt decît o făptură beteagă, pe care n-o poate 
pedepsi nici legea, din pricina nenorocirii mele. Pe lumea 
aceasta aş fi putut să fiu tot atît de bine un fluture care 
zboară din floare în floare, un porc care grohăie de plăcere 
lăfăindu-se la troaca lui, totdeauna plină, sau chiar un 
bărbat frumos pe care l-ar fi iubit femeile. 

„Totuşi, e sigur că atunci cînd vă va suna ceasul, veţi 
sfirşi ca şi mine, în noapte. Şi noaptea dvs. va fi tot atît de 
neagră ca şi a mea!” 

Îl întrebai: 


— Poţi să-mi spui cine a fost acela dintre voi, care a 
născocit ideea să ne înăbugşe cu abur de pucioasă? 

— Nu ştiu. Dar chiar dacă aş şti nu v-aş spune. Dar m-a 
minunat dibăcia creierului care a născocit ideea asta 
măreață. Din păcate, şmecheria a dat greş! 

Răspunsei 

— Ideea aceasta măreață era mai ales mişelească. 

— Poate. Dar cine a avut ideea să stropească obrazul lui 
Bert Rhine cu acid sulfuric, de i-a ars pielea şi carnea pînă la 
os? Îi cad fişii de carne din obraz, ştiţi? Cred că şi fapta asta e 
mişelească! 

— Eşti cam prea curios, la rîndul tău!... îi răspunsei, 
stingherit oarecum. Nu vei afla nimic. Dealtfel, mă întreb ce 
diavol mă îndeamnă să-mi pierd vremea cu tine. 

Dădui ordin şi oamenii se repeziră cu topoarele asupra 
bpărcilor, din care rămaseră în cîteva clipe numai bucăţi de 
lemn. 

La zgomotul pe care-l făceam, echipajul se trezi şi cobori 
din paturi. Dar oamenii se mulțumiră să ne privească în 
tăcere, în timp ce ne isprăveam lucrul, astfel că puturăm 


pleca fără a ne fi încăierat. 
* 

A doua zi dimineaţă, Nosey Murphy şi restul oamenilor 
din echipaj veniră, ca în zilele din urmă să primească ordinele 
şi hrana. 

Venise şi Bert Rhine. Capul îi era învelit în bandaje şi 
ochii lui roşii, care clipeau des şi fără vrere se iveau singuri 
printr-o crăpătură a pinzei. 

Marguerite era lingă mine şi simţii cum se înfioară toată. 

— Acum, după ce ați sfărimat luntrele, mă întrebă 
evreul Isaac Chantz, ce aveţi de gînd cu noi? 

— Sînt hotărît răspunsei, să vă predau pe toți, atîți câți 
sînteți, autorităților maritime din Valparaiso. 

„Răzvrătire pe mare şi omoruri. Cazul e foarte grav, vă 
dați seama!”. 

„Să vă purtaţi cît mai bine, pînă cînd corabia va ajunge 


la țărm, iată singurul mijloc de a vă uşura puţin situaţia şi de 
a atrage asupra voastră, în măsura în care se va putea, 
îndurarea tribunalului!”. 

— Orice vă este îngăduit! bombăni evreul. Noi sîntem cei 
învinşi iar dvs. sînteți cel mai tare. 

În clipa aceea, Bert Rhine, îşi smulse bandajele care 
acopereau capul şi obrazul, cu o energie supraomenească 
pentru care nu-mi putui stăpîni uimirea — şi ieşi la iveală 
monstruoasa şi înspăimintătoarea lui față. 

— V-aţi folosit noaptea trecută, de somnul cu neputinţă 
de învins în care mă cufundase morfina, ca să veniți pe 
partea din urmă şi să distrugeți luntrela. 

„Timpiţii ăştia v-au lăsat să lucraţi în voie”. 

„Dacă aş fi fost acolo, lucrurile s-ar fi întîmplat cu totul 
altfel şi la ora asta ați fi fost mort!” 

El nu putu vorbi mai mult şi se prăbuşi pe punte, 
răcnind de durere. Camarazii săi îl ridicară şi se retraseră. 

Cu ambele miini, Marguerite îşi acoperi ochii în fața 
priveliştii aceleia înspăimintătoare a cărnii ce singera din 
belşug. 

— Dar ce s-a întîmplat cu Bert Rhine? mă întrebă 
tremurînd. 

Era cu neputinţă să-i ascund adevărul, astfel că îi 


istorisii isprava bătrinului chinez. 
* 

Nu mai am decît puțin de scris. 

Două zile după întîmplările pe care le-am povestit, se 
iviră la orizont uscatul şi Valparaiso. Orice primejdie era 
înlăturată. 

Marguerite şi cu mine, închişi aproape toată ziua în 
cabina ei, nu încetam să vorbim despre apropiata noastră 
căsătorie. 

— Vom găsi lesne la Valparaiso, îi spusei, preoți care să 
ne cunune. 

„Odată ce se va sfirşi procesul răzvrătiților, vom înzestra 
„Elseneura” cu oameni şi ofițeri noi şi o vom lăsa să-şi 


urmeze singură drumul spre Seattle”. 

„lar noi ne vom înapoia în Statele Unite şi la Baltimore 
oricînd ne va plăcea, cu vreun transatlantic rapid!” 

— Neamul West, mi-a răspuns Marguerite, nu şi-a 
părăsit niciodată corăbiile. Vom merge şi noi pe „Elseneura” 
pînă la Seattle. 

—Bine, dar Seattle e destul de departe! obiectai. Ar 
însemna să trăim încă ore nesfirşite pe mare... 

Ea murmură: 

— Le vom întrebuința cum vom putea mai bine şi mai 
plăcut... 

Şi, drept arvună arzătoare, îşi apăsă buzele pe ale mele. 

